
Lui Jose Maria Gutierrez 

Il y a des hommes n'ayant pour mission parmi les 
autres que de servir d'intermediaires; 

on les franchit comme des ponts, et l'on va plus loin. 

(FLAUBERT, L/Education sentimentale) 

Există oameni care n-au altă menire printre ceilalţi 
decât aceea de a servi drept intermediari; 

treci peste ei ca pe o punte şi îţi vezi mai departe de 


drum. 


(FLAUBERI, Educaţia sentimentală) 


— Scoală, Panta - zice Pochita. E deja opt. Panta, 
Pantita! 

— Deja? Caramba, ce somn îmi e - cască Pantita. Mi- 
ai cusut galonul? 

— Da, domn” locotenent - face drepţi Pochita!. Uy, 
pardon, domn'căpitan. Până mă obişnuiesc, o să fii tot 
locotenent, scumpule. Da, e gata, arată superb. Dar 
scoală odată, n-ai întâlnire la...? 

— La nouă, da - se săpuneşte Pantita. Unde ne-or 
trimite, Pocha? Dă-mi prosopul, te rog. Unde crezi, 
chola? 

— Aici, la Lima - contemplă cerul cenuşiu, 
acoperişurile-terase, automobilele, pietonii chola Pochita. 
Uy îmi lasă gura apă: Lima, Lima, Lima. 

— Nu visa cu ochii deschişi, Lima în niciun caz, ce 
speranţe pe tine! se priveşte în oglindă, îşi face nodul la 
cravată Panta. Măcar de-ar fi un oraş ca Trujillo sau 
Tacna, şi încă aş fi fericit. 

— Ce amuzantă e ştirea asta din E] Comercio - se 
strâmbă grațios Pochita. Cică la Leticia un tip s-a 
răstignit ca să anunţe sfârşitul lumii. L-au băgat la 
balamuc, dar oamenii l-au scos de-acolo cu forţa, că-l 
cred un sfânt. Leticia este în partea Columbiană a selvei, 
nu? 

— Ce bine arăţi în uniformă de căpitan, băieţel! 
pune marmelada, pâinea şi laptele pe masă doamna 
Leonor. 

— Acum e în Columbia, dar înainte era în Peru, ne- 
au luat-o cu japca - unge cu unt pâinea prăjită Panta. 
Mai toarnă-mi puţină cafea, mama. 

— Ce n-aş da să ne trimită tot la Chiclayo! adună 
firimiturile pe un platou şi strânge faţa de masă doamna 


1 Citeşte: Pocita, Poca! în Peru, abuzul de diminutive denotă o 
situare socială destul de precară: Panta-Pantita şi Pocha-Pochita 
sunt cholos, adică metişi, corciţi, ca majoritatea peruanilor. (N.tr.) 


Leonor. La urma urmei, acolo ne-am simţit de minune, 
nu-i aşa? Pentru mine, principalul e să nu fim trimişi prea 
departe de coastă. Pleacă, băieţel, noroc îţi doresc, te 
binecuvântez la plecare. 

— În numele Tatălui şi al Duhului Sfânt şi al Fiului 
CARE A MURIT PE CRUCE - îşi înalţă ochii în noapte şi 
îi coboară spre făclii Fratele Francisco. Mâinile mele 
sunt legate, lemnul este ofrandă, închinaţi-vă pentru 
mine! 

— Mă aşteaptă domnul colonel López López, 
domnişoară - zice căpitanul Pantaleón Pantoja. 

— Cu doi generali! mijeşte jucăuş ochii domnişoara. 
Puteţi intra, domnule căpitan. Da, acolo, uşa cafenie. 

— Iată-l şi pe omul nostru - se scoală în picioare 
colonelul López López. Poftim, poftim, Pantoja, felicitări 
pentru avansare. 

— Nota maximă la examenul de înaintare în grad, 
prin unanimitatea juriului - strânge o mână, bate 
părinteşte un umăr generalul Victoria. Bravo, căpitane, 
aşa se face carieră şi se serveşte patria. 

— Ia loc, Pantoja - arată o canapea generalul 
Collazos. Fă-te comod şi ţin'te tare ca s-auzi ce-o s-auzi. 

— Nu mi-l speria, Tigrule - dă din mâini generalul 
Victoria. O să creadă că-l trimitem la tăiere. 

— Însuşi faptul că, pentru a-ţi comunica noua 
însărcinare, s-au deplasat în persoană şefii ăi mari de la 
Intendenţă este pentru dumneata un indiciu că treaba e 
cu cântec - adoptă o expresie gravă colonelul López 
López. Da, Pantoja, este o chestiune cam delicată. 

— Prezenţa acestor şefi este o onoare pentru mine - 
ciocneşte din călcâie căpitanul Pantoja. Caramba, m-aţi 
făcut foarte curios, domnule colonel. 

— Vrei să fumezi? scoate o tabacheră, o brichetă 
Tigrul Collazos. Dar nu sta în picioare, omule, ia loc. 
Cum, nu fumezi? 

— Vezi, măcar o dată Serviciul de Informaţii n-a dat 
greş - mângâie o fotocopie colonelul López Lopez. 


Întocmai cum scrie aici: nici fumător, nici beţivan, nici 
fustangiu. 

— Un ofiţer fără vicii - se miră generalul Victoria. 
De-acum are cine să ne reprezinte Armata în rai, alături 
de Sfânta Rosa şi de Sfântul Martin de Porres. 

— Ei, nici chiar aşa - se îmbujorează căpitanul 
Pantoja. Oi fi având şi eu unele vicii, dar nu mi se ştiu. 

— Ştim despre dumneata mai multe decât dumneata 
însuţi - ridică şi lasă la loc pe birou un dosar Tigrul 
Collazos. Te-ai cruci de-ai şti câte ore ne-am petrecut 
studiindu-ţi viaţa. Ştim tot ce-ai făcut, ce n-ai făcut, ba 
chiar şi ce vei face, căpitane. 

— Îţi putem recita statele de serviciu pe dinafară - 
deschide dosarul, răsfoieşte fişe şi formulare generalul 
Victoria. Nicio sancţiune, ca ofiţer, iar ca elev-cadet abia 
vreo cinci-şase admonestări uşoare. De aceea ai fost 
dumneata alesul, Pantoja. 

— Dintre aproape optzeci de ofiţeri de Intendenţă, 
să-ţi fie clar - ridică o sprânceană colonelul López López. 
Poţi să mi te împăunezi, ai motive. 

— Vă sunt recunoscător pentru buna părere ce o 
aveţi despre mine - i se aburesc ochii căpitanului 
Pantoja. Voi face tot ce-mi stă în putinţă să merit această 
încredere, domnule colonel. 

— Căpitanul Pantaleón Pantoja? scutură receptorul 
generalul Scavino. Abia te aud. Zici că mi-l trimiţi pentru 
ce, Tigrule? 

— La Chiclayo ai făcut o foarte bună impresie - 
răsfoieşte un raport generalul Victoria. Colonelul Montes 
ar fi dat orice să te păstreze. Cazarma, se pare, a 
funcţionat ca un ceas graţie dumitale. 

— „Organizator înnăscut, simţ matematic al ordinii, 
capacitate executivă” - citeşte Tigrul Collazos. „A condus 
administraţia regimentului cu eficacitate şi cu adevărată 
inspiraţie”. Ei, drăcia dracului, corcitul zambo Montes s- 
a îndrăgostit de dumneata. 

— Mă zăpăcesc atâtea elogii - lasă capul în jos 


căpitanul Pantoja. Întotdeauna am încercat numai să-mi 
fac datoria. 

— Cum? Serviciul de ce?? trânteşte un hohot de râs 
generalul Scavino. Nici tu şi nici Victoria nu mă puteţi 
lua în răspăr, Tigrule; aţi uitat că-s chel? 

— Bun, să luăm taurul de coame - face semn de 
tăcere cu degetul la buze generalul Victoria. Treaba 
impune cea mai deplină discreţie. Mă refer la misiunea 
ce ţi se va încredința, căpitane. Poţi să-i spui, Tigrule. 

— Pe scurt, trupele din selvă îşi fac mendrele cu 
metisele - îşi ia avânt, clipeşte des şi tuşeşte Tigrul 
Collazos. Nu scapă una. Violuri peste violuri, de nu mai 
fac faţă tribunalele şi nu mai apucă să judece atâţia 
desfrânaţi. Toată Amazonia este întoarsă pe dos. 

— Zilnic suntem bombardaţi cu rapoarte şi 
denunţuri - îşi ciupeşte bărbia generalul Victoria. Vin 
până şi comisii să protesteze, din sătucurile cele mai 
obscure. 

— Soldații dumneavoastră abuzează de femeile 
noastre - îşi mototoleşte pălăria în mâini şi îşi pierde 
graiul primarul Paiva Runhui. Mi-au  necinstit o 
cumnăţică acum câteva luni, iar săptămâna trecută, cât 
pe ce să-i facă felu' nevesti-mii. 

— Nu-s soldaţii mei, ci ai naţiunii - face gesturi 
împăciuitoare generalul Victoria. Calm, calm, domnule 
primar. Armata deplânge sincer neajunsul provocat 
cumnatei dumitale şi va face tot ce-i stă în putinţă spre a- 
i da satisfacţie. 

— Acum siluirea se numeşte neajuns? rămâne 
nedumerit părintele Beltrân. Pentru că asta a fost, nu 
altceva. 

— Pe Florcita au înhăţat-o doi în uniformă, când se 
întorcea de la câmp, şi au călărit-o în plină potecă - îşi 
roade unghiile şi se frământă pe scaun primarul Teófilo 
Morey. Cu un tir atât de precis, încât acum e însărcinată, 
domnule general. 

— Dumneata să mi-i identifici imediat pe bandiții 


aceia, domnişoară Dorotea - face spume la gură 
colonelul Peter Casahuanqui. Nu plânge, nu plânge, vei 
vedea cum rezolv eu afacerea asta în doi timpi şi trei 
mişcări. 

— Chiar credeţi c-o să ies? suspină Dorotea. Eu, 
singurică în faţa tuturor soldaţilor? 

— O să defileze pe-aici, prin faţa Corpului de gardă - 
se ascunde îndărătul gardului metalic colonelul Maximo 
Dávila. Dumneavoastră să-i studiaţi de la fereastră, şi de 
cum îi descoperiţi pe desfrânaţi mi-i arătaţi mie, 
domnişoară Jesus. 

— Desfrânaţi? împroaşcă cu bale părintele Beltrán. 
Vicioşi, canalii şi mizerabili, mai degrabă. Să-i facă un 
asemenea afront doñei Asunta! Să înjoseşti în halul ăsta 
uniforma! 

— Pe Luisa Cânepa, slujnica mea, au violat-o un 
sergent, apoi un caporal şi-apoi un răcan - îşi curăţă 
ochelarii locotenentul Bacacorzo. Treaba o fi uns-o la 
inimă sau mai ştiu eu unde, domnule comandant, dar 
fapt e că acum se dedică curvăsăriei în stil mare, sub 
numele de Pechuga (Ţâţoasa), şi are un peşte poponar 
poreclit Milcaras (Mii-de-moace). 

— Acum să-mi spuneţi cu care dintre bărbăţeii ăştia 
doriţi să vă măritaţi, domnişoară Dolores - se plimbă prin 
faţa celor trei răcani colonelul Augusto Valdes. Şi 
capelanul nostru vă uneşte pe loc. Alegeţi, alegeţi: pe 
care vi-l doriţi drept tată al viitorului dumneavoastră 
copilaş? 

— Pe soţia mea au tăvălit-o chiar în biserică - se 
menţine rigid pe o margine de scaun dulgherul Adriano 
Lharque. Nu în catedrală, ci la Sfântul Cristos de 
Bagazân, domnule. 

— Aşa este, dragi ascultători - rage în microfon 
Mesagerul?. Pe aceşti sacrilegi lascivi nu i-a oprit nici 


2 El Sinchi („Mesagerul”), crainicul radio din Iquitos, şi-a ales un 
pseudonim care necesită explicaţii: în Imperiul Incaş, sinchis erau 
solii împăratului. Demagogia personajului îl face să-şi atribuie acest 


frica de Dumnezeu, nici respectul datorat sfintei Sale 
case, nici nobila cărunteţe a acestei demne matroane ce 
a constituit deja sămânţa a doua generaţii din Loreto. 

— Au început să tragă de mine, ay bunule lisus, 
voiau să mă trântească pe dale - plânge doamna 
Cristina. Erau beţi morţi şi împroşcau cu măscări. 
Doamne, ce mi-au auzit urechile! In faţa altarului, v-o jur. 

— I-au făcut asta femeii celei mai cuvioase din tot 
Loreto, domnule general - tună părintele Beltrân. Au 
ultragiat-o de când ori! 

— Şi pe fiica ei şi pe o verişoară şi pe o fină de-a ei, 
ştiu, Scavino - îşi suflă mătreaţa de pe epoleţi Tigrul 
Collazos. Dar părintele ăsta Beltrân e de partea noastră 
ori ba? Este ori nu este preot militar? 

— Protestez şi ca preot şi ca soldat, domnule 
general - suge burta, bombează pieptul maiorul Beltrân. 
Fiindcă aceste abuzuri fac tot atâta rău instituţiei, cât şi 
victimelor. 

— Este foarte rău ce voiau să-i facă răcanii damei, 
fără îndoială - drege lucrurile, zâmbeşte, corcofeleşte 
afacerea generalul Victoria. Dar rudele ei aproape că i- 
au omorât în bătaie, nu uitaţi. Am aici raportul medical: 
coaste rupte, hematoame, ureche sfârtecată. In cazul 
acesta scorul a fost nul, dragă domnule doctor. 

— La Iquitos? se opreşte din stropitul cămăşii şi 
ridică fierul de călcat Pochita. Uy, ce departe ne trimit, 
Panta. 

— Din lemn faci focul la care îţi găteşti mâncarea, 
din lemn ridici casa în care locuieşti, patul pe care dormi 
şi pluta cu care străbaţi râul - atârnă peste pădurea de 
capete nemişcate, chipuri încordate şi braţe deschise 
Fratele Francisco. Din lemn ciopleşti harponul cu care 
pescuieşti e] paiche, cursa cu care vânezi dolofanul 
ronsoco şi sicriul unde îngropi mortul. Surorilor! 
Fraţilor! Îngenuncheaţi pentru mine! 


rar şi preţios titlu, din limba quechua; în prezent, Jos sinchis sunt 
luptătorii antiterorişti. (N. tr.) 


— Este o problemă cât toate zilele, Pantoja - dă 
convins din cap colonelul López Lopez. La Contamana, 
primarul a afişat o proclamaţie prin care locuitorii simt 
sfătuiţi să-şi încuie femeile în case în zilele de permisie 
ale trupei. 

— Şi mai ales ce departe de mare! lasă acul, 
răsuceşte de câteva ori aţa şi o rupe cu dinţii doamna 
Leonor. Or fi mulţi țânțari din ăia oribili cu picioare lungi 
pe-acolo, prin selvă? Sunt chinul meu, ştii doar. 

— Fii atent la lista asta - se scarpină în frunte Tigrul 
Collazos. Patruzeci şi trei de gravide în mai puţin de un 
an.  Capelanii părintelui Beltrán au măritat vreo 
douăzeci, însă, desigur, răul impune măsuri mai radicale 
decât căsătoriile forţate. Până acum, pedepsele 
exemplare n-au modificat panorama: soldatul ajuns în 
selvă devine o sulă nărăvaşă. 

— Dar cel mai descurajat din cauza locului pari tu, 
iubitule - deschide şi scutură valize Pochita. De ce, 
Panta? 

— Or fi de vină căldura, clima, nu crezi? se 
însufleţeşte Tigrul Collazos. 

— Se prea poate, domnule general - se bâlbâie 
căpitanul Pantoja. 

— Umezeala aceea încropită, exuberanţa aceea a 
naturii - îşi linge buzele Tigrul Collazos. Aşa păţesc şi eu: 
de cum ajung în pădurea tropicală, încep să scuip foc, 
îmi simt sângele fierbând. 

— Să nu te-audă generăleasa - râde generalul 
Victoria -, c-atunci vai de ghearele tale, Tigrule. 

— Întâi am crezut că era regimul alimentar - se 
pocneşte peste burdihan generalul Collazos. Că la 
garnizoane se făcea exces de condimente, vasăzică ceva 
ce aţâţa apetitul sexual al oamenilor. 

— Am consultat specialişti, am adus până şi un 
elveţian care ne-a costat şi ochii din cap - freacă două 
degete colonelul López López. Un dietetician plin de 
titluri. 


— Pas d'inconvénient - notează într-un carneţel 
profesorul Bernard Laho€6. Vom prepara o dietă care, 
fără a elimina proteinele necesare, o să diminueze 
libidoul soldaţilor cu 85. 

— Să nu exageraţi cumva - murmură Tigrul 
Collazos. Nu ne-am dori totuşi o trupă de eunuci, 
domnule doctor. 

— Horcones către Iquitos, Horcones către Iquitos - 
îşi pierde răbdarea maiorul Santana. Da, comunicat 
extrem de grav, urgenţa întâia. N-am obţinut rezultatele 
prevăzute cu operaţiunea Tainul Elveţian. Oamenii mei 
mor de foame, devin tuberculoşi. Azi mi-au leşinat alţi 
doi la careul de dimineaţă, domnule comandant. 

— Nu-i nicio glumă, Scavino - ţine receptorul lipit de 
ureche cu umărul în timp ce îşi aprinde o ţigară Tigrul 
Collazos. Am sucit problema în fel şi chip şi este unica 
soluţie. Ţi-l expediez pe Pantojita, cu maică-sa şi nevastă- 
sa. Să te speli pe cap cu ei. 

— Pochita şi cu mine ne-am obişnuit cu ideea şi 
suntem fericite să plecăm la Iquitos - împătureşte 
batiste, întinde fuste pe pat, împachetează pantofi 
doamna Leonor, în schimb, tu eşti cu nervii la pământ. 
De ce, băiete? 

— Dumneata eşti omul, Pantoja - se ridică în 
picioare şi îl apucă de braţe colonelul López Lopez. 
Dumneata vei pune punct acestei teribile bulibăşeli. 

— La urma urmei e un oraş, Panta, şi pare-se chiar 
frumos - aruncă bulendre la gunoi, face noduri, închide 
poşete Pochita. Nu mai fă mutra asta, ar fi fost mult mai 
rău pe podişurile înalte punas, păi nu? 

— Drept să vă spun, domnule colonel, nu văd cum - 
înghite salivă căpitanul Pantoja. Dar voi face tot ce-mi 
ordonati, fireşte. 

— Deocamdată, plecarea în selvă - ia un indicator şi 
arată un punct pe hartă colonelul López López. Centrul 
dumitale de operaţiuni va fi Iquitos. 

— Vrem să ajungem la originea problemei şi s-o 


stârpim din rădăcină - îşi loveşte palma deschisă cu 
pumnul strâns generalul Victoria. Pentru că, după cum 
vei fi ghicit singur, Pantoja, problema nu-i numai aceea a 
doamnelor târnosite. 

— Ci şi a recruţilor, osândiţi să trăiască în căldura 
tropicală ca nişte caste porumbiţe - plescăie din limbă 
Tigrul Collazos. Să-ţi faci stagiul în selvă e îngrozitor, 
Pantoja, absolut îngrozitor. 

— Şi-n plus, în aşezările amazoniene orice fustă are 
stăpân - se agită colonelul López Lopez. Nu există 
bordeluri, nici fete de viaţă, nimic de genul ăsta. 

— Sunt ţinuţi din scurt toată săptămâna, sunt trimişi 
în misiuni prin păduri şi munţi, visând la ziua permisiei - 
fabulează generalul Victoria. Bat kilometri până la satul 
cel mai apropiat. Şi, odată ajunşi acolo, ce urmează? 

— Nimic, din cauza blestematei de lipse a muierilor 
- ridică din umeri Tigrul Collazos. Şi-atunci, ăia care nu-s 
labagii îşi pierd sărita şi, după primul păhărel de rachiu 
de anason, se azvârl ca puma peste tot ce le-apare în 
cale. 

— S-au înregistrat cazuri de sodomie și chiar de 
zoofilie - precizează colonelul López Lopez. Închipuie-ţi 
dumneata că un caporal din Horcones a fost surprins în 
relaţii conjugale cu o maimuţă. 

— Maimuta răspunde la absurda poreclă de 
Mamiţica Dormitorului Cinci - îşi stăpâneşte cu greu 
râsul maiorul Santana. Sau, mai bine zis, răspundea, 
fiindcă am împuşcat-o chiar eu. Degeneratul e la carceră, 
domnule colonel. 

— Pe scurt, abstinenţa forţată duce direct la o 
corupţie inimaginabilă - zice generalul Victoria. Şi la 
demoralizare, nervozitate, apatie. 

— Trebuie să le oferim ceva acestor hămesiţi, 
Pantoja - îl priveşte solemn în ochi Tigrul Collazos. Aici 
intri dumneata în joc, aici e terenul propice aplicării 
creierului dumitale organizator. 

— De ce ai rămas aşa prostit şi mutulică, Panta? îşi 


pune biletul în geantă şi întreabă: Dar unde-i culoarul 
către avionul nostru Pochita? O să avem acolo ditamai 
fluviul, o să facem baie, o să vizităm triburi de indieni. 
Revino-ţi, gâgă. 

— Ce-i cu tine de eşti aşa ciudat, băieţel? observă 
norii, elicele, copacii doamna Leonor. Tot drumul n-ai 
deschis gura. Ce te preocupă într-atât, se poate şti? 

— Nimic mama, nimic Pochita - îşi prinde centura 
de siguranţă Panta. Mă simt bine, n-am nimic. Uitaţi-vă, 
am ajuns. Asta precis e Amazonul, nu? 

— În zilele astea din urmă te-ai purtat ca un nătăfleţ 
- îşi pune ochelarii de soare, îşi scoate pardesiul Pochita. 
Nu scoteai un cuvinţel, visai cu ochii deschişi. Uy, ce iad 
e aici. Niciodată nu te-am văzut aşa schimbat, Panta. 

— Eram destul de preocupat cu noua-mi însărcinare, 
dar gata, a trecut - scoate portofelul, îi întinde şoferului 
câteva bancnote Panta. Da, maestre, la numărul 549, 
Hotelul Lima. Aşteaptă, mama, te ajut eu să cobori. 

— Doar eşti militar, nu? îşi aruncă geanta de voiaj pe 
un scaun, se descalţă Pochita. Ştiai că te pot trimite 
oriunde. Iquitos nu-i deloc rău, Panta, nu vezi că pare un 
loc simpatic? 

— Ai dreptate, m-am purtat ca un nerod - deschide 
dulapul, atârnă o uniformă, un costum Panta. Poate şi 
unde m-am legat prea mult de locurile din Chiclayo; pe 
cuvânt că mi-a trecut. Bun, să trecem la despachetat. 
Dar ce cald e, nu, chola? 

— Dacă-ar fi după mine, toată viaţa aş trăi la hotel - 
se trânteşte pe spate în pat, se întinde cu voluptate 
Pochita. Îţi aduc toate la nas, nu trebuie să-ţi baţi capul 
cu nimic. 

— Şi ar fi bine să-l facem pe micuțul cadeţel Pantoja 
într-un hotel? îşi scoate cravata, cămaşa Panta. 

— Pe cadeţelul Pantoja? face ochii mari, îşi descheie 
bluza, se propteşte cu un cot în pernă Pochita. Chiar? 
Chiar putem să-l facem, Pantita? 

— Nu ţi l-am promis pentru când voi ajunge la al 


treilea galon? - îşi întinde pantalonii la dungă, îi îndoaie 
pe stinghia umeraşului şi îi atârnă Panta. Se va naşte în 
provincia Loreto, va fi loretan, ce zici? 

— Minunat, Panta - râde, aplaudă, sare pe saltea 
Pochita. Uy, ce fericire, cadeţelul, cadeţelul, Pantita 
Junior. 

— Trebuie să-l facem cât mai curând - deschide şi 
întinde braţele Panta. Ca să sosească repejor. Vino'neoa, 
chola, unde fugi? 

— Hei, hei, ce te-apucă? sare din pat, fuge spre baie 
Pochita. Ai înnebunit? 

— Vino, vino, cadeţelul - se loveşte de un 
geamantan, răstoarnă un scaun Panta. Să-l facem chiar 
acum. Hai, Pochita. 

— Dar e unsprezece dimineaţa, abia am ajuns - dă 
din mâini, îl împinge, îl goneşte, se supără Pochita. Dă-mi 
drumul, o să ne audă mama ta, Panta. 

— Ca să-i facem safteaua oraşului Iquitos, ca să-i 
facem safteaua hotelului - gâfâie, luptă, îmbrăţişează, 
alunecă Pantita. Vino, iubireo. 

— Uite cu ce te-ai ales de pe urma atâtor denunţuri 
şi rapoarte - agită o adresă oficială întărită cu ştampile şi 
semnături generalul Scavino. Ai şi dumneata o parte de 
vină în chestia asta, domnule comandant Beltrân: 
aruncă-ţi ochii pe hârtie şi vezi ce vine să organizeze la 
Iquitos individul ăsta. 

— O să-mi rupi fusta - se baricadează după şifonier, 
aruncă o pernă, cere pace Pochita. Nu te recunosc, 
Panta, tocmai tu cel mereu atât de bine-crescut, de 
educat, ce-i cu tine! Lasă, mi-o scot eu. 

— Doream să vindec răul, nu să-l provoc - citeşte şi 
reciteşte faţa învăpăiată de ruşine a comandantului 
Beltrân. Niciodată nu mi-am imaginat că leacul ar putea 
fi mai nociv decât boala, domnule general. E de necrezut, 
de nepermis. Veţi accepta o asemenea oroare? 

— Sutienul, ciorapii - transpiră, se aruncă, se 
zgârceşte din şale, se destinde Pantita. Tigrul avea 


dreptate: umezeala călâie, respiri foc, sângele fierbe. Ce 
stai, nu şoma, ciupeşte-mă unde-mi place. De urechiuşă, 
Pocha. 

— Mi se face ruşine ziua, Panta - se plânge, încearcă 
să se acopere cu cearşaful, suspină Pochita. O să adormi 
după aia; nu trebuie să fii la Comandament la ora trei? 
Doar ştii c-o să adormi. 

— Las” că fac un duş - îngenunchează, acţionează, 
împunge, se retrage Pantita. Nu-mi vorbi, nu mă 
distrage. Ciupeşte-mă de urechiuşă. Aşaaa, aşaaa. Ay 
simt că mor, chola, nu mai ştiu nici cine simt. 

— Ştiu foarte bine cine eşti dumneata şi de ce ai 
venit la Iquitos - murmură generalul Roger Scavino. Şi îţi 
spun de la bun început că nu mă bucură deloc prezenţa 
dumitale în acest oraş. Prefer să-ţi vorbesc pe şleau, 
domnule căpitan. 

— Scuzaţi, domnule general - se bâlbâie căpitanul 
Pantoja. Cred că e vorba de vreo neînțelegere. 

— Nu simt de acord cu Serviciul pe care ai venit să-l 
organizezi - îşi apropie chelia de ventilator şi închide o 
clipă ochii pe jumătate generalul Scavino. M-am opus 
încă de la început şi continui să cred că este o barbarie. 

— Şi, mai cu seamă, o imoralitate fără egal - îşi face 
vânt cu furie părintele Beltrân. 

— Comandantul şi cu mine am tăcut fiindcă 
superiorii comandă - îşi despătureşte batista şi se şterge 
de sudoare pe frunte, pe tâmple, pe gât generalul 
Scavino. Dar nu ne-au convins, căpitane. 

— Eu n-am nimic de-a face cu acest proiect, 
domnule general - transpiră nemişcat căpitanul Pantoja. 
A fost surpriza vieţii mele când mi l-au comunicat, 
părinte. 

— Domnule comandant - îl corectează părintele 
Beltrán. Nu vă pricepeţi la galoane? 

— Pardon, domnule comandant - ciocneşte uşor din 
călcâie căpitanul Pantoja. Eu n-am intervenit câtuşi de 
puţin, vă rog să mă credeţi. 


— Nu eşti dumneata una din minţile luminate ale 
Intendenţei, care au conceput porcăria asta? ia 
ventilatorul, şi-l plimbă lângă faţă, pe lângă chelie, îşi 
drege glasul generalul Scavino. Oricum ar fi, anumite 
lucruri trebuie lămurite de pe-acum. N-am cum să 
controlez amploarea pe care o s-o ia chestia asta, dar voi 
face în aşa fel încât Forţele Armate să nu fie 
compromise. Nimeni nu va aduce nici cea mai mică 
atingere imaginii pe care şi-a câştigat-o Armata la 
Loreto, de când mă aflu în fruntea Regiunii a V-a. 

— Aceasta este şi dorinţa mea - priveşte pe 
deasupra umărului generalului apa mâloasă a râului, o 
barcă plină cu banane, cerul albastru, soarele orbitor 
căpitanul Pantoja. Voi face tot ce-mi stă în putinţă. 

— Fiindcă aici ar izbucni un scandal nemaipomenit, 
dacă s-ar afla ceva - ridică vocea, se scoală în picioare, 
se sprijină cu mâinile de pervazul ferestrei generalul 
Scavino. Strategii din Lima plănuiesc foarte liniştiţi 
porcării în birourile lor, fiindcă cel care va trebui să 
plătească oalele sparte în caz că transpiră ceva este 
generalul Scavino. 

— Sunt absolut de acord, vă rog să mă credeţi - 
asudă, vede cum i se umezeşte uniforma la subsuori şi pe 
braţe, imploră Pantoja. Eu n-aş fi cerut niciodată să mi se 
dea o asemenea misiune. E ceva atât de diferit de ceea 
ce fac în mod obişnuit, încât nici nu ştiu dacă voi fi în 
stare s-o duc la bun sfârşit. 

— Pe lemn s-au unit tatăl tău şi mama ta ca să te 
zămislească, şi tot pe lemn a suferit muncile facerii cea 
care te-a născut - urlă şi tună, colo sus, pe întuneric 
Fratele Francisco. Lemnul I-a simţit trupul, s-a înroşit de 
sângele LUI, I-a primit lacrimile, s-a umezit de sudoarea 
LUI. Lemnul este sfânt, lemnul dă sănătate. Surorilor! 
Fraţilor! Desfaceţi-vă larg braţele pentru mine! 

— Pe uşa aceasta vor defila zeci de persoane, biroul 
acesta se va umple de proteste, de liste de semnături, de 
anonime - se agită, face câţiva paşi, se întoarce, îşi 


deschide şi îşi închide evantaiul părintele Beltrân. 'Toată 
Amazonia va face tărăboi şi va crede că la baza 
scandalului stă generalul Scavino. 

— Parcă îl şi aud pe demagogul de Mesager 
vărsându-şi calomniile împotriva mea în microfon - se 
întoarce, se schimbă la faţă generalul Scavino. 

— Instructiunile mele sunt ca Serviciul să 
funcţioneze în cel mai mare secret - îndrăzneşte să-şi 
scoată chipiul, să se şteargă cu o batistă pe frunte, să se 
frece la ochi căpitanul Pantoja. Clipă de clipă îmi voi 
aminti de dispoziţiunea aceasta, domnule general. 

— Şi ce naiba pot scorni eu ca să-i potolesc pe 
oamenii de-aici? strigă, dă ocol biroului generalul 
Scavino. S-au gândit, la Lima, ce rol împuţit voi avea 
aici? 

— Dacă doriţi, chiar azi îmi pot cere transferul - 
păleşte căpitanul Pantoja. Ca să vă dovedesc că n-am 
niciun interes personal în Serviciul de Vizitatoare. 

— Auzi ce termen eufemistic au găsit geniile! - bate 
din tocuri stând cu spatele, priveşte râul ce scânteiază, 
cabanele, întinderea de copaci părintele Beltrán. 
Vizitatoare, vizitatoare. 

— Să n-aud de transfer, asta nu-i o soluţie, îmi vor 
trimite pe cap alt intendent într-o săptămână - din nou se 
aşază, se ventilează, se şterge pe chelie generalul 
Scavino. Numai de dumneata depinde renumele Armatei. 
Ai pe umeri o responsabilitate de dimensiunile unui 
vulcan. 

— Puteţi fi liniştit, domnule general - îşi încordează 
tot trupul, trage umerii înapoi, priveşte ţintă în faţă 
căpitanul Pantoja. Armata este tot ce respect şi iubesc 
mai mult în viaţă. 

— Cel mai bun mijloc de a o servi acum, în 
împrejurările date, este de a te menţine cât mai departe 
de ea - îndulceşte tonul şi schiţează o expresie amabilă 
generalul Scavino. Măcar atâta timp cât vei conduce 
Serviciul acesta. 


— Poftim? nu înţelege, clipeşte des căpitanul 
Pantoja. Ce-aţi spus? 

— Nu vreau să calci vreodată pe la Comandament şi 
prin cazărmile din Iquitos - îşi expune palelor vâjâitoare 
şi invizibile palma, dosul mâinilor generalul Scavino. Eşti 
scutit de prezenţa la orice manifestări oficiale, defilări, 
tedeumuri. Eşti scutit şi de purtatul uniformei. Dumneata 
te vei îmbrăca numai civil. 

— Trebuie să mă prezint în haine civile şi la slujbă? 
clipeşte năucit în continuare căpitanul Pantoja. 

— Slujba dumitale va fi undeva foarte departe de 
Comandament - îl observă cu neîncredere, cu mirare, cu 
milă generalul Scavino. Nu fi naiv, omule. Chiar crezi că- 
ţi pot oferi un birou aici pentru afacerea pe care trebuie 
s-o organizezi? [i-am afectat un depozit din afara 
oraşului, pe malul râului. Mergi îmbrăcat numai civil. 
Nimeni nu trebuie să bănuiască despre acel loc că ar 
avea cea mai mică legătură cu Armata. Înţeles? 

— Da, domnule general - ridică şi coboară capul, 
rămâne gură-cască Pantoja. Doar că, în fine, nu mă 
aşteptam la una ca asta. Pentru mine va fi, nu ştiu, ceva 
ca o schimbare de personalitate. 

— Pentru a te putea obişnui mai uşor cu ideea, bagă- 
ţi dumneata în cap cum că ai fost detaşat la Serviciul de 
Contrainformaţii - părăseşte fereastra, se apropie de el, 
îi acordă un zâmbet binevoitor comandantul Beltrán -, că 
însăşi viaţa dumitale atârnă de capacitatea de a trece 
neobservat. E un mod de a aborda problema. 

— Voi încerca să mă adaptez, domnule general - 
bâiguie căpitanul Pantoja. 

— Nu poţi locui, prin urmare, în cartierul militar, 
deci te rog să cauţi o locuinţă oarecare prin oraş - îşi 
plimbă batista peste sprâncene, urechi, buze şi nas 
generalul Scavino. De asemenea, te rog să te abţii de la 
relaţii cu ofiţerii. 

— Vă referiţi la relaţii prieteneşti, domnule general? 
se îneacă cu saliva căpitanul Pantoja. 


— Că doar n-ăi fi vrând să fie amoroase - râde sau 
răguşeşte sau tuşeşte părintele Beltrân. 

— Ştiu că-ţi este greu, ştiu c-o să vă coste - 
încuviinţează cu amabilitate generalul Scavino. Dar nu 
văd altă cale, Pantoja. Misiunea dumitale te va pune în 
contact cu drojdia Amazoanei, cu ciurucurile, cu lumea 
interlopă. Singurul mod de a evita ca acest lucru să se 
răsfrângă asupra instituţiei este de a te sacrifica 
dumneata însuţi. Şi familia dumitale. Fă-le să înţeleagă. 

— Pe scurt, trebuie să-mi ascund identitatea de 
ofiţer - zăreşte în depărtare un puşti gol care se caţără 
într-un copac, un bâtlan rozaliu şi şchiop, un orizont de 
hăţişuri încinse căpitanul Pantoja. Să mă îmbrac civil, să 
mă întâlnesc cu civili, să lucrez ca un civil. 

— Dar să gândeşti permanent ca un militar - 
ciocăneşte uşor în tăblia mesei generalul Scavino. Am 
desemnat un locotenent care să ne servească de agent 
de legătură. O să vă întâlniți o dată pe săptămână şi, prin 
el, îmi vei raporta întreaga dumitale activitate. 

— Nu vă faceţi griji: voi fi mut ca mormântul - apucă 
paharul cu bere şi zice noroc locotenentul Bacacorzo. 
Sunt la curent cu totul, domnule căpitan. Vă convine să 
ne vedem marţea? M-am gândit că cel mai bun loc de 
întâlnire săptămânală sunt barurile, bordelurile. De- 
acum va trebui să frecventaţi mult aceste medii, nu? 

— M-a făcut să mă simt ca un delincvent, ca un fel 
de lepros - trece în revistă maimuţele, papagalii şi 
păsările disecate, bărbaţii care beau în picioare lângă 
bar căpitanul Pantoja. Cum dracu' să-ncep să lucrez, 
dacă generalul Scavino în persoană mă sabotează? Dacă 
înşişi superiorii mei încep prin a mă descuraja, cerându- 
mi să mă travestesc, să nu mă las văzut. 

— Ai plecat la Comandament atât de fericit, şi iar mi 
te-ntorci cu mutra de-un cot - se ridică pe vârfuri, îl pupă 
pe obraz Pochita. Ce s-a întâmplat, Panta? Ai întârziat şi 
ţi-a frecat ridichea generalul Scavino? 

— Vă voi ajuta cu tot ce-mi stă în putinţă, domnule 


căpitan - îi oferă felioare de fruct de palmier chonta, 
prăjite, locotenentul Bacacorzo. N-oi fi eu un specialist, 
dar mă voi strădui. Nu vă plângeţi, mulţi ofiţeri ar da 
orice să fie în pielea dumneavoastră. Gândiţi-vă de câtă 
libertate veţi dispune: singur vă veţi stabili orarul, 
sistemul de muncă. Asta ca să nu mai vorbim de câte alte 
bunătăţi aşteaptă să vă înfruptaţi din ele, domnule 
căpitan. : 

— Aici o să locuim? In locul ăsta aşa urât? priveşte 
pereţii  descojiţi, duşumeaua murdară, pânzele de 
păianjen atârnând de tavan doamna Leonor. De ce nu ți- 
au dat o casă în cartierul militar, care e atât de cochet? 
Iarăşi slăbiciunea ta de caracter, Panta. 

— Să nu crezi că devin defetist, Bacacorzo, însă, ce-i 
drept, sunt foarte debusolat - gustă, mestecă, înghite, 
şopteşte e delicios căpitanul Pantoja. Sunt un bun 
administrator, asta da. Însă m-au scos din elementul 
meu, iar aici nu ştiu să leg tei de curmei. 

— Aţi fost sau încă nu să aruncaţi o privire noului 
dumneavoastră centru de operaţiuni? umple la loc 
paharele locotenentul Bacacorzo. Generalul Scavino a 
dat o circulară: nici unui ofiţer din Iquitos nu-i este 
îngăduit să se apropie de acel depozit de lângă râul 
Itaya, sub ameninţarea cu treizeci de zile de arest sever. 

— Încă n-am fost, mă duc mâine de dimineaţă - bea, 
se şterge la gură, îşi stăpâneşte un râgâit căpitanul 
Pantoja. Fiindcă, să fiu sincer, ca să poţi îndeplini 
această misiune cum se cuvine, trebuie să fi avut cât de 
cât experienţă în materie. Să fi cunoscut viaţa de noapte, 
să fi fost un parşiv noctambul. 

— Aşa pleci tu la Comandament, Panta? vine spre el, 
îi pipăie cămaşa cu mâneci scurte, îi amuşină pantalonii 
albaştri, şepcuţa de jokeu Pochita. Şi uniforma? 

— Din păcate, nu-i cazul meu - se întristează, 
schiţează un gest a pagubă căpitanul Pantoja. N-am fost 
chefliu în viaţa mea. Nici când eram flăcău. 

— Cum adică nu ne putem vedea cu familiile 


ofiţerilor?  mânuieşte  pămătuful,  mătura,  găleata, 
scutură, curăţă, freacă, se îngrozeşte doamna Leonor. 
Adică de ce trebuie să trăim de parcă am fi civili? 

—  IÎnchipuieşte-ţi că, atunci când eram cadet, în 
zilele de permisie preferam să rămân să studiez la şcoală 
- îşi aminteşte nostalgic căpitanul Pantoja. Tocind mai 
ales la matematică, plăcerea mea. Niciodată n-am fost la 
chefuri. Pare o minciună, dar n-am învăţat decât 
dansurile cele mai simple: boleroul, valsul. 

— Cum vine asta? Nici vecinii să nu afle că eşti 
căpitan? spală geamuri, freacă duşumele, zugrăveşte 
pereţi, se sperie Pochita. 

— Aşa că ceea ce mi se întâmplă acum e pur şi 
simplu îngrozitor - priveşte în jur cu neîncredere, îi 
vorbeşte cât mai aproape de ureche căpitanul Pantoja. 
Cum să organizeze un Serviciu de Vizitatoare cineva care 
n-a avut contact cu vizitatoarele în viaţa lui, Bacacorzo? 

— O misiune specială? lustruieşte cu ceară pe uşi, 
tapetează cu hârtie dulapuri, atârnă tablouri Pochita. O 
să lucrezi cu Serviciul de Contrainformaţii? Ei, acum 
înţeleg de ce atâta mister, Panta. 

— Mici închipui pe miile de soldaţi care aşteaptă, 
care au încredere în mine - priveşte ţintă sticlele, se 
emoţionează, visează cu ochii deschişi căpitanul Pantoja, 
care numără zilele şi se gândesc: gata, o să vină, o să le 
aducă, sunt în drum spre noi, şi mi se face părul 
măciucă, Bacacorzo. 

— Ce secret militar, ia nu-mi veni mie cu gogoşi din 
astea! trebăluieşte prin şifoniere, coase brizbizuri, şterge 
de praf abajururi, bagă lămpi în priză doamna Leonor. 
Secrete faţă de mămiţica ta? Povesteşte, hai, povesteşte. 

— Eu nu vreau să-i dezamăgesc - îşi face sânge rău 
căpitanul Pantoja. Dar de unde naiba să încep? 

— Dacă nu-mi povesteşti, tu o să pierzi - întinde 
cearşafuri, aşterne cuverturi, lăcuieşte mobile, aşază 
vase, farfurii şi tacâmuri în bufet Pochita. Te-ai lins pe 
bot de pişcături unde-ţi place şi de ronţăit la urechiuşă. 


Cum vrei, băiete. 

—  Începeţi cu începutul, domnule căpitan - îl 
încurajează cu un zâmbet şi un toast locotenentul 
Bacacorzo. Dacă vizitatoarele nu vin la căpitanul Pantoja, 
atunci căpitanul Pantoja se duce la vizitatoare. E cât se 
poate de simplu, pare-mi-se. 

— Spion, Panta? îşi freacă mâinile, priveşte locuinţa, 
murmură ah cât de mult am schimbat în bine cocina 
asta, nu, doamnă Leonor? Pochita. Ca-n filme? Uy 
scumpete, ce emoţionant! 

— Daţi o raită în noaptea asta prin localurile 
curvăsăreşti din Iquitos - notează adrese pe şerveţelul de 
foiţă locotenentul Bacacorzo. Mao Mao, 007, El gato 
tuerto, EI Sanjuancito. Ca să vă familiarizați cu mediul. 
Eu v-aş însoţi cu plăcere, dar, ştiţi doar, instrucţiunile lui 
Scavino sunt foarte severe. 

— Unde pled aşa elegant, băieţel? doamna Leonor 
zice da, nimeni n-ar mai recunoaşte-o, Pochita, merităm 
un premiu. Caramba, cum te-ai înţolit, până şi cravată! O 
să crăpi de căldură. O reuniune la nivel înalt? Noaptea? 
Ce amuzant arăţi ca agent secret, Panta! Da, şşşt, şşst, 
uite, tac. 

— Intrebaţi la oricare din aceste localuri de Chinezu 
Porfirio - îndoaie şi îi vâră şerveţelul în buzunar 
locotenentul Bacacorzo. E un tip care vă poate ajuta. 
Face rost de spălătorese la domiciliu. Ştiţi ce-s alea, nu? 

— De-aceea EL n-a murit înecat, nici ars, nici 
spânzurat, nici lapidat, nici jupuit de viu - geme şi 
plânge deasupra  sfârâielii torţelor şi a  rumorii 
rugăciunilor Fratele Francisco. De-aceea a fost țintuit pe 
un lemn, de-aceea a preferat crucea. Să audă cel ce vrea 
să audă, să înţeleagă cel ce vrea să înţeleagă. Surorilor! 
Fraţilor! Loviţi-vă de trei ori cu pumnul în piept pentru 
mine. 

— Bună seara, hmm, îhâm, hapciu - îşi drege vocea, 
strănută nervos, îşi suflă nasul, se aşază pe taburet, se 
sprijină de bara tejghelei Pantaleón Pantoja. Da, o bere, 


vă rog. Tocmai am sosit la Iquitos, mă pun la curent cu 
oraşul. Mao Mao se numeşte localul acesta? A, de-aia 
săgețile şi arcurile şi totemurile, acum m-am prins. 

— Poftim berea, de la gheaţă - serveşte, şterge 
paharul, arată salonul chelnerul. Da, Mao Mao. Azi nu 
prea e lume, că-i luni. 

— Aş dori să aflu ceva, îhâm, hmm, hmm - se 
fâstâceşte şi mai rău Pantaleón Pantoja -, dacă se poate. 
Ca informaţie, pur şi simplu. 

— Unde se găsesc fufe? - formează un rotocol cu 
degetul gros şi cu cel arătător chelnerul. Chiar aici, dar 
azi s-au dus să-l vadă pe Fratele Francisco, sfântul crucii. 
Zice lumea c-a venit pe jos din Brazilia şi că face minuni. 
Da’ ia uite cine intră. Auzi, Porfirio, vino'neoa. Ţi-l 
prezint pe domnul, îl interesează informaţiile turistice. 

— Boldeluli şi „molii”? îi face cu ochiul, schiţează o 
plecăciune, îi dă mâna Chinezu Porfirio. Sigur, sigur, 
domnule. Încântat, vă pun la culent în două minute. N-o 
să vă coste decât o belică, e ieftin, aşa-i? 

— Îmi pare bine de cunoştinţă - îi face semn să ia 
loc pe taburetul de alături Pantaleón Pantoja. Da, 
desigur, o berică rece. Să nu interpretati greşit, n-am un 
interes personal în chestia asta, ci unul mai degrabă 
tehnic. 

— Tehnic? se strâmbă dezgustat chelnerul. Sper că 
nu sunteţi agent, domnule. 

— Boldeluli îs puţine - arată trei degete Chinezu 
Porfirio. Noloc, să dăiţi, în cinstea dumneavoastlă. Două 
decente şi unul plăpădit, pentlu celşetoli. Mai sunt şi 
moliile cale melg din casă în casă, pe socoteala lol. 
„Spălătolesele”, ştiaţi? 

— A, da? Ce interesant - îl încurajează cu zâmbete 
Pantaleón Pantoja. Zic din pură curiozitate, că eu nu 
frecventez locurile astea. Dumneata ai relaţii pe-acolo? 
Vreau să zic: amiciţii, contacte, prin locurile acelea? 

— Chinezu e-n elementul lui oriunde îs „coarde” ori 
„paraşute” - râde chelnerul. I se zice Fu-Man-Chu din 


Belen, nu, cumetre? Belen, cartierul cu case plutitoare, 
Veneţia Amazonului. Aţi fost pe-acolo? 

— Eu am făcut de toate în viaţă şi nu-mi pale tău, 
domnule - suflă spuma şi bea o duşcă Chinezu Porfirio. 
N-am câştigat bani, ci expelienţă. Am fost plasatol la 
cinema, mecanic de bălci cu motol, vânătol de şelpi 
pentru expolt. 

— Şi de peste tot te-au dat afară, fiindcă erai curvar 
şi pezevenghi, fârtate - îi aprinde o ţigară chelnerul. 
Cântă-i domnului ce ţi-a prezis mămică-ta. 


— Chinezul născut pohonţț / moale oli peşte, oli hoţ - 
cântă şi e încântat de sine, râzând în hohote, Chinezu 
Porfirio. Ay mămica mea scumpă cale te-ai dus la cel Din 
moment ce dăim o singură dată, debute să dăim din plin, 
nu? Mai ciocnim o belică lece în noaptea asta, domnule? 

— Desigur, desigur, dar, îhâm, hmm - roşeşte 
Pantaleón Pantoja -, mi-a venit o idee mai bună. De ce n- 
am schimba decorul, prietene? 

— Domnul Pantoja? E numai miere doamna 
Chuchupe: Sunt extrem de încântată, poftiţi, simţiţi-vă ca 
acasă. Aici ne purtăm minunat cu toată lumea, în afară 
de pramatiile de militari, care cer reduceri de preţ. Hola, 
Chinezuţule, banditule! 

— Domnul Pantoja a venit de la Lima şi e un plieten- 
pupă obraji, ciupeşte funduri Chinezu Porfirio. Ale de 
gând să înfilipe o afacele pe-aici. Pentlu el, se vid de lux, 
Chuchupe. Piticul ăsta se numeşte CiupituS şi e mascota 
localului, domnule. 

— Mai bine zis vătaf, barman şi gorilă pe lângă fete, 
tu-ţi aia măctii - întinde, sticle, strânge pahare, 
încasează bani, aprinde pick-up-ul, aduce femei pe ringul 
de dans Ciupitu. Deci e prima oară când veniţi la Casa 
Chuchupe? N-o să fie şi ultima, vă asigur. Fetele-s puţine, 
că s-au dus să-l vadă pe Fratele Francisco, ăl de-a ridicat 
crucea aia mare de lângă lacul Morona. 


3 În original, Chupito, de la chupar „a suge”, „a bea”. 


— Am fost şi eu pe-acolo, el a o gloază de lume şi 
deci că hoţii de buzunale elau în elementul lol - le face 
bezele fetelor Chinezu Porfirio. Fantastic îi melge gula 
Flatelui! Nu prea se-nţelegea ce zice, dai îi emoţiona pe 
oameni. 

— Tot ce înfigi în lemn este ofrandă, tot ce sfârşeşte 
pe cruce suie în înalt şi e primit de CEL CE A MURIT PE 
CRUCE - psalmodiază Fratele Francisco. Fluturele 
pestriţ de culori care înveseleşte dimineaţa, trandafirul 
care îmbălsămează aerul, liliacul cu aripi lungi şi cu ochi 
miri, fosforescenţi în noapte, ba până şi căpuşa ce-ţi 
intră sub unghii. Surorilor! Fraţilor! Ridicaţi crud pentru 
mine! 

— Ce faţă de om serios! Deşi n-oţi fi chiar aşa, dacă 
v-aţi înhăitat cu Chinezu ăsta - şterge o masă cu braţul 
gol, oferă scaune, îşi îndulceşte tonul, trăsăturile 
Chuchupe. Hai, Ciupitule, mei repejor, o bere şi trei 
pahare. Primul rând e din partea casei. 

— Ştiţi ce-i aia o chuchupe? şuieră, îşi arată vârful 
limbii Chinezu Porfirio. Vipela a mai veninoasă din 
Amazonia. Vă puteţi, aşadar, închipui ce calităţi de-ale 
speciei omeneşti ale această doamnă, dacă s-a plocopsit 
cu o asemenea poleclă. 

— Taci, scârnăvie - îi astupă gura, toarnă, întinde 
paharele, zâmbeşte Chuchupe. În sănătatea 
dumneavoastră, domnule Pantoja, fiţi bine-venit la 
Iquitos. 

— O limbă veninoasă - arată nudurile mâzgălite pe 
pereţi, oglinda crăpată, abajururile colorate, ciucurii în 
veşnic neastâmpăr ai fotoliului multicolor Chinezu 
Porfirio. Însă, ce-i dlept, e o plietenă de nădejde, şi casa 
asta, deşi nu-i tocmai nouă, rămâne a mai faină din 
Iquitos. 

— Uitaţi-vă numai la materialul prezent - arată pe 
rând Ciupitu. Avem de toate: mulatre, albe, japoneze, 
până şi-o albinoasă. Are un ochi Chuchupe, când e să-şi 
aleagă fetele, ceva de speriat, domnule! 


— Ah, ce muzică bună, te dec fiolii plin picioale - se 
scoală, ia de braţ o femeie, o târăşte spre ring, dansează 
Chinezu Porfirio. Ceva mişcale, să ne dezmolţim 
scheletu'. Vino'neoa, poponeaţo. 

— Pot să vă tratez cu o bere, doamnă Chuchupe? 
schiţează un zâmbet stângaci şi susură Pantaleón 
Pantoja. M-ar interesa să-mi oferiţi câteva date, dacă nu 
vă supăraţi. 

— Ce neruşinat simpatic Chinezu ăsta! N-are 
niciodată o lăscaie, dar cum se pricepe să anime 
atmosfera! mototoleşte o hârtie, o aruncă în capul lui 
Porfirio, nimereşte ţinta Chuchupe. Nu ştiu ce găsesc 
iepele astea ale mele la el, dar toate, toate îl plac. Uitaţi- 
vă cum se bâţâie apucatul. 

— Date legate de îhâm, hmm, hmm, meseria şi 
negoţul dumneavoastră - insistă Pantaleón Pantoja. 

— Sigur, cu plăcere - devine serioasă, încuviinţează, 
îl străpunge cu privirea Chuchupe -, dar eu credeam c- 
aţi venit pentru altceva, nu pentru negoţ, domnule 
Pantoja. 

— Mă doare îngrozitor capul - se ghemuieşte, se 
acoperă cu cearşafurile Pantita. Am friguri, mă doare tot 
corpul. 

— Cum să nu te doară, cum să n-ai friguri, şi de 
altfel bine îmi pare - bate cu tocurile în podea Pochita. 
Te-ai culcat pe la patru şi-ai venit beat turtă, idiotule. 

— Ai vomitat de trei ori - trebăluieşte printre oale, 
lighene şi prosoape doamna Leonor -, pute toată camera, 
băieţel. Ce-i cu tine? 

— O să-mi explici imediat ce înseamnă asta, Panta! 
se apropie de pat, scapără din ochi Pochita. 

— 'Ţi-am mai spus, scumpo, sunt chestii profesionale 
- se plânge dintre perne Pantita. Ştii că nu beau, că nu- 
mi place să-mi pierd nopţile. Lucrurile astea sunt un chin 
pentru mine, chola. 

— Vrei să spui că vei continua tot aşa? gesticulează, 
e gata să plângă Pochita. Vei veni abia în zori, te vei 


îmbăta ca ultimul borfaş? A, nu, Panta, zău că nu, aşa 
ceva eu nu permit. 

— Copii, copii, nu vă certaţi - ţine în echilibru 
paharul, carafa, tava doamna Leonor. Băieţel, pune-ţi 
compresele astea reci şi bea chiar acum un Alka-Seltzer 
dizolvat în apă. Repede, repede, cât mai face încă 
bulbuci. 

— E o treabă strict profesională, face parte din noua 
misiune - devine disperată, subţire, pierită vocea lui 
Pantita. Înţelege, eu urăsc asta mai mult decât tine, dar 
n-am încotro. Nu-ţi pot spune mai mult, crede-mă, ar fi o 
nenorocire pentru cariera mea. Ai încredere în mine, te 
rog, Pocha. 

— Ai fost la femei - izbucneşte în plâns Pochita. 
Bărbaţii nu se-mbată până în zorii zilei, fără femei 
alături. Sunt convinsă c-ai fost, Panta. 

— Pocha, Pochita, îmi crapă capul, mă junghie în 
spate - îşi pune o compresă pe frunte, bâjbâie cu mâna 
sub pat, trage o oliţă, scuipă salivă şi fiere Pantita. Nu 
plânge, mă faci să mă simt un criminal şi nu-s, mă jur că 
nu-s, chola. 

— Închide ochişorii, deschide guriţa - aduce o 
ceaşcă aburindă, încreţeşte buzele doamna Leonor. Şi- 
acum cafeluţa asta fierbinte, puişor. 

TEMA GENERALĂ: Serviciul de Vizitatoare pentru 
Garnizoane, Posturi de Frontieră şi Aferente. 

TEMA SPECIFICĂ: Stabilirea postului de comandă şi 
evaluarea locului eventual de recrutare. 

CARACTERISTICI: Confidenţial. 

DATAŞI LOCUL: Iquitos, 12 august 1956. 


Subsemnatul, căpitan AP (Armata  Peruană, 
Intendenţă) Pantaleón Pantoja, însărcinat cu organizarea 
şi punerea în funcţie a unui Serviciu de Vizitatoare 
pentru Garnizoane, Posturi de Frontieră şi Aferente 
(SVGPFA) în toată regiunea amazoniană, cu respect se 
adresează generalului Felipe Collazos, şef al 
Administraţiei, Intendenţei şi Serviciilor Diverse ale 
Armatei, îl salută şi îi aduce la cunoştinţă: 

1. CĂ imediat după sosirea la Iquitos s-a prezentat la 
Comandamentul Regiunii a V-a (Amazonia) pentru a-l 
saluta pe generalul Roger Scavino, comandant-şef, care, 
după ce l-a primit cu amabilitate şi cordială simpatie, i-a 
comunicat câteva măsuri luate spre cea mai eficace 
demarare a misiunii ce i-a fost încredinţată. Măsurile 
stipulează: că, în scopul de a prezerva renumele 
instituţiei, este convenabil ca subsemnatul să nu apară în 
persoană nici la Comandament, nici prin cazărmile 
oraşului, să nu îmbrace uniformă, să nu locuiască în 
Sectorul militar, să nu aibă relaţii cu ofiţerii colegii lui, 
prin urmare să acţioneze întotdeauna ca un civil, din 
cauză că persoanele şi mediile pe care va trebui să le 
frecventeze (drojdia societăţii, lumea interlopă, fauna 
prostituţiei) nu cadrează cu previzibilele contacte ale 
unui căpitan al Forţelor Armate; că este de dorit să se 
aţină strict de aceste dispoziţiuni, oricât de întristător va 
fi pentru el faptul de a tăinui propria-i condiţie de ofiţer 
al Armatei noastre, de care se simte atât de mândru, şi 
de a rămâne izolat de camarazii săi de arme, pe care îi 
consideră drept fraţi, şi oricâte neplăceri vor decurge din 
aceasta în delicata-i situaţie familială, întrucât va fi 
obligat să păstreze şi dinaintea respectabilei sale mame 
şi a soţiei cea mai deplină rezervă asupra misiunii, prin 
urmare să mintă aproape tot timpul, spre salvgardarea 
ameninţatei armonii familiale şi a succesului 
întreprinderii; că acceptă aceste sacrificii, fiind conştient 
de necesitatea operaţiunii ce i-a fost încredinţată de 
superiori şi de interesele soldaţilor noştri care îşi slujesc 


Patria în regiunile cele mai îndepărtate ale selvei. 

2. CĂ a luat deja în stăpânire amplasamentul situat 
pe malul râului ltaya, afectat de Comandamentul 
Regiunii a V-a ca post de comandă şi centru logistic 
(recrutare/aprovizionare) al Serviciului de Vizitatoare. 
CĂ s-au prezentat la ordinele sale soldaţii detaşaţi 
Serviciului, numiții Sinforoso Caiguas şi Palomino 
Rioalto, care, pe drept cuvânt, au fost aleşi de superiori 
pe criterii de purtare excelentă, docilitate şi o anume 
indiferenţă faţă de persoanele de sex opus, fiindcă, în caz 
contrar, tipul de muncă specială ce-l vor avea de prestat 
şi idiosincrazia mediului în care vor avea de desfăşurat 
acea muncă ar putea stârni în ei patimi şi tentaţii, de 
unde ar decurge probleme insolubile pentru Serviciu. 
Subsemnatul doreşte să consemneze şi că locul unde se 
află situat postul de comandă şi centru logistic se bucură 
de cele mai prielnice condiţii: în primul rând, spaţiu larg 
şi posibilităţi de manevrare şi transport (râul Itaya); apoi, 
adăpost garantat faţă de privirile indiscrete, pentru că 
oraşul se află la oarecare depărtare, iar cel mai apropiat 
loc populat, moara de orez Garote, se găseşte pe malul 
opus (nu există pod sau punte). In al doilea rând, oferă 
bune posibilităţi topografice pentru instalarea unui mic 
debarcader, astfel ca toate expedierile şi recepţionările, 
odată stabilite mijloacele de locomoţie ale Serviciului de 
Vizitatoare, să se poată efectua sub controlul direct al 
postului de comandă. 

3. CĂ, în prima săptămână, subsemnatul a trebuit 
să-şi concentreze tot timpul şi eforturile în curăţarea şi 
igienizarea localului, un semipătrat de 1 323 metri 
pătraţi (din a cărui suprafaţă un sfert are acoperiş de 
tablă), împrejmuit cu gard de lemn, înalt, cu două porţi, 
una dând în drumul mare spre Iquitos, cealaltă către râu. 
Partea acoperită are 327 metri pătraţi şi este pardosită; 
are parter şi etaj, însă etajul nu e decât un foişor de lemn 
cu un fel de parmaclâc, spre care urcă o scăriţă de 
pompieri. Subsemnatul şi-a instalat acolo postul de 


comandă, biroul particular, casa de bani şi arhiva. În 
partea de jos - care poate fi supravegheată, în orice 
clipă, de la postul de comandă - s-au atârnat hamace 
pentru Sinforoso Caiguas şi Palomino Rioalto şi s-a 
înjghebat o latrină, din materiale rustice (deversarea 
fiind în râu). Partea descoperită este un loc viran cu 
pământ bătătorit, smocuri de iarbă şi câţiva pomi răzleţi. 

Este adevărat că o săptămână pentru pregătirea 
/dereticarea locului poate părea un termen excesiv, dând 
în vileag nepăsare sau lipsă de autoritate sau lene, dar 
trebuie spus că amplasamentul se găsea în condiţii 
inutilizabile şi, scuzaţi-mi exprimarea, imunde, din 
motivele de mai jos: fiind abandonat de Armată, acest 
depozit a fost utilizat în mod eterogen şi ilegal. Astfel, se 
înstăpâniseră pe el o mulţime de adepţi ai Fratelui 
Francisco, individ de origine străină, întemeietorul unei 
noi religii şi aşa-zis făcător de minuni, care străbate pe 
jos sau cu plute balsas Amazonia braziliană, Columbiană, 
ecuadoriană şi peruană, înălţând crud în localităţile pe 
unde trece şi răstignindu-se el însuşi, ca să le 
propovăduiască oamenilor, din poziţia aceea 
extravagantă, în portugheză, spaniolă sau în limbile 
ininteligibile ale indienilor băştinaşi. Obişnuieşte să 
anunţe catastrofe şi îşi îndeamnă credincioşii 
(nenumărați, în pofida ostilităţii ce i-o arată biserica 
catolică şi cea protestantă, datorită  charismei 
individului, negreşit foarte mare, din moment ce 
predicile lui conving nu numai populația simplă şi 
incultă, ci şi persoane educate, cum s-a întâmplat, de 
exemplu şi din păcate, cu însăşi mama subsemnatului) să 
renunţe la bunurile lor pământeşti, să facă crud de lemn 
şi să aducă ofrande în vederea sfârşitului lumii, despre 
care susţine că va veni foarte degrabă. Aici, la Iquitos, 
unde Fratele Francisco a trecut de curând, există 
numeroase „arce” (singular „arcă”: aşa se numesc 
templele sectei create de acest individ pe care, dacă 
superiorii cred de cuviinţă, Serviciul nostru de 


Contrainformaţii ar trebui poate să-l ia sub observaţie), 
şi un grup de „fraţi” şi „surori”, cum îşi zic între ei, 
transformase acest depozit în „arcă”. 

Instalaseră o cruce pentru insalubrele şi crudele lor 
ceremonii, care constau în a răstigni tot felul de animale, 
astfel ca sângele acestora să curgă peste adepţii 
îngenuncheaţi la baza crucii. De aceea, subsemnatul a 
găsit la faţa locului nenumărate hoituri de maimute, 
câini, pui de tigru, până şi papagali şi bâtlani, pete şi 
dâre de sânge peste tot şi, negreşit, focare de microbi. În 
ziua când subscrisul a ocupat localul, a trebuit să 
recurgă la forţa publică pentru a-i da afară pe Fraţii din 
Arcă, aceştia pregătindu-se tocmai să crucifice o şopârlă, 
confiscată ulterior şi predată pe bază de bon Serviciului 
de Aprovizionare al Regiunii a V-a. 

CĂ, mai înainte, acest nenorocit local a fost folosit 
de un vrăjitor sau vraci, pe care „fraţii” l-au izgonit prin 
metode violente, Maestrul Poncio, care practica aici 
ceremonii nocturne cu acea fiertură din pulberi de 
scoarță de copac, la ayahuasca, metodă barbară care, 
pare-se, vindecă boli şi provoacă halucinaţii, dar de 
asemenea, din păcate, perturbații fizice instantanee, ca 
abundente flegme, şuvoaie de urină şi o masivă diaree, 
excrescenţe care, împreună cu hoiturile animalelor 
sacrificate şi imensul număr de hultani, hoitari şi alte 
lighioane atrase până aici de gunoaie şi de mortăciuni, 
transformaseră locul într-un adevărat iad pentru 
simţurile văzului şi mirosului. Subsemnatul le-a procurat 
soldaţilor Sinforoso Caiguas şi Palomino Rioalto săpăligi, 
greble, târnuri, găleți (vezi chitanţele 1, 2 şi 3), pentru 
ca, muncind din răsputeri sub controlul său, să ardă 
gunoaiele, să spele podeaua şi pereţii şi să dezinfecteze 
totul cu creozot. Apoi s-a trecut la otrăvirea şi astuparea 
găurilor de şobolani şi la punerea de capcane cu scopul 
de a stăvili invazia rozătoarelor, atât de multe şi de 
neruşinate încât, deşi pare o exagerare, ieşeau şi 
mişunau nestingherit în prezenţa subsemnatului, ba 


chiar i se încurcau printre picioare. S-a trecut la 
muruirea şi zugrăvirea pereţilor, imperativ reclamate de 
starea jalnică a acestora, plini de zgârieturi, scrijelituri, 
inscripţii, desene porcoase (pesemne că incinta a fost şi 
o ascunzătoare pentru amoruri vinovate) şi tot felul de 
cruci zmângălite de către fraţi. De asemenea, a trebuit 
să achiziţionăm ia Talciocul din Belen, la preţ de ocazie, 
câteva mobile de birou ca: masă, scaun, avizier şi ladă- 
biblioraft pentru postul de comandă (chitanţele 4, 5, 6 şi 
7). În ceea ce priveşte locul viran/descoperit, unde se 
mai află încă multe obiecte abandonate de Armată în 
perioada folosirii lui ca depozit (conserve goale, piese 
auto stricate) pe care Serviciul de Vizitatoare n-a dorit 
să-l distrugă până nu va primi ordine pertinente, a fost 
curăţat de buruieni, nivelat şi greblat (sub bălării s-a 
găsit şi un şarpe mort), astfel încât subsemnatul are 
onoarea de a raporta că în şapte zile, impunându-şi, ce-i 
drept, sforţări de-a lungul a zece - douăsprezece ore pe 
zi, a reuşit să transforme inimaginabilul grajd ce i-a fost 
repartizat într-un loc decent, simplu dar ordonat, curat şi 
chiar plăcut, aşa cum se cuvine să arate orice dependinţă 
a Armatei noastre, fie ea şi clandestină, cum este cazul 
cu prezenta. 

4. CĂ, odată igienizat amplasamentul, subscrisul a 
procedat la întocmirea de hărţi şi organigrame care să i 
permită stabilirea cu maximă exactitate a ariei ce va 
reveni SVGPFA, a numărului potenţial de beneficiari ai 
Serviciului şi a itinerariilor respectate de viitoarele 
convoaie. CĂ prima evaluare topografică ne dă 
următoarele cifre: Serviciul de Vizitatoare va acoperi o 
arie aproximativă de 400.000 kilometri pătraţi, care 
include ca potenţiale centre uzufructuare 8 garnizoane, 
26 posturi şi 45 campamente, către care principalele 
mijloace de comunicaţie, plecând de la centrul de 
comandă şi de la centrul logistic, simt aerul şi calea 
fluvială (vezi harta numărul 1), deşi în unele cazuri 
excepţionale transportul s-ar putea efectuala sol 


(împrejurimile localităţilor Iquitos, Yurimaguas, 
Contamana şi Pucalipa). CĂ pentru a determina numărul 
potenţial de beneficiari ai Serviciului de Vizitatoare, 
raportorul şi-a permis să trimită (cu aprobarea 
comandantului-şef al Regiunii a V-a) tuturor 
garnizoanelor, posturilor de frontieră şi aferente, spre 
studiere şi completare de către şefii de companie sau, în 
lipsa acestora, de şefii de grupă, următorul chestionar 
alcătuit de el însuşi: 


1. Câţi gradaţi şi soldaţi necăsătoriți aveţi în 
subordine? Vi rugăm să ţineţi cont, inainte de a 
răspunde, că, potrivit scopului urmărit, chestionarul 
include la categoria însuraţi nu numai pe gradații şi 
soldații uniţi în căsătorie sub egida Bisericii şi/sau 
Statului, ci şi pe cei trăind marital (cu concubine) şi 
chior pe cei care, în mod neregulat sau sporadic, întreţin 
vreo formă sau alta de coabitare intimă prin 
împrejurimile amplasamentului unde îşi satisfac stagiul 
militar 


OBSERVAŢIE: Chestionarul urmăreşte să 
stabilească, cu cea mai mare precizie, numărul 
bărbaților aflaţi în subordinea Dvs. Care nu întreţin nicio 
formă, permanentă sau pasageră, de viaţă maritală. 


2. După stabilirea, cu maximă exactitate, a 
numărului celibatarilor în subordinea Dvs. (în sensul 
chestionarului), vă rugăm să eliminaţi din cifra totală toţi 
gradații şi soldaţii care ar putea fi catalogați, dintr-un 
de tip marital normal. Adică: invertiţi, onanişti 
învederați, impotenti sau apatici sexual. 


OBSERVAŢIE: Având în vedere grija naturală a 
fiecăruia faţă de „gura lumii“, de prejudecățile omeneşti, 
şi teama logică de a nu deveni ţintă a batjocurii 


celorlalți, este greu de crezut că subiecţii încadrabili în 
punctul 2 vor recunoaşte de bunăvoie tarele lor; 
atragem, deci, atenţia ofițerului responsabil cu 
chestionarul, asupra gradului de incertitudine presupus, 
în realizarea acestei eliminări statistice, de declarațiile 
soldaților în cauză. hRhecomandăm, de aceea, pentru 
stabilirea răspunsului corect, ca ofițerul să combine 
datele interogatoriului personal cu mărturii externe 
(confidente de-ale prietenilor şi colegilor respectivului), 
cu observații proprii sau cu alte subterfugii inspirate şi 
îndrăzneţe. 


3. După scăderea cazurilor de mai sus şi stabilirea 
numărului  gradaților şi soldaților  neînsuraţi cu 
capacitate maritală din subordinea Dvs., vă rugăm să 
procedați, cu fineţe şi discreţie, la sondarea grupului 
rămas, asupra numărului de prestații maritale pe care 
fiecare subiect şi-l doreşte lunar sau pentru care se 
simte făcut, în vederea satisfacerii  imperativelor 
virilităţii sale. 


OBSERVAŢIE: Chestionarul încearcă să stabilească 
un tabel de dorințe maximale şi un altul de dorințe 
minimale, conform exemplului de mai Jos: 


Subiectul X 
Ambiţii maxime pe lună: 30 
Ambiţii minime pe lună: 4 


4. După completarea tabelului precedent, vă rugăm 
să încercaţi a determina în cadrul grupului de neînsuraţi 
(burlaci) cu capacitate maritală din subordinea Dvs., prin 
aceeaşi tehnică a sondărilor indirecte, a întrebărilor 
aparent întâmplătoare etc., de cât timp crede sau ştie 
pozitiv subiectul că are nevoie pentru o prestație 
maritală satisfăcătoare (de la preliminarii până la 
deplina încheiere), conform aceleiaşi scheme 


maximale/minimale: 


Subiectul X 
Ambiţie maximă per prestație: 2 ore 
Ambiție minimă per prestație: 10 minute 


OBSERVAŢIE: Atât la punctul 3 cât şi la punctul 4 al 
chestionarului, rugăm  calculați media şi furnizaţi 
această cifră, fără detalii inutile. Testul urmăreşte să 
stabilească media normală lunară dorită în privința 
numărului de prestații necesare virilităţii gradaților şi 
soldaților din subordinea Dvs., ca şi timpul mediu normal 
ambiţionat pentru fiecare prestație. 


CĂ subsemnatul doreşte să sublinieze entuziasmul, 
promptitudinea şi eficacitatea cu care ofițerii 
garnizoanelor, posturilor şi campamentelor au răspuns 
chestionarului prezentat (numai vreo cincisprezece 
posturi n-au putut fi consultate din cauza obstacolelor 
survenite în comunicaţia cu ele, datorate imperfecţiunii 
aparatelor de transmisiuni, timpului urât etc.), ceea ce 
ne-a condus la întocmirea tabelului următor: 


Numărul potenţial de uzufructuari ai Serviciului de 
Vizitatoare: 8 726 (opt mii şapte sute douăzeci şi 
şase). 


Numărul de prestații lunare (media 
dorită/ambiţionată per uzuftructuar): 12 (douăsprezece). 
Timp de prestație individuală (media 


dorită/ambiţionată/râvnită): 30 de minute. 


Ar însemna ca Serviciul de Vizitatoare, pentru a-şi 
îndeplini plenar misiunea, să poată fi în măsură să 
asigure tuturor garnizoanelor, posturilor de frontieră şi 
aferente din Regiunea a V-a (Amazonia) o medie lunară 
de 104 712 (una sută patru mii şapte sute douăsprezece) 


prestații, obiectiv în mod evident imposibil de atins în 
actualele împrejurări. CĂ subsemnatul este conştient de 
obligaţia de a demara Serviciul propunându-şi obiective 
modeste şi realizabile, ţinând seama de realitate şi de 
filosofia populară cuprinsă în proverbe ca „încet, încet, 
departe ajungi” sau „grăbeşte-te încet” sau „încetul cu 
încetul se face oţetul”. 

5. CĂ are nevoie să ştie dacă între uzufructuarii 
potenţiali ai Serviciului de Vizitatoare trebuie incluse şi 
gradele intermediare (subofiţerii). Subsemnatul solicită o 
lămurire imediată asupra acestui aspect, întrucât, dacă 
răspunsul superiorilor este pozitiv, estimările de până 
acum vor suferi o modificare (nedorită) considerabilă. 
Ţinându-se cont de numărul şi aşa prea mare al 
uzufructuarilor potenţiali şi de dorinţele lor în continuă 
creştere, subsemnatul îşi permite a sugera ca, măcar în 
prima fază de funcţionare, Serviciul de Vizitatoare să nu 
satisfacă şi cererile gradelor intermediare. 

6. CĂ a trecut, de asemeni, la stabilirea primelor 
contacte în vederea recrutării. Graţie colaborării unui 
individ care răspunde la numele Porfirio Wong, alias 
Chinezu, pe care l-a cunoscut din pură întâmplare în 
stabilimentul nocturn denumit Mao Mao (strada Pebas, 
260), a efectuat o vizită de lucru, noaptea târziu, la 
localul de petrecere frecventat de femei uşoare şi condus 
de doña Leonor Curinchila, alias Chuchupe, cunoscut 
îndeobşte sub numele de Casa Chuchupe şi situat pe 
şoseaua spre staţiunea balneară Nanay. Sus-numita 
Leonor Curinchila fiind prietenă cu Porfirio Wong, acesta 
din urmă l-a putut prezenta pe subsemnatul, care, din 
motivele  bine-cunoscute, s-a dat drept negustor 
(import/export) sau om de afaceri, stabilit de curând la 
Iquitos şi interesat de chefuri, petreceri cu femei etc. In 
consecinţă, numita Leonor Curinchila s-a arătat dispusă 
să coopereze, şi subsemnatul a reuşit - neavând de ales 
şi trebuind să ciocnească multe pahare cu băutură 
(chitanţa 8) - să obţină date interesante privind sistemul 


de lucru şi obiceiurile personalului locantei. Astfel, la 
Casa Chuchupe îşi desfăşoară activitatea vreo 16 femei 
care formează ceea ce am putea numi personalul stabil, 
deoarece mai sunt şi alte 15 - 20 care lucrează neregulat 
sau auxiliar, uneori venind, alteori nu, din motive variind 
de la boli venerice (d. ex. gonoree sau şancru) 
contractate în exerciţiul funcţiunii, până la legături 
trecătoare sau contracte de sezon (de ex. cherestegiu 
pleacă însoţit într-o călătorie de o săptămână la munte) 
care le îndepărtează momentan de centrul de producţie. 
Rezumând, personalul complet, fie el stabil sau flotant, al 
Casei Chuchupe reprezintă circa treizeci de prostituate, 
deşi lista lor efectivă (dar renovabilă) în fiecare noapte 
este de jumătate (15 - 16). Subsemnatul n-a înregistrat, 
cu ocazia vizitei sale, decât 8 prezenţe, dar dintr-un 
motiv excepţional: sosirea la Iquitos a menţionatului 
Frate Francisco. Din cele 8, majoritatea par să fie trecute 
de douăzeci şi cina de ani, deşi calculul rămâne incert 
pentru că în Amazonia femeile îmbătrânesc prematur, 
adeseori putând fi văzute pe stradă tinere extrem de 
seducătoare, cu şolduri dezvoltate, busturi semeţe şi 
mers insinuant, cărora le-ai da, potrivit standardelor 
zonei de coastă, 20 sau 22 de ani, ele neavând însă mai 
mult de 13 - 14; în plus, subsemnatul îşi făcea 
observaţiile în semiîntuneric, Casa Chuchupe fiind prost 
luminată, poate din lipsa mijloacelor tehnice, dar mai 
degrabă din calcul, penumbra fiind mai aţâţătoare decât 
lumina puternică (dacă superiorii îmi permit o glumă, voi 
cita aici zicala „noaptea toate pisicile sunt negre”). 
Majoritatea, aşadar, bat spre treizeci de ani şi aproape 
toate prezintă garanţii, dacă e să le evaluăm cu un 
criteriu funcţional şi fără a căuta nod în papură, adică: 
trupuri atrăgătoare şi rotunjoare, mai ales pe la 
şolduri şi sâni, părţi ce tind a fi generoase în acest 
colţişor al patriei, şi chipuri prezentabile, deşi, văzute 
mai îndeaproape, lasă de dorit, nu din cauză de urâţenie 
din naştere, ci dobândită, prin bubiţe, coşuri, vărsat de 


vânt şi căderea dinţilor, acesta din urmă fiind un accident 
foarte răspândit în Amazonia ca urmare a climei 
debilitante şi a insuficienţelor dietetice. Printre cele opt 
prezente predominau femeile cu piele albă şi trăsături 
indigene locale, apoi mulatrele şi în fine cele de tip 
oriental. Media staturii este mai degrabă joasă decât 
înaltă, trăsătura distinctivă a personalului fiind 
vitalitatea şi veselia tipice acestei regiuni tropicale. 
Subsemnatul a văzut, pe tot timpul şederii sale în local, 
că atunci când nu aveau prestații, fetele de viaţă dansau 
şi cântau cu entuziasm şi scandal, fără a vădi urme de 
oboseală sau descurajare, şi recurgeau adesea la 
glumele fără perdea şi la gesturile neruşinate la care era 
normal să te aştepţi într-un astfel de stabiliment. Dar, în 
acelaşi timp, fără harţă sau răutate, deşi, dacă e să ne 
ghidăm după mici întâmplări culese din gura lui Leonor 
Curinchila sau a lui Porfirio Wong, uneori au loc răfuieli, 
accidente sau chiar incidente sângeroase. 

Subsemnatul adaugă: CA şi-a putut da seama, din 
discuţia cu menţionată Chuchupe, că tarifele pentru 
prestații sunt variabile şi că numai două treimi îi revin 
celei ce a prestat serviciul, treimea rămasă fiind 
comisionul locantei. CA diferenţele de tarif decurg din 
mai atrăgătorul sau mai puţin tentantul fizic al 
prostituatei, din timpul cât durează prestaţia (clientul 
care doreşte să o /le repete sau să doarmă cu cea care l-a 
servit va plăti, desigur, în plus faţă de cel care s-a 
mulţumit cu o simplă prestație expeditivă şi biologică), 
dar mai ales din gradul de specializare şi toleranţă al 
fetei respective. Doamna  Curinchila i-a explicat 
subsemnatului că, în totală antiteză cu ceea ce acesta, 
naiv, bănuia, nu o majoritate ci, dimpotrivă, o minoritate 
redusă a clienţilor se mulţumeşte cu o prestație simplă şi 
normală (cost: 50 soles; durată: 15 - 20 minute), ceilalţi 
(cei mulţi) pretinzând o serie de variante, elaborări, 
adaosuri, distorsiuni şi complicaţii cuprinse îndeobşte în 
termenul generic de aberaţii sexuale. lată cum, în 


nuanţată gamă a prestaţiilor oferite, se numără „figuri” 
complexe, mergând de la simpla masturbare efectuată de 
fete (manuală: 50 soles; bucală sau „la cioc” sau 
„trâmbiţa”: 200), până la actul sodomit (cunoscut sub 
termenul vulgar de „uşiţa strâmtă/îngustă” sau „două pe 
faţă una pe dos”, termen preluat din domeniul 
împletiturilor: 250), celebrul 69 (200 soles), spectacolul 
saphic sau „turtiţele” (200 soles fiecare fată), sau cazuri 
rare, precum acelea cu clienţi care vor să primească sau 
să dea lovituri de bici, să se mascheze ei sau partenera, 
să fie adorati, ori umiliti, ori chiar defecaţi, extravagante 
al căror tarif oscilează între 300 şi 600 soles. CĂ, având 
în vedere etica sexuală dominantă în ţară şi fondurile 
reduse ale SVGPFA, sus-numitul a luat decizia de a limita 
serviciile cerute  colaboratoarelor şi, prin urmare, 
pretenţiile viitorilor uzufructuari, la prestația simplă şi 
normali, excluzând toate deformările enumerate şi altele 
de-acelaşi fel. CĂ în funcţie de această premisă, Serviciul 
de Vizitatoare îşi va fixa atât recrutările, cât şi timpul şi 
tariful prestaţiilor. Asta însă nu înseamnă că Serviciul, 
după ce va fi ajuns să satisfacă integral cererea în 
termeni cantitativi, nu va putea lua în considerare - dacă 
resursele-i financiare vor spori şi dacă parametrii morali 
ai ţării se vor destinde - introducerea unui principiu de 
diversificare calitativă a prestaţiilor, pentru a veni în 
întâmpinarea unor cazuri, fantezii sau necesităţi 
particulare (bineînţeles, numai cu aprobarea ierarhiei 
militare). 

CĂ subsemnatul n-a putut stabili, cu precizia cerută 
de calculul probabilităților şi de statistica de piaţă 
(tehnica sondării pieţei), care este media zilnică de 
prestații înregistrată per prostituată, pentru a-şi face o 
idee despre venitul lunar al acesteia şi despre 
capacitatea ei operaţională, dat fiind că, aparent, în 
respectivul domeniu de activitate domneşte arbitrarul cel 
mai uluitor. Astfel, o femeie de moravuri uşoare 
(„coardă” sau „paraşută” etc.) poate câştiga într-o 


săptămână cât, mai apoi, nu adună nici în două luni, 
situaţia depinzând de multipli factori, dintre care putem 
aminti chiar şi clima sau planetele (influenţa aştrilor 
asupra glandelor şi impulsurilor sexuale masculine), 
oricum prea mulţi pentru a-i determina aici. Dar CA, cel 
puţin, subsemnatul tot a reuşit să afle, prin glume ieftine 
şi vorbe în doi peri, că damele cele mai atrăgătoare şi 
eficiente pot efectua, într-o noapte de lucru „plină” 
(sâmbăta sau în preajma sărbătorilor), circa douăzeci de 
prestații fără a rămâne prea obosite, ceea ce ne 
autorizează următoarea formulare: un convoi de zece 
vizitatoare, alese dintre cele cu randament sporit, ar 
putea realiza 4800 prestații simple şi normale pe lună 
(săptămâna de şase zile) lucrând full time şi fără rateuri 
(piedici ori obstacole neprevăzute). Prin urmare, pentru 
a atinge obiectivul maxim ambiţionat de 104 712 
prestații lunare, ar fi necesară o trupă permanentă de 
2115 vizitatoare spărgătoare de normă, care să lucreze 
non-stop şi să nu prezinte niciodată nici cele mai vagi 
deficienţe. Natural, o asemenea posibilitate este 
himerică, în actualele condiţii. 

Mai zice sus-numitul: CA în afară de prostituatele 
lucrând în stabilimente (Casa Chuchupe nu e singura de 
acest fel, funcţionează în oraş alte două, dar, pare-se, de 
o categorie inferioară), există la Iquitos un mare număr 
de femei, poreclite „spălătorese”, care îşi exercită 
meseria în mod ambulant, oferindu-şi serviciile la 
domiciliul clientului, cu precădere la căderea 
întunericului sau la primele ore ale dimineţii, când 
slăbeşte supravegherea poliţienească, sau plasându-se în 
diferite locuri în aşteptarea clienţilor, ca în Piaţa 28 Iulie, 
ori prin preajma Cimitirului. Aşa stând lucrurile, putem 
spune că SVGPFA nu va întâmpina nicio dificultate în 
recrutarea personalului, mâna de lucru locală fiind mai 
mult decât suficientă pentru modestele-i posibilităţi 
iniţiale. CĂ atât personalul feminin al Casei Chuchupe, 
cât şi cel al stabilimentelor de acelaşi fel şi 


„spălătoresele” care lucrează pe cont propriu, au 
protectori masculini (proxeneţi, codoşi sau „peşti”), în 
general indivizi cu antecedente penale şi unii nu numai 
certaţi cu justiţia ci urmăriţi chiar în prezent de ea, 
cărora sunt obligate să le dea (multe o fac de bunăvoie) o 
parte sau totalitatea câştigului lor. Acest aspect al 
problemei - existenţa proxenetismului sau codoşlâcului - 
va trebui luat în seamă de către Serviciul de Vizitatoare 
în momentul recrutării personalului, fiindcă este cât se 
poate de sigur că indivizii aceia ne vor da de furcă. Dar 
subsemnatul ştie bine, din perioada de neuitat a şcolii 
militare când era simplu cadet, că nu există misiune fără 
greutăţi şi că nu există greutate care să nu poată fi 
depăşită prin energie, voinţă şi strădanie. 

CĂ administrarea şi buna funcţionare a Casei 
Chuchupe par să fie asigurate prin grija a numai două 
persoane,  proprietăreasa, Leonor  Curinchila, şi, 
îndeplinind funcţii ce merg de la ospătar până la 
responsabil cu muzica şi curăţenia, un omuleţ foarte 
scund, aproape un pitic, de vârstă greu de apreciat şi de 
rasă metisă, Juan Rivera, poreclit Ciupitu, care glumeşte 
familiar cu personalul şi este ascultat imediat şi 
respectuos de acesta, şi care e de asemeni popular 
printre clienţi. Or, aceasta îl face pe subsemnatul să 
creadă că şi Serviciul de Vizitatoare, după ce va fi corect 
structurat, va putea funcţiona, conform exemplului de 
mai sus, cu un personal administrativ foarte redus, chiar 
minim. CĂ recunoaşterea aceasta a unui posibil loc de 
recrutare i-a ajutat subscrisului să-şi facă o idee generală 
asupra mediului în care în mod necesar îşi va desfăşura 
activitatea şi să conceapă câteva planuri imediate, pe 
care, de îndată ce le va aşterne pe hârtie, le va supune 
celor în drept spre aprobare, îmbunătăţire sau 
respingere. 

7. CĂ în dorinţa-i de a obţine cunoştinţe ştiinţifice 
mai ample, care să-i permită o mai justă atingere a 
ţelului urmărit şi a mijloacelor aferente acestuia, 


subsemnatul a încercat să-şi procure din bibliotecile şi 
librăriile din Iquitos un stoc de cărţi, broşuri şi reviste 
centrate pe tema prestaţiilor oferite de SVGPEA, 
regretând însă că trebuie să comunice autorităţii de 
drept că sforţările i-au fost aproape inutile, întrucât în 
cele două biblioteci din Iquitos - Municipală şi cea a 
Colegiului Părinților Augustini - n-a găsit niciun text, 
general sau particular, dedicat anume subiectului ce îl 
interesa (sexul şi problematica lui), şi nu numai atât, dar 
a trecut şi prin momente destul de neplăcute când s-a 
referit la subiectul în cauză, expunându-se unor 
răspunsuri tăioase din partea funcţionarilor, sau, la 
Colegiul Sfântul Augustin, de-a dreptul la replici 
ireverenţioase (acolo, un călugăr şi-a permis să-l 
numească „imoral”). Nici la cele trei librării din oraş, 
Lux, Rodriguez şi Mesia (există şi o a patra, aceea a 
adventiştilor de ziua a şaptea, unde, fără îndoială, nu 
merita să încerce), n-a putut găsi subsemnatul materiale 
de calitate; a obţinut cu destulă dificultate şi - culmea - 
la preţuri piperate (v. Chitanţele 9 şi 10) câteva manuale 
neînsemnate şi comerciale având următoarele titluri: 
Cum să sporim potenta virilă, Afrodiziace şi alte taine ale 
amorului, Totul despre sex în douăzeci de lecții, cu care, 
plin de modestie, a inaugurat biblioteca SVGPEA. 
Subscrisul îi roagă aşadar pe superiorii ierarhici, dacă 
sunt de acord cu aceasta, să-i expedieze de la Lima o 
selecţie de opere specializate în domeniul practic infinit 
al activităţii sexuale, masculine şi feminine, teoretice 
şi/sau practice, şi în special o documentaţie serioasă şi la 
zi despre probleme bazice, precum boli venerice, 
profilaxie sexuală, perversiuni etc., care - toate - vor 
putea contribui la mai buna funcţionare a Serviciului de 
Vizitatoare. 

8. În sfârşit, pentru a termina cu o anecdotă 
personală destul de amuzantă, în scopul de a ne descreţi 
frunţile după atâta material scabros, subsemnatul îşi ia 
îngăduinţa să relateze că vizita lui la Casa Chuchupe s-a 


prelungit până către patru dimineaţa şi i-a provocat un 
mare rău gastric, ca urmare a copioaselor libaţii pe care 
a trebuit să le facă şi cu care nu este deloc obişnuit, din 
cauza nulelor sale pofte bahice, dar şi a unor prescripţii 
medicale (vizând nişte hemoroizi, din fericire extirpaţi). 
CĂ s-a vindecat cu chiu cu vai, recurgând la serviciile 
unui doctor civil, tocmai ca să nu implice Spitalul Militar, 
conform instrucţiunilor primite (v. Chitanţa 11) şi că şi-a 
atras fără voie o mulţime de neplăceri domestice 
decurgând din înapoierea acasă în condiţiile de mai sus 
şi într-o stare nerecomandabilă. Datoria, însă, mai presus 
de orice! 


Dumnezeu să vă ocrotească. 


Semnat: 
Căpitan al AP (Armata Peruană) - Intendenţă. 
PANTALEON PANTOJA 


Copii către Dl. General Roger Scavino, comandantul- 
şef al Regiunii a V-a (Amazonia). 


Anexe: 11 chitante şi o hartă. 
Noaptea de 16 spre 17 august 1956 


Sub un soare radios, goarna adunării de dimineaţă 
inaugurează o nouă zi de pregătire de luptă la cazarma 
din Chiclayo: un du-te-vino zgomotos prin dormitoare, 
voioase nechezaturi în grajduri, fum învălătucit pe 
deasupra coşurilor bucătăriei. Totul s-a trezit în câteva 
clipe şi domneşte pretutindeni o atmosferă caldă, 
binefăcătoare, stimulantă, de veselă dispoziţie şi de 
plenitudine vitală. Dar, minuţios, incoruptibil, punctual, 
locotenentul Pantoja străbate marţial locul viran - având 
încă pe cerul gurii şi pe limbă savoarea cafelei cu 
caimacul laptelui de capră şi deliciul pâinii prăjite cu 


dulceaţă de prune lucumas - unde exersează orchestra 
pentru  defilarea de Sărbătoarea Naţională. Alături 
mărşăluiesc, rectilinii şi însufleţite, coloanele unei 
companii. Dar, rigid, locotenentul Pantoja observă acum 
repartizarea micului dejun: buzele lui numără fără a face 
zgomot şi, în mod fatidic, când ajunge pe muteşte la o 
sută douăzeci, fruntaşul de rând la cazanul trupei 
serveşte ultimele picături de cafea şi oferă bucata de 
pâine numărul o sută douăzeci şi portocala o sută 
douăzeci. Dar acum locotenentul Pantoja supraveghează, 
băţos ca o statuie, felul cum nişte soldaţi descarcă dintr- 
un camion sacii cu provizii: degetele lui marchează 
ritmul descărcării, aidoma unui dirijor care ar marca 
tactul unei simfonii. În spatele lui, cu o voce puternică, 
având însă un fond de căldură virilă pe care doar un auz 
ascuţit ca un bisturiu l-ar putea detecta, colonelul 
Montes afirmă patern: „Există oare o mâncare mai de soi 
decât a noastră, din Chiclayo? Nu, domnilor, nu; nici 
bucătăria chinezească, nici cea franţuzească nu s-ar 
încumeta să opună ceva celor şaptesprezece feluri 
diferite de rață pe orez”. Dar de pe-acum locotenentul 
Pantoja, gustă cu mare grijă şi fără a-şi clinti un muşchi 
de pe faţa-i tăiată în piatră, din uriaşele oale de 
bucătărie. Metisul Chanfaina, sergent-şef peste popotă, 
stă cu ochii ţintă la ofiţer, iar sudoarea-i de pe frunte şi 
buzele tremurânde vădesc nelinişte şi teamă. Dar deja 
locotenentul Pantoja, cu aceleaşi maniere meticuloase şi 
inexpresive, examinează hainele aduse de la spălătorie, 
pe care doi răcani le aşază în pungi de plastic. Dar deja 
locotenentul Pantoja veghează,  hieratic, asupra 
distribuirii ghetelor printre noii recruți abia sosiți la 
bază. Şi deja locotenentul Pantoja, cu o expresie, de data 
asta, într-adevăr însuflețită şi aproape pasionată, înfige 
stegulețe în nişte grafice, rectifică pe tabla neagră 
curbele statistice, adaugă o cifră organigramei de pe un 
avizier. Orchestra cazărmii interpretează în ritm viu o 
săltăreaţă marinera. 


O umedă nostalgie a impregnat aerul, a înceţoşat 
lumina soarelui, a pus surdină trompetelor, talgerelor şi 
tobei mari, o senzaţie de apă care se scurge printre 
degete, de scuipat supt de nisip, de buze fierbinţi care 
lipindu-se de obraz se cangrenează, un sentiment de 
balon spart, de film care se sfârşeşte, o tristeţe brusc 
victorioasă: iată că goarna (de deşteptare? de prânz? de 
stingere?) sfâşie iar aerul răcoros (al dimineţii? al serii? 
al nopţii?). Dar în urechea dreaptă a apărut acum o 
gâdilătură-vibraţie tot mai pronunțată, care cu 
repeziciune cuprinde tot lobul şi ajunge la gât, îl 
cuprinde şi pe-acesta şi suie în urechea stângă: a început 
şi ea să palpite intim - mişcându-şi firicelele invizibile de 
păr, destupându-şi nenumăraţii pori setoşi, în căutarea a, 
aşteptând ca... şi nostalgiei recalcitrante, melancoliei 
feroce le ia acum locul o secretă febră, o difuză nelinişte, 
o neîncrezătoare teamă tot mai înstăpânită, o corozivă 
spaimă. Insă pe chipul locotenentului Pantoja nu se 
citeşte nimic din ce îl bântuie: îi scrutează, unul câte 
unul, pe soldaţii care se pregătesc să intre ordonat la 
magazia cu efecte. Dar ceva stârneşte ilaritate printre 
uniformele acelea de paradă care supraveghează totul 
de-acolo, de sus, unde trebuia să fie acoperişul şi e, în 
schimb, marea tribună din timpul Sărbătorii Naţionale. 
Se află acolo colonelul Montes? Da. Tigrul Collazos? Da. 
Generalul Victoria? Da. Colonelul López Lopez? Da. Au 
început să zâmbească neagresiv, ascunzându-şi gura în 
spatele mănuşilor cafenii, întorcând puţin capul într-o 
parte: comentând în taină? Dar locotenentul Pantoja ştie 
ce-şi spun, de ce, cum. Nu vrea să-i privească pe soldaţii 
care aşteaptă fluierul ca să intre, să ia efectele şi să-şi 
predea ţoalele civile, pentru că bănuieşte, ştie sau 
ghiceşte că atunci când va privi, când se va convinge şi 
va şti la modul pozitiv, nimic nu le va împiedica nici pe 
doamna Leonor, nici pe Pochita, să afle ceea ce el a aflat 
mai demult. Dar ochii lui îşi schimbă deodată expresia; 
încordat, îşi supraveghează formaţia: ha-ha, ce mai râs, 


vai ce ruşine. Da, aşa s-a întâmplat. Groasă ca sângele i 
se strecoară îngrijorarea pe sub piele, în timp ce 
observă, pradă unei spaime reci, sforţându-se să-şi 
disimuleze sentimentele, cum se rotunjesc uniformele 
recruţilor peste piept, pe la umeri, pe la şolduri, peste 
pulpe, cum de sub chipie încep să izvorască plete, cum 
se înmoaie, se îndulcesc şi se îmbujorează trăsăturile şi 
cum privirile masculine devin deodată mângâioase, 
ironice, ghiduşe. Panicii i-a luat acum locul o senzaţie de 
ridicol arzătoare, tăioasă. Ia brusca hotărâre să riște 
totul şi, bombându-şi puţin pieptul, ordonă cu o sudalmă: 
„Descheiaţi-vă cămăşile, se carajos!” Şi-acum îi trec pe 
dinainte, cu nasturii descheiaţi, descopciaţi, cu danteluţe 
pe sub cămăşi, săltătoarele sfârcuri obraznice ale 
soldăţeilor, legănaţii şi dalbii sâni plini care se zbat 
voluptuos în ritmul marşului. Şi-acum locotenentul 
Pantoja a luat comanda companiei mergând în frunte, cu 
sabia trasă şi înălţată, cu profilul sever, cu fruntea 
nobilă, cu ochii limpezi, bătând ferm pasul de gâscă pe 
asfalt: un-doi, un-doi. Nimeni nu ştie că-şi blestemă 
zilele. Durerea-i e imensă, umilinţa aşijderea, ruşinea 
infinită, pentru că în spatele lui, bătând pasul anapoda, 
fără spirit marţial, blegi, ca iepele în noroi, vin recruţii 
cei recenți care n-au ştiut nici măcar să-şi bandajeze 
strâns ţâţele ca să-şi ascundă sfârcurile bătăioase, n-au 
ştiut să folosească niscai tertipuri pentru a nu bate la 
ochi chiar aşa, nu s-au gândit să se tundă mărunţel sau 
să-şi taie şi pilească unghiile. Le simte venind în spatele 
lui şi ghiceşte: n-au de gând să mimeze expresii virile, ci 
fac caz într-un mod agresiv de condiţia lor muierească, 
îşi arată ţâţele, îşi mlădiază talia, îşi tremură fesele şi-şi 
scutură lungile plete. (Un fior îl străbate: e gata să facă 
pipi pe el, pentru că doamna Leonor, călcându-i 
uniforma, va afla, iar Pochita, cosându-i noul galon, îl va 
lua în râs). Dar acum trebuie să-şi concentreze gândul 
doar la defilare, fiindcă, uite, trec pe dinaintea tribunei. 
Tigrul Collazos rămâne serios, generalul Victoria 


ascunde un căscat, colonelul López López încuviinţează 
înţelegător şi chiar jovial, şi momentul n-ar fi chiar atât 
de penibil de n-ar fi pe-acolo, într-un ungher, mustrându-l 
cu tristeţe, cu furie şi dezamăgire, ochii cenuşii ai 
generalului Scavino. 

Dar acum nu-i mai pasă chiar aşa mult: furnicătura 
din urechi i-a sporit grozav, şi el, dispus să riște absolut 
totul, ordonă companiei „Pas alergător!” şi dă exemplu. 
Fuge într-o cadență rapidă şi armonioasă, urmat de moii 
paşi calzi şi îmbietori, simțind cum creşte în el o dogoare 
asemănătoare aburilor unei tăviţe cu rață pe orez scoasă 
din cuptor. Şi-acum locotenentul Pantoja s-a oprit brusc 
şi, odată cu el, în spatele lui, tulburătoarea companie. Cu 
o uşoară roşeaţă în obraji, face un gest nu prea clar pe 
care, însă, toţi îl înţeleg. S-a declanşat un mecanism, 
dorita ceremonie a început. Defilează prin faţa lui prima 
secţie şi e neplăcut faptul că sublocotenentul Porfirio 
Wong poartă în halul ăsta de neglijent uniforma - apucă 
să gândească: „Va primi mustrare verbală şi indicaţii 
asupra corectei folosiri a efectelor” -, dar iată c-au 
început şi soldăţeii, trecându-i pe dinainte - el rămânând 
imobil şi inexpresiv - să se despoaie iute, să-şi arate sânii 
focoşi, să întindă mâna ca să-l ciupească excitant de gât, 
de lobi, de curba superioară a urechii, şi-apoi, 
împingându-şi capetele cât mai înainte - una după alta, 
una după alta să-i ronţăie (el le uşurează operaţiunea, 
înclinându-se) delicios, da, delicios, marginile 
urechiuşelor. E ceva de vis. O senzaţie de plăcere avidă, 
de satisfacție animalică, de bucurie exasperată şi 
tentaculară şterge frica, nostalgia, ridicolul, în timp ce 
recruții ciupesc, mângâie şi  ronţăie urechile 
locotenentului Pantoja. Insă dintre răcani câteva chipuri 
familiare îngheață în rafale fericirea, cu un spin de 
nelinişte: dezarticulată şi grotescă în uniforma-i vine 
Leonor Curinchila şi, purtând stindardul, cu banderolă 
de furier pe braţ, vine Ciupitu, iar acum, închizând 
mărşăluirea ultimei secţiuni - spaima ţâşneşte ca o sondă 


de petrol şi îneacă trupul şi spiritul locotenentului 
Pantoja - vine şi un soldat încă destul de şters: dar el ştie 
- au revenit teama irespirabilă, ridicolul covârşitor, 
ameţitoarea melancolie - că sub însemne, chipiu, 
pantaloni lălâi şi cămaşă de dril boţită plânge în hohote 
dezolata Pochita. Trompeta sună deodată teribil de fals, 
doamna Leonor îi susură: „E gata rața ta pe orez, 
Pantita”. 


SVGPFA 
Raport nr. 2 


TEMA GENERALĂ: Serviciul de Vizitatoare pentru 
Garnizoane, Posturi de Frontieră şi Aferente. 

TEMA SPECIFICĂ: Rectificarea estimărilor; prime 
recrutări (racolări); semne distinctive ale SVGPFA. 

CARACTERISTICI: Confidenţial. 

DATA ŞI LOCUL: Iquitos, 22 august 1956. 


Subsemnatul, căpitan AP (Armata  Peruană, 
Intendenţă) Pantaleón Pantoja, ofițer responsabil cu 
SVGPFA, cu respect se adresează generalului Felipe 
Collazos, şef al Administraţiei, Intendenţei şi Serviciilor 
Diverse ale Armatei, îl salută şi îi aduce la cunoştinţă: 

1. CĂ în raportul numărul unu, din 12 august, în 
paragraful referitor la numărul de vizitatoare necesar 
SVGPEFA pentru a face faţă cererii de 104 712 prestații 
lunare la care s-a ajuns grosso modo în cadrul unei prime 
estimări a pieţei (se cere aprobarea forurilor superioare 
pentru folosirea acestui nume tehnic), subsemnatul a 
calculat că ar fi obligatoriu un corp permanent de 2 115 
vizitatoare de maximă categorie (douăzeci prestații pe 
zi), lucrând full time şi fără rateuri/piedici/contratimpuri. 
CĂ această estimare prezintă o gravă eroare de calcul, 
de care se face vinovat numai subsemnatul, din cauza 
unei viziuni masculinizante asupra muncii umane, care, 


într-un mod impardonabil, l-a făcut să uite anumite 
condiţionări tipice sexului feminin, condiţionări care, în 
acest caz, impun o categorică corecție contabilităţii 
noastre, din păcate în sens negativ pentru SVGPFA. 
Astfel, subsemnatul a uitat să scadă, din totalul zilelor de 
lucru ale  vizitatoarelor, cele cinci sau şase de 
indisponibilitate menstruală a femeilor (zilele de ciclu), 
în cursul cărora, atât dintr-un obicei ancestral al 
bărbaţilor de a nu avea relaţii carnale cu femeia aflată în 
situaţia amintită, cât şi ca urmare a mitului, tabuului sau 
aberaţiei ştiinţifice proliferând în această regiune a 
patriei, conform cărora contactul intim cu femeia 
menstruantă provoacă impotenţă, vizitatoarele pot fi 
considerate inutile din punct de vedere prestaţional. 
Ceea ce, nemijlocit, infirmă estimările anterioare. CĂ, 
luând în considerare acest factor şi semnalând, cu 
oarecare aproximație, o medie lunară de 22 zile 
lucrătoare per vizitatoare (excluzând cele cinci ale 
ciclului şi numai trei duminici, fiindcă putem presupune 
că o duminică a fiecărei luni ar putea coincide cu situaţia 
de indisponibilitate), ajungem la concluzia că SVGPEA va 
necesita un corp permanent (sau personal lucrător) de 2 
271 vizitatoare de cel mai înalt randament, operând din 
plin şi fără întreruperi, deci cu 156 mai multe decât s-a 
calculat greşit în raportul precedent. 

2. CA s-a trecut la recrutarea primilor colaboratori 
civili în persoanele antemenţionate în raportul numărul 
unu: Porfirio Wong, (poreclit) Chinezu, Leonor 
Curinchila, (p.) Chuchupe, şi Juan Rivera, (p.) Ciupitu. 
CĂ primul dintre cei menţionaţi va primi leafa de bază de 
2000 (două mii) soles lunari şi o bonificaţie/spor de 300 
(trei sute) soles pentru muncă pe teren şi va îndeplini 
funcţiile de racolor/recrutor, date fiind multiplele-i relaţii 
în lumea femeilor uşoare, fie ele personal de stabiliment, 
fie „spălătorese”, şi de şef de convoi însărcinat cu 
protecţia şi controlul trimiterilor de vizitatoare spre 
centrele beneficiare. CĂ angajarea lui Leonor Curinchila 


şi a concubinului ei (căci aceasta e relaţia care o uneşte 
cu Ciupitu) s-a dovedit mai uşoară decât presupunea 
subsemnatul când le-a propus o colaborare cu Serviciul 
de Vizitatoare în momentele de răgaz lăsate de ocupațiile 
lor. Astfel, creându-se o cordială atmosferă de confidenţe 
la a doua vizită efectuată de subsemnatul la Casa 
Chuchupe, i s-a revelat acestuia de către numita Leonor 
Curinchila că afacerile mergeau prost, pe pragul 
falimentului, şi că de un timp încoace patroana se 
gândea serios la închiderea stabilimentului ei. Nu din 
lipsă de clientelă, întrucât muşteriii locantei sporesc din 
zi în zi, ci din cauza obligaţiilor oneroase de diferite 
feluri care fac ca balanţa afacerilor să încline în favoarea 
Forţelor Poliţieneşti şi Auxiliare. De exemplu, pentru 
reînnoirea anuală a permisului de funcţionare care cade 
în sarcina Comandamentului Jandarmeriei, Leonor 
Curinchila trebuie să plătească, separat de drepturile 
legale, mari sume de bani în calitate de daruri făcute 
şefilor secţiei Bordeluri şi Baruri pentru a-i facilita 
obţinerea actelor. În plus, membrii Poliţiei de Investigaţii 
(PIP) din oraş, care sunt peste treizeci, şi un mare număr 
de ofiţeri ai Jandarmeriei au luat obiceiul să pretindă 
gratuit serviciile Casei Chuchupe, atât în privinţa 
băuturilor alcoolice cât şi a prestaţiilor, sub ameninţarea 
că întocmesc raport acuzând localul de scandal public, 
motiv de închidere imediată. CĂ, în afară de aceste 
pierderi economice continue, Leonor Curinchila a trebuit 
să se resemneze cu mărirea în progresie geometrică a 
chiriei localului (al cărui proprietar este însuşi prefectul 
departamentului), altfel putând fi dată afară oricând. Şi, 
în sfârşit, Leonor Curinchila se simţea extrem de obosită 
în urma intensei dăruiri şi a ritmului febril şi dezordonat 
cerute de specificul muncii - nopţi nedormite, atmosferă 
viciată, ameninţări cu scandaluri, găinării şi şantaje, 
lipsa vacanţelor şi a odihnii duminicale fără ca toate 
aceste sacrificii să ducă la nişte câştiguri apreciabile. 
Drept urmare, ea a primit cu plăcere oferta de a colabora 


cu Serviciul de Vizitatoare, luând iniţiativa de a propune 
nu o eventuală colaborare, ci o implicare exclusivă şi 
permanentă, arătând de altfel deosebit interes şi 
entuziasm la aflarea ştirii despre natura şi specificul 
SVGPFA. CĂ Leonor Curinchila, care a ajuns la un acord 
cu Humberto Sipa, (p.) Mucea, proprietarul unei case de 
toleranţă din districtul Punchana, ca să-i cedeze acestuia 
Casa Chuchupe, va lucra în cadrul Serviciului de 
Vizitatoare în următoarele condiţii: 4.000 (patru mii) 
soles pe lună leafă, plus 300 (trei sute) soles spor de 
muncă în aer liber şi dreptul de a încasa un procent nu 
mai mare de 3, doar un an, din plata vizitatoarelor 
angajate prin intermediul ei. Funcţiile ei vor fi cele de şef 
de personal SVGPFA, răspunzând de recrutarea, 
stabilirea orariilor, turelor şi componenţei convoaielor, 
de controlul operaţiunilor şi de supravegherea generală 
a elementului feminin. CĂ Ciupitu va primi un salariu de 
bază de 2000 (două mii) soles, plus 300 (trei sute) soles 
bonificaţie pentru misiune în aer liber, şi va fi 
responsabilul cu buna funcţionare a centrului logistic 
(având doi adjuncţi: Sinforoso Caiguas şi Palomino 
Rioalto) şi şef de convoi. CĂ aceşti trei colaboratori au 
intrat în componenţa SVGPFA cu începere de luni, 20 
august, ora 8 a.m. 

3. CĂ, dorind să dea o fizionomie proprie şi distinctă 
SVGPEFA, dotându-l cu însemne reprezentative care, fără 
a-i trăda activităţile, să permită totuşi măcar celor care i 
se dedică să se recunoască între ei/ele, iar celor serviţi 
de el să poată identifica membrii componenți, localurile, 
vehiculele şi alte efecte, subsemnatul a procedat la 
desemnarea verdelui şi roşului drept culori emblematice 
ale Serviciului de Vizitatoare, potrivit simbolismului de 
mai jos: 

a) verde, conform exuberantei şi frumoasei naturi a 
regiunii amazonice unde Serviciul îşi va desfăşura 
activitatea ce i-o dorim încununată de succes, şi b) roşu, 
conform înflăcărării virile a gradaţilor (adică subgradaţi 


şi grade inferioare) şi soldaţilor noştri, pe care Serviciul 
se va strădui s-o potolească. 

CĂ a dat instrucţiuni ca atât postul de conducere, 
cât şi echipele de transport ale Serviciului de Vizitatoare 
să arboreze culorile emblematice şi că a comandat 
tinichigeriei Paradisul tablei, în schimbul sumei de 185 
soles (v. chitanţa anexată), două duzini de mici insigne 
roşii-verzi (desigur, fără nicio inscripţie pe ele), ce pot fi 
purtate la cheotoare de către bărbaţi şi agăţate la bluză 
sau rochie de către vizitatoare, insigne care, neîncălcând 
normele de discreţie cerute de SVGPFA, vor servi drept 
uniformă şi legitimaţie celor ce au şi vor avea onoarea de 
a aparţine acestui Serviciu. 


Dumnezeu să vă ocrotească! 
Semnat: 


Căpitan al AP (Armata Peruană) 
PANTALEON PANTOJA 


Copii către Dl. General Roger Scavino, comandantul- 
şef al Regiunii a V-a (Amazonia). 

Iquitos, 26 august 1956 
Dragă Cici,“ 
lartă-mă că nu ţi-am scris de-atâta timp, probabil 


4 Am „românizat” numele proprii pe cât s-a putut, fără atenuarea 
specificului local; astfel, Moquitos a devenit Mucea în paginile 
anterioare, iar Chichi, simplu, Cici. Vom proceda la fel în continuare, 
pentru a nu încărca inutil memoria cititorului cu numele prea 
exotice şi prea abundente din acest roman. (N.tr) 


eşti mânioasă foc pe surioara ta care te iubeşte nespus şi 
te-i fi întrebând de ce proasta de Pochi nu-ţi povesteşte 
cum îi merge pe-acolo, cum e Amazonia. Dar adevărul 
este, scumpă Cicita, că, deşi de când am ajuns aici m-am 
tot gândit la tine şi ţi-am dus dorul teribil, n-am avut 
timp să-ţi scriu şi n-am avut nici chef (să nu te superi, 
da?), o să-ţi zic de ce. Trebuie să-ţi spun că Iquitos nu s-a 
purtat frumos cu surioara ta, Cici. Nu-s deloc mulţumită 
de schimbarea asta, iar lucrurile pe-aici iau o întorsătură 
neplăcută, ciudată. Nu vreau să spun că oraşul ar fi mai 
urât decât Chiclayo, nu, dimpotrivă. Deşi mititel, e vesel 
şi simpatic, iar partea cea mai frumoasă, desigur, e selva 
cu uriaşul fluviu Amazon, despre care am tot auzit că e 
enorm, cât marea, că nu i se vede ţărmul opus şi câte şi 
mai câte, însă în realitate nu-ţi poţi face o idee până nu-l 
vezi cu ochii tăi: este splendid. Iți spun că am făcut 
câteva plimbări cu „lunecătorul” (aşa-s numite pe-aici 
şalupele sau luntrile cu motor), într-o duminică până la 
Tamshiyaco, un sătuc din susul fluviului, altă dată am 
ajuns la un alt sătuc cu un nume delicios, San Juan de 
Munich, iar altă dată până-n Indiana, un sătuc din josul 
fluviului, întemeiat aproape în întregime de nişte părinţei 
şi măicuţe din Canada; ce zid, nu-i formidabil? Să vină ei 
de-atât de departe în căldura şi pustietăţile astea de-aici 
ca să-i civilizeze pe „purceii” din selvă. (C-aşa li se spune 
indienilor: „chunchos”, „chunchitos”, adică porci sau 
purcei). De dus ne-am dus cu soacră-mea, dar nici 
pomeneală s-o mai luăm cu noi cu „lunecătorul”, fiindcă 
de cele trei ori a călătorit mai mult moartă de frică, 
agăţându-se de Panta, jeluindu-se că ne-om răsturna, voi 
o să vă salvaţi înotând dar eu m-oi îneca şi-oi deveni 
hrană pentru „piranha” - şi măcar de-ar fi fost adevărat, 
Cicita, dar aş, de unde, n-am eu norocul ăsta, bieţii 
„piranha” s-ar otrăvi. Şi-apoi, de-abia ajunşi acasă, dă-i şi 
plânge-te de pişcături, fiindcă ce-i drept e drept, Cicita, 
una din chestiile cele mai teribile de-aici îs ţânţarii ăia cu 
picioare lungi, „los zancudos”, dar mai sunt şi „los 


izangos” (ăştia-s „zancudos” de pământ, se ascund în 
iarbă), care te fac să-ţi smulgi pielea de pe tine 
scărpinându-te, oricâte loţiuni ai folosi. Vezi, scumpo, cât 
de greu e când ai piele fină şi sânge albastru (ca mine!), 
e un dezastru fiindcă se dau insectele la tine de te 
mănâncă de vie (haha!). 

Adevărul e că dacă pentru mine venirea la Iquitos n- 
a fost cine ştie ce, apăi pentru soacră-mea s-a dovedit 
cumplită. Şi asta pentru că acolo, la Chiclayo, ea era 
fericită, tu ştii ce-i mai place să-şi facă prietene şi să se 
fâţâie de colo-colo cu dărâmatele alea bătrâne din 
cartierul militar, jucând canasta seară de seară, 
plângând ca o Maria Magdalena la toate serialele 
radiofonice şi invitându-şi babetele la ceai; ei bine, toate 
chestiile astea care o încântau atât de mult încât noi o 
luam peste picior, zicându-i că duce „o viaţă de gaşcă” 
(uy, Cici, iar mi-aduc aminte de Chiclayo şi mor de 
ciudă), aici n-o să le mai aibă, aşa că, în schimb sau ca 
mod de consolare, a dat în doaga religiei, adică de fapt a 
vrăjitoriei, zău, crede-mă. Dar stai să-ţi explic: ăsta a fost 
primul duş cu apă rece pe care l-am încasat aici, abia 
ajunse. Căci, n-o să-ţi vină să crezi dar aşa este: n-o să 
putem locui în orăşelul militar, auzi? Şi nici n-avem voie 
să ne cunoaştem cu familiile ălorlalţi ofiţeri. Ce zici de 
asta? Chestia a făcut-o praf pe doamna Leonor, fiindcă 
năzuia să se împrietenească la toartă, nici mai mult nici 
mai puţin, cu nevasta comandantului Regiunii a V-a şi să- 
şi dea aere ca pe vremuri la Chiclayo când era amica 
intimă a soţiei colonelului Montes, de-ai fi zis c-o să se şi 
culce împreună cele două bătrânici (a să bârfească şi să- 
şi piardă vremea pe sub cearşafuri, nu de altceva, nu te 
gândi la prostii). Auzi, ţi-aduci aminte de bancul ăla? 
Pepita îi zice lui Carlitos: Vrei să facă bunică-mea ca 
lupul? Da, vreau. Bunico, de când nu te-ai mai zbenguit 
matale cu bunicuţu'? Uuu!! Adevărul e că ordinul ăsta 
ne-a pictat cum nu se poate mai nasol, fiindcă singurele 
căsuțe mai moderne şi mai comode din Iquitos simt cele 


din Orăşelul Militar, sau din cel Naval, sau de la Grupul 
Aeronautic. Cele din oraşul propriu-zis simt nişte 
vechituri oribile, foarte-foarte incomode. Noi ne-am 
aciuat într-o astfel de hardughie, de pe strada Sergent 
Lores, datând de pe la începutul veacului, când a fost 
năvala aia mare după cauciuc; în felul lor, simt şi cele 
mai pitoreşti, având faţada din cable albăstrii de 
Portugalia şi balconaşe de lemn. Casa noastră e mare şi, 
de la o fereastră, se vede fluviul, însă, ce-i drept, nu se 
compară nici cu cea mai paradită din Orăşelul Militar. Ce 
mă scoate din minţi de furie e faptul că nu ne putem nici 
îmbăia la piscina Orăşelului, ba nici la a marinarilor sau 
a aviatorilor; în rest, la Iquitos nu mai e decât o singură 
piscină, hidoasă, aia Municipală, unde merg toate 
ţoapele şi ţopârlanii: m-am dus o dată şi mi-a fost de 
ajuns, erau acolo peste o mie de persoane, să ţi se 
întoarcă matele pe dos nu alta. O grămadă de indivizi 
aşteptau cu mutre de tigri să intre femeile în apă, iar 
acolo, sub pretext de înghesuială, îţi dai seama cam ce se 
întâmpla. Nu mai calc eu pe-acolo, Cici, mai bine fac un 
duş şi gata. M-apucă toţi dracii când mă gândesc că 
nevasta oricărui locotenent poate fi chiar acum la piscina 
Orăşelului Militar, făcând băi de soare, ascultând muzică 
la radioul ei portativ şi scăldându-se, pe când eu trebuie 
să stau aici, lipită de ventilator ca să nu mă coc de 
căldură. Mă jur că i-aş tăia eu generalului Scavino ştii tu 
ce! (Ha, ha!) Pentru că nu-i numai asta, dar m-am 
pomenit că nici cumpărăturile pentru casă nu mi le pot 
face la Bazarul Armatei, unde iei totul cu jumătate de 
preţ, ci la pricăjitele de prăvălii de pe stradă, ca o 
gospodină oarecare. Deci nici de asta măcar n-avem 
parte, nu, trebuie să trăim ca şi când Panta ar fi civil. I- 
au dat, ce-i drept, două mii de soles în plus la leafă, ca un 
fel de primă. Dar asta n-aranjează lucrurile cu nimic, 
Cici, nu-i mare scofală; şi-n plus, pe bune, dacă-i vorba 
de bani, Pochita n-are gologani (vezi, mi-a ieşit în rime, 
bravo, înseamnă că măcar nu mi-am pierdut umorul, nu?) 


Închipuie-ţi că pe Pantita mi-l ţin îmbrăcat zi şi 
noapte numai în ţoale civile, cu uniformele putrezindu-i 
într-un cufăr, n-are voie să le poarte, auzi, tocmai el care 
se dădea în vânt după ele. În plus, pe toată lumea trebuie 
s-o prostim, ţinând-o una şi bună că Panta e un negustor 
venit să-şi facă afacerile la Iquitos. Amuzant e faptul că 
soacră-mea şi cu mine o luăm razna uneori şi le spunem 
vecinilor chestii care nu se potrivesc, adică născocim 
când una, când alta, ne mai ia gura pe dinainte şi ne mai 
scapă amintiri cu iz milităresc de pe la Chiclayo. Cred că 
tipii nu mai înţeleg nimic, şi nu m-ar mira să aflu că prin 
cartier ne-a mers buhul că suntem o familie bizară şi cam 
dubioasă. Parcă te văd fâţâindu-te în pat şi întrebându-te 
ce naiba are proasta asta de nu-mi povesteşte odată de 
ce tot misterul ăsta. Chestiunea e, dragă Cici, că nu-ţi 
pot spune nimic, e secret militar, şi încă atât de secret 
încât dacă s-ar afla că Panta a zis ceva, l-ar judeca pe 
bietul de el ca trădător de ţară. Află, Cici, că a primit o 
misiune teribil de importantă la Serviciul de Spionaj, o 
muncă foarte primejdioasă, şi de-aceea nimeni nu trebuie 
să ştie că e căpitan. Aoleu, na că ţi-am zis prea multe, şi- 
acu mi-e parcă lene să rup scrisoarea şi să încep alta 
nouă. Dar tu să-mi juri, Cicita, că rămâne între noi, că n- 
o să zici nimic nimănui, pentru că, altfel, te omor, şi-n 
plus doar n-o să vrei să ţi-l vezi pe dragul tău cumnăţel 
înfundând temniţa sau murind împuşcat la zid din cauza 
ta, nu? Aşa că: mucles; e clar? Să nu te prind că fugi să 
le spui totul caţelor ălora de prietene ale tale din familia 
Santana. Nu ţi se pare comic să mi-l vezi pe Panta 
transformat în agent secret? Doña Leonor şi cu mine ne 
dăm de ceasul morţii de curiozitate încercând că aflăm 
ce spionează el aici la Iquitos. Ne ţinem de capul lui cu 
întrebări peste întrebări şi încercăm să-l facem să 
vorbească, dar nimic, îl cunoşti doar şi ştii că dacă vrea, 
nu scoate o vorbă, chiar de-l omori. Dar las' că nu-i 
treaba definitiv închisă, doar mă ştii şi pe mine: surioara 
asta a ta e şi ea căpoasă ca un catâr, aşa c-om vedea noi 


care pe care. Dar să nu-ţi faci iluzii: de-oi afla cam cu ce 
se ocupă Panta, nu ţi-oi spune chiar dacă ai face pipi pe 
tine de curiozitate. 

Acu, ce să spun, o fi grozav de emoţionant însuşi 
faptul că Armata l-a ales tocmai pe el pentru o asemenea 
misiune la Serviciul de Spionaj, Cicita, şi poate asta o să- 
l ajute mult în carieră, dar în ce mă priveşte, zău, nu-s 
deloc încântată de data verile astea. În primul rând, 
pentru că aproape nu-l mai văd la faţă. Ştii ce obsedat şi 
ce pedant e Panta în ceea ce priveşte munca lui, face 
atâta caz de tot ce i se ordonă încât nu doarme, nu 
mănâncă, nu trăieşte până nu duce totul la bun sfârşit, 
dar la Chiclayo avea măcar un orar fix şi eu ştiam şi când 
venea şi când pleca. Dar aici e plecat tot timpul, nu se 
ştie când se întoarce, nici - ţin'te bine! - în ce stare. [ţi 
spun că nu mă pot obişnui să-l văd îmbrăcat civil, cu 
cămăşi tropicale şi cu blugi şi cu şepcuţa de jocheu de 
care nu se mai desparte, parcă nu mai e acelaşi bărbat, 
şi nu numai din cauzele de mai sus (uy, ce ruşine mi-e, 
Cici, asta chiar că nu-mi vine să-ţi povestesc). Dacă 
chestia asta s-ar petrece numai ziua n-ar fi nimic, n-aş 
zice pâs, aş fi încântată să-l văd muncind. Dar trebuie să 
plece şi noaptea, uneori până la nişte ore incredibile, şi 
de trei ori s-a întors beat-mort, a trebuit să-l ajut să se 
dezbrace, iar a doua zi maică-sa îi punea comprese reci 
pe frunte şi-i dădea mate. Da, Cici, parcă îţi văd mutra 
lungă de uimire, ştiu că nu-ţi vine a crede, Panta 
abstinentul, el care nu bea decât sucuri de când cu criza- 
i de hemoroizi: el, da, beat-mort, cu limba împleticită. 
Acum îmi vine să râd, pentru că mi-amintesc cât de haios 
era să-l vezi ciocnindu-se de lucruri şi să-l auzi 
plângându-se, dar pe moment m-am înfuriat groaznic, de- 
mi venea să-i tai şi lui ştii tu ce (dar n-o s-o fac, fiindcă 
singură mi-aş face rău, cu mâna mea, păi nu? Ha, ha!). El 
mi se jură pe tot ce vrei că trebuie să-şi petreacă nopţile 
în oraş din cauza misiunii lui, că trebuie să dea de nişte 
tipi care îşi petrec toată viaţa prin baruri: cică s-ar 


întâlni cu ei acolo ca să li se piardă urma şi să nu-i 
bănuiască nimeni. O fi adevărat (parcă mai poţi să ştii!) 
doar tot aşa se întâmplă şi prin filmele de spionaj, nu? 
Însă vin şi eu şi te-ntreb: tu ai fi liniştită, dacă ai şti că 
soţul tău îşi petrece nopţile prin baruri? Nu, fetiţă, nu-s 
eu aşa proastă, încât să-mi închipui că nu vede pe-acolo 
decât bărbaţi. Prin baruri simt şi femei care se dau pe 
lângă el, intră-n vorbă cu el, numai Dumnezeu ştie ce se 
mai petrece. I-am făcut un scandal teribil şi mi-a promis 
să nu mai plece noaptea de-acasă decât dacă-s chestiuni 
de viaţă şi moarte. I-am întors buzunarele pe dos şi i le- 
am scrutat cu lupa, fiindcă, ţi-o zic pe şleau, dacă îl prind 
c-a fost cu alte muieri, apăi vai şi-amar de capul bietului 
Panta. Tot e bine că în chestiunile astea maică-sa îmi ia 
partea şi m-ajută, că e şi ea speriată de hahalera de fiu- 
su: l-a crezut întotdeauna un fel de sfinţişor de sacristie, 
şi iacă-te deodată că nu-i chiar aşa. Escapadele lui 
nocturne şi beţiile îngeraşului o scot şi pe ea din minţi 
uy, Cici, te-ai cruci dacă ai şti tot. 

Colac peste pupăză, misiunea aia a lui îl face să 
intre în contact cu nişte oameni de care te-ai îngrozi 
văzându-i. Fii atentă, că nu mai departe de-acu' câteva 
zile m-am dus la matineu cu o vecină cu care m-am 
împrietenit, Alicia, măritată cu un băiat de la Banca 
Amazonică - tipa e din Loreto şi e foarte simpatică şi ne- 
a ajutat mult când ne-am mutat. Am fost la cinema 
Excelsior să vedem un film cu Rock Hudson (ţine-mă că 
cad pe spate!), şi după aceea am mai dat şi noi o raită 
prin cartier, când deodată, trecând pe lângă Camu Camu, 
îl văd pe Panta, la o măsuţă mai retrasă, cu o pereche - 
dar, Doamne, ce pereche! Ceva de groază, Cici, femeia 
era o ţoapă atât de vopsită încât nu i-ar mai fi încăput o 
picătură de smac nici în urechi, cu nişte ţâţoaie şi un 
fund ce depăşeau cu mult şi masa şi scaunul, iar tipul era 
un fel de prichindel ridicol, cu nişte picioruşe ce nu-i 
ajungeau la podea, dar cu nişte aere de cuceritor, ceva 
de necrezut. Şi Panta acolo cu ei, discutând însufleţit, de 


parc-ar fi fost prieteni la toartă de când lumea. l-am zis 
Aliciei ia te uită, ăla e bărbatu-meu, şi-atunci ea m-a luat 
repede de braţ, extrem de nervoasă, hai, Pocha, să 
mergem, ăştia nu-s de tine. Aşa c-am plecat. Dar cine 
crezi tu că erau ăia doi? Ei bine, tipa e muierea a mai 
deocheată din tot Iquitos, spaima tuturor nevestelor de 
pe-aici, care tremură pentru familia lor, e poreclită 
Chuchupe şi are o casă de curve pe şoseaua spre Nanay, 
iar piticotul e ibovnicul ei, dă-ţi seama puţin cum trebuie 
să arate o scenă de amor între ei, poţi să te spargi de râs 
numai gândindu-te, o, Doamne, ce mai depravaţi! Cum ţi 
se pare chestia? apoi i-am spus totul lui Panta, ca să văd 
ce mutră face, şi el, bineînţeles, s-a speriat aşa de tare 
încât a început să se bâlbâie. Dar n-a cutezat să mă 
înfrunte, a recunoscut că ăia doi sunt nişte otrepe, el 
trebuia să-i caute în interes de serviciu dar dacă-l mai 
vedem cu ei, nu cumva să ne apropiem, nici eu, nici 
maică-sa. Eu i-am zis treaba ta cu cine te vezi, eu atâta-ţi 
spun: dacă aflu că te-ai dus la casa individei, aia dinspre 
Nanay, atunci pui cruce căsătoriei tale, Panta. Nu zău, 
fetiţo, dă-ţi seama cum ne va privi lumea de-aici, dacă 
Panta începe să se dea în spectacol, ziua-n amiaza mare, 
cu astfel de oameni. O altă cunoştinţă de-a lui e un 
Chinez, şi eu care credeam că toţi chinezii îs rafinaţi, 
aiurea, ăsta-i Frankenstein. Aliciei i se pare că arată 
bine, dar astea din Loreto au gusturi dubioase, surioară. 
L-am surprins cu el într-o zi când m-am dus să vizitez 
Acvariul  Moronacocha, să văd peştii ornamentali 
(splendizi, zău, numai că mi s-a întâmplat să ating coada 
unui ţipar electric şi m-a curentat de era să mă doboare 
din picioare); doamna Leonor l-a văzut şi ea într-o 
bodegă cu chinezul, iar Alicia i-a văzut plimbându-se prin 
Piaţa Mare, şi de la ea am aflat despre chinez că-i mare 
secătură: că trăieşte de pe urma femeilor care se 
prostituează, că-i un  chefliu şi-un vagabond. 
Închipuieşte-ţi, deci, ce fel de prietenii a legat 
cumnăţelul tău. I le-am scos pe nas, desigur, ba doamna 


Leonor încă mai dihai decât mine, pentru că pe ea o 
îmbolnăvesc mai rău decât pe mine cârdăşiile suspecte 
ale feciorului ei, şi mai ales acum în urmă, când i-a intrat 
în cap că se apropie sfârşitul lumii. Panta i-a promis că n- 
o să se mai dea în spectacol pe stradă nici cu 
deşucheata, nici cu piticul, nici cu chinezul, dar pare-se 
că va trebui totuşi să-i viziteze pe ascuns, întrucât ei fac 
parte din munca lui bizară. Nu ştiu, zău, unde o să 
ajungă cu o astfel de misiune şi cu asemenea relaţii, 
Cicita, cred că-ţi dai seama că-s cu nervii făcuţi praf, 
extrem de nevricoasă. 

În realitate n-ar trebui deloc să fiu aşa, vreau să zic 
în ce priveşte coamele şi infidelitatea, fiindcă (să-ţi spun 
chiar totul, surioaro?) nici nu-ţi poţi imagina cât de mult 
s-a transformat Panta sub acest aspect, al chestiunilor 
intime. Îţi aminteşti cât de cuviincios a fost el 
întotdeauna, de când ne-am căsătorit, încât tu glumeai 
mereu şi-mi spuneai sunt sigură că Pantita o să te ţină la 
post, Pocha? Ei bine, n-o să mai poţi glumi niciodată pe 
socoteala cumnăţelului tău, pe această temă, reao de 
gură ce eşti, fiindcă de când a pus piciorul în Iquitos a 
devenit o fiară, nu alta. E cumplit, Cici, uneori m-apucă 
frica şi mă gândesc să nu fie o boală, pentru că închipuie- 
ţi că înainte, doar ţi-am povestit, îi venea pofta o dată la 
zece sau cincisprezece zile (vai, ce ruşine să-ţi vorbesc 
de aşa ceva, Cici!), pe când acum banditul se aprinde la 
nici două-trei zile şi trebuie să-l iau cu binişorul şi să-i 
potolesc avântul, fiindcă nici aşa nu-i normal, nu? cu 
căldura şi cu umezeala astea atât de lipicioase. Şi-n plus 
mă bate gândul că i-ar putea face rău, pare-se că asta 
afectează creierul - nu zicea toată lumea că bărbatul 
zăpăcitei de Pulpito Carrasco s-a smintit de-atâta huţa- 
huţa? Panta zice că de vină e clima, un general i-a atras 
atenţia încă de la Lima că selva îi aţâţă pe bărbaţi în 
ultimul hal. Zău că mă umflă râsul să-l văd pe cumnăţelul 
tău atât de încins, uneori îi vine pofta ziua-n amiaza 
mare, mai bine zis imediat după masă, sub pretext că-şi 


face siesta, dar bineînţeles că nu-l las, alteori mă 
asediază dis-de-dimineaţă cu nebunia asta. 

Imaginează-ţi numai că acu’ două nopţi l-am 
surprins cronometrându-se pe când făceam amor, l-am 
întrebat ce te-a apucat şi s-a fâstâcit de tot. Apoi mi-a 
mărturisit că avea nevoie să ştie cât durează amorul la o 
pereche normală: o fi pe cale să devină vicios? Cine să-l 
creadă că în interes de serviciu trebuie să verifice tot 
felul de porcării! I-am zis nu te mai recunosc, Panta, erai 
atât de educat, am impresia că-ţi pun coame c-un alt 
Panta. În sfârşit, fetiţo, gata cu scârboşeniile, fiindcă tu 
eşti încă fată mare şi mă jur că ne certăm pe tot restul 
vieţii dacă te-apuci să comentezi ce-ţi spun eu cu 
indiferent cine, dar mai ales cu surorile San tana, 
nebunele alea. 

Pe de altă parte, sigur că mă bucură să-l văd pe 
Panta atât de apucat în chestiunile amoroase, asta 
înseamnă că nevastă-sa îi place (hm, hm!) şi că n-are 
nevoie de aventuri în dreapta şi-n stânga. Nici nu vreau 
s-aud de aşa ceva, Cici, pentru că trebuie să ştii că aici, 
la Iquitos, femeile îs o treabă foarte-foarte importantă. 
Ştii care-i marele pretext pe care l-a găsit cumnăţelul său 
ca să treacă la atac ziua şi noaptea? Pantita Junior! Da, 
Cici, e aşa cum îţi spun, în sfârşit s-a hotărât să avem un 
bebe. Mi-l promisese pentru când va primi al treilea 
galon, şi iată că se ţine de cuvânt, dar acum, cu 
schimbarea asta de temperament, nici nu mai ştiu dacă o 
face ca să-mi facă mie plăcere, sau pur şi simplu din 
şmecherie, ca să-şi facă mendrele când îl apucă. Poţi să 
mori de râs când îl vezi, vine de-afară ca un şoricel 
mecanic şi începe să-mi tot dea târcoale până mă 
pomenesc că-mi zice putem să-l fabricăm în noaptea asta 
pe cadet, Pocha? Ha, ha, aşa-i că-i delicios? Mor după el, 
Cici (auzi, tu, nu ştiu cum de-ţi povestesc porcărioarele 
astea ţie, care nu eşti măritată). 

Până acum însă nimic, scumpo, în ciuda atâtor 
zbenguieli, ba chiar ieri mi-a venit normal ciclul, era să 


crăp de ciudă, că ziceam că luna asta gata, s-a făcut. O 
să vii să ai grijă de surioara ta când va fi cu burta la nas, 
Cici? Uy, dar-ar Domnul să fie asta chiar mâine, să vii, să 
mai stăm de vorbă, mor de poftă să te am aici să mai 
bârfim olecuţă. Insă, ce-i drept, vei fi dezamăgită de 
loretani, ca să găseşti un flăcău cumsecade trebuie să-l 
cauţi ca pe un ac într-un car cu fân, o să am eu grijă să-ţi 
găsesc unul mai acătării, ca să nu te plictiseşti prea tare. 
(Te-ai prins că scrisoarea asta a mea iese kilometrică? Va 
trebui să-mi răspunzi la fel, pe tot atâtea pagini, bine?) 

Da' dacă n-oi putea face copii, Cici? M-apucă o 
groază la gândul ăsta, că zi de zi mă rog lui Dumnezeu să 
mă pedepsească cum o vrea, numai aşa nu, aş muri de 
inimă rea să nu pot face măcar un băieţel şi o fetiţă. 
Doctorul spune că-s perfect normală, aşa că sper să se 
întâmple luna viitoare. Ştiai că atunci când bărbatul se 
desfată ies din el MILIOANE de spermatozoizi din care 
unul singur pătrunde în ovulul femeii şi aşa se formează 
bebeluşul? 

Am citit o broşurică pe care mi-a dat-o doctorul, 
totul era foarte bine explicat, rămâi cu gura căscată dacă 
citeşti cum vine chestia cu miracolul vieţii. Dacă vrei ţi-o 
trimit şi ţie, aşa vei fi pregătită pentru când te vei aşeza 
la casa ta, te vei mărita, îţi vei pierde fecioria şi vei şti şi 
tu ce-i aia trufandaua, bandito. Sper să nu mă urâţesc 
prea tare, Citi, că unele devin oribile când rămân grele, 
se umflă ca nişte cârtiţe, le ies varice, uy, ce scârbă! N-o 
să-i mai plac focosului de cumnăţel al tău, şi-atunci o să- 
şi găsească vreo fufă de pe stradă - nu ştiu ce-aş fi în 
stare să-i fac, zău! Îmi închipui că umezeala asta şi 
căldura sufocantă de-aici fac ca sarcina să fie un chin, 
mai cu seamă când nu locuieşti în oraşul militar, ci în 
afara lui, ca băftoşii de noi. lţi repet că asta-i altă 
problemă care îmi scoate peri albi: eu aş fi încântată să 
am bebeul, dar dacă, sub pretext că m-am lăbărţat prea 
mult, nenorocitul de Panta îşi găseşte vreo loretană, mai 
ales acum când îl apucă năbădăile şi-n somn? Uite că 


mor de foame, Cici, îţi tot scriu de ore-n şir şi doña 
Leonor mă cheamă la masă, îţi dai seama ce încântată e 
ea de ideea cu nepoţelul, hai că fug, mănânc de prânz și- 
apoi îţi mai scriu, aşa că nu te sinucide, nu te-am părăsit 
încă, pa şi puşi surioaro. 

Gata, m-am întors, Cici, am zăbovit nepermis de 
mult, e aproape şase seara, a trebuit să-mi fac siesta 
fiindcă am mâncat ca un boa. Află că Alicia ne-a adus 
plocon o tavă întreagă cu tacacho, o mâncare de prin 
părţile astea, ce drăguţ? Bine că mi-am făcut şi eu o 
prietenă la Iquitos. Atâta auzisem vorbindu-se de 
celebrul tacacho (se prepară din banane verzi tocate, cu 
carne de porc) pe care e musai să-l mănânci în Piaţa 
Belen, la restaurantul Lampa lui Aladin Panduro, unde au 
un bucătar grozav, încât m-am ţinut de capul lui Panta 
până când ne-a dus acolo chiar ieri. Devreme de tot, 
pentru că Piaţa se deschide dis-de-dimineaţă şi se 
închide destul de repede. Belen e locul ăl mai pitoresc 
de-aici, o să vezi, un ditamai cartierul de căsuțe de lemn 
plutind pe fluviu, lumea circulă doar în bărci, e grozav de 
original, zău, i se spune Veneţia Amazoniei, deşi e de-o 
sărăcie lucie. Piaţa e nemaipomenită. Dacă vii s-o 
vizitezi, ai să cumperi fructe, peşte, sau colierele şi 
brăţările făcute de indienii din triburi, foarte frumoase; 
însă nu-i de mâncat aici, Cici: era să murim când am 
intrat la Aladin Panduro, nu-ţi poţi imagina murdăria şi 
norii de insecte. Farfuriile pe care ni le-au adus erau 
negre de muşte, le goneai, şi imediat veneau înapoi şi-ţi 
intrau în ochi şi-n gură. Pe scurt, nici eu nici doña Leonor 
nu neam atins de mâncare, ne era silă, dar păgânul de 
Panta a înfulecat nu numai tustrele porţiile, ci şi 
pastrama despre care domnul Aladin spunea sus şi tare 
că trebuie mâncată zor-nevoie cu tacacho. l-am povestit 
Aliciei cum am rămas noi două cu buzele umflate şi- 
atunci ea mi-a zis stai liniştită că-ţi prepar eu un tacacho 
cum scrie la carte, ca să vedeţi cât e de bun, şi azi de 
dimineaţă s-a înfiinţat cu tava. Într-adevăr, surioaro, e 


ceva să te lingi pe degete, nu alta, seamănă cu Jos chifles 
din nordul ţării, dar nu prea mult, fiindcă bananele au 
aici alt gust. Numai că e greu de mistuit, a trebuit să mă 
întind ca să-mi fac digestia, soacră-mea se zvârcoleşte 
acum de dureri de burtă şi slobozeşte vânturi, verde de 
ruşine că nu se poate abţine şi că se uşurează în faţa 
mea, mai ştii, poate chiar crapă din chestia asta şi se 
duce odată colo sus în rai. Nu zău, că rea mai sunt, biata 
doamnă Leonor, în fond e bună la suflet, ce mă enervează 
pe mine e numai că-l tratează pe fiu-su de parcă tot puşti 
ar fi, sau mai ştiu eu ce sfântuleţ, of, că toantă-i 
bătrânica, păi nu? 

Ţi-am povestit că biata de ea a dat în doaga 
superstiţiei? A făcut din casa mea un grajd, nu alta. Află 
că nu eram noi de prea multe zile aici, şi tot oraşul a 
intrat în mare fierbere odată cu sosirea Fratelui 
Francisco, poate-ai auzit vorbindu-se de el, eu nu până n- 
am picat aici. În Amazonia e mai celebru decât Marlon 
Brando, a întemeiat o religie care se numeşte Fraţii 
Arcei (de la Arcă, asta e biserica lor), merge peste tot 
numai pe jos şi, când ajunge undeva, ridică o cruce 
imensă şi mai inaugurează o Arcă. Are o mulţime de 
adepţi, mai ales printre oamenii de rând, şi se pare că 
preoţii se oftică grozav că le face concurenţă, dar până 
acum n-au scos o vorbă. Bun, şi noi două, soacră-mea cu 
mine, ne-am dus să-l ascultăm la Moronacocha. Era 
potop de lume, mai impresionant era că vorbea răstignit, 
pur şi simplu ca lisus Cristos. Anunţa sfârşitul lumii, le 
cerea oamenilor să aducă ofrande şi să facă sacrificii în 
vederea Judecăţii de Apoi. Nu prea se înţelegea ce zice, 
vorbeşte o spaniolă chinuită. Dar oamenii îl ascultau 
hipnotizaţi, femeile plângeau şi cădeau în genunchi. Până 
şi pe mine m-a răzbit emoția şi-am dat apă la şoareci, ce 
să mai zic de soacră-mea, că hohotea ca disperata şi n-o 
mai puteam calma, vrăjitorul i-a căzut cu tronc, Cici. Şi- 
apoi acasă nu-i mai tăcea gura tot lăudându-l pe Fratele 
Francisco, şi-a doua zi s-a întors la Arca din 


Moronacocha şi a stat de vorbă cu „fraţii”: cum-necum, 
ne-am pomenit că bătrâna s-a făcut şi ea „soră”. Să te 
cruceşti şi mai multe nu, ea care nu s-a prea dat în vânt 
după religia adevărată, o să sfârşească bigotă la modul 
eretic. Închipuieşte-ţi că toată odaia ei e plină de 
cruciuliţe din lemn, şi de-ar fi numai asta n-ar fi nimic, 
treaba ei, se mai distrează olecuţă, dar vine şi partea cea 
scârboasă, căci mania religiei ăsteia e să răstignească 
animăluţe, şi-asta nu-mi mai place, fiindcă pe cruciuliţele 
ei găsesc în fiecare dimineaţă gândaci de bucătărie, 
fluturi, păianjeni, ba deunăzi am dat şi peste-un şobolan, 
pfui, ce scârbă m-a cuprins. Cum dau de-o porcărie de- 
asta, cum i-o arunc la gunoi, dar am avut ceva certuri şi 
scandaluri cu ea. E un circ de nedescris, când porneşte 
afară vreo furtună, şi pe-aici astea se ţin lanţ, bătrâna se 
pune pe dârdâit crezând că gata, a venit sfârşitul lumii, 
şi-n fiecare zi se roagă de Panta să-i facă o ditamai 
crucea la intrare. Ce zici, câte transformări într-un timp 
aşa scurt?! 

Dar ce-ţi povesteam înainte, când m-am oprit să plec 
la masă? A, da, despre loretane. Uy, Cici, tot ce-auzisem 
eu era adevărat, şi încă prea puţin faţă de realitate: zi de 
zi mai descopăr ceva, rămân Căznită şi mă-ntreb ce-i 
asta? Negreşit, Iquitos e cel ăl mai corupt oraş din Peru. 
Mai ceva chiar decât Lima. O fi adevărat că şi clima 
influenţează, nu zic nu, fapt e că femeile de-aici îs 
teribile, mănâncă foc nu alta, vezi şi tu că Panta nici n-a 
ajuns bine în selva şi-a devenit un vulcan. Mai rău e că 
banditele astea-s frumoase de pică, ciudat e că bărbaţii 
nu fac doi bani. Nu exagerez, Citita, cred că femeile cele 
mai frumoase din Peru (cu excepţia celei care îţi scrie şi 
a surioarei sale, desigur) sunt cele din Iquitos. Toate, şi 
alea mai răsărite, şi alea din popor; ba chiar aş zice că 
cele mai frumoase simt alea mai ţoape. Au nişte forme 
unduioase, dragă, şi un fel de-a merge grozav de cochet 
de neruşinat, fâţâindu-şi popoul fără pic de jenă şi 
trăgându-şi umerii înapoi ca să u se vadă bustul pietros. 


N-au nicio reţinere, nimic, îşi pun nişte pantalonaşi lipiţi 
bine pe coapse, şi crezi că se fâstâcesc când bărbaţii le 
spun porcării? Aş, de unde, îi încurajează şi-i privesc 
drept în ochi cu o neobrăzare de-ţi vine să le iei de ciuf. 
A da, trebuie să-ţi povestesc ce-am auzit ieri, la Record 
(unde se practică sistemul 3$4, cumperi trei articole şi 
pe-al patrulea ţi-l fac ei cadou, grozav, nu?) Erau acolo 
două puştoaice şi una îi spunea celeilalte: „Te-ai sărutat 
cu vreun militar?” „Nu, de ce mă întrebi?” „Aştia pupă 
terrribil“. M-a pufnit râsul, fata vorbea cu mlădierea aia 
loretană, în gura mare, doi bani nu dădea că o aude toată 
lumea. Zău, Citi, când îţi spun, astea-s nişte neruşinate 
ce nu s-a mai pomenit. Şi ce, tu crezi că se mulţumesc cu 
pupăturile? Aiurea, Alicia zice că diavoliţele astea încep 
să sară rău pârleazul încă din liceu, că învaţă să se 
ferească de sarcină şi câte şi mai câte, apoi, când se 
mărită, tartoriţele joacă un teatru fenomenal ca să-şi 
convingă soții că-s neîncepute. Unele se duc la 
ayahuasqueras  (vrăjitoarele alea care prepară 
ayahuasca, ai auzit de ea, nu? o fiertură care te face să 
visezi lucruri stranii) ca să le facă la loc fecioare nou- 
nouţe. Auzi, auzi! 

Îţi jur că de câte ori merg cu Alicia la cumpărături 
sau la un film, mă întorc roşie toată de câte aud de la ea. 
O salută pe vreo prietenă de-a ei, o întreb cine este, şi-mi 
trânteşte o altă istorie teribilă, păi e cutare care, şi cea 
mai cuminţică a avut cel puţin câţiva amanți, toate 
măritatele au avut de-a face ori c-un infanterist, ori c-un 
aviator sau un marinar, dar mai ales c-un pifan, ăştia au 
o trecere nebună pe la fâţe, iubito, tot e bine că pe Panta 
nu-l lasă să poarte uniforma. Nebunele astea profită de 
cea mai mică neatenţie a soţului şi, pac, l-au prins. E de 
groază, dragă! Şi crezi că fac lucrurile ca lumea, în 
pătuţ, pe sub cearşafuri? Da’ de unde, Alicia mi-a zis 
dacă vrei dăm o raită prin Moronacocha şi vei vedea câte 
maşini stau unele lângă altele şi înăuntru perechile se 
zbenguie (dar pe bune, înţelegi, nu-n joacă) şi puţin le 


pasă de ce-i în jur. Închipuie-ţi că pe-o femeie au prins-o 
cu un locotenent de jandarmi în ultimul rând al 
cinematografului Bolognesi. Cică s-a rupt filmul, s-au 
aprins luminile şi i-au văzut. Săracii, îţi dai seama ce 
spaimă pe ei când s-au pomenit brusc cu luminile 
aprinse, mai ales ea prin ce-o fi trecut? Profitaseră că 
acolo erau bănci în loc de scaune, iar ultimul rând era 
gol. Un scandal oribil, pare-se că nevasta locotenentului 
era s-o omoare pe femeie, fiindcă un crainic de la Radio 
Amazon care-i teribil şi dă pe faţă toate secretele a 
povestit tărăşenia cu toate amănuntele, încât pe 
locotenent l-au mutat în graba mare din Iquitos. Mie nu- 
mi venea să cred, dar Alicia mi-a arătat-o pe tipă pe 
stradă, era o brunetă foarte făţoasă şi cu o mutriţă suavă 
de mironosiţă. Mă uitam la ea şi-i spuneam Aliciei tu mă 
minţi, nu se poate, vrei să spui că făceau treaba aia în 
plin film cu tot disconfortul şi cu frica-n sân c-o să-i 
prindă? Ei bine, da, pe ea au prins-o fără chiloţei, iar pe 
locotenent cu puţica în aer. După Paris vine Iquitos, oraş 
corupt, scumpo. Şi să nu crezi că Alicia e o gaiţă bună de 
gură, nu, eu îs cea care trag de ea să-mi spună adevărul, 
din curiozitate dar şi din grija de-a afla şi de-a băga la 
cap ca să n-o păţesc şi eu cu loretanele astea care-ţi suflă 
bărbăţelul de cum ai întors capul: trebuie să ţi-l păzeşti 
cu patru ochi şi cu opt mâini. Alicia, deşi loretană, e 
foarte serioasă, dar uneori până şi ea îmi vine cu nişte 
pantalonaşi din ăia de ţipă pe corp. Numai că nu-i 
provoacă pe bărbaţi, nu-i priveşte în ochi cu neruşinarea 
aia a fârtatelor ei. 

Apropo de cât de tâlhăroaice-s loretanele, era cât pe 
ce să uit, proasta de mine, să-ţi povestesc chestia a mai 
amuzantă şi mai faină (de fapt, a mai urâtă). Nu-ţi poţi 
imagina ce încurcătura dracului ni s-a întâmplat când 
abia ne instalaserăm în căsuţa asta a noastră. Tu ai auzit 
vreodată vorbindu-se de faimoasele „spălătorese” din 
Iquitos? Toată lumea mi-a zis păi unde-ai trăit, Pocha, de 
unde-ai picat, că nu-i om care să nu ştie ce-s faimoasele 


„spălătorese” din Iquitos. Aşa o fi, oi fi eu toantă sau 
picată din nori, surioaro, dar nici la Chiclayo, nici la Ica, 
nici la Lima n-am auzit niciodată de „spălătoresele” din 
Iquitos. Ne mutaserăm, aşadar, doar de câteva zile în 
căsuţa asta, unde dormitorul nostru e chiar jos, la parter, 
şi o fereastră dă în stradă. Incă n-aveam fată în casă - 
acum am una cam zurlie, dar altfel foarte bună - şi când 
te-aşteptai mai puţin auzeai bătăi în geam şi voci de 
femeie zicând „Spălătoreasă! Aveţi rufe de spălat?” Iar 
eu nici măcar nu mă deranjam să deschid fereastra, doar 
răspundeam nu, mulţumesc. Nici nu mi-a trecut prin 
gând să mă întreb ce-i asta, de ce-s atâtea spălătorese 
prin Iquitos, da-n schimb e o problemă să găseşti fată-n 
casă, că pusesem un anunţ afară cu „Caut servitoare”, 
dar foarte rar venea vreo candidată. Bun, şi iată că într-o 
zi, foarte de dimineaţă, când amândoi eram încă în pat, 
aud bătăile-n geam şi refrenul „Spălătoreasă! Aveţi 
rufe?” şi mă gândesc eu c-am o grămadă de rufe 
murdare, fiindcă aici, acuma ştii, e foarte cald şi transpiri 
oribil, trebuie să te schimbi de două-trei ori pe zi. Şi ce 
mi-am zis? Straşnic, ia să-mi spele asta rufele, numai să 
nu ceară prea mult. I-am strigat să aştepte puţin, m-am 
sculat aşa cum eram în cămaşă de noapte şi m-am dus 
să-i deschid. Pe loc trebuia să-mi fi dat seama că ceva 
era-n neregulă, pentru că fata părea a fi orice, numai 
spălătoreasă nu, dar eu tot toantă, zău, tot cu capu-n 
nori. O jăvruţă cât se poate de prezentabilă, strânsă-n 
chingi ca să i se vadă toate curbele, cu unghiile vopsite, 
foarte aranjată. M-a măsurat de sus până jos, extrem de 
uimită, şi eu m-am gândit ce naiba are asta, ce-oi fi 
având de mă măsoară aşa. L-am zis intră, şi ea a intrat în 
casă şi până să mă dezmeticesc eu bine ea a văzut uşa 
dormitorului şi pe Panta în pat şi, pac, s-a dus drept la el 
şi s-a proţăpit în faţa cumnăţelului tău într-o atitudine de 
m-a lăsat cu gura căscată, şedea cu mâinile în şolduri şi 
cu picioarele desfăcute ca un cocoşel care sare la atac. 
Panta a zvâcnit din pat şi s-a aşezat poponeţ, cu nişte 


ochi ieşiţi din cap de uluire când s-a pomenit cu 
matracuca. Şi ce crezi c-a făcut tipa înainte ca eu sau 
Panta s-apucăm să-i zicem aşteaptă afară, ce cauţi în 
dormitor? A început să vorbească de tarif, trebuie să-mi 
plătiţi dublu fiindcă eu nu obişnuiesc să mă ocup şi de 
femei, arătând adică spre mine, că dacă vă plac chestiile 
mai deocheate atunci plata înainte şi alte vulgarităţi, şi- 
atunci deodată mi-am dat seama de situaţie, dragă, şi-au 
început să-mi tremure mâinile. Da, Cici, da, era o curvă, 
o curvă! „spălătoresele” din Iquitos îs prostituatele din 
Iquitos şi merg din casă în casă şi-şi oferă serviciile sub 
pretextul cu rufele. Acu zi şi tu e sau nu e Iquitos oraşul 
cel mai imoral din lume, soro? Panta şi-a dat şi el seama 
pân’ la urmă şi-a început să strige cară-te de-aci, poamo, 
ce-i fi crezând despre noi, ia vezi să nu te-arestez. Tipa s- 
a speriat de moarte, a înţeles toată aiureala şi-a fugit ca 
din puşcă, lovindu-se de mobile şi de uşă. Te-ai prins ce 
nebunie, scumpo? A crezut că eram nişte degeneraţi, că 
eu o chemasem anume ca să ne dăm în bărci toţi trei 
împreună. Mai ştii păcatul, glumea după aia Panta, poate 
n-ar fi fost rău să-ncercăm; ţi-am zis doar că s-a schimbat 
foarte mult. 

Acum, c-a trecut, pot să râd şi să mă amuz, dar 
crede-mă c-a fost un moment oribil pentru mine, toată 
ziua am fost moartă de ruşine amintindu-mi scena aia. 
Vezi şi tu cum e părţile astea, surioaro, un oraş unde alea 
care nu-s târfe încearcă să fie, şi dacă o clipită nu eşti 
atentă rămâi fără bărbat, dă-ţi seama în ce văgăună am 
intrat. 

Gata, mi-a amorţit mâna, Cici, s-a întunecat afară, o 
fi deja foarte târziu. Va trebui să-ţi trimit scrisoarea asta 
într-un cufăr, ca să încapă. Să te văd dacă o să-mi 
răspunzi iute, foarte pe larg ca mine şi c-o grămadă de 
bârfe. Tot Roberto e amorezul tău, sau l-ai schimbat? Să- 
mi povesteşti totul pe şart şi-mi dau cuvântul că pe viitor 
o să-ţi scriu la fel, neabătut şi neîntârziat. 

O mie de pupici, Cici, de la surioara ta care te 


iubeşte şi-ţi duce dorul. 
POCHITA 


Noaptea de 29 spre 30 august 1956 


Imagini ale umilirii, instantanee ale strepezitei şi 
inflamatei istorii a mâncărimii chinuitoare: în stricta, 
fastuoasa formație din Ziua Drapelului, în fața 
Monumentului lui Francisco Bolognesi, cadetul din 
ultimul an al Şcolii Militare din Chorrillos, Pantaleón 
Pantoja, pe când bate cu osârdie şi eleganţă pasul de 
gâscă, e transportat subit şi cu trupul şi cu sufletul în 
iad, prin transformarea în viespar a găurii anusului şi 
tubului său rectal: sute de lanţete îi martirizează rana 
umedă şi secretă, pe când el, strângând din dinţi până la 
scrâşnet, umplându-se de picături mari şi îngheţate de 
sudoare, defilează  nepierzând ritmul; în vesela, 
scânteietoarea petrecere oferită  Promoţiei Alfonso 
Ugarte de colonelul Marcial Gumucio, directorul Şcolii 
Militare din Chorrillos, tânărul sublocotenent abia înălţat 
în grad Pantaleón Pantoja simte că deodată îi îngheaţă 
unghiile degetelor de la picioare când, în acordurile 
valsului de-abia început, cu veterana soţie a colonelului 
Gumucio în braţele sale, la balul de-abia deschis de el cu 
nevaporoasa-i pereche, o mâncărime incandescentă, o 
furnicătură şerpuitoare, o tortură sub forma unor 
gâdilături dese, simultane şi arzătoare îi lărgesc, îi umflă 
şi-i irită intimitatea rectului şi borta anusului: cu ochii 
scăldaţi în lacrimi, fără a accentua sau a slăbi presiunea 
asupra taliei şi mâinii grăsulii ale soţiei colonelului 
Gumucio, sublocotenentul de Intendenţă Pantoja, fără să 
respire, fără să vorbească, dansează neîntrerupt. În 
cortul de campanie al Statului Major al Regimentului 
numărul 17 din Chiclayo, în bubuitul obuzelor, duruitul 
mitralierelor şi  trosnetele seci ale împuşcăturilor 
campaniilor din avangardă ce îşi încep manevrele de 
sfârşit de an, locotenentul Pantaleón Pantoja, care, stând 


drepţi în faţa unei table negre şi a unui panou cu hărţi, le 
expune superiorilor, cu o voce fermă şi metalică, 
stocurile existente,  disponibilităţile, sistemul de 
distribuire şi previziunile legate de parcul de maşini şi de 
aprovizionări, este deodată răpit în mod invizibil de pe 
pământ şi din realitatea imediată de un curent scurt- 
circuitant, fierbinte, efervescent, emulsiv şi dogoritor, 
care arde, coace, măreşte nelimitat, înmulțește, 
chinuieşte, înnebuneşte culoarul anal şi pragul rectal şi 
se grăbeşte ca un păianjen între fesele lui, dar el, brusc 
livid, subit muiat în sudoare, cu fundul îngustat şi strâns 
şi încreţit în secret cu o încăpățânare de plantă senzitivă, 
cu glasul abia-abia voalat de tremurici, continuă să emită 
numere, să producă formule, adunând şi scăzând. 
„Trebuie să te operezi, Pantita”, şopteşte matern doamna 
Leonor. „Operează-te, iubitule”, repetă, încet, Pochita. 
„Să ţi le scoată odată, măi frate”, grăieşte ca un ecou 
locotenentul Luis Rengifo Flores, „e mai uşor de operat 
decât o fimoză şi într-un loc mai puţin periculos pentru 
virilitate”. Maiorul Antipa Negrân, de la Spitalul Militar, 
râde cu poftă: „O să-ţi decapitez ăştia trei hemoroizi 
dintr-o singură tăietură de scalpel, cum ai reteza nişte 
bulzişori de unt, dragul meu Pantaleón”. 

În jurul mesei de operaţie au loc o serie de 
transformări, de  hibridizări şi de altoiuri care îl 
neliniştesc mult mai mult decât acel du-te-vino tăcut al 
doctorilor şi infirmierelor cu tenişi albi, sau decât 
orbitoarele cascade de lumină cu care îl inundă 
reflectoarele din tavan. „N-o să vă doală, senol Pantoja”, 
îi dă curaj Tigrul Collazos, care are nu numai vocea, ci şi 
ochii oblici, mâinile vibrante şi zâmbetul mieros ale 
Chinezului Porfirio. „E mai iute, mai uşor şi mai lipsit de 
consecinţe decât scoaterea unei măsele, Pantita”, îl 
asigură o doamnă Leonor ale cărei şolduri, guşi şi ţâţe s- 
au lăbărţat şi-au dat pe dinafară încât se confundă cu ale 
Leonorei Curinchila. Însă acolo, aplecate şi ele peste 
masa de operaţie, unde l-au instalat în poziţie 


ginecologică - între picioarele lui desfăcute se 
manipulează bisturie, tampoane de vată, foarfeci şi 
recipiente doctorul Antipa Negrân -, simt două femei la 
fel de inseparabile şi de antagonice ca unele perechi care 
acum îi vin în minte şi îi redeşteaptă toată copilăria şi 
parte din adolescenţă (Stan şi Bran, Mandrake şi Lothar, 
Tarzan şi Jane): un munte de grăsime învăluit într-o 
mantilă spaniolă şi o copilă bătrână, în blugi, cu breton şi 
urme de varicelă pe faţă. Nu ştie ce fac ele acolo, nici 
cine sunt - totuşi de undeva de foarte departe îi vine 
senzaţia de a le fi zărit cândva, poate în treacăt, într-o 
mulţime de oameni -, ceea ce îi provoacă o tulburare 
extraordinară şi îl face să izbucnească în plâns, fără a se 
strădui deloc să se oprească: îşi aude propriile gemete 
adânci şi sonore. „Nu vă speriaţi de ele, îs primele 
recrute ale Serviciului de Vizitatoare, nu le mai 
recunoaşteţi pe Ţâţoasa şi pe Sandra? Vi le-am prezentat 
Chiar eu, noaptea trecută, la Casa Chuchupe”, îl 
linişteşte Juan Rivera, popularul Ciupitu, care s-a 
micşorat încă şi mai mult şi nu-i decât o maimuţică hâdă 
cocoţată pe umerii rotunjori, goi, slăbuţi ai tristei 
Pochita. Simte că-i vine să moară de ruşine, de mânie, de 
frustrare, de dudă. Ar vrea să urle: „Cum îndrăzneşti să 
dai în vileag secretul în faţa maică-mii şi a Pochei? Pitic 
scârbos, fetus ce eşti! Cum de cutezi să vorbeşti de 
vizitatoare în faţa soţiei mele, a văduvei defunctului meu 
tată?” Dar nu deschide gura, ci doar asudă şi suferă. 
Doctorul Negrân şi-a isprăvit treaba şi se îndreaptă din 
şale cu nişte resturi însângerate atârnându-i în mâinile 
pe care el nu i le vede decât o clipă, fiindcă reuşeşte să 
închidă ochii la timp. Clipă de clipă e mai rănit, mai 
ofensat, mai îngrozit. Tigrul Collazos râde în hohote: 
„Trebuie să privim realitatea în faţă şi să nu ne mai 
ascundem pe după degete: soldăţoii trebuie să reguleze, 
iar dumneata le faci rost de fufe; altminteri, te executăm 
cu salve de spermă”. „Ne-am pus de acord s-alegem 
Postul Horcones pentru experienţa-pilot a Serviciului de 


Vizitatoare, Pantoja”, îl anunţă dezinvolt generalul 
Victoria şi, deşi el arată cu ochii, cu mâinile, spre 
doamna Leonor, spre fragila şi lipsită de apărare Pochita, 
implorând discreţie, rezervă, amânare, uitare, generalul 
Victoria insistă: „Las” că ştim noi că, în afară de Sandra 
şi de Ţâţoasa, le-ai recrutat şi pe Iris şi pe Lalita. 
Trăiască cele patru muschetare!” El a început din nou să 
plângă, în culmea neputinței. 

Dar acum, în jurul patului său de convalescent, 
doamna Leonor şi Pochita îl privesc cu înduioşare şi 
dragoste, fără pic de maliţie, cu o manifestă, minunată, 
balsamică neştiinţă reflectată în ochi: ele nu ştiu nimic. 
Simte o bucurie ironică urcându-i în trup şi îşi râde de 
sine însuşi: cum să ştie ele ceva despre Serviciul de 
Vizitatoare dacă încă nu s-a înfiinţat, dacă eu mi-s încă 
locotenent şi fericit, dacă n-am plecat încă din Chiclayo? 
Dar tocmai intră doctorul Negrón însoţit de o infirmieră 
tânără şi zâmbăreaţă (el o recunoaşte şi roşeşte: Alicia, 
prietena Pochei!) care leagănă în braţe un clistir, ca pe 
un nou-născut. Pochita şi doamna Leonor ies din 
încăpere, adresându-i din prag semne de despărţire 
solidare, aproape tragice. „Picioarele desfăcute, faţa-n 
jos, curu-n sus”, ordonă doctorul 

Antipa Negron. Şi explică: „Au trecut douăşpatru de 
ore şi a venit momentul să-ţi spălăm stomacul. Ăştia doi 
litri de apă sărată o să-ţi scoată afară toate păcatele 
mortale şi veniale pe care le-ai făcut în viaţă, 
locotenente”. Băgarea muştiucului de la irigator în rect, 
în pofida vaselinei cu care e uns şi a îndemânării de 
prestidigitator a medicului, îl face să zbiere. Dar acum 
lichidul îl pătrunde, cu o senzaţie de răcoreală care nu 
mai e dureroasă, ci dimpotrivă, chiar plăcută. Un minut 
şi mai bine apa tot intră, bulbucind, clipocind, umflându-i 
pântecul, timp în care locotenentul Pantoja, cu ochii 
închişi, se gândeşte metodic: „Serviciul de Vizitatoare? 
N-o să mă doară, n-o să mă doară”. Scoate încă un 
strigăt: doctorul Negrân a scos muştiucul şi i-a pus un 


ghemotoc de vată între picioare. Infirmiera iese cu 
clistirul gol. „Până acum n-ai simţit nicio durere post- 
operatorie, aşa-i?”, îl întreabă medicul. „Aşa-i, domnule 
maior”, răspunde locotenentul Pantoja, răsucindu-se 
greoi, aşezându-se în fund, apoi ridicându-se în picioare, 
cu o mână apăsând vata dintre buci şi mergând spre 
closet, rigid ca o păpuşă mecanică, gol de la talie în jos, 
dus de braţ de doctorul care îl priveşte cu un amestec de 
bunăvoință şi milă. O uşoară arsură a început să i se 
insinueze în rect, burta elefantiazică începe să-i 
bolborosească urât şi să se contracteze pradă crampelor, 
un fior brusc îi electrizează şira spinării. Medicul îl ajută 
să se aşeze pe closet, îl bate pe umăr şi-i rezumă astfel 
filosofia sa: „Mângâie-te cu gândul că, după această 
experienţă, orice ţi se va întâmpla în viaţă va fi mai 
bine”. Iese, închizând uşor uşa WC-ului. Locotenentul 
Pantoja şi-a vârât deja prosopul între dinţi şi muşcă din 
el din răsputeri. Şi-a închis ochii, încrustându-şi mâinile 
pe genunchi, şi două milioane de pori i s-au deschis ca 
ferestrele de-a lungul trupului, vărsând sudoare şi fiere. 
Işi repetă, cu toată disperarea de care e capabil: „N-o să 
mă cac vizitatoare, n-o să mă cac vizitatoare”. Insă cei 
doi litri de apă au început să coboare, să lunece, să cadă, 
să irumpă, arzători şi satanici, pernicioşi, omicizi, 
trădători, mârşavi, cărând după ei blocuri solide de 
flăcări, cuțite, dălţi, raşpile, priboaie care incendiază, 
umflă, ard, orbesc. A lăsat să-i cadă prosopul din gură ca 
să poată rage ca leul, grohăi ca porcul şi râde ca hiena, 
totul în acelaşi timp. 

Hotărâre confidențială de afectare a NFP 
(Nava Flotei Peruane) Pachitea 


Contraamiralul Pedro G. Carrillo, şef al Forţei 
Fluviale a Amazonului. 


AVÂND ÎN VEDERE: 


1. CĂ a primit o cerere a căpitanului AP (Intendenţă) 
Pantaleón Pantoja, şef al Serviciului de Vizitatoare 
pentru Garnizoane, Posturi de Frontieră şi Aferente 
(SVGPFA), de curând creat de Armată în vederea 
soluționării unei extinse problemei biologico-psihologice 
a gradaţilor şi soldaţilor care îşi slujesc ţara în regiuni 
îndepărtate, ca Forţa Fluvială a Amazonului să-i ofere 
ajutor şi înlesniri în organizarea sistemului de transport 
între postul de comandă şi centru logistic al Serviciului 
de Vizitatoare şi centrele uzufructuare. 

2. CĂ menționată cerere are aprobarea 
Administraţiei, Intendenței şi Serviciilor Diverse ale 
Armatei (general Felipe Collazos) şi a Comandamentului 
Regiunii a V-a (Amazonia) (general Roger Scavino). 

3. CĂ Direcția de Administrație a Statului Major al 
Flotei a dat aviz favorabil cererii, semnalând în acelaşi 
timp că ar fi bine ca SVGPFA să-şi poată amplifica 
serviciile şi spre bazele pe care Flota le are în zonele 
îndepărtate ale Amazoniei, unde corpul marinăresc 
suferă de aceleaşi necesităţi şi dorinţe ca ale gradaţilor 
şi soldaţilor din infanterie, care au impus crearea 
Serviciului de Vizitatoare. 

4. CA, întrebat în legătură cu această chestiune, 
căpitanul AP (Intendenţă) Pantaleón Pantoja a răspuns că 
SVGPFA nu avea de ce să nu aprobe sugestia de mai sus, 
precizând în acest sens că Forţa Fluvială a Amazonului 
ar trebui să completeze, în bazele din selva, un 
chestionar conceput de el însuşi, în scopul detectării şi 
determinării numărului potenţial de uzufructuari FP 
(Flota Peruană) ai SVGPFA, chestionar care, aplicat de 
către ofiţerii responsabili, cu promptitudinea şi grija 
cuvenite, a dat un număr potențial de uzufructuari de 
327, cu o medie ambiţionată per uzufructuar de 10 
prestații lunare şi un timp mediu ambiţionat de 35 
minute de prestație individuală. 


HOTĂRĂŞTE: 


1. SĂ se afecteze provizoriu Serviciului de 
Vizitatoare, drept mijloc de transport pe râurile bazinului 
amazonic între centrul său logistic şi centrele sale 
uzufructuare, fosta navă-dispensar Pachitea, cu un 
echipaj permanent de patru oameni, sub comanda 
subofiţerului de rang unu Carlos Rodriquez Saravia. 

2. CA NFP (Nava Flotei Peruane) Pachitea, înainte 
de a părăsi baza Santa Clotilde - unde se află de când a 
fost retrasă după cincizeci de ani neîntrerupţi de 
navigaţie în serviciul Flotei, activitate începută printr-o 
merituoasă participare la conflictul cu Columbia din 
1910 -, să fie lipsită de orice stemă, drapel sau alt semn 
distinctiv care o acreditează ca navă a Flotei Peruane şi 
să fie vopsită în culoarea indicată de căpitanul AP 
(Intendenţă) Pantaleón Pantoja, cu condiţia ca aceasta să 
nu fie nici gri-oţel, nici alb-luminos, întrucât sunt culorile 
navelor FP; totodată, să-i fie înlocuit numele original 
Pachitea la prora şi la puntea de comandă, prin cel de 
Eva, ales de Serviciul de Vizitatoare. 

3. CA, înainte de a-şi începe noua misiune, 
subofiţerul de rang unu Carlos Rodriguez Saravia şi 
echipajul aflat sub comanda lui să fie bine instruiți de 
către superiorii lor în legătură cu caracterul delicat al 
misiunii încredințate, cu obligaţia ca în cadrul acestei 
misiuni să se îmbrace numai civil şi să-şi ascundă 
calitatea de membri ai Flotei, să păstreze o discreţie 
maximă asupra tuturor celor văzute şi auzite în cursul 
deplasărilor şi, în general, să evite a face chiar şi cea mai 
uşoară confidenţă sau revelaţie în ce priveşte natura 
Serviciului la care au fost afectaţi. 

4. CA tot combustibilul de care va avea nevoie NFP 
ex-Pachitea în noua-i calitate să fie livrat în mod 
proporţional de Flotă şi de Armată, în funcţie de 
respectiva utilizare a Serviciului de  Vizitatoare, 


determinată prin numărul de prestații acordate lunar 
fiecărei din aceste două instituţii, sau prin numărul de 
deplasări la garnizoane militare sau la baze fluviale ale 
NFP afectate SVGPFA. 

5. CA, dat fiind caracterul ei confidenţial, prezenta 
hotărâre să nu fie nici citată în Ordinul de Zi, nici afişată 
la baze, ci să fie comunicată exclusiv ofiţerilor însărcinaţi 
cu aplicarea ei. 


Semnat: 


Contraamiral PEDRO G. CARRILLO, şef al Forţei 
Fluviale a Amazoniei 


Baza Santa Clotilde, 16 august 1956. 


Copii către: Statul Major al Flotei Peruane, 
Administraţia, Intendenţa şi Servicii Diverse ale Armatei 
şi Comandamentul Regiunii a V-a (Amazonia). 


SVGPEA 
Raport nr. 3 


SUBIECT GENERAL: Serviciul de Vizitatoare pentru 
Garnizoane, Posturi de Frontieră şi Aferente (SVGPFA). 

SUBIECT SPECIFIC: Proprietăţi ale unturii de 
marsuin, el chuchuhuasi, el cocobolo, la clabohuasca, la 
huacapuruna, el ipururo şi el viborachado, efectul lor 
asupra  SVGPFA, experiențe făcute personal de 
subsemnatul şi sugestii ale sale. 

CARACTERISTICI: Confidenţial. 

DATA ŞI LOCUL: Iquitos, 8 septembrie 1956. 


Subsemnatul, căpitan AP (Intendenţă) Pantaleón 
Pantoja, şef al SVGPFA, cu respect se prezintă în faţa 
generalului Felipe Collazos, şef al Administraţiei, 


Intendenţei şi Serviciilor Diverse ale Armatei, îl salută şi 
raportează: 

1. CĂ în toată Amazonia există credinţa conform 
căreia varietatea roşcată a marsuinului (specie de delfin 
din apele amazoniene) este un animal cu o considerabilă 
potenţă sexuală care îl face, cu ajutorul diavolului sau al 
duhurilor rele, să răpească orice femeie care îi cade 
pradă, în scopul de a-şi satisface instinctele, luând 
pentru aceasta o formă omenească atât de bărbătească 
şi de chipeşă, încât nicio fiinţă de sex feminin nu-i poate 
rezista. CA din pricina acestui eres s-a generalizat şi un 
altul care zice: că untura de marsuin înteţeşte pofta 
bărbătească şi-l face pe mascul irezistibil în ochii 
femelei, fiind prin urmare un produs extrem de solicitat 
în magazine şi în pieţe. CĂ subsemnatul s-a hotărât să 
facă personal o verificare, cu scopul de a determina ce 
impact ar putea avea respectiva credinţă folclorică, 
superstiție sau fapt ştiinţific, asupra problemei care stă 
la baza existenţei Serviciului de Vizitatoare, şi, trecând la 
acţiune, le-a rugat pe distinsele sale doamne, mama şi 
soţia, pretextând o indicație medicală, să pregătească, 
timp de-o săptămână, toate mâncărurile din casă cu 
untură de marsuin, obţinând rezultatele de mai jos. 

2. CĂ încă de-a doua zi, subsemnatul a resimţit o 
creştere bruscă a apetitului sexual, anomalia 
accentuându-se în zilele următoare, încât în ultimele 
două zile ale săptămânii pipăielile şi actul viril au fost 
singurele lucruri la care s-a gândit atât ziua cât şi 
noaptea (vise, coşmaruri), toate acestea afectându-i grav 
puterea de concentrare, sistemul nervos în general, 
capacitatea de muncă etc. CA în consecinţă s-a văzut 
nevoit să-i ceară soţiei sale şi să obţină de la ea, pe 
durata săptămânii în chestiune, o medie de două relaţii 
intime pe zi, cu agasarea şi surprinderea consecutive ale 
doamnei, întrucât subsemnatul obişnuia să aibă relaţii de 
intimitate matrimonială într-un ritm de o dată la zece zile 
înainte de a veni la Iquitos şi de o dată la trei zile după 


ce s-a stabilit aici, fiindcă din motive deja cunoscute de 
superiorii ierarhia (căldura, atmosfera umedă), 
subsemnatul a observat o sporire a impulsului seminal 
din chiar ziua când a păşit pe solul amazonic. CA, în 
acelaşi timp, a putut stabili că funcţia afrodiziacă a 
unturii de marsuin se înregistrează doar la mascul, deşi 
s-ar putea ca distinsa-i consoartă, afectată de stimulentul 
susmenţionat, să disimuleze cu multă prezenţă de spirit 
acţiunea excitantă, dat fiind sentimentul natural de 
pudoare şi bună creştere al oricărei doamne demne de 
acest apelativ, cum subsemnatul se mândreşte a declara 
că este cazul exemplarei sale soţii; 

3. CĂ în strădania sa de a nu-şi menaja eforturile în 
vederea îndeplinirii cât mai corecte a misiunii 
încredințate lui de către superiori, şi chiar riscându-şi 
sănătatea fizică şi stabilitatea familială, subsemnatul a 
mai decis să încerce pe propria-i piele câteva din reţetele 
pe care înţelepciunea şi destrăbălarea populare loretane 
le propun pentru recăpătarea sau consolidarea virilităţii, 
numite în mod vulgar, şi să-mi fie iertată exprimarea, 
„alea de scoală şi morţii” sau, mai rău încă, „hopa- 
puţică”, şi zice numai câteva, pentru că în această 
regiune a Patriei noastre preocuparea pentru tot ce ţine 
de sex este atât de obsedantă şi de multiplă încât există, 
literalmente, mii de reţete de acest tip, ceea ce face ca 
niciun individ izolat, fie el dispus la orice, şi chiar la a-şi 
sacrifica viaţa pe altarul experienţei să nu poată epuiza 
întreaga listă. CA subscrisul trebuie să recunoască, 
acesta fiind adevărul, că e vorba de înţelepciune 
populară şi nu de superstiție: anumite scoarţe de copac 
întrebuințate la prepararea unor decocturi sau fierturi 
care se beau cu alcool, precum chuchuhuasi, cocobolo, 
clabohuasca şi huacapuruna, produc o aprindere virilă 
instantanee şi interminabilă pe care nimic, cu excepţia 
actului pur bărbătesc, n-o poate calma. Foarte eficient, 
prin viteza aproape aeronautică cu care operează asupra 
centrului procreator, este amestecul de ipururo cu 


rachiu, care, abia înghiţit, a cauzat în subscrisul o 
fierbinţeală nemaipomenită a organului, cu ruşinea ce se 
poate uşor închipui, fiindcă din păcate experienţa nu 
avea loc la domiciliu, ci în centrul nocturn Las Tinieblas 
din staţiunea balneară Nanay. CĂ încă şi mai rea, de-a 
dreptul satanică, este băutura numită viborachado, 
rachiu în care s-a macerat o viperă veninoasă, năpârcă 
mai bine zis, cu efecte mai catastrofale decât 
anterioarele, întrucât, fiindu-i oferită întâmplător de astă 
dată autorului acestui raport în alt centru nocturn din 
Iquitos, la clubul La Selva, i-a comunicat acestuia o 
excitare şi o băţoşenie a instrumentului luxuriei, de o 
asemenea ferocitate şi urgenţă, încât, cu un regret care 
şi acum îl munceşte, a trebuit să recurgă în incomodul 
closet al localului menţionat la viciul solitar de care se 
credea dezbărat încă din anii fericitei lui copilării, ca să- 
şi recapete echilibrul şi pacea. 

4. CĂ, urmare a celor expuse mai sus, subsemnatul 
îşi permite să recomande forurilor superioare să dea 
instrucţiuni tuturor garnizoanelor, posturilor de frontieră 
şi aferente, interzicând cu tărie folosirea unturii de 
marsuin roşcat în prepararea tainului gradaţilor şi 
soldaţilor, ca şi uzul ei individual de către trupe; de 
asemenea, să se interzică imediat şi sub ameninţarea 
celor mai grele pedepse consumul direct sau indirect (în 
amestecuri solide sau lichide) al următoarelor produse 
naturale: chuchuhuasi, cocobolo, clabohuasca, 
huacapuruna, ipururo şi viborachado, căci altminteri 
Serviciul de Vizitatoare se va vedea bombardat de o 
cerere încă şi mai mare decât aceea, oricum excesivă, 
căreia trebuie să-i facă faţă. 

5. CĂ roagă stăruitor să se păstreze cel mai strict 
secret cu putinţă în legătură cu acest respectuos raport 
(care, dacă se poate, ar trebui distrus imediat după 
lectură), pentru că acesta conţine mărturisiri extrem de 
intime despre viaţa de familie a subsemnatului, pe care 
cel în cauză s-a resemnat să le facă gândindu-se la 


complexa misiune încredinţată lui de bine-merituoasa 
Armată, dar cu o nelinişte şi cu o teamă uşor de înţeles 
dacă stăm să ne gândim la reaua-voinţă şi la batjocura pe 
care şi le-ar atrage din partea camarazilor săi, ofiţerii, 
dacă aceste mărturisiri ar fi divulgate. 


Dumnezeu să vă ocrotească. 
Semnat: 


Căpitan AP (Intendenţă) 
PANTALEON PANTOJA 


Copii către Comandantul General al Regiunii a V-a 
(Amazonia), general Roger Scavino. 


ADNOTARE: 

a. Să devină dispoziţie regulamentară sugestia 
căpitanului Pantoja şi, ca atare, să se comunice tuturor 
comandanților de cazarmă, tabără şi posturi ale Regiunii 
a Va (Amazonia) că începând de astăzi se interzice cu 
stricteţe folosirea în prepararea tainului regulamentara 
ingredientelor fierturilor şi mirodeniilor enumerate în 
paginile precedente. 

b. Conform cererii exprese a căpitanului Pantoja, să 
fie distrus prin foc acest raport numărul trei al SVGPEA, 
întrucât conține revelații  nedelicate asupra vieții 
personale şi familiale a sus-numitului raportor. 

General FELIPE COLLAZOS, şef al Administrației, 
Intendenţei şi Serviciilor Diverse ale Armatei. 


Lima, 18 septembrie 1956 
Hotărâre secretă privind FAP (Forţa Aeriană 


Peruană) 
Hidro Catalina Nr. 37, Requena 


Colonelul FAP Andrés Sarmiento Segovia, 
comandant al Grupului Aerian Nr. 42 al Amazoniei. 


AVÂND ÎN VEDERE: 

1. CĂ dl. Căpitan AP (Intendenţă) Pantaléon Pantoja, 
cu autorizarea şi sprijinul ierarhiei superioare a Armatei, 
a cerut ajutorul Grupului Aerian Nr. 42 pentru naveta 
continuă a personalului Serviciului de Vizitatoare recent 
creat, de la centrul său logistic, pe malul râului Itaya, 
spre centrele sale uzufructuare, dintre care multe sunt 
atât de izolate, mai ales în anotimpul ploilor, încât unicul 
mijloc funcţional de transport este cel aerian, şi dinspre 
acele puncte spre centrul logistic. 

2. CĂ onor. Comandament de Administraţie şi Cult al 
Satului Major al Forţei Aeriene Peruane a consimţit să 
aprobe cererea numai din deferentă faţă de Armată, dar 
manifestându-şi formal rezervele faţă de specificul 
Serviciului de  Vizitatoare, părându-i-se prea puţin 
compatibil cu sarcinile naturale şi proprii ale Forţelor 
Armate şi chiar primejdios pentru renumele şi prestigiul 
acestora, rezervele fiind o simplă conjunctură şi 
nicidecum o tentativă de amestec în activităţile instituţiei 
înrudite. 


HOTĂRĂŞTE: 

1. SĂ fie detaşat pe lângă SVGPFA, cu statut de 
împrumut, pentru efectuarea serviciilor de transport 
indicate, FAP Hidro Catalina Nr. 37, Reguena, după ce 
Secţia Tehnică şi Mecanică a Grupului Aerian Nr. 42 al 
Amazoniei îl va face să fie din nou apt pentru zbor. 

2. CA, înainte de a-şi lua zborul de la Baza Aeriană 
Moronacocha, FAP Hidro Catalina Nr. 37 să fie camuflat 
cum se cuvine, astfel încât să nu poată fi niciodată 
recunoscut ca aparţinând Forţei Aeriene Peruane cât 
timp va fi folosit de către SVGPFA, schimbându-i-se în 
acest scop culoarea fuselajului şi aripilor (de la albastru 
la verde cu marginile roşii) şi numele (din Reguena în 


Dalila, din dorinţei căpitanului Pantoja). 

3. SĂ fie detaşat, ca pilot al FAP Hidro Catalina Nr. 
37, acel subofițer al Grupului Aerian Nr. 42 care a 
întrunit cel mai mare număr de pedepse şi admonestări 
la dosar, pe anul în curs. 

4. CA, ţinându-se cont de starea de deteriorare 
tehnică în care se află FAP Hidro Catalina Nr. 37, urmare 
a mulţilor săi ani de serviciu, să fie revizuit săptămânal 
de un mecanic al Grupului Aerian Nr. 42 al Amazoniei, 
care, pentru aceasta, se va deplasa în mod discret şi în 
haine civile la centrul logistic al SVGPEA. 

5. CA dl. Căpitan Pantoja să fie rugat stăruitor ca 
Serviciul de Vizitatoare să aibă cea mai mare grijă de 
Hidro Catalina Nr. 37, fiind vorba de o adevărată relicvă 
istorică a FAP întrucât cu această nobilă maşinărie, pe 
data de 3 martie 1929, locotenentul Luis Pedraza 
Romero a unit pentru întâia oară în zbor direct oraşele 
Iquitos şi Yurimaguas. 

6. CA tot combustibilul şi toate cheltuielile impuse 
de întreţinerea şi întrebuinţarea FAP Hidro Catalina Nr. 
37 să cadă în sarcina exclusivă a SVGPFA. 

7. CA această HOTĂRÂRE să fie comunicată doar 
persoanelor afectate de sau menţionate în ea şi, fiind 
strict secretă, să fie pedepsit cu şaizeci de zile arest cu 
pâine şi apă oricine ar divulga sau difuza conţinutul ei 
altor persoane decât celor menţionate mai sus. 


Semnat: 


Colonel FAP ANDREA SARMIENTO SEGOVIA 
Baza aeriană Moronacocha. 
7 august 1956. 


Copii către Comandamentul de Administraţie şi Cult 
al Statului Major al Forţei Aeriene  Peruane, 
Administraţia, Intendenţa şi Serviciile Diverse ale 
Armatei şi Comandamentul Regiunii a V-a (Amazonia). 


Dispoziţie internă a Serviciului Sanitar al Taberei 
Militare Vargas Guerra 


Comandantul AP (Serv. Sanitar) Roberto Quispe 
Salas, şef al Serviciului Sanitar al Taberei Militare 
Vargas Guerra, având în vedere instrucţiunile 
confidenţiale primite de la Comandamentul General al 
Regiunii a V-a (Amazonia), adoptă directivele următoare: 

1. Maiorul AP (Serv. Sanitar) Antipa Negrân 
Azpilcueta va selecţiona dintre infirmierii şi practicienii 
sanitari ai secţiei Boli infecto-contagioase acea persoană 
pe care o consideră cel mai bine pregătită din punct de 
vedere ştiinţific şi moral pentru îndeplinirea funcţiilor pe 
care instrucţiunile Comandamentului Regiunii a V-a 
(Amazonia) le specifică pentru viitorul Asistent Sanitar al 
Serviciului de Vizitatoare pentru Garnizoane, Posturi de 
Frontieră şi Aferente (SVGPEA). 

2. Maiorul Negrón Azpilcueta îi va preda, în cursul 
acestei săptămâni, infirmierului sau sanitarului ales un 
curs intensiv sau un antrenament teoretic şi practic 
accelerat, în vederea sarcinilor cu care se va confrunta la 
SVGPEFA, acestea constând mai ales din depistarea 
focarelor de lindini, ploşniţe, păduchi, insecte parazite în 
general, boli venerice şi afecţiuni vulvo-vaginale infecto- 
contagioase în rândul vizitatoarelor făcând parte din 
convoi, imediat înaintea plecării acestuia spre centrele 
uzufructuare ale SVGPEA. 

3. Maiorul Negrón Azpilcueta îl va dota pe 
Asistentul Sanitar cu o trusă de prim-ajutor, adăugând la 
conţinutul acesteia o sondă, o spatulă şi un deget de 
latex pentru explorări vaginale, două halate albe, două 
perechi de mănuşi din gutapercă şi un număr adecvat de 
caiete în care, săptămânal, Asistentul desemnat va trebui 
să raporteze Serviciului Sanitar al Taberei Militare 
Vargas Guerra mişcările / deplasările / transformările / 
salturile cantitative şi calitative ale Postului de Asistenţă 


Sanitară al SVGPEA. 

4. Dispoziţia prezentă să fie comunicată doar celui 
interesat, apoi să fie depusă la arhivă cu menţiunea 
„Confidenţial”. 


Semnat: 


Comandantul AP (Serv. Sanitar) 
ROBERTO QUISPE SALAS 


Tabăra Militară Vargas Guerra. 
1 septembrie 1956. 


Copii către Comandamentul General al Regiunii a V- 
a (Amazonia) şi căpitanul AP (Intendenţă) Pantaleón 
Pantoja, şeful Serviciului de  Vizitatoare pentru 
Garnizoane, Posturi de Frontieră şi Aferente (SVGPFA). 


Dare de seamă a sublocotenentului Alberto Santana 
càtre Comandamentul general al Regiunii a V-a 

(Amazonia), despre operațiunea-pilot efectuată de 

SVGPFA la Postul din Horcones aflat sub comanda 
sa 


Conform instrucțiunilor primite, sublocotenentul 
Alberto Santana are onoarea de a transmite 
Comandamentului General al Regiunii a V-a (Amazonia) 
următoarea relatare a faptelor petrecute la Postul pe 
care Îl comandă, de pe râul Napo: 

De îndată ce a fost informat de superiorii ierarhia că 
Postul din Horcones a fost ales ca sediu al experienței 
inaugurale a Serviciului de Vizitatoare pentru 
Garnizoane, Posturi de Frontieră şi Aferente, 
subsemnatul a fost gata să ofere toate facilitățile pentru 
ca operațiunea să aibă deplin succes, drept care l-a 
întrebat prin radio pe căpitanul Pantaleón Pantoja ce 
măsuri să ia la Horcones înainte de experienţa-pilot. La 


aceasta, căpitanul Pantoja i-a răspuns să nu ia niciun fel 
de măsuri, pentru că el în persoană se va deplasa la râul 
Napo să supravegheze pregătirile şi desfăşurarea probei. 

Efectiv, în ziua de luni 12 septembrie, aproximativ 
pe la orele 10, 30 a.m., a aterizat pe râul Napo, în faţa 
Postului, un hidroavion de culoare verde şi cu numele 
Dalila vopsit cu litere roşii pe fuzelaj, pilotat de un 
individ poreclit Nebunu”, şi care-i avea ca pasageri pe 
căpitanul Pantoja, îmbrăcat civil, şi o doamnă numită 
Chuchupe, care a trebuit să fie luată pe sus fiindcă era 
leşinată. Pierderea cunoştinţei doamnei în chestiune era 
motivată de frica grozavă încercată pe timpul zborului de 
la râul ltaya la râul Napo, şi aceasta din cauza 
zgâlţâielilor pricinuite de vânt avionului, la care s-ar 
adăuga, conform afirmațiilor respectivei, manevrele 
pilotului care, cu intenţia de a îngrozio şi mai rău, ca să 
se distreze, ar fi efectuat tot felul de acrobaţii riscante şi 
inutile la care nervii ei au ce dat. De cum şi-a revenit 
puţin în fire, menţionată doamnă s-a repezit pur şi simplu 
la pilot, cu un adevărat abuz de cuvinte şi de gesturi 
obscene, astfel încât dl. Căpitan Pantoja a fost nevoit să 
intervină ca să înăbușe în faşă incidentul. 

Odată spiritele calmate şi după o gustărică rapidă 
„la botul calului”, căpitanul Pantoja şi colaboratoarea sa 
au trecut la pregătirile propriu-zise, în vederea realizării 
experienţei programate pentru a doua zi, marţi 13 
septembrie. Acestea au fost de două feluri: stabilirea 
participanţilor şi a condiţiilor topografice. În privinţa 
celor dintâi, căpitanul Pantoja, ajutat de subsemnatul, a 
stabilit o listă a uzufructuarilor luându-i la întrebări, 
unul câte unul, pe cei douăzeci şi doi de gradaţi inferiori 
şi de soldaţi ai Postului - subofiţerii au fost excluşi - şi 
chestionându-i anume dacă vor să beneficieze de 
Serviciul de Vizitatoare, explicându-le şi natura acestuia. 
Prima reacţie a trupei a fost de stupefacţie, de 
neîncredere, şi toţi au răspuns refuzând să participe la 
experienţă, crezând că e vorba de o stratagemă, ca 


"n 

atunci când li se cere „voluntari pentru mers la Iquitos 
şi cei care ies din rând sunt trimişi să spele latrinele. A 
fost necesar, prin urmare, ca numita Chuchupe să se 
prezinte şi să le vorbească celor adunaţi într-un limbaj 
deocheat; imediat, bănuielilor neîntemeiate le-au luat 
locul întâi o mare hilaritate şi apoi o excitație de 
asemenea proporţii încât subofiţerii şi subsemnatul s-au 
văzut obligaţi să acţioneze cu maximă energie ca să-i 
calmeze. Din cei douăzeci şi doi gradaţi (grade 
inferioare) şi soldaţi, douăzeci şi unu s-au înscris ca 
beneficiari-uzufructuari, cu excepţia răcanului Segundo 
Pachas, care a declarat că se retrage de bunăvoie fiindcă 
operaţiunea se va desfăşura marţi 13 şi, fiind 
superstiţios, era convins că-i va merge rău dacă va 
participa la ea. La cererea infirmierului din Horcones a 
fost eliminat de pe lista candidaţilor şi caporalul 
Urondino Chicote, suferind de o erupție de râie 
susceptibilă a se propaga, prin vizitatoarea respectivă, 
restul în unităţi. Aşadar, s-a definitivat o listă de douăzeci 
uzufructuari siguri, care, consultaţi, au fost de acord să li 
se deconteze din soldă tariful fixat de SVGPFA, ca 
retribuţie pentru serviciul prestat. 

În ceea ce priveşte condiţiile topografice, acestea au 
constat mai ales din pregătirea a patru amplasamente 
destinate vizitatoarelor din primul convoi al SVGPFA. De 
aceasta s-a ocupat în mod exclusiv numita Chuchupe, 
care a indicat ca locurile de acţiune să aibă acoperiş, dat 
fiind că s-ar putea să plouă, şi, de preferinţă, să nu fie 
alăturate, spre a nu permite interferenţe auditive sau 
încurajări de la un adăpost la altul, ceea ce, din 
nefericire, nu s-a putut realiza prea bine. Au fost trecute 
în revistă instalaţiile cu acoperiş ale Postului, despre 
care superiorii mei ierarhici ştiu că simt puţine, şi s-au 
ales depozitul de alimente, postul de radio şi infirmeria, 
ca fiind mai bine dotate. Dată fiind amploarea sa, 
depozitul de alimente a fost împărţit în două 
compartimente, bariera dintre ele fiind chiar lăzile cu 


produse comestibile. Numita Chuchupe a solicitat apoi 
ca în fiecare amplasament să fie adus câte un pat cu 
salteaua de paie sau de cauciuc aferentă, sau, în lipsa 
acestora, câte un hamac cu o muşama impermeabilă, 
pentru a se evita filtrările şi deteriorarea materialului. 
Imediat s-a trecut la transportarea în amplasamente a 
patru paturi (alese prin tragere la sorţi) din dormitorul 
trupei, cu saltelele respective, dar, întrucât nu s-au găsit 
muşamalele cerute, acestea au fost înlocuite cu husele 
din foaie de cort folosite în caz de ploaie pentru 
acoperirea maşinilor şi armamentului din dotare. De 
asemenea, după ce saltelele au fost bine garnisite cu foi 
de cort, s-a trecut la instalarea plaselor de țânțari, 
pentru ca insectele, atât de abundente în această 
perioadă, să nu împiedice actul prestaţiei. Neputându-se 
dota fiecare amplasament cu oliţa de noapte cerută 
imperios de doamna Chuchupe, fiindcă Postul nu dispune 
nici măcar de o singură asemenea ustensilă, s-a procedat 
la înlocuirea lor cu găleți pentru nutreţ. Nu am 
întâmpinat greutăţi în a instala patru lavoare cu 
respectivele lighenaşe în fiecare sălaş în parte, dotându- 
le şi cu câte un scaun, ladă sau bancă pentru pusul 
hainelor pe ele, şi cu câte două suluri de hârtie igienică, 
drept care subsemnatul îşi roagă deferent superiorii 
ierarhici să dispună ca Intendenţa să înlocuiască foarte 
repede stocul astfel consumat, întrucât zisele articole 
igienice ne simt extrem de utile şi nu posedăm rezerve 
satisfăcătoare în această zonă unde ele nu pot fi înlocuite 
cu nimic altceva (de pildă hârtie de ziar sau de 
împachetat; cât despre frunze sau brusturi, antecedente 
nenumărate de urticarie sau alte grave iritaţii cutanate 
în rândul trupei nu ne permit să le luăm măcar în 
consideraţie). Totodată, numita Chuchupe a precizat că 
era indispensabil să se atârne cortine peste adăposturi, 
care, fără a împiedica lumina să intre, să o atenueze 
totuşi în mare măsură şi să asigure o anumită penumbră, 
pentru că, ne-a spus ea, ştie din experienţă că aceasta 


este ambianța cea mai propice prestaţiei. Imposibilitatea 
de a ne dota cu brizbizuri înflorate, aşa cum sugera 
doamna  Chuchupe, n-a prezentat un impediment; 
sergentul major Esteban Sandora a improvizat cu 
ingeniozitate o serie de cortine cu mantalele şi 
cuverturile trupei, care şi-au îndeplinit destul de bine 
menirea de a cufunda amplasamentele în clarobscurul 
necesar. În plus, pentru cazul în care s-ar fi lăsat noaptea 
înainte de terminarea operaţiunii, doamna Chuchupe a 
dispus să fie acoperite felinarele amplasamentelor / 
culcuşurilor / sălaşelor cu cârpe roşii, fiindcă, ne-a 
asigurat ea, atmosfera colorată este cea mai favorabilă 
actului. În sfârşit, numita doamnă a insistat ca locaşurile 
de prestație să aibă ceva feminin în ele şi s-a apucat de 
una singură să confecţioneze bucheţele de flori, frunze şi 
tulpiniţe silvestre, pe care le-a adunat cu ajutorul a doi 
soldaţi de trupă şi pe care le-a aşezat cât mai artistic la 
căpătâiul paturilor din fiecare amplasament. Astfel s-au 
încheiat pregătirile preliminare şi nu ne-a mai rămas 
decât să aşteptăm sosirea convoiului. 

A doua zi, marţi 13 septembrie, la ora 14 şi un sfert, 
a tras la debarcaderul Postului din Horcones primul 
convoi al SVGPFA. De cum s-a arătat nava de transport - 
proaspăt vopsită în verde şi cu numele Eva scris cu litere 
groase la proră trupa şi-a întrerupt brusc activităţile 
cotidiene, a izbucnit în exclamaţii entuziaste şi şi-a 
aruncat capelele în aer în semn de bun-venit. De îndată, 
conform instrucţiunilor căpitanului Pantoja, s-a instalat 
un sistem de pază care să împiedice apropierea de Post a 
vreunui element civil pe durata desfăşurării experienței- 
pilot, pericol prea puţin probabil în realitate, având în 
vedere că aşezarea umană cea mai apropiată de 
Horcones este un trib de indieni guechua, la două zile de 
navigaţie în amonte pe Napo. Graţie entuziastei 
colaborări a soldaţilor de trupă, debarcarea a avut loc în 
deplină normalitate. Nava de transport Eva era 
comandată de Carlos Rodriguez Saravia (subofițer de 


Marină, camuflat în civil), având în dotare patru membri 
ai echipajului care, la ordinul căpitanului Pantoja, au 
rămas la bord pe toată durata staţionării Evei la 
Horcones. Convoiul era conclus de doi colaboratori civili 
ai căpitanului Pantoja: Porfirio Wong şi un individ 
poreclit Ciupitu. Cele patru vizitatoare, a căror apariţie 
pe scăriţa de debarcare a fost primită cu salve de 
aplauze de către trupă, erau cunoscute sub următoarele 
apelative (câteşipatru au refuzat să-şi decline numele şi 
prenumele): LALITA, IRIS, ŢÂŢOASA şi SANDRA. Ele au 
fost imediat concentrate de denumiţii Ciupitu şi 
Chuchupe în magazia cu alimente, ca să se odihnească şi 
să primească instrucţiuni, uşa rămânând păzită de 
numitul Porfirio Wong. Având în vedere agitația pe care 
prezenţa  vizitatoarelor o  stârnise printre oamenii 
Postului, izolarea lor la depozit până la începerea 
operaţiunii (ora 17) a fost cât se poate de oportună, dar a 
generat şi un oarecare neajuns în sânul SVGPFA: zor- 
nevoie, după  încartiruirea din depozit în scopul 
recuperării de pe urma oboselilor călătoriei, respectivele 
vizitatoare au ţinut morţiş să abandoneze localul 
rezervat lor şi să viziteze împrejurimile şi Postul. 
Plimbarea fiindu-le refuzată de responsabilii cu acţiunea, 
numitele s-au dedat la un protest zgomotos, cu ţipete şi 
măscări, încercând chiar să forţeze ieşirea. Ca să le 
menţină concentrate în acelaşi local, a trebuit să intre în 
depozit chiar căpitanul Pantoja şi să le îmbuneze cum s-a 
priceput mai bine. Ca amănunt anecdotic, menţionăm că 
soldatul Segundo Pachas, antenumit în prezenta dare de 
seamă, a solicitat la puţin timp după sosirea convoiului 
să fie inclus printre uzufructuari, declarând că este gata 
să înfrunte ghinionul, însă cererea i-a fost respinsă 
întrucât lista era deja definitivă. La ora 17 fără cinci 
minute, căpitanul Pantoja a ordonat ca vizitatoarele să-şi 
ocupe respectivele amplasamente, după ce locurile 
amenajate au fost trase la sorţi astfel: magazia de 
alimente, LALITA şi ŢAŢOASA; postul de radio, SANDRA; 


infirmeria, IRIS. Controlorii operaţiunii au fost: însuşi 
căpitanul Pantoja la uşa depozitului de alimente, 
subsemnatul în faţa postului de radio şi subofiţerul 
Marcos Maravilla Ramos în faţa infirmeriei, fiecare cu 
câte un cronometru. La ora 17 fix, adică imediat după 
încheierea activităţilor şi serviciilor trupei (cu excepţia 
plantoanelor puse de strajă), cei douăzeci de 
uzufructuari au fost chemaţi în formaţie şi li s-a cerut să- 
şi aleagă vizitatoarea preferată, producându-se atunci 
prima încurcătură serioasă, pentru că optsprezece din 
cei douăzeci s-au pronunţat cu tărie în favoarea numitei 
ŢAŢOASA, iar ceilalţi doi pentru IRIS, ceea ce făcea ca 
două vizitatoare să rămână fără candidaţi-uzufructuari. 
Consultat asupra hotărârii de urmat, căpitanul 
Pantoja a sugerat şi subsemnatul a pus în practică 
următoarea soluţie: primii cinci soldaţi cu cea mai bună 
comportare pe luna în curs, conform fişei fiecăruia, să fie 
conduşi la amplasamentul denumitei ŢAŢOASA, iar 
ultimii cinci, în sensul numărului de pedepse şi 
admonestări acumulate pe aceeaşi lună, să fie trimişi la 
numita SANDRA, care avea fizicul cel mai puţin 
competitiv dintre cele patru (abundente urme de 
varicelă). Ceilalţi au fost împărţiţi în două grupe şi 
dirijaţi, prin tragere la sorţi, spre amplasamentele 
respective ale IRISEI şi LALITEI. După ce s-au aliniat 
cele patru grupe de câte cinci soldaţi, li s-a explicat pe 
scurt că nu puteau zăbovi înăuntru mai mult de douăzeci 
de minute, timp-limită al unei prestații normale conform 
regulamentului SVGPEA, şi li s-a ordonat celor aflaţi în 
aşteptare să păstreze o tăcere adâncă şi să aibă o 
comportare decentă, ca să nu-l perturbe pe camaradul în 
acţiune. O a doua dificultate serioasă s-a înregistrat 
atunci, fiindcă toţi încercau să fie primii din grupa 
respectivă, deci primii care să obţină prestaţia fiecărei 
vizitatoare, ajungându-se la îmbrânceli şi altercaţii 
verbale. Încă o dată a trebuit să stabilim calmul în trupă 
şi să trecem la trasul la sorţi, ca să dispunem ordinea de 


aşezare la rând, ceea ce, cu totul, a însemnat o întârziere 
de vreo cincisprezece minute. 

La orele 17, 15 s-a dat ordinul de pornire. Trebuie 
să anticipăm spunând că, în mare, operaţiunea-pilot s-a 
desfăşurat cu deplin succes, încadrându-se mai mult sau 
mai puţin în limita de timp stabilită şi cu minimum de 
disfuncţii. In ce priveşte timpul de vizitare a vizitatoarei 
acordat fiecărui uzufructuar, acesta, deşi căpitanul 
Pantoja se temuse să nu fie prea scurt pentru obţinerea 
unei prestații satisfăcătoare şi complete, s-a dovedit a fi, 
dimpotrivă, prea mare, chiar excesiv. lată, de exemplu, 
timpii folosiţi de cei cinci uzufructuari din grupa 
SANDRA,  cronometraţi de subsemnatul: primul, 8 
minute; al doilea, 12; al treilea, 16; al patrulea, 10; şi al 
cincilea, record în materie, 3 minute. Timpi asemănători 
au fost înregistraţi şi la oamenii noştri din celelalte 
grupe. Oricum, căpitanul Pantoja a ţinut să sublinieze că 
aceste delimitări ale soroacelor de acţiune intensivă sunt 
doar relativ valabile ca simptom general, întrucât, din 
cauza izolării Postului din Horcones, uzufructuarii de aici 
aveau o asemenea impacienţă virilă acumulată în urma 
unor perioade prea mari de inacţiune (la unii însumând 
şi şase luni), încât tindeau să devină anormal de rapizi în 
actul prestaţiei. Luând în consideraţie că între o 
prestație şi următoarea exista o mică pauză de câteva 
minute, în cursul cărora denumiţii Ciupitu şi Chuchupe 
schimbau apa din recipientul fiecărui lăcaş sau 
amplasament, se poate concluziona că operaţiunea a 
durat mai puţin de două ore, de la declanşare la 
încheiere. 

Unele incidente au avut loc, e drept, în cursul 
experienţei-pilot, dar lipsite de gravitate, unele fiind 
chiar amuzante şi utile, diminuând tensiunea acumulată 
în soldaţii care stăteau la coadă. Astfel, de exemplu, în 
urma unei neatenţii din partea operatorului radio al 
Postului, care în fiecare zi prinde Radio Amazon din 
Iquitos ca să asculte programul Vocea Mesagerului, pe 


care îl difuzăm prin megafon, la ora 18 punct vocea 
acelui crainic a bubuit deodată peste Horcones, fiindcă 
staţia se conecta automat, ceea ce a produs hohote de 
râs şi distracţie straşnică printre participanţi, mai ales 
când i-au văzut ţâşnind afară îmbrăcaţi foarte sumar pe 
vizitatoarea SANDRA şi pe sergentul major Esteban 
Sandora care, efectuând prestaţia chiar în postul de 
radio, s-au alarmat grozav când i-a asurzit zgomotul. Alt 
scurt incident s-a petrecut atunci când, profitând că în 
depozitul de alimente operau, în compartimente 
alăturate,  ŢAŢOASA şi LALITA, soldatul Amelio 
Sifuentes, aflat la coada de uzufructuari ai celei de-a 
doua, a încercat cu şiretenie să se strecoare în lăcaşul 
poreclitei Ţ[AŢOASA, cea care, după cum superiorii mei 
ierarhici desigur şi-au dat seama, a cucerit cele mai 
multe simpatii la Postul nostru din Horcones. Căpitanul 
Pantoja a surprins şmechereasca încercare a soldatului 
Sifuentes şi l-a admonestat cu asprime. 

Tot la depozitul de alimente s-a mai înregistrat un 
act reprobabil, descoperit însă abia după plecarea 
convoiului  SVGPEA. Astfel, în timpul executării 
prestaţiilor sau înainte, când  vizitatoarele erau 
concentrate în acel loc, cineva s-a folosit de ocazie ca să 
deschidă o cutie cu alimente şi să sustragă şapte 
conserve de ton, patru pachete cu biscuiţi şi două 
sticluţe cu răcoritoare, fără să putem identifica până 
acum vinovatul sau vinovaţii. Pe scurt, cu unica excepţie 
a incidentelor minore de mai sus, la ora 19 operaţiunea 
se încheiase cu deplin succes şi la Post domnea o 
atmosferă de mare satisfacţie, de pace şi veselie printre 
gradele inferioare şi soldaţii răcani. Subsemnatul era cât 
pe ce să uite a semnala că mai mulţi utilizatori / 
uzufructuari, terminând prestaţia respectivă, au întrebat 
dacă puteau face coadă din nou (aceeaşi coadă sau una 
diferită) ca să obţină o a doua prestație, lucru refuzat 
vehement de căpitanul Pantoja. Acesta a explicat că s-ar 
putea avea în vedere repetarea prestaţiei doar atunci 


când SVGPEA îşi va fi atins volumul maxim operaţional. 

Imediat după terminarea experienţei-pilot, cele 
patru vizitatoare şi colaboratorii civili Ciupitu, Chuchupe 
şi Porfirio Wong s-au îmbarcat pe Eva, ca să se întoarcă 
la centrul logistic de pe râul Itaya, pe când căpitanul 
Pantoja pleca în zbor cu Dalila. Oricât s-a străduit pilotul 
s-o încredinţeze pe numita Chuchupe că va conduce 
aparatul cu toată grija şi că nu se vor repeta incidentele 
din ziua precedentă, doamna n-a dorit în ruptul capului 
să se întoarcă cu avionul. Înainte de a părăsi Horcones, 
în aplauzele şi gesturile de recunoştinţă ale gradaţilor 
inferiori şi ale soldaţilor de rând, căpitanul Pantoja a 
ţinut să-i mulţumească subsemnatului pentru condiţiile 
oferite şi pentru contribuţia sa la bunul mers cil 
operaţiunii-pilot a SVGPEA, spunându-i printre altele că 
această experienţă, atât de fructuoasă în ce-l priveşte, îi 
va permite să perfecţioneze şi să programeze în cele mai 
mici amănunte sistemul de lucru, de control şi de 
deplasare al Serviciului de Vizitatoare. 

Îmi rămâne să supun aprobării forurilor superioare, 
odată cu această dare de seamă care sper să le fie utilă, 
cererea semnată de cei patru subofiţeri ai Postului din 

Horcones, ca pe viitor să li se permită şi gradelor 
intermediare să fie beneficiari ai SVGPFA, cerere care a 
primit avizul favorabil al subsemnatului, având în vedere 
bunul efect psihologic şi fizic pe care experimentul s-a 
dovedit a-l avea în rândul gradelor inferioare şi al 
soldaţilor. 


Dumnezeu să vă ocrotească. 
Semnat: 


Sublocotenent ALBERTO SANTANA, şef al Postului 
din Horcones, pe râul Napo 
16 septembrie 1956 


ADMINISTRAŢIE,  INTENDENŢĂ ŞI SERVICII 


DIVERSE 
ALE ARMATEI 
DEPARTAMENTUL CONTABILITATE ŞI FINANŢE 


Hotărâre confidențială Nr. 069 


Ofițerii şefi de Intendenţă sau subofiţerii abilitaţi cu 
această funcţie în cazărmile, campamentele şi posturile 
Regiunii a V-a Militare (Amazonia) sunt autorizaţi 
începând de astăzi 14 septembrie 1956 să deconteze din 
statele de plată cu soldele şi gratificaţiile soldaţilor şi 
gradelor inferioare remuneraţia reprezentând prestațiile 
oferite de Serviciul de Vizitatoare (SVGPFA). Aceste 
decontări vor trebui făcute cu stricteţe conform 
următoarelor dispoziţiuni: 

1. Tarifele per prestație, stabilite de SVGPFA cu 
acordul superiorilor ierarhici, vor fi numai de două feluri, 
indiferent de modalităţi sau împrejurări, şi anume: 

Soldaţi în termen: douăzeci (20) soles de prestație. 

Grade inferioare (de la caporal la sergent major): 
treizeci (30) soles de prestație. 

2. Limita maximă de prestații lunare admise va fi de 
8 (opt), nesemnalându-se limita minimă. 

3. Suma decontată va fi vărsată de ofiţerul de 
Intendenţă sau de subofiţerul abilitat în contul SVGPEA, 
organism care le va remunera pe vizitatoare lunar, în 
funcţie de numărul de prestații acordat. 

4. Verificarea şi controlul sistemului de plată se va 
face astfel: ofiţerul de Intendenţă sau subofiţerul abilitat 
va primi odată cu prezenta Hotărâre un număr adecvat 
de cupoane de carton, de două tipuri, fiecare purtând 
una din culorile simbolice ale SVGPFA şi fără nicio 
indicație scrisă: cele de culoare roşie destinate soldaţilor 
şi, în consecinţă, cu o valoare nominală de douăzeci (20) 
de soles, şi cele de culoare verde pentru gradele 
inferioare şi, în consecinţă, cu o valoare nominală de 
treizeci (30) de soles, în data de întâi a fiecărei luni li se 


va distribui tuturor gradelor inferioare şi soldaţilor din 
unitate numărul de cupoane echivalent cu maximum de 
prestații la care au drept, adică opt (8). Fiecare 
uzufructuar va preda un cupon vizitatoarei, ori de câte 
ori va avea parte de o prestație. În ultima zi a lunii, 
gradul inferior sau soldatul va înapoia Intendenţei 
cupoanele nefolosite, făcându-se atunci respectiva 
decontare în funcţie de numărul cupoanelor neînapoiate 
(în caz de rătăcire sau pierdere a cuponului, prejudiciul 
va fi al vizitatoarei, nu al SVGPFA). 

5. Fiind indispensabilă, din raţiuni de convenienţă şi 
de morală, păstrarea maximei discreţii asupra naturii 
acestei operaţiuni contabile, în registrele cazărmii, 
campamentului sau postului  decontările pentru 
prestațiile SVGPFA vor figura camuflate prin parole. În 
acest scop, ofiţerul sau subofiţerul de Intendență va 
putea folosi oricare din formulările următoare: 

a) Decontare pentru cheltuieli de uniformă; 

b) Decontare pentru deteriorarea armei din dotare; 

c) Avans pentru deplasare în interes familial; 

d) Decontare pentru activităţi sportive; 

e) Decontare pentru supraalimentaţie. 

Această Hotărâre Nr. 069 nu va fi afişată la unităţi şi 
nu va fi comunicată nici prin rapoarte, nici prin Ordinul 
de Zi. Ofiţerul sau subofiţerul de Intendenţă va aduce 
verbal la cunoştinţa soldaţilor şi gradelor inferioare din 
unitate conţinutul ei, instruindu-i în acelaşi timp să 
păstreze rezerva cea mai deplină, întrucât este 
susceptibilă să umbrească întrucâtva, să creioneze 
negativ instituţia noastră sau chiar să atragă critici 
răuvoitoare asupra ei. 


Semnat: 


Colonel EZEQUIEL LÓPEZ LOPEZ, şef al 
Departamentului Contabilitate şi Finanţe. 


A se da curs neintârziat: 


General FELIPE COLLAZOS 
Lima, 14 septembrie 1956. 


Misiva căpitanului (CPM) Avencio P Rojas, preot al 
Unităţii de Cavalerie Nr 7 Alfonso Ugarte, din 
Contamana, adresată Direcţiei Corpului de 

Preoți Militari (CPM) al Regiunii a V-a (Amazonia) 


Contamana, 23 noiembrie 1956 


Comandantului (CPM) 
Godofredo Beltrân Calila 
Iquitos, Loreto. 


Domnule comandant şi drag prieten. 

Imi fac o datorie din a vă informa că, de două ori la 
rând în cursul lunii prezente, unitatea mea a primit vizita 
unui grup de prostituate, originare din Iquitos şi aduse 
până aici cu un vaporaş, care au debarcat la cazarmă şi 
au putut avea contacte carnale cu trupa, pe iată şi cu 
deplinul acord al oficialităților. Ce am putut eu pricepe 
este că de ambele dă ţi echipa de muieruşti era condusă 
de un individ scălâmb şi pitic, cunoscut, pare-se, în 
mediile cele mai dubioase din Iquitos sub numele de 
Ciupo sau Pupo. Nu vă pot da mai multe detalii despre 
aceste întâmplări scandaloase, pe care le cunosc doar 
din auzite, pentru că în ambele cazuri persoana mea a 
fost îndepărtată în prealabil de către maiorul Zegarra 
Avalos. Prima oară, şi fără a se ţine cont că sunt 
convalescent încă în urma hepatitei care mi-a slăbit atât 
de mult organismul, după cum ştiţi bine, maiorul m-a 
trimis cu sfântul maslu la un pescar aşa-zis muribund, 
furnizor de-al unităţii şi care trăieşte la opt ore de marş 
pe un şleau plin de mlaştini puturoase. Pe respectivul l- 
am găsit beat turtă şi cu o rană neînsemnată la braţ, 


cauzată de muşcătura unei maimuțe shimbillo. A doua 
oară, maiorul m-a trimis năpristan să binecuvântez un 
cort de campanie, adăpost pentru exploratori, la 
patrusprezece ore de mers în amonte pe râul Huallaga, 
misiune absolut zărghită, vă daţi seama, întrucât 
niciodată, în toată istoria-i glorioasă, Armata n-a 
binecuvântat asemenea instalaţii cu o existenţă precară. 
Ambele misiuni, evident, au fost pretexte pentru a se 
evita să fiu martorul transformării în bordel a Unităţii Nr. 
7 de Cavalerie, deşi, vă rog să mă credeţi, oricât de 
dureros ar fi fost pentru mine spectacolul acela, totuşi nu 
mi-ar fi prilejuit nici pe departe oboselile fizice şi 
frustrarea psihologică - singurele roade ale celor două 
expediţii inutile. 

Încă o dată vă rog, drag şi respectat comandant, să 
interveniţi pentru mine cu toată greutatea influenţei pe 
care v-aţi câştigat-o doar prin meritele care v-au ridicat 
la un înalt prestigiu, ca să fiu mutat la o unitate ceva mai 
comodă, unde să-mi pot exersa cu mai mult beneficiu 
spiritual misiunea de om al lui Dumnezeu şi de păstor de 
suflete. Vă repet, chiar cu riscul de a vă plictisi, că nu 
există pe lumea asta păcătoasă nici tărie morală, nici 
sistem nervos care să reziste la băşcăliile infinite şi la 
veşnica luare peste picior la care mă văd supus aici şi din 
partea ofiţerilor, şi a trupeţilor. Toţi par convinşi că 
preotul militar este amuzamentul copios şi paiaţa 
unităţii, încât nu-i zi de la Dumnezeu să nu-mi coacă vreo 
scârboşenie, unele strigătoare la cer, cum ar fi 
introducerea unui şobolan în locul ostiilor în artoforul 
Euharistiei, în plină celebrare a slujbei divine, sau lipirea 
pe spatele meu a unui desen obscen, fără să-mi dau 
seama şi stârnind cascade de râs, sau invitarea mea la o 
halbă de bere care se dovedeşte a fi plină cu urină, şi- 
atâtea lucruri şi mai umilitoare încă, profund jignitoare şi 
cauzându-mi la sănătate. Bănuiala mea iniţială, cum că 
însuşi maiorul Zegarra Avalos pune la cale şi încurajează 
perfidiile care mi se fac, este de-acum o certitudine. 


Vă aduc la cunoştinţă acestea toate, rugându-vă 
totodată să-mi indicaţi dacă trebuie să semnez eu un 
denunţ adresat Comandamentului General al Regiunii a 
V-a despre venirea curvelor, sau dacă e preferabil ca 
dumneavoastră înşivă să vă implicaţi în asemenea 
subiect, sau dacă, în vederea salvgardării unor interese 
superioare, e mai bine să păstrăm o pioasă tăcere asupra 
acestei chestiuni. 

În aşteptarea inspiratului dvs. Sfat şi rugându-mă 
pentru sănătatea şi tăria dvs. Sufletească, vă salută 
afectuos subordonatul şi prietenul nedezminţit. 


Căpitanul (CPM) AVENCIO P. ROJAS, preot militar al 
Unităţii de Cavalerie Nr. 7 

Alfonso Ugarte, din Contamana 

A V-a Regiune 

Militară (Amazonia) 


Misiva comandantului (CPM) Godofredo Beltrán 
Calila, şef al Corpului de Preoţi, Militari al Regiunii 


Va (Amazonia), către căpitanul (CPM) Avencio P 
Rojas, preot militar al Unităţii de Cavalerie Nr. 7 
Alfonso Ugarte, din Contamana 


Iquitos, 2 decembrie 1956 


Căpitanului (CPM) 
Avencio P. Rojas 
Contamana, Loreto. 


Domnule căpitan. 

Din nou trebuie să regret că trăiţi cu capu-n nori. 
Delegaţiile feminine care au vizitat Unitatea de Cavalerie 
Nr. 7 Alfonso Ugarte aparţin Serviciului de Vizitatoare 
pentru Garnizoane, Posturi de Frontieră şi Aferente 
(SVGPEFA), organism creat şi administrat de Armată şi 


despre care atât dumneavoastră, cât şi toţi ceilalţi preoţi 
militari aflaţi sub comanda mea aţi fost informaţi de mine 
personal acum câteva luni prin Circulara (CPM) Nr. 040) 
6. Existenţa SVGPEA nu încântă absolut deloc Corpul de 
Preoţi Militari şi cu-atât mai puţin pe mine însumi, dar 
nu trebuie să vă mai amintesc că în instituţia noastră 
supunerea primează şi, prin urmare, nu ne rămâne decât 
să închidem ochii şi să-L rugăm pe Dumnezeu să-i 
deschidă pe-ai superiorilor noştri ca să îndrepte ceea ce, 
în lumina religiei catolice şi a eticii militare, poate fi 
considerat o gravă greşeală (menajându-ne termenii). 

În privinţa plângerilor care fac obiectul restului 
scrisorii dvs., trebuie să vă mustru cu severitate. Maiorul 
Zegarra Avalos vă este superior, şi numai el, nu 
dumneavoastră, poate judeca dacă misiunile pe care vi le 
încredinţează sunt utile sau nu. Obligaţia dvs. Este de a 
le executa cu maximă rapiditate şi eficacitate. Cât despre 
batjocurile a căror ţintă sunteţi şi pe care, desigur, le 
deplâng, de vină sunt mai degrabă lipsa dvs. De caracter 
decât instinctele pervertite ale celorlalţi. Trebuie să vă 
mai amintesc că de dumneavoastră depinde în primul 
rând să ştiţi a vă face respectat şi încă cu cea mai mare 
deferentă, în dubla-vă calitate de preot şi de soldat? O 
singură dată în toată viaţa mea de preot militar, acum 
vreo cincisprezece ani, am fost luat peste picior de un 
nătărău, dar vă asigur că şi-n prezent îndrăzneţul acela 
îşi freacă obrajii de arsura palmelor. A purta sutană nu 
înseamnă a purta fustă, domnule căpitan Rojas, şi-n 
Armată nu-s îngăduiţi preoţii cu smiorcăieli muiereşti. 
Îmi pare foarte rău că prin prost înţeleasa dvs. Blândeţe 
evanghelică, sau pur şi simplu prin laşitate, contribuiţi la 
dăinuirea abjectei păreri cum că noi, preoţii, nu suntem 
bărbaţi în toată regula, în stare să-L. imităm pe Cristos 
care i-a izgonit cu biciul în mână pe negustorii ce întinau 
Templul. 

Mai multă demnitate, mai mult curaj, căpitane 
Rojas! 


Prietenul dumitale. 


Comandant i 

(CPM) GODOFREDO BELTRAN CALILA 
şef al CPM al Regiunii a V-a Militare 

— Scoală, Panta - zice Pochita. Pantita, hai că-i şase. 

— S-a mişcat cadeţelul? se freacă la ochi Panta. 
Lasă-mă s-ating bultica. 

— Nu vorbi ca un idiot, ce manie-i şi asta pe tine să-i 
imiţi pe chinezi - face un gest de agasare Pochita. Nu, nu 
s-a mişcat. Atinge, uite: simţi ceva? 

— Cu nebunii ăştia de „fraţi” nu-i de şagă - agită 
ziarul E] Oriente Bacacorzo. Aţi văzut ce-au făcut la 
Moronacocha? Să-i împuşti, nu alta, ptiu, carajo. Bine că 
poliţia îi hăituieşte de le merg fulgii. 

— Sus, cadeţel Pantojita - îşi lipeşte urechea de 
buricul Pochitei Panta. N-ai auzit goalna de dimineaţă? 
Ce mai aştepţi, dlepţi, dezeşte-te. Deşteptalea. 

— Nu-mi place să vorbeşti aşa; nu vezi că-s nervoasă 
foc de când cu copilaşul din Mofonacocha? se înfurie 
Pochita. Nu mă apăsa aşa tare pe pântec, o să-i faci rău 
micuţului. 

— Dar, scumpo, glumesc şi eu - îşi migdalează ochii 
trăgând de ei cu două degete Panta. M-am molipsit de la 
felul de-a vorbi al unuia din aghiotanţii mei. Doar n-o să 
te superi din aşa ceva, hai, dă-mi un pupic. 

— Mi-e frică să nu fi murit cadetul - îşi freacă burta 
Pochita. Noaptea nu s-a mişcat, dimineaţa asta nici atât. 
E ceva cu el, Panta. 

— De când sunt n-am văzut sarcină mai normală - o 
linişteşte doctorul Arizmendi. Totu-i în perfectă regulă, 
fiţi fără grijă. Atâta doar: menajaţi-vă nervii. Adică, în 
primul rând, nu vă mai gândiţi la tragedia din 
Moronacocha, nu mai vorbiţi de ea, bun? 


— Bun, şi-acum hopa sus în picioale şi fă exelciţiile, 
seniol Pantoja - sare din pat Panta. Tlezeşte-te, malş! 

— Te urăsc, crăpi odată, de ce mă chinui - aruncă o 
pernă după el Pochita. Nu mai vorbi ca un chinez, Panta! 

— Asta-i pentru că-s mulţumit, drăguţo, lucrurile 
merg bine - îşi desface larg şi îşi strânge braţele, se 
deşiră şi se lasă pe vine Panta. N-am crezut nicio clipă că 
voi face să progreseze cât de cât misiunea pe care mi-a 
încredinţat-o Armata. Când colo, în doar şase luni am 
progresat atât de mult că nu-mi vine a crede. 

— La început te scotea din minţi să fii spion, aveai 
coşmaruri şi plângeai şi ţipai în somn - îi scoate limba 
Pochita. Dar în ultimul timp observ că Serviciile Secrete 
ti-au căzut cu tronc. 

— Da, sigur c-am aflat de grozăvia aceea - dă din 
cap afirmativ căpitanul Pantoja. Inchipuie-ţi că biata 
maică-mea a fost de faţă la spectacol, Bacacorzo. A 
leşinat, bineînţeles, când a văzut ce se întâmpla şi a 
zăcut trei zile la clinică, sub tratament medical, cu nervii 
făcuţi zob. 

— Nu trebuia să pleci la şase jumate, băieţel? bagă 
capul pe uşă doamna Leonor. Ţi-am pregătit deja micul 
dejun. 

— Mă duşez în glaba male, mămico - face 
genuflexiuni, boxează cu propria-i umbră, sare coarda 
Panta. Bună dimineaţa, señóla Leonol. 

— Ce-are bărbat-tu de-i aşa bine dispus? se miră 
doamna Leonor. Noi două îngrozite de ce s-a întâmplat în 
oraşul ăsta, şi el vesel ca un cintezoi. 

— Secletul e Blazilianca - murmură Chinezu Porfirio. 
Mă jul pe ce vlei, Chuchupe. A cunoscut-o noaptea 
decută, la localul lui Aladin Pandulo şi-a rămas dăznit. 
Nici măcal nu s-a plefăcut, ci a stat cu ochii bleojdiţi la 
ea toată noaptea, mă log, cât a rămas acolo. De data asta 
a păţit-o şi el, Chuchupe, a căzut pe bec. 

— Tot aşa drăguță e, sau s-a mai urâţit niţel? zice 
Chuchupe. N-am mai văzut-o dinaintea plecării ei la 


Manaos. Sigur, pe-atunci nu-şi zicea Braziliancă, era 
Olguita pur şi simplu. 

— Pică de glozavă ce-i, şi n-ale numai ochişolii, 
ţâţicile şi picioluşele alea cale-ntotdeauna au fost de 
palada modei, ci acu în ulmă ale şi-un cululeţ supelb - 
fluieră, desenează curbe în aer Chinezu Porfirio. Înţeleg 
de ce s-au omolăt pentlu ea doi tipi. 

— Doi? neagă din cap Chuchupe. Aş, numai 
americanul ăla misionar, el gringo, eu aşa ştiu. 

— Şi studentul, mamay? se scobeşte în nas Ciupitu. 
Băiatul Prefectului, ăla de s-a înecat la Moronacocha. Tot 
pentru ea s-a omorât. 

— Nu, ăla a fost un accident - îi scoate degetul din 
nas şi îi întinde batista Chuchupe. Mucosul se consolase 
deja, venea la stabilimentul meu şi petrecea cu fetele 
straşnic. 

— Dar în pat le numea pe toate Olguita - îşi suflă 
nasul şi îi dă înapoi batista Ciupitu. Nu-ţi aminteşti cum 
îi spionam noi, murind de râs, mamy? îngenunchea şi le 
pupa picioarele, închipuindu-şi că de ea avea parte. Eu îs 
sigur că s-a omorât din amor. 

— Eu ştiu de ce tu nu clezi, muiele de fel - îşi atinge 
pieptul Chinezu Porfirio. Pentlu că tu n-ai ce-avem noi 
plea mult, Ciupón şi cu mine: inimă. 

— Săraca de dumneavoastră, doamnă Leonor, vă 
plâng din toată inima - se cutremură Pochita. Dacă eu, 
care nu ştiu de crimă decât din citite şi din auzite, am 
coşmaruri şi mă trezesc crezând că-l răstignesc pe 
cadeţel, ce trebuie să fie pe dumneavoastră care l-aţi 
văzut pe copilaş, acolo, în carne şi-n oase, zău! Ay 
doamnă Leonor, vorbesc despre asta şi mi se face pielea 
de găină, ay 

— Ce ţi-e şi cu Olguita asta, şi-a petrecut viaţa 
făcând prăpăd în dreapta şi-n stânga - filosofează 
Chuchupe. Nici nu se-ntoarce bine din Manaos şi mi ţi-o 
prind făcându-şi mendrele în plin cinema Bolognesi c-un 
locotenent de jandarmi. Dă-ţi seama ce-o fi făcut în 


Brazilia! 

— Asta odată muiere, cum îmi plac mie - îşi muşcă 
buzele Ciupitu. Rotunjoară peste tot, înaltă, ba chiar şi 
deşteaptă, pare-se. 

— Vrei să te-nec în râu, băi păduchiosule? îl 
îmbrânceşte cât colo Chuchupe. 

— Era doar o glumă, ca să te fac să turbezi, mamy - 
ţopăie, o sărută, hohoteşte de râs Ciupitu. Inimioara mea 
numai după tine suspină. La alelalte mă uit doar 
profesional. 

— Şi domnul Pantoja a angajat-o deja? zice 
Chuchupe. Ce grozav ar fi să-l vedem căzând odată în 
mreaja vreunei femei: îndrăgostiţii devin mult mai 
umani. Ce-l strică pe el e băţoşenia, i-ar trebui un şoc din 
ăsta. 

— Al vlea el, dai nu-l ţin băielile pungii, e plea 
scumpă - cască Chinezu Porfirio. Ah, da' ce somn mi-e; 
ce nu-mi place la Selviciul ăsta e dezitul de dimineaţă. 
Uite că vin fetele, Ciup6n. 

— Aş fi putut să-mi dau seama de cum am coborât 
din taxi - clănţăne din dinţi doamna Leonor. Dar nu mi- 
am dat, Pochita, deşi am observat că Arca era mai plină 
ca niciodată şi că toată lumea era, cum să zic, aproape 
isterică. Se rugau, plângeau în hohote, era o electricitate 
în aer. Şi, pe deasupra, toate tunetele şi fulgerele alea. 

— Bună dimineaţa, fericite şi vesele vizitatoare - 
cântă Ciupitu. Ia aşezaţi-vă voi frumuşel la coadă, pentru 
vizita medicală. În ordinea venirii şi fără certuri. Ca la 
cazarmă, cum îi place lui PanPan. 

— Ce ochi încercănaţi ai, Puţico - o ciupeşte de 
obraz Chinezu Porfirio. Se vede că nu-ţi ajunge Selviciul. 

— Dacă mai lucrezi şi pe cont propriu, n-ai să faci 
mulţi purici aici - îi atrage atenţia Chuchupe. Doar ai 
auzit de mii de ori ce zice PanPan despre asta. 

— Există o incompatibilitate vădită între vizitatoare 
şi târfe, iertată fie-mi expresia - declară sentenţios 
domnul Pantoja. Sunteţi funcţionare civile ale Armatei şi 


nu traficante de sex. 

— Dar n-am făcut nimic, Chuchupe - îşi arată 
gheruţele către Porfirio, se pocneşte singură peste fund 
şi bate din picior Puţica. Arăt rău pentru c-am gripă şi 
dorm prost noaptea. 

— Nu, nu mai vorbiţi de asta, doamnă Leonor - o 
îmbrăţişează Pochita. Doctorul v-a recomandat să nu vă 
mai gândiţi la copilaşul acela, şi la fel mi-a spus şi mie. 
Doamne Sfinte, bietul prunc! Sunteţi sigură că murise 
când l-aţi văzut? Sau agoniza încă? 

— M-am jurat că n-o să mai fac vizita medicală şi am 
de gând să mă ţin de cuvânt - îşi propteşte pumnii în 
şolduri 'Ţâţoasa. Infirmierul ăsta se ţine doar de pipăială, 
pe mine nu mai pune el laba. 

— Atunci o pun eu - strigă Ciupitu. Tu n-ai citit 
anunţul ăsta? Ia să te văd, ce zice? 

— „Ordinele nu se discută, ci se execută” - citeşte 
Chuchupe. 

— Ial pe ăstălalt nu l-ai citit? strigă Chinezu Porfirio. 
Că doal zace aci de mai bine de-o lună. 

— „Ordinul poate fi contestat abia după executarea 
lui” - citeşte Chuchupe. 

— Nu le-am citit fiindcă nu ştiu să citesc - râde 
Ţâţoasa. Şi nu mi-e ruşine s-o spun. 

— Ţâţoasa are dreptate, Chuchupe - sare în ajutor şi 
Păroşica. Ăl-ai un abuziv ce nu s-a mai pomenit, vizita 
medicală e pretextul lui ca să profite. Cică ne caută de 
boli venerice, şi-atunci îşi bagă mâna-n noi pân’ la cot. 

— Data trecută a trebuit să-l pocnesc - se scarpină 
pe spate Coca. M-a muşcat uite-aici, taman unde am eu 
cârceii ăia de care v-am spus. 

— Ho, la coadă cu voi şi nu protestaţi, c-o fi având şi 
infirmierul slăbiciunile lui - le bate pe umăr, le zâmbeşte, 
le adună ca pe o turmă Chuchupe. Nu fiţi 
nerecunoscătoare, Serviciul vă examinează gratis, vă 
îngrijeşte, vă ţine bine sănătoase. Ce vreţi mai mult? 

— Staţi la coadă şi intraţi pe rând, chuchupitas! 


ordonă Ciupitu. Adică fetiţele lui Chuchupe. Vă place 
termenul? PanPan doreşte să aibă convoaiele gata de 
plecare, la sosirea lui. 

— Da, cred că murise deja; nu se spune că l-au 
răstignit de cum s-a pornit furtuna? îi tremură vocea 
doamnei Leonor. Cel puţin, când eu l-am văzut, nu se mai 
mişca, nu mai plângea. Şi află că l-am văzut de foarte, 
foarte aproape. 

— [I-ai transmis generalului Scavino cererea mea? 
ocheşte un bâtlan care stă la soare pe o creangă de 
copac, trage şi nu nimereşte căpitanul Pantoja. Acceptă 
să mă primească? 

— Vă aşteaptă la Comandament la ora zece 
dimineaţa - se uită după pasărea care se îndepărtează 
vâslind frenetic din aripi peste coroana pomilor 
locotenentul Bacacorzo. Dar a acceptat în mare silă, ştiţi 
doar că Serviciul de Vizitatoare nu s-a bucurat niciodată 
de aprobarea lui. 

— Asta o ştiu prea bine, în şapte luni n-am izbutit să- 
l] văd decât o dată - ridică iar puşca de vânătoare, trage 
în carapacea goală a unei broaşte țestoase şi o face să 
sară şi să se rostogolească de câteva ori în praf căpitanul 
Pantoja. Crezi că-i drept, Bacacorzo? După ce că-i vorba 
de o misiune atât de dificilă, Scavino nu mă poate suferi, 
mă crede un fel de personaj tenebros. De parcă eu am 
inventat Serviciul. 

— Nu l-aţi inventat, dar aţi făcut minuni cu el, 
domnule căpitan - îşi astupă urechile locotenentul 
Bacacorzo. Serviciul de Vizitatoare a devenit o realitate 
cât se poate de palpabilă, iar garnizoanele nu numai că-l 
aprobă, ci-l şi aclamă. Puteţi fi mulţumit de opera 
dumneavoastră. 

— Nu, nu-s încă, până atunci mai va - căpitanul 
Pantoja scoate cartuşele goale, se şterge de transpiraţie 
pe frunte, încarcă din nou puşca şi i-o oferă 
locotenentului. 

Nu-ţi dai seama? Situaţia e dramatică. Făcând pe 


dracu-n patru, asigurăm 500 prestații săptămânale. Cu 
eforturi inimaginabile, gâfâind. Bun, şi ştii dumneata 
care-i cererea? E de zece mii, Bacacorzo! 

— Să dăm timp timpului - abia de ocheşte un copac, 
trage şi împuşcă un porumbel locotenentul Bacacorzo. 

Sunt sigur că, cu tenacitatea şi cu sistemul 
dumneavoastră de lucru, veţi ajunge la cele zece mii de 
acuplări, domnule căpitan. 

— Zece mii pe săptămână? îşi încreţeşte fruntea 
generalul Scavino. E o exagerare delirantă, Pantoja. 

— Nu, domnule general - se înroşeşte la faţă 
căpitanul Pantoja. E o statistică ştiinţifică. Priviţi aceste 
organigrame. E vorba de un calcul scrupulos şi, mai 
degrabă, conservator. Uitaţi ce scrie aici: zece mii 
prestații săptămânale corespund „necesității 
psihobiologice primare”. Dacă am încerca să acoperim 
„plenitudinea virilă” a rangurilor inferioare şi-a 
soldaților, cifra ar fi de 53 200 prestații săptămânale. 

— E adevărat că bietului îngeraş îi sângerau încă 
mânuţele şi  picioruşele, doamnă? abia  îngaimă 
deschizându-şi mult şi ochii şi gura Pochita. Că toţi 
„fraţii” şi toate „surorile” se mânjeau cu sângele ce 
şiroia din corpuşor? 

— O să mă lovească damblaua - gâfâie părintele 
Beltrân. Cine v-a băgat în cap asemenea aberaţie? Cine 
v-a zis că „plenitudinea virilă” este atinsă doar prin 
fornicare? 

— Cei mai importanţi sexologi, biologi şi psihologi, 
părinte - priveşte în jos căpitanul Pantoja. 

— V-am zis să-mi vorbiţi cu „domnule comandant”, 
carajo! - rage părintele Beltrân. 

—  Scuzaţi, domnule comandant - îşi ciocneşte 
călcâiele, se pierde o clipă cu firea, deschide o servietă, 
scoate un vraf de hârtii căpitanul Pantoja. Mi-am permis 
să vă aduc aceste rapoarte. Simt extrase din operele lui 
Freud, Havelock Ellis, Wilhelm Steckel, din Reader's 
Digest şi din lucrări ale doctorului Alberto Séguin, 


compatriotul nostru. 

Dacă preferaţi să consultaţi cărţile, le avem în 
rafturile centrului logistic. 

— Care centru logistic distribuie nu numai femei, ci 
şi literatură pornografică prin cazărmi - loveşte în masă 
părintele Beltrân. Sunt la curent, căpitane Pantoja! La 
garnizoana din Borja, aghiotantul dumneavoastră, 
piticul, a popularizat următoarele scârboşenii: Două 
nopti de plăcere şi Viaţa, pasiunile şi amorurile Mariei 
„Iarantula”. 

— Asta ca să accelerăm erecţia soldaţilor, câştigând 
astfel timp, domnule comandant - dă explicaţii căpitanul 
Pantoja. Acum o facem în mod regulat. Problema e că nu 
avem destul material. Ediţiile sunt jalnice, se strică la 
prima răsfoire. 

— Avea ochişorii închişi, căpşorul îi căzuse peste 
inimioară, ai fi zis că e un Hrist mititel - îşi frânge 
mâinile doamna Leonor. De departe părea o maimuţică, 
dar trupşorul lui atât de alb mi-a atras atenţia. M-am tot 
apropiat, până am ajuns la piciorul crucii, şi-abia atunci 
mi-am dat seama. Ay Pochita, şi-n clipa morţii o să-l văd 
pe bietul îngeraş. 

— Aşa, deci n-a fost o simplă întâmplare şi nicio 
iniţiativă a piticului ăluia satanic - gâfâie, asudă, se 
îneacă părintele Beltrán. Deci chiar Serviciul de 
Vizitatoare  împrăştie asemenea foiletoane printre 
soldați. 

— Le împrumutăm doar, n-avem fonduri să le facem 
cadou - dă lămuriri căpitanul Pantoja. Un convoi de trei 
până la patru vizitatoare trebuie să rezolve într-o singură 
zi problemele a cincizeci, şaizeci, optzeci de clienţi. 
Romanţurile astea de duzină au dat rezultate bune, de- 
aceea le utilizăm. Răcanul care citeşte broşurică aia la 
coadă termină prestaţia cu două-trei minute în avans faţă 
de cel care n-a citit-o. Am explicat totul în rapoartele 
Serviciului, domnule comandant. 

— Am trăit s-o aud şi pe asta, Doamne Sfinte - 


umblă la cuier, îşi ia chipiul, şi-l pune şi face drepţi 
părintele Beltrân. N-aş fi crezut niciodată ca Armata 
Patriei mele să decadă într-atât şi să se bălăcească în 
mocirlă. Reuniunea asta îmi jigneşte sentimentele. 
Permiteţi-mi să mă retrag, domnule general. 

— Eşti liber, comandante - se înclină deferent 
generalul Scavino. Vezi şi dumneata în ce stare l-a adus 
pe Beltrân blestematul ăsta de Serviciu de Vizitatoare, 
Pantoja. Pe drept cuvânt, ce să mai vorbim. Te rog ca pe 
viitor să ne scuteşti de detaliile scabroase ale muncii 
dumitale. 

— Vai, ce rău îmi pare de ce-a păţit soacră-ta, 
Pochita - ia capacul de pe oală, gustă din conţinut cu 
vârful lingurii, zâmbeşte, stinge focul Alicia. Imi dau 
seama ce-a însemnat pentru ea să vadă asemenea 
chestii. Mai e „soră”, sau s-a răzgândit? N-au persecutat- 
o poliţiştii? Pare-se că i-au arestat pe toţi ăi din Arcă, în 
căutarea vinovaţilor. 

— Dumneata de ce-ai cerut această audienţă? Ştii 
doar că nu m-omor cu firea să te văd pe-aici - se uită la 
ceas generalul Scavino. Cu cât eşti mai clar şi mai 
concis, cu-atât mai bine. 

— Suntem absolut depăşiţi - se frământă căpitanul 
Pantoja. Facem eforturi supraomeneşti să fim la 
înălţimea responsabilităţilor noastre. Dar este imposibil. 
Prin radio, telefon, scrisori, suntem bombardaţi cu 
solicitări la care nu mai putem face faţă. 

— Ce aia mă-sii se-ntâmplă, de trei săptămâni n-am 
văzut la Borja niciun convoi de vizitatoare - se înfurie, 
scutură receptorul, strigă colonelul Peter Casahuanqui. 
Băieţii mei îs melancolici din cauza dumitale, căpitane 
Pantoja, o să mă plâng superiorilor ierarhici. 

— Am cerut un convoi şi mi-aţi trimis o mostră - îşi 
roade unghia degetului mic, scuipă, se indignează 
colonelul Mâximo Dâvila. Chiar crezi că două vizitatoare 
pot deservi o sută treizeci de soldaţi şi optsprezece 
subgradaţi? 


— Şi ce vrei să fac dacă nu mai am fete disponibile - 
dă din mâini, stropeşte cu salivă radioemiţătorul 
Chuchupe. Să scot din mine curve aşa cum scot găinile 
ouă? Şi-n plus, ţi-am trimis două, dar una era '[âţoasa, 
care face cât zece. Şi-n sfârşit, de când mă iei tu cu 
„dumneavoastră”, măi Crocodilule? 

— Mă voi plânge Comandamentului Regiunii a V-a 
de regimul discriminatoriu şi preferenţial de care daţi 
dovadă, punct şi-n continuare - dictează colonelul 
Augusto Valdes. Garnizoana de pe râul Santiago primeşte 
un convoi pe săptămână, pe când eu, unul pe lună, punct. 
Dacă credeţi că artileriştii sunt mai puţin bărbaţi decât 
pifanii, virgulă, sunt dispus să vă dovedesc contrariul, 
virgulă, căpitane Pantoja. 

— Nu, pe soacră-mea n-au molestat-o, dar Panta a 
trebuit să se ducă la Comisariat şi să le explice că 
doamna Leonor n-a avut nimic de-a face cu crima. 
Pochita gustă şi ea din supă şi exclamă ţi-a ieşit grozavă, 
Alicia. Iar un poliţai s-a prezentat la noi acasă şi a luat-o 
la întrebări cum că ce-a văzut. Da' de unde, cum să mai 
rămână „soră”, aş, nici pomeneală, nu vrea să mai audă 
vorbindu-se de Arcă, iar pe Fratele Francisco l-ar 
răstigni cu mâna ei pentru momentele sinistre prin care 
a trecut. 

— Toate astea le ştiu prea bine şi mă întristează - 
încuviinţează generalul Scavino. Dar nu mă surprind, 
pentru că dacă te joci cu focul, te arzi. Oamenii mei au 
devenit vicioşi şi, bineînţeles, vor încă şi încă. Greşeala a 
fost însuşi faptul de-a începe aşa ceva. Acum nu se mai 
poate stăvili avalanşa, zi de zi vor fi cereri tot mai mari. 

— Şi zi de zi le voi putea satisface tot mai puţin, 
domnule general - se chinuie căpitanul Pantoja. 
Colaboratoarele mele sunt la capătul puterilor şi nu le 
pot cere mai mult, altfel le pierd pe toate. Este absolut 
obligatoriu ca Serviciul să crească. Vă cer autorizaţia să 
sporesc unitatea combativă la cincisprezece vizitatoare. 

— În ce mă priveşte, cererea e respinsă - se 


strâmbă, se încruntă, se freacă pe chelie generalul 
Scavino. Din păcate, însă, ultimul cuvânt îl vor avea 
strategii din Lima. Voi transmite cererea dumitale, dar cu 
aviz negativ. Zece prostituate întreţinute de Armată sunt 
mai mult decât suficiente. 

— V-am pregătit aceste rapoarte, dări de seamă, 
evaluări şi  organigrame despre lărgirea cadrului 
operaţional - scoate grafice şi cartonaşe, le desfăşoară 
pe birou, se agită şi se epuizează căpitanul Pantoja. E un 
studiu foarte amănunţit, m-a costat multe nopţi 
nedormite. Observaţi, domnule general: cu un spor 
bugetar de 22 am putea dinamiza volumul operaţional cu 
60. De la 500, am ajunge la 800 de prestații 
săptămânale. 

— Aprobat, Scavino - hotărăşte Tigrul Collazos. 
Merită investiţia. Treaba se dovedeşte mai ieftină şi mai 
efectivă decât bromura în tainul trupei, care n-a dat 
niciodată rezultate. Rapoartele confirmă: de când cu 
intrarea în funcţie a SVGPFA, incidentele la sate s-au 
diminuat spectaculos, iar moralul trupelor este ridicat. 
Lasă-l să recruteze alte cinci vizitatoare. 

— Dar Aviația, Tigrule? se foieşte pe scaun, se 
ridică, se trânteşte la loc generalul Scavino. Tu nu vezi c- 
avem împotriva noastră toată Forţa Aeriană? Ne-au adus 
la cunoştinţă de câteva ori că dezaprobă Serviciul de 
Vizitatoare. Sunt destui ofiţeri de-ai Armatei de Uscat şi 
de-ai Marinei care gândesc la fel: organismul acesta nu 
cadrează cu Forţele Armate. 

— Biata mea măicuţă s-a ataşat de nebunii aceia din 
Arcă, domnule comisar - dă din cap ruşinat căpitanul 
Pantoja. Se ducea din când în când la Moronacocha ca 
să-i vadă şi să le ducă hăinuţe pentru copiii lor. Ştiţi, mi 
se pare ciudat, fiindcă niciodată n-a fost din cale-afară de 
credincioasă. Dar experienţa asta a vindecat-o, pot să vă 
asigur. 

— Dă-i banii ăia, bigotule, şi nu mai cârti atâta - 
râde Tigrul Collazos. Pantoja lucrează bine şi trebuie 


ajutat. Şi zi-i ca pe noile recrute să le aleagă pline de 
nuri, nu uita. 

— Dumneata îmi dai un prilej de mare bucurie cu 
ştirea asta, Bacacorzo - respiră adânc căpitanul Pantoja. 

Întăririle astea vor scoate Serviciul dintr-un necaz 
cât toate zilele, eram pe pragul colapsului din exces de 
muncă. 

— Vedeţi şi dumneavoastră, v-aţi făcut cheful, puteţi 
angaja încă cinci - îi înmânează un comunicat, îl pune să 
semneze o chitanţă locotenentul Bacacorzo. Ce mai 
contează că-i aveţi împotrivă pe Scavino şi pe Beltrán, 
dacă şefii ăi mari de la Lima, Collazos şi Victoria, vă 
sprijină. 

— Fiţi fără grijă, sigur că n-o s-o necăjim pe buna 
dumneavoastră mămică, domnule căpitan - îl ia de braţ, 
îl conduce până la uşă, îi dă mâna şi se desparte de el 
comisarul. Vă mărturisesc c-o să ne fie foarte greu să-i 
găsim pe cei care l-au răstignit pe micuţ. Am arestat 150 
de „surori” şi 76 de „fraţi” şi toţi răspund la fel. Ştii cine 
l-a pironit pe cruce pe copil? Da. Cine? Eu. Unul pentru 
toţi şi toţi pentru unul, ca în Cei trei muşchetari, filmul 
acela cu Cantinflas, l-aţi văzut? 

— Pe deasupra, hârtiuţa asta îmi va permite să dau o 
întorsătură calitativă Serviciului - reciteşte decizia, o 
mângâie cu buricele degetelor, îşi dilată nările căpitanul 
Pantoja. Până azi îmi alegeam personalul pe criterii 
funcţionale, tot ce conta era randamentul. Acum, pentru 
întâia oară, va intra în joc factorul estetico-artistic. 

— Drace! aplaudă locotenentul Bacacorzo. Vreţi să 
spuneţi c-aţi dat peste o Venus din Milo aici, la Iquitos? 

— Da, dar cu braţele întregi şi c-o mutriţă de scoală 
morţii din groapă - tuşeşte, clipeşte des, îşi atinge 
urechea căpitanul Pantoja. lartă-mă, dar trebuie să plec. 
Soţia mea e la ginecolog şi vreau să ştiu cum a găsit-o. 
Mai sunt doar două luni până se naşte cadeţelul. 

— Şi dacă-n loc de cadeţel vi se naşte o vizitatoare 
mititică, domnule Pantoja? pufneşte în râs, tace, se 


sperie de propriile-i cuvinte Chuchupe. Nu vă supăraţi, 
nu vă uitaţi aşa la mine. Ah, nu se poate glumi cu 
dumneavoastră, sunteţi prea serios la anii pe care-i aveţi. 

— N-ai citit anunţul acesta, tu care trebuie să dai 
exemplu aici? arată spre perete domnul Pantoja. 

„Nu se admit glume sau distracţii în timpul 
serviciului”, mamy - citeşte Ciupitu. 

— De ce nu-i gata de inspecţie unitatea? se uită în 
dreapta şi în stânga, plescăie din limbă domnul Pantoja. 
S-a terminat vizita medicală? Ce aşteptaţi de nu vă- 
încolonaţi şi nu faceţi apelul? 

—  Încolonarea, vizitatoarelor! strigă cu mâinile 
pâlnie la gură Ciupitu. 

— Iute, zol-nevoie mămicuţelol! repetă ca un ecou 
Chinezu Porfirio. 

— Şi-acum prezentarea şi numărătoarea - tropăie 
printre vizitatoare Ciupitu. Haideţi, haideţi odată! 

— Unu, Rita! 

— Doi, Penelopa! 

— Trei, Coca! 

— Patru, Puţica! 

— Cinci, 'Ţâţoasa! 

— Şase, Lalita! 

— Şapte, Sandra! 

— Opt, Maclovia! 

— Nouă, Iris! 

— Zece, Păroşica! 

— Ís toate-n păl, señol Pantoja - se frânge într-o 
reverență Chinezu Porfirio. 

— S-a lecuit de superstiție, dar e pe cale să devină 
habotnică, Panta - desenează o cruce în aer Pochita. Ştii 
unde erau escapadele maică-tii care ne intrigau aşa de 
tare? La biserica Sfântul Augustin. 

— Raportul serviciului medical - ordonă Pantaleón 
Pantoja. _ 

— „In urma examinării, rezultă că toate vizitatoarele 
sunt apte să ia parte la operaţiuni” - descifrează Ciupitu. 


„Numita Coca prezintă unele hematoame pe spinare şi 
pe braţe, care s-ar putea să-i diminueze randamentul în 
misiune. Semnat: Asistent Sanitar al SVGPFA”. 

— Aiurea, degeneratul ăla mă urăşte că l-am pocnit, 
vrea să se răzbune - trage în jos fermoarul, îşi expune 
umărul gol, braţul, priveşte cu ură spre Infirmerie Coca. 
N-am decât nişte zgârieturi de la pisica mea, domnule 
Pantoja. 

— Bun, în orice caz asta-i mai bine, chola? - se 
ghemuieşte sub cearşafuri Panta. Dacă tot i-a venit cu 
vârsta mania religioasă, măcar să încline spre adevărata 
credinţă, nu spre cele barbare. 

— Un cotoi pe care-l cheamă Juanito Marcano şi 
seamănă leit cu actorul Jorge Mistral - susură Ţâţoasa la 
urechea Ritei. 

— Pe care tu al naibii ce ţi l-ai dori la pat, fie şi la 
Sfântu' Aşteaptă - se mlădie iute ca o cobră Coca. Ţâţe 
de scroafă! 

— Zece soles amendă Cocăi şi Ţâţoasei pentru vorbit 
în formaţie - nu-şi pierde sărita, scoate un creion şi un 
carneţel domnul Pantoja. Dacă te crezi aptă pentru ieşit 
în convoi, poţi s-o faci, Coca, din moment ce ai 
autorizaţia serviciului sanitar, aşa că nu deveni isterică. 
Şi-acum, planul de muncă al zilei. 

— Trei convoaie, două de 48 de ore şi unul care se 
înapoiază  deseară - apare din spatele formaţiei 
Chuchupe. Am tras deja la sorţi cu paiele scurte, 
domnule Pantoja. Un convoi de trei fete la campamentul 
Puerto America, pe râul Morona. 

— Cine îl comandă şi care-s componentele? îşi 
înmoaie în gură vârful creionului şi ia note Pantaleón 
Pantoja. 

— Subsemnatul îl comandă şi merg cu mine Coca, 


5 Cholo, chola - metis, corcit, dar şi termen de afecţiune („puiule”, 
„puică”). Chiar şi marelui poet peruan Cesar Vallejo i se spunea El 
Cholo. Aici, termenul trimite şi la condiţia socială destul de precară 


a protagoniştilor. (N.tr) 


Puţica şi Sandra - indică Ciupitu. Nebunu' îi face deja 
plinu' Dalilei, aşa c-am putea pleca în zece minute. 

— Spuneţi-i Nebunului să se poarte ca lumea şi să 
nu-şi mai facă de cap ca de obicei - arată spre 
hidroavionul care se leagănă pe râu şi spre cel care îl 
conduce, Sandra. Că, dacă mor, dumneavoastră v-alegeţi 
cu ponosul. V-am lăsat moştenire fetiţele mele. Şi am 
şase. 

— Zece soles amendă Sandrei, din acelaşi motiv ca 
pentru celelalte - ridică arătătorul, scrie Pantaleón 
Pantoja. Du-ţi convoiul la debarcader, Ciupitule. Drum 
bun şi să munciţi cu temperament şi convingere, fetelor. 

— Convoi spre Puerto America, înainte marş! ordonă 
Ciupitu. Luaţi-vă valijoarele. Şi-acum, direcţia Dalila, în 
graba-mare, chuchupitas! 

— Convoaiele doi şi trei pleacă cu Eva într-o oră - 
raportează Chuchupe. Doiul e format din Barbara, 
Păroşica, Penelopa şi Lalita. Îl conduc eu, la garnizoana 
Bolognesi, pe râul Mazân. 

— Şi dacă, cu toată emoția asta pentru copilaşul 
răstignit, cadeţelul se naşte monstruos sau mai ştiu eu 
cum - se smiorcăie Pochita. Tu-ţi dai seama ce tragedie 
ar fi, Panta? 

— Ial al deilea melge cu mine în susul apei, pân’ la 
Campo Yavali - brăzdează aerul cu mâna Chinezu 
Porfirio. Ne întoalcem joi la amiază, señol Pantoja. 

— Bine, îmbarcaţi-vă şi să vă purtaţi cât mai 
merituos - le face semne de rămas bun vizitatoarelor 
Pantaleón Pantoja. Iar voi doi poftiţi o clipă în biroul 
meu, Chinezule şi Chuchupe. Trebuie să vă spun ceva. 

— Cinci fete noi? Ce ştire straşnică, domnule 
Pantoja! îşi freacă mâinile Chuchupe. Imediat ce mă- 
ntorc cu convoiul ăsta vă fac rost de ele. N-o să fie greu 
deloc, plouă cu pretendente. V-am mai spus doar, suntem 
pe cale să devenim celebri. 

— Asta e foarte rău, noi nu trebuie să ieşim din 
clandestinitate - arată afişul pe care stă scris „în gura 


închisă nu intră muşte” Pantaleón Pantoja. Aş prefera să- 
mi aduci vreo zece candidate, ca să aleg eu cinci, dintre 
cele mai bune. Patru, în realitate, pentru că prima m-am 
gândit să fie... 

— Olguita Blazilianca! sculptează în aer sâni, 
şolduri, pulpe Chinezu Porfirio. O idee dăznet, seńñol 
PanPan. Monumentul ăsta o să ne facă şi mai celebli. Mă- 
ntolc din călătolie şi fug să v-o aduc. 

— Du-te chiar acum şi adă-mi-o deîndată - roşeşte, 
vorbeşte cu altă voce Pantaleón Pantoja. Inainte ca 
Mucea s-o înroleze în vreun bordel de-al lui. Doar ai o 
oră până să pleci, Chinezule. 

— Ay ay, că grăbit mai sunteţi/ domnule Pantoja - îşi 
îndulceşte vocea ca pe o peltea Chuchupe. Mi-aţi făcut o 
poftă nebună s-o revăd pe frumoasa Olguita. 

— Linişteşte-te, scumpo, nu te mai gândi la asta - se 
preocupă, taie un carton, îl scrie grijuliu, îl colorează şi îl 
anină într-un cui Panta. Din acest moment se interzice 
categoric să se pomenească în casa mea de copilul 
răstignit şi de nebunii din Arcă. Uite, mamă, ca să nu uiţi 
nici tu, am pus aici anunţul ăsta. 

— Încântată să vă revăd, domnule Pantoja - 
mănâncă totul din ochi, se mlădie, parfumează aerul, 
ciripeşte  Braziliancă.  Vasăzică acesta e faimosul 
Pantiland. Atâtea auzisem despre el, dar nu mi-l puteam 
închipui. 

— Faimosul cum? îşi întinde capul, trage un scaun, i- 
l oferă Pantaleón Pantoja. Ia loc, te rog. 

— Pantiland, aşa-i zic locului ăstuia oamenii - îşi 
desface larg braţele, îşi arată subsuorile depilate, râde 
Braziliancă. Nu numai aici la Iquitos, ci peste tot. Am 
auzit vorbindu-se de Pantiland încă din Manaos. Ce nume 
ciudat, nu? O fi venind de la Disneyland? 

— Teamă mi-e că mai degrabă vine de la Panta - o 
măsoară de sus în jos, de la dreapta la stânga, îi 
zâmbeşte, redevine serios, zâmbeşte iar, transpiră 
domnul Pantoja. Dar tu nu eşti braziliancă, ci peruană 


get-beget, nu? După felu-n care vorbeşti, cel puţin. 

— Sigur, aici m-am născut, mi-au zis aşa pentru c-am 
trăit un timp la Manaos - se aşază, îşi ridică fusta peste 
genunchi, scoate o pudrieră, îşi pudrează nasul, gropiţele 
din obraji Braziliancă. Dar, după cum vedeţi, toţi ne 
întoarcem la locul naşterii, cum zice şi valsul. 

— Mai bine scoate afişul ăsta de-aici, băieţel - îşi 
acoperă ochii doamna Leonor. Păi numai faptul de-a citi 
tot timpul „Este interzis a se vorbi despre martir”, şi ne 
face, pe Pochita şi pe mine, să nu vorbim despre altceva 
toată ziua. Ai nişte idei, Panta... 

— Şi ce se zvoneşte despre Pantiland? pianotează pe 
birou, se leagănă în scaun, nu ştie ce să facă cu mâinile 
Pantaleón Pantoja. Ce-ai auzit spunându-se? 

— Ei, ăştia exagerează mult, nu te poţi lua după ei - 
stă picior peste picior, îşi încrucişează braţele, face fiţe, 
aruncă ocheade, îşi umezeşte buzele în timp ce vorbeşte 
Braziliancă, închipuiţi-vă că la Manaos se zicea că-i 
vorba de un orăşel întreg, cu multe cartiere şi cu 
santinele înarmate. 

— Bun, să nu te simţi dezamăgită, noi suntem de- 
abia la început - zâmbeşte, se arată amabil, sociabil, 
vorbăreţ, volubil Pantaleón Pantoja. Trebuie să-ţi spun 
că, încă de pe-acum, avem o navă şi un hidroavion. Însă 
publicitatea aceasta internaţională chiar că nu-mi place 
deloc. 

— Ziceau că e de lucru pentru toată lumea în 
condiţii fabuloase - îşi înalţă şi coboară umerii, se joacă 
cu degetele, clipeşte din lungile-i gene, îşi arcuieşte 
gâtul, îşi unduieşte pletele Braziliancă. De-aceea mi-am 
făcut iluzii şi am venit cu vaporul. La Manaos mi-am lăsat 
opt prietene dintr-un stabiliment de lux făcându-şi 
bagajele să mă urmeze la Pantiland. Or să sufere aceeaşi 
deceptie ca şi mine. 

— Dacă nu te superi, te-aş ruga să numeşti acest loc 
centru logistic, nu Pantiland - se străduieşte să pară 
serios, sigur pe sine şi profesionist domnul Pantoja. Ţi-a 


explicat Porfirio de ce te-am chemat? 

— Câte ceva mi-a zis el, dar nu prea mult - îşi 
încreţeşte nasul, flutură din gene, îşi mijeşte ochii şi îşi 
aţâţă văpaia ochilor Braziliancă. E adevărat că s-ar găsi 
de lucru pentru mine? 

— Da, vom amplifica şi diversifica Serviciul - se 
făleşte, contemplă un panou cu grafice Pantaleón 
Pantoja. Am început cu patru, am sporit numărul la şase, 
opt, zece, şi-acum vor fi cincisprezece vizitatoare. Cine 
ştie, poate cândva vom fi chiar ce se spune că suntem. 

— Mă bucur mult, fiindcă tocmai îmi umbla prin 
minte să mă-ntorc la Manaos, aici lucrurile nestând prea 
roz - îşi muşcă buzele, îşi drege vocea, îşi examinează 
unghiile, scutură câteva firişoare de pudră de pe fustă 
Braziliancă. Mi s-a părut că nu v-am făcut o impresie 
bună atunci când ne-am cunoscut la Lampa lui Aladin 
Panduro. 

— Te înşeli, dimpotrivă, mi-ai făcut o impresie 
foarte, foarte bună - îndreaptă creioane şi dosare în faţa 
lui, deschide şi închide sertarele biroului, tuşeşte 
Pantaleón Pantoja. Te-aş fi angajat numaidecât, dar nu 
mi-o permitea bugetul. 

— Şi-aş putea afla cât e salariul şi care mi-s 
obligaţiile, domnule Pantoja? îşi întinde gâtul, îşi 
împleteşte mâinile, scoate triluri Braziliancă. 

— Trei convoaie pe săptămână, două pe calea 
aerului şi unul fluvial - enumeră Pantaleón Pantoja. Şi 
minimum zece prestații per convoi. 

—  Convoaiele îs vizitele la cazărmi? se miră, 
izbucneşte într-un hohot de râs, face glumeţ cu ochiul, se 
fandoseşte Braziliancă. Iar prestațiile or fi... ay, ce haz 
aveţi! 

— Acv’ lasă-mă să-ţi spun ceva, Alicia - sărută poza 
colorată cu pruncul-martir doamna Leonor. Da, au făptuit 
o monstruozitate de nespus. Dar, în fond, nu era 
bestialitate, ci teamă. Erau îngroziţi de cât plouase şi-au 
crezut că dacă-l sacrifică pe micuţ, Dumnezeu va amâna 


sfârşitul lumii. Nu voiau să-i facă niciun rău, se gândeau 
că-l vor trimite direct sus în cer. N-ai văzut că în toate 
Arcele descoperite între timp de poliţie i-au închinat 
altare? 

— În ce priveşte procentajul, ne revine 50 din ce li 
se reţine din soldă gradelor inferioare şi soldaţilor - scrie 
pe o hârtiuţă, i-o întinde, precizează Pantaleón Pantoja. 
Ceilalţi 50 sunt investiţi în întreţinere. Şi-acum, deşi ştiu 
că nu-i nevoie cu tine, pentru că ce ai tu, hm, sare-n ochi, 
nu alta, totuşi trebuie să mă conformez procedeului 
legal. Scoate-ţi hainele o clipă, te rog. 

— Vai, ce păcat - se întristează, se ridică, schiţează 
câţiva paşi de manechin, face botic Braziliancă. Mi-a 
venit treaba aia femeiască, domnule Pantoja, de ieri. Nu 
vă supără să intraţi prin portiţa din spate, de astă dată? 
În Brazilia, pe tipi îi încântată, ba chiar o preferă. 

— Vreau doar să te văd, să aprob achiziţia - rămâne 
rigid, păleşte, se încruntă, articulează cu greu Pantaleón 
Pantoja. Este examinarea preliminară, la care sunt 
supuse toate. Ai imaginaţia cam prea vie. 

— A, bun, că tocmai mă gândeam: unde naiba s-o 
petrece daravera, când aici nu-i nici măcar un covor pe 
jos - loveşte jucăuş cu piciorul în podea, zâmbeşte 
uşurată, se dezbracă, îşi împătureşte hainele, pozează 
Braziliancă. Vă plac? Sunt puţin slăbuţă, dar nu-i nimic, 
într-o săptămână îmi recuperez greutatea ideală. Credeţi 
că voi avea succes la soldăţei? 

— Asta-i absolut sigur - priveşte, încuviinţează, se 
înfioară tot, îşi drege vocea Pantaleón Pantoja. Succes 
garantat, mai mult decât Ţâţoasa, care-i vedeta noastră. 
Bun, e-n regulă, ai trecut cu brio, poţi să te îmbraci. 

— Dar nu-i numai asta, doamnă Leonor - priveşte 
poza, îşi face semnul crucii Alicia. Închipuiţi-vă c-au 
apărut nu numai poze colorate şi rugăciuni cu copilaşul- 
martir, ci şi statuete. Şi se spune că, în loc să dispară, 
acum „fraţii” Arcei sunt mai mulţi ca înainte. 

— Ce căutaţi aici? sare de pe scaun, merge cu paşi 


de uriaş spre scăriţă, acţionează furios Pantaleón 
Pantoja. Cine v-a dat voie? Nu ştiţi c-atunci când 
examinez este interzisă cu străşnicie orice apropiere de 
postul de comandă? 

— Vă caută un domn pe nume Mesagerul, domnule 
Pantoja - se bâlbâie, rămâne cu gura căscată Sinforoso 
Caiguas. 

— Cică-i urgent şi foarte important, dom’ Panta - 
cască ochii hipnotizat Palomino Rioalto. 

— Marş afară amândoi - îi împiedică să privească 
făcând scut din propriu-i trup, bate cu pumnul în 
balustradă, întinde braţul Pantaleón Pantoja. Individul să 
aştepte. Afară, am spus! E interzis privitul. 

— Vax, nu vă înfuriaţi, mie nu-mi pasă, holbatul nu 
costă nimic - îşi pune combinezonul, bluza, fusta 
Braziliancă. Vasăzică vi se spune Panta. Acu' înţeleg de 
unde vine Pantiland. Ah, câte mai inventează şi oamenii 
ăştia! 

— Numele meu de botez este Pantaleón, ca al tatălui 
şi bunicului meu, doi militari iluştri - se emoţionează, se 
apropie de Braziliancă, întinde două degete spre nasturii 
bluzei domnul Pantoja. Stai, lasă-mă să te ajut. 

— N-ai putea să-mi măreşti procentul la 70? toarce 
felin, se lipeşte de el, îi respiră în faţă, caută cu mâna şi 
strânge Braziliancă. Stabilimentul tău face o achiziţie 
bună, ţi-o voi dovedi când mi-o trece mica mizerie lunară. 
Fii înţelegător, Panta, n-o să-ţi pară rău. 

— Dă-mi drumul, dă-mi drumul, nu m-apuca de-acolo 
- tresare iute, se aprinde, se ruşinează, se irită Pantaleón 
Pantoja. Trebuie să-ţi mai atrag atenţia asupra a două 
lucruri: n-ai voie să mă tutuieşti, să-mi spui 
dumneavoastră, ca toate vizitatoarele. Şi să nu-ţi mai iei 
libertăţile astea cu mine. 

— Păi dacă aveaţi şliţul umflat, am vrut să vă fac o 
favoare, nu să vă necăjesc - regretă, dă înapoi, se sperie 
Braziliancă. lertaţi-mă, domnule Pantoja, mă jur că n-o să 
se mai întâmple. 


— Fac cu tine o excepţie ieşită din comun şi-ţi voi da 
60, considerând că eşti o achiziţie specială pentru 
Serviciu - îşi regretă asprimea, se calmează, o conduce 
spre scăriţă Pantaleón Pantoja. Asta şi pentru că ai venit 
de-atât de departe. Dar să nu spui nimănui, altfel aş avea 
încurcături teribile cu colegeltate. 

—  Mucles, domnule Pantoja, va fi micul nostru 
secret, mii de mulţumiri - îşi regăseşte râsul, grațiile, 
cochetăriile, coboară pe trepte Braziliancă. Acum plec, 
văd c-aveţi o vizită. Când nu ne-aude nimeni, pot să vă 
spun domnul Pantita? E mai drăguţ decât Pantaleón, sau 
Pantoja. Pa, pe curând! 

— Sigur că mi se pare oribil ce i-au făcut, Pochita - 
ridică pliciul de muşte, aşteaptă câteva clipe, loveşte şi 
vede căzând pe jos gâza doamna Leonor. Dar dacă i-ai 
cunoaşte ca mine, ţi-ai da seama că nu-s răi de la natură. 
Ignoranţi da, însă nu perverşi. Eu i-am vizitat acasă, am 
stat de vorbă cu ei: cizmari, dulgheri, zidari. In 
majoritate, nici nu ştiu să citească. După ce devin „fraţi”, 
nu se mai îmbată, nu-şi mai înşală nevestele, nu mai 
mănâncă nici carne, nici orez. 

— Încântat de cunoştinţă, am plăcerea, iată mâna 
mea întinsă - se înclină ca un japonez, traversează postul 
de comandă ca un împărat, trage din havană şi leapădă 
fumul Mesagerul. Sunt la dispoziţia dumneavoastră, 
cereţi-mi orice şi fac. 

— Bună ziua - adulmecă atmosfera, nu ştie ce să 
creadă, are un acces de tuse Pantaleón Pantoja. Luaţi 
loc. Cu ce vă pot fi de folos? 

— Femeia aceea fenomenală cu care m-am 
încrucişat la intrare m-a zăpăcit de tot - arată spre 
scăriţă, fluieră, se entuziasmează, trage din trabuc 
Mesagerul. Caramba, mi-am zis, aflasem eu că 
Pantilandul e paradisul femeilor, şi iată că-i adevărat. Ce 
flori frumoase cresc în grădina dumneavoastră, domnule 
Pantoja! 

— Am mult de lucru şi nu pot zăbovi la taifas, aşa că 


fiţi bun şi treceţi la subiect - opune rezistenţă, apucă o 
mapă de pe birou, încearcă să împrăştie fumul care îl 
asaltează 

Pantaleón Pantoja. Cât despre chestia asta cu 
Pantilandul, vă previn că nu-mi face plăcere. N-am simţul 
umorului. 

— Numele nu l-am inventat eu, ci fantezia populară 
- îşi desface larg braţele şi perorează ca în faţa unei 
mulţimi fremătânde Mesagerul imaginaţia asta loretană, 
întotdeauna atât de ingenioasă, de tăioasă, de înţeleaptă. 
N-o luaţi în nume de rău, domnule Pantoja, trebuie să fii 
înţelegător faţă de creaţiile populare spontane. 

— Mă faceţi să mă tem, doamnă Leonor - îşi atinge 
pântecul Pochita. Deşi aţi părăsit Arca, aţi rămas în fond 
„soră”, că prea duios vorbiţi de oamenii aceia. Sper să nu 
vă treacă prin cap să mi-l răstigniţi pe cadeţel. 

— Nu aveţi dumneavoastră un program special la 
Radio Amazon? tuşeşte, se sufocă, îşi şterge ochii 
înlăcrimaţi Pantaleón Pantoja. La şase după-masa? 

— Sigur, eu sunt acela, aveţi în faţa dumneavoastră 
celebra emisiune Vocea Mesagerului, în persoană - îşi 
amplifică vocea, apucă un microfon invizibil, declamă 
Mesagerul. Teroarea autorităților corupte, biciul 
judecătorilor venali, crunta pedeapsă a oricărei 
nedreptăţi, glasul ce captează şi retransmite pe calea 
undelor freamătul poporului. 

— Da, mi s-a întâmplat să v-ascult programul; e 
destul de popular, nu? se ridică, se mişcă în căutare de 
aer curat, respiră cu putere Pantaleón Pantoja. Mă 
onorează vizita dumneavoastră. Dar ce doriţi? 

— Sunt un om al vremurilor mele, fără prejudecăţi, 
progresist în vederi, de-aceea vin să vă dau o mână de 
ajutor - se scoală şi el, îl urmăreşte, îl învăluie-n fum, îi 
întinde nişte degete flasce Mesagerul. Şi-n plus, îmi 
sunteţi simpatic domnule Pantoja, ştiu c-am putea deveni 
buni prieteni. Eu cred în amiciţia de la prima vedere, 
mirosul meu nu mă-nşală. Vreau să vă fiu de ajutor. 


— Foarte mulţumesc - se lasă scuturat, bătut pe 
umăr, se resemnează să se întoarcă la biroul său, să 
tuşească în continuare Pantaleón Pantoja. Dar, drept să 
vă spun, n-am nevoie de serviciile dumneavoastră. Pe 
moment, cel puţin. 

— Asta o credeţi dumneavoastră acuma, om candid 
şi inocent - cuprinde tot spaţiul dintr-o mişcare, e 
scandalizat pe jumătate în serios, pe jumătate în glumă 
Mesagerul. În această enclavă erotică, trăiţi departe de 
vâltoarea lumii şi, pesemne, nu sunteţi la curent cu ce 
se-ntâmplă. Nu ştiţi ce se vorbeşte pe stradă, n-aveţi 
habar de primejdiile care vă pasc. 

— Am prea puţin timp liber la dispoziţie, domnule - 
se uită la ceas, se impacientează Pantaleón Pantoja. Ori 
îmi spuneţi pe şleau ce doriţi, ori aveţi bunătatea de-a 
pleca şi de-a mă lăsa în pace. 

— Dacă nu-i spui să-şi ceară scuze, eu una nu mai 
pun picioru-n casa asta - plânge, se încuie în camera ei, 
refuză mâncarea, ameninţă doamna Leonor. Auzi, să-mi 
răstignesc eu nepoţelul! Crezi că-i voi permite o 
asemenea  necuviinţă, numai fiindcă-i nervoasă cu 
sarcina? 

— Sunt supus unor presiuni irezistibile - storcoşeşte 
trabucul în scrumieră, îl fărâmiţează între degete, se 
arată sincer depăşit de evenimente Mesagerul. 
Gospodine respectabile, capi de familie, colegii, instituții 
culturale, biserici de toate confesiunile, ba până şi 
ghicitoare, vrăjitoare, vraci care prepară ayahuasca. Eu 
nu-s decât un om, rezistenta mea are limite. 

— Ce aiureală e şi asta? Despre ce-mi vorbiţi? 
zâmbeşte privind cum se destramă ultimul norişor de 
fum Pantaleón Pantoja. Nu înțeleg o iotă, vă rog fiți mai 
explicit şi treceţi odată la subiectul vizitei. 

— Oraşul doreşte să-l scap de Pantiland, loc al 
ruşinii, şi să vă  desfiinţez pe dumneavoastră în 
emisiunile mele - sintetizează bine dispus Mesagerul. Nu 
ştiaţi că Iquitos este un oraş cu inima coruptă, dar cu 


faţadă puritană? Serviciul de Vizitatoare este un scandal 
pe care doar un tip progresist şi modern ca mine îl poate 
tolera. Restul oraşului e îngrozit de afacerea asta şi, 
spunând lucrurilor pe nume, vrea să vă zdrobesc. 

— Să mă zdrobiţi? devine foarte serios Pantaleón 
Pantoja. Pe mine? Să zdrobiţi Serviciul de Vizitatoare? 

— Nu există absolut nimic atât de solid în toată 
Amazonia încât Vocea Mesagerului să nu-l poată dărâma 
- dă un bobârnac în aer, răsuflă adânc, se făleşte 
Mesagerul. Lăsând modestia la o parte, dacă eu îmi 
aţintesc bateriile asupra lui, Serviciul de Vizitatoare nu 
mai durează nicio săptămână, iar dumneavoastră va 
trebui s-o ştergeţi rapid şi cu tinichele de coadă din 
Iquitos. Asta-i trista realitate, prietene. 

— Prin urmare aţi venit să mă ameninţaţi - se 
îndreaptă băţos din spate Pantaleón Pantoja. 

— Nici pomeneală, dimpotrivă - goneşte fantasme 
din faţa lui, îşi duce mâna la inimă ca un tenor, numără 
bancnote invizibile Mesagerul. Până acum am făcut faţă 
presiunilor din spirit combativ şi dintr-o chestiune de 
principiu. Dar de-acum încolo, întrucât trebuie şi eu să 
trăiesc şi aerul nu hrăneşte, voi continua să rezist în 
schimbul unei minime compensaţii. Nu vi se pare corect? 

— Deci aţi venit să mă şantajaţi - sare în picioare, se 
schimbă la faţă, răstoarnă coşul de hârtii, se năpusteşte 
spre scăriţă Pantaleón Pantoja. 

— Să v-ajut, dom'le, întrebaţi şi veţi afla ce forţă de 
ciclon are emisiunea mea - îşi arată bicepşii, se ridică, se 
plimbă, gesticulează Mesagerul. Dărâmă judecători, 
subprefecţi, căsnicii, tot ce-atacă se descompune. În 
schimbul unor amărâţi de soles sunt dispus să apăr 
radiofonic Serviciul de Vizitatoare şi mintea care l-a 
conceput. Să intru în bătălie pentru dumneavoastră, 
domnule Pantoja. 

— Ba mie să-mi ceară scuze bătrâna vrăjitoare care 
nu ştie de glumă - sparge ceşti, se aruncă pe burtă în 
pat, îl zgârie pe Panta, boceşte Pochita. Tu şi cu ea mă 


veţi face să pierd bebeluşul, de-atâta supărări. Crezi că i- 
am vorbit serios atunci, năucule? A fost aşa, în şagă, am 
glumit şi eu oleacă. 

— Sinforoso! Palomino! bate tare din palme, strigă 
Pantaleón Pantoja. Sanitarule! 

— Ce v-a apucat? Nu vă enervaţi, calmaţi-vă - se 
linişteşte brusc, îşi îndulceşte glasul, se uită speriat în 
jur Mesagerul. Nu vă cer răspunsul imediat. Gândiţi-vă 
bine, interesaţi-vă cine sunt eu şi ce pot, şi discutăm 
săptămâna viitoare. 

— Scoateţi-mi gunoiul ăsta de-aici şi aruncaţi-l în 
râu - le ordonă oamenilor care apar în graba mare la 
piciorul scării Pantaleón Pantoja. Niciodată să nu-l mai 
lăsaţi să intre în centrul logistic. 

— Hei, fiţi atent, nu vă sinucideţi, nu fiţi inconştient, 
eu simt un superman în Iquitos - se zbate, dă ghionţi, se 
apără, alunecă, e îndepărtat, e hăituit, e înmuiat din cap 
până în picioare Mesagerul. Daţi-mi drumul, ce-nseamnă 
asta, o să regretaţi amarnic, domnule Pantoja, eu 
venisem să v-ajut. Eu vi-s prieee... 

— Da, e un pungaş ordinar şi-un ticălos fără 
pereche, dar programul lui îl ascultă până şi pietrele - 
răsfoieşte printr-o revistă lăsată pe o masă din Lucho's 
Bar locotenentul Bacacorzo. Deie sfântul ca baia aceea în 
Itaya să nu v-atragă neplăceri, domnule căpitan. 

— Prefer neplăcerile, decât să cedez unui şantaj 
murdar - un titlu care zice „Ştiţi cine este şi ce face 
Yacuruna?” îl intrigă pe căpitanul Pantoja. l-am raportat 
totul Tigrului Collazos şi sunt sigur că mă va înţelege şi 
sprijini. Altceva mă preocupă mai mult, dragă Bacacorzo. 

— Cele zece mii de prestații, domnule căpitan? - 
„Un duh sau un demon al apelor care provoacă 
vârtejurile primejdioase, bulboanele sau adâncăturile din 
râuri” se desluşeşte printre degetele locotenentului 
Bacacorzo. Au sporit la cincisprezece mii odată cu 
căldurile verii? 

— Sporovăielile, bârfele - „Călăreşte pe spinarea 


caimanilor sau în cârca uriaşilor şerpi boa din râu” zice o 
ilustrație peste care s-a aplecat căpitanul Pantoja. E 
chiar adevărat că se meliţează aşa mult, aici, ia Iquitos? 
Despre serviciu, despre mine? 

— Azi-noapte am visat acelaşi lucru, Panta - îşi 
atinge tâmpla Pochita. Tu şi eu eram răstigniţi pe o 
singură cruce, de o parte şi de alta. Şi doamna Leonor 
venea şi băga o suliță în noi, mie în pântec şi ţie în 
puţulică. Ce vis trăsnit, nu, scumpule? 

— Aţi devenit omul cel mai cunoscut din tot oraşul, 
aşa-i - „E încălţat cu carapace de broaşte țestoase” dă 
asigurări o frază întreruptă de cotul locotenentului 
Bacacorzo. Cel mai duşmănit de femei, cel mai invidiat 
de bărbaţi. Iar Pantilandul este, nu vă fie cu supărare, 
centrul tuturor conversaţiilor. Dar din moment ce nu vă 
vedeţi cu nimeni şi nu trăiţi decât pentru Serviciul de 
Vizitatoare, ce vă pasă? 

— Nu pentru mine îmi pasă şi-mi fac griji, ci pentru 
familie - „lar noaptea doarme sub un baldachin din 
aripioare de fluturi” reuşeşte să citească în fine căpitanul 
Pantoja. Soţia mea e foarte sensibilă şi, în starea în care 
este, dacă ar afla de-aşa ceva, ar primi o lovitură 
cumplită. Ca să nu mai vorbesc de maică-mea. 

— Apropo de bârfe şi clevetiri - aruncă revista pe 
jos, se întoarce, îşi aminteşte locotenentul Bacacorzo. 
Trebuie să vă povestesc ceva foarte amuzant. Scavino a 
primit o delegaţie a notabilităţilor din Nauta, în frunte cu 
primarul. Veniseră cu o petiție, hahaha. 

— Considerăm un privilegiu abuziv faptul că 
Serviciul de Vizitatoare este o exclusivitate a cazărmilor 
şi a bazelor navale - îşi pune ochelarii, îşi priveşte 
însoțitorii, adoptă o atitudine solemnă şi citeşte primarul 
Paiva Runhui. Cerem ca locuitorii masculini adulţi şi cu 
livret militar ai neglijatelor sate amazoniene să aibă 
dreptul de a folosi acest Serviciu în aceleaşi condiţii de 
tarif redus ca şi soldaţii. 

— Un asemenea Serviciu nu există decât în minţile 


voastre plecate cu sorcova, dragi prieteni - îl întrerupe, 
le zâmbeşte, îi priveşte binevoitor, cu părintească 
afecţiune generalul Scavino. Cum de v-a trecut prin cap 
să cereţi audienţă pentru o năzbâtie ca asta? Dacă presa 
aude ceva de petiția voastră, n-o să mai faceţi mulţi 
purici pe post de primar, domnule Paiva Runhui. 

— Dăm cel mai rău exemplu civililor, aducând ispite 
în sate care vieţuiau într-o neprihănire biblică - se 
schimbă la faţă părintele Beltrân. Sper să le crape 
obrazul de ruşine strategilor de la Lima când vor citi 
petiția asta. 

— Ascultă'neoa ce-ţi voi citi şi vezi să nu cazi pe 
spate, Tigrule - strânge din răsputeri receptorul 
telefonului, citeşte cererea cu furie crescândă generalul 
Scavino. Ştirea s-a răspândit pretutindeni, auzi ce pot să 
ceară tipii din Nauta. Ne paşte scandalul ăla groaznic 
despre care ţi-am tot vorbit. 

— Ce numărați pe degete? ridică un copănel de pui 
şi muşcă din el locotenentul Bacacorzo. Cum zice 
Scavino, voi ăştia de la Intendenţă faceţi ce faceţi şi 
terminati tot cu nebunia matematică. 

— Auzi ce dilii, înainte protestau că trupa le încăleca 
muierile şi-acu' se plâng că n-au muieri pe care să le- 
ncalece - se joacă cu o sugativă Tigrul Collazos. Ăştia nu 
ştiu ce vor, n-ai cum să-i mulţumeşti, le place doar să 
protesteze. Zvârle-i în stradă cu şuturi în cur şi nu le mai 
primi cererile zărghite, Scavino. 

— Ar fi oroarea ororilor - îşi prinde şervetul la gât, 
condimentează salata cu untdelemn şi oţet, ia furculiţa şi 
începe să mănânce căpitanul Pantoja. Dacă Serviciul ar fi 
pus şi la dispoziţia civililor, ţinând seama de populaţia 
masculină amazoniană, cererea ar sări de la zece mii la 
un milion de prestații lunare, cel puţin. 

— Aţi fi nevoit să importaţi vizitatoare din 
străinătate - devorează ultimele resturi de carne, lasă 
osul strălucitor de curat, trage o duşcă bună de bere, se 
şterge pe gură şi pe mâini şi fabulează locotenentul 


Bacacorzo. Toată selva ar deveni un uriaş bordel, iar 
dumneavoastră, în micuțul birou de pe malul Itayei, aţi 
măsura timpul potopului de regulări, cu un milion de 
cronometre. Recunoaşteţi c-aţi fi încântat domnule 
căpitan. 

— Nu-ţi poţi închipui ce-am văzut cu ochii mei, 
Pochita - pune coşuleţul de cumpărături în bufet, scoate 
un pachet şi i-l întinde Alicia. La brutăria lui Abdón 
Laguna, care e „frate”, au început să coacă pâini de-ale 
martirului din Moronacocha. Le-au botezat pâini-prunci 
şi lumea se bate pe ele. i-am adus una, uite. 

— Ţi-am cerut zece şi tu îmi vii cu douăzeci - 
observă de sus, din pragul uşii, capetele brune, roşcate, 
castanii, cu păr neted sau creţ Pantaleón Pantoja. Crezi 
c-o să-mi pete: întreaga zi examinându-le pe candidate, 
Chuchupe? 

— Nu-i vina mea - coboară scăriţa cu mâna pe 
balustradă Chuchupe. S-a răspândit zvonul c-avem patru 
locuri libere şi-au început femeile să iasă ca muştele, din 
toate cartierele. Au venit până şi din San Juan de Munich 
şi din Tamshiyaco. Ce vreţi, domnule Pantoja, tuturor 
fetelor din Iquitos le-ar place să lucreze cu noi. 

— Adevărul e că nu pricep - coboară după ea privind 
durduliile crupe, gelatinoasele buci, protuberantele 
pulpe Pantaleón Pantoja. Aici câştigă puţin şi muncesc pe 
brânci. Care-i delicatesa care le-atrage aşa de mult? 
Chipeşul de Porfirio? 

— Siguranţa, domnule Pantoja - arată cu capul spre 
rochiile multicolore, spre grupurile ce zumzăie ca 
roiurile de albine Chuchupe. Făcând trotuarul, n-ai parte 
de-aşa ceva: „spălătoresele” au o zi bună şi trei rele, nu 
tu concediu, nu tu odihnă duminicală. 

— lar Mucea e tartorul, stăpânul de sclave al 
bordelurilor - le face să tacă şuierând şi face semne că 
se pot apropia Ciupi tu. Le flămânzeşte, le bruschează şi, 
la prima infecţie venerică, marş acasă. Nu ştie ce-i aia 
puţin respect ori omenie. 


— Aici e cu totul altceva - se îndulceşte, se 
înduioşează, îşi atinge buzunarele Chuchupe. Clienţi 
berechet, ziua de lucru e de opt ore, iar dumneavoastră 
aveţi totul atât de bine organizat încât chiar că-i o 
plăcere pentru ele. N-aţi văzut că până şi amenzile le- 
ndură fără să crâcnească? 

— Ca să spun drept, în prima zi m-am uitat la ea 
cam chiorâş - taie o felie, întinde unt, marmeladă, ia o 
îmbucătură şi mestecă doamna Leonor, dar ce să-i faci, 
pâinea-prunc e cea mai bună din Iquitos. Nu ţi se pare la 
fel, băieţel? 

— Bun, trecem la selecţionarea ălora patru - 
hotărăşte Pantaleón Pantoja. Ce mai aştepţi? 
Încolonarea, Chinezule. 

— Sepalaţi-vă puţin, fetelol, să vi se vadă mai bine 
folmele - apucă braţe, împinge dosuri, aduce mai în faţă, 
trimite mai în spate, aşază, măsoară Chinezu Porfirio. 
Piticuţele în faţă şi uliaşele înapoi. 

— Iată-le, domnule Pantoja - le aliniază, sare dintr-o 
parte în alta, face şşşt, dă exemplu de seriozitate 
Ciupitu. Drăguţe şi cuminţele. Să vă văd, fetelor, la 
dreapta! Aşa, foarte bine. Şi-acu la stânga! Arătaţi-vă 
frumosul profil. 

— Să ulce una câte una la biloul dumneavoastlă 
pentlu examinale, goale-goluţe, seiol - se apropie şi îi 
susură la ureche Chinezu Porfirio. 

— Imposibil, mi-ar mânca toată dimineaţa - îşi 
consultă ceasul, se gândeşte, se însufleţeşte brusc, face 
un pas înainte şi le apare în faţă Pantaleón Pantoja. Voi 
face o trecere în revistă colectivă, ca să câştigăm timp. 
Ascultaţi-mă cu atenţie, toate: dacă vreuna dintre voi se 
ruşinează să se dezbrace în public, să iasă din rând şi o 
voi vedea pe urmă. Niciuna? Cu-atât mai bine. 

— Bărbaţii afară! deschide poarta debarcaderului, îi 
goneşte, le dă ghionti să iasă, se întoarce Chuchupe. Mai 
iute,  blegilor, n-aţi auzit?  Sinforoso,  Polomino, 
infirmierule, Chinezule. Şi tu, Ciupón. Închide poarta aia, 


Puţico. 

— Jos fustele, bluzele, sutienele, vă rog - cu mâinile 
la spate, merge foarte grav, cercetând, cântărind, 
comparând Pantaleón Pantoja. Puteţi rămâne cu chiloţii 
pe voi, cele care aveţi. Acum, jumate de întoarcere pe 
loc. 

Aşa. Bun, ia să vedem. O roşcată, tu. O brună, tu. O 
orientală, tu. O mulatră, tu. Gata, am completat locurile 
vacante. Restul, lăsaţi-vă adresa la Chuchupe, cine ştie, 
s-ar putea ivi altă ocazie curând. Vă mulţumesc şi la 
bună revedere. 

— Selecţionatele, mâine la nouă punct dimineaţa vă 
prezentaţi aici pentru vizita medicală - notează străzi şi 
numere, le conduce spre ieşire, îşi ia la revedere 
Chuchupe. Îmbăiate proaspăt, fetelor. 

— Hai, hai, bea-l fierbinte că altfel nu-i aşa bun - 
împarte farfuriile cu supă aburindă doamna Leonor. 
Faimosul timbuche loretan, pân’ la urmă tot l-am 
preparat, deşi nu credeam să mă pricep. Ei, cum mi-a 
ieşit, Pocha? Tare, cum scrie la carte? 

— Ce bun gust aţi avut când le-aţi ales, domnule 
PanPan! zâmbeşte maliţios, priveşte cu sclipiri în ochi, 
vorbeşte cântător Braziliancă. De toate culorile şi 
savorile. Dar pot să vă-ntreb ceva? Nu vă e teamă că, tot 
văzându-le şi preţăluindu-le în pielea goală, într-o zi o să 
vă obişnuiţi atât de mult, încât femeile n-or să vă mai 
spună nimic? Cică aşa păţesc unii doctori. 

— E delicios, doamnă Leonor - încearcă fierbinţeala 
cu vârful limbii, soarbe o lingură Pochita. Seamănă mult 
cu ce numim noi, cei de pe coasta oceanului, chilcano. 

— Mă cam iei peste picior, Brazilianco - se încruntă 
Pantaleón Pantoja. Îţi atrag atenţia că a fi serios nu-i 
totuna cu a fi fraier, nu încurca borcanele. 

— Diferenţa e că toţi peştişorii din supa asta sunt 
din Amazon, nu din Pacific - umple încă o dată farfuriile 
doamna Leonor -, şi se numesc paiche, palometa, 
gamitana. Ah, că bună-i! 


— Ba dumneavoastră le-ncurcaţi, fiindcă nu vă luam 
deloc peste picior, ci glumeam - flutură din gene, îşi 
arcuieşte  şoldurile, îşi tremură sânii, modulează 
Braziliancă. De ce nu mă lăsaţi să vă fiu prietenă? De 
cum vă vorbesc, vă arătaţi ghimpii, domnule PanPan. 
Atenţie, că eu îs ca racii şi crabii, mă-ncântă să înot 
împotriva curentului. 

Dacă daţi cu mine de pământ, o să mă-ndrăgostesc 
de dumneavoastră. 

— Uf, cald mai e! îşi face vânt cu şerveţelul, îşi ia 
pulsul Pochita. Dă-mi ventilatorul ăla, Panta. Mă sufoc. 

— Căldurica asta nu-ți vine de la timbuche, ci de la 
cadeţel - îi atinge pântecul, o mângâie pe obraz Panta. 
Probabil cască şi el, se întinde. Poate că-n noaptea asta 
se întâmplă evenimentul, chola. O zi bună: 14 martie. 

— Nu, sper să nu fie până duminică - se uită la 
calendar Pochita. Întâi să vină Cici, vreau să fie aici la 
naştere. 

— Am făcut şi eu calculele, cred că mai ai - 
transpiră, îşi apropie faţa congestionată de paletele 
bâzâitoare doamna Leonor. Cel puţin o săptămână. 

— Aşa-i, mamă, n-ai văzut organigrama din camera 
mea? Cadeţelul o să pice între ziua de azi şi duminică - 
suge oscioarele de peşte, şterge farfuria cu o bucată de 
pâine, bea apă Panta. Ai ascultat ce-ţi spune doctorul, ai 
mers puţin pe jos azi? Cu inseparabila ta Alicia? 

— Da, ne-am plimbat până la Favorita să luăm o 
îngheţată - răsuflă din greu Pochita. Auzi, tu ştii ce-i aia 
Pantilandul, iubiţel? 

— Ceea? încremenesc pe rând mâinile, ochii, chipul 
lui Pantita. Cum ai zis, scumpo? 

— Cred că-i ceva porcos, aşa am impresia - se 
expune suspinând aerului ventilatorului Pochita. Nişte 
tipi şugubeţi făceau bancuri deocheate la Favorita 
despre femeile din - auzi ce amuzant - Pantiland: de 
parc-ar veni de la Panta! 

— Hapciu, hmmm, pşşşt - se îneacă, strănută, 


hârâie, tuşeşte Pantita. 

— Bea o gură de apă - îl ţine de frunte, îi dă o 
batistă, îi ridică braţele doamna Leonor. Aşa păţeşti când 
mânând prea repede, mereu îţi spun. Hai, eu te bat bine 
pe spinărică şi tu mai bei o înghiţitură de apică. 

SVGPEA 
Instrucţiuni pentru centrele uzufructuare 


Serviciul de Vizitatoare pentru Garnizoane, Posturi 
de Frontieră şi Aferente îşi ia permisiunea să vă trimită 
prezentele Instrucţiuni care, strict aplicate, vor permite 
unităţii dvs. Să se bucure în mod raţional şi rodnic de 
serviciile  SVGPFA, iar acestui organism să-şi 
îndeplinească misiunea prompt şi eficace: 

1. Imediat ce SVGPFA îi va anunţa sosirea 
convoiului, şeful unităţii va dispune amplasamentele 
vizitatoarelor, acestea trebuind să reunească 
următoarele caracteristici: să aibă acoperiş, să nu fie 
plasate unul lângă altul, să fie dotate cu perdele care să 
le ferească de priviri indiscrete şi să asigure o lumină 
blândă sau penumbră, şi cu lămpi prevăzute cu abajururi 
roşii, sau acoperite cu cârpe sau hârtie de aceeaşi 
culoare, dacă prestațiile sunt nocturne. Fiecare 
amplasament / locaş / sălaş va fi echipat cu: pat cu saltea 
de paie sau gonflabilă, acoperită cu muşama sau prelată 
impermeabilă şi cearşaf; scaun, bancă sau cui în perete 
pentru haine; lighenaş, oliţă sau alt recipient de acelaşi 
fel, de exemplu găleată sau cutie mare de tinichea; 
lavoar cu respectivul depozit de apă curată; un săpun; un 
prosop; un sul de hârtie igienică; un irigator cu ţeava 
maţ şi mic tub cu robinet la capăt. Se sugerează 
adăugarea unui element estetic feminin, precum buchet 
de flori, desen sau gravură artistică, în scopul creării 
unei atmosfere atrăgătoare. Deşi ar fi preferabil ca 


unitatea să aibă deja toate amplasamentele pregătite la 
sosirea vizitatoarelor, totuşi, pentru aranjarea acestora, 
ofiţerul responsabil se poate sfătui cu şeful de convoi, 
care îi va oferi tot ajutorul necesar. 

2. Ofiţerul responsabil va lua măsuri ca respectivul 
convoi să rămână în unitate doar pe durata de timp strict 
suficientă îndeplinirii funcţiilor sale şi nu o va prelungi 
fără rost. De la venire până la plecare, membrii 
convoiului va trebui să rămână în incinta unităţii, 
nefiindu-le permis în niciun caz contactul cu elementul 
civil din localităţile din jur, dar nici frecventarea în 
cadrul unităţii a gradelor inferioare sau a soldaţilor 
decât în perioada prestaţiei, înaintea acesteia şi după, 
vizitatoarele vor rămâne încartiruite în amplasamentele 
lor şi nu vor putea să mănânce cu trupa, să 
pălăvrăgească cu soldaţii sau să viziteze instalaţiile 
locului. Pentru ca prezenţa convoiului să nu atragă 
atenţia elementului civil din împrejurimi, se sugerează să 
fie interzis accesul în unitate al persoanelor din afară, pe 
toată durata prezenţei acolo a vizitatoarelor. Unitatea 
are obligaţia să ofere gratuit adăpost şi trei mese pe zi 
(micul dejun, prânzul şi masa de seară) tuturor 
membrilor convoiului. 

3. Sfătuim să nu fie anunţaţi dinainte gradele 
inferioare şi soldaţii de sosirea convoiului; cel mai bine 
este s-o afle chiar atunci când acesta apare: experienţa 
ne-a demonstrat că dacă ştirea se propagă dinainte, 
trupa este cuprinsă de o nervozitate şi o nerăbdare 
specifice, care o  prejudiciază notabil în însăşi 
îndeplinirea obligațiilor sale. Îndată după sosirea 
convoiului, şeful unităţii va stabili o listă a beneficiarilor / 
uzufructuarilor, numai dintre gradele inferioare şi 
soldaţii de rând, autorizându-i pe toţi aceştia, în scopul 
de mai sus, să îşi prezinte candidaturile. Odată acestea 
cunoscute, autoritatea îi va şterge de pe listă pe cei care 
prezintă vreo boală infecto-contagioasă, în special de tip 
veneric (gonoree, şancru), şi pe cei dovediţi a avea 


ploşniţe, purici, păduchi, lindini, căpuşe şi alte varietăţi 
de acarieni. Este mai mult decât indicat să li se facă o 
vizită medicală candidaţilor. 

4. Odată stabilită lista beneficiarilor, li se vor 
prezenta acestora vizitatoarele venite şi vor fi invitaţi să 
îşi manifeste preferinţele. Întrucât ştim din experienţă că 
alegerea spontană nu permite niciodată o distribuţie 
echitativă de uzufructuari per vizitatoare, şeful unităţii 
va fi liber să folosească metoda cea mai adecvată 
(tragere la sorţi, premiere sau pedepsire în funcţie de 
comportarea subiectului) spre a-i împărţi pe aceştia în 
grupuri egale per vizitatoare, avându-se în vedere că 
fiecare dintre acestea are obligaţia de a asigura un 
minimum de zece prestații la o unitate. In mod 
excepţional, dacă numărul beneficiarilor depăşeşte 
această cifră, se va încălca principiul de echitate şi 
simetrie,  atribuindu-i-se un număr mai mare de 
solicitanţi vizitatoarei celei mai râvnite sau mai puţin 
obosite din convoi. 

5. După ce grupurile au fost stabilite, se va trage la 
sorţi ordinea de intrare a fiecărui uzufructuar în 
amplasamente şi se vor posta controlori la uşa acestora. 
Timpul maxim admis de prestație este de douăzeci de 
minute. În mod excepţional, la unităţile unde numărul 
beneficiarilor nu acoperă cifra laborală minimă a 
vizitatoarelor (zece) se va putea extinde timpul prestaţiei 
la treizeci de minute, dar nu mai mult, indiferent de 
motiv. La instrucţiunile preliminare, uzufructuarii vor fi 
avertizaţi că prestaţia este de tipul considerat normal, 
vizitatoarea nefiind obligată să satisfacă nicio cerere cu 
caracter insolit sau aberant, înțelegând prin aceasta tot 
felul de fantezii contra naturii, perversităţi şi capricii 
fetişiste. Nu i se va permite nici unui beneficiar 
repetarea prestaţiei, nici cu aceeaşi vizitatoare, nici cu 
alta. N 

6. In scopul distragerii şi pregătirii intensive a 
uzufructuarilor care îşi aşteaptă rândul să intre în 


amplasament, şeful convoiului le va distribui materiale 
tipărite, adecvate, cu caracter fotografic sau literar, care 
vor fi predate controlorilor la intrarea beneficiarului la 
vizitatoare, în aceeaşi stare în care le-a primit. 
Distrugerea sau deteriorarea desenelor şi textelor vor fi 
sancţionate cu amenzi şi cu privare de viitoarele prestații 
ale SVGPFA. 

7. SVGPFA va face tot ce îi stă în putinţă să trimită 
convoaiele spre centrele uzufructuare în aşa fel încât 
prestațiile să se poată efectuala cele mai potrivite ore 
(seara sau noaptea), adică după terminarea programului 
de peste zi al trupelor, însă, dacă aceasta nu se va putea 
din motive obiective de timp sau de distanţă, şeful 
unităţii va permite desfăşurarea prestaţiilor pe timpul 
zilei şi nu va reţine convoiul pentru a aştepta căderea 
serii. 

8. La terminarea prestaţiilor, şeful unităţii va 
expedia Serviciului nostru un raport statistic, verificat cu 
atenţie şi spirit de răspundere, cuprinzând următoarele 
date: (a) numărul exact al beneficiarilor serviţi de fiecare 
vizitatoare; (b) numele şi prenumele fiecărui uzufructuar, 
cu numărul său matricol şi al borderoului de decontare 
din solda legală; (c) o scurtă informare despre 
comportarea membrilor convoiului (şef, vizitatoare, 
personal de transport) pe timpul staţionării lor la unitate, 
şi (d) critică constructivă şi sugestii pentru o cât mai 
bună funcţionare a SVGPFA. 


Semnat: 


Căpitan AP (Intendenţă) 
PANTALEON PANTOJA 


Aprobat: General AP FELIPE COLLAZOS, şeful 
Administraţiei, Intendenţei şi Serviciilor Diverse ale 
Armatei. 


Raport statistic 
Lagunas, 2 septembrie 1957 


Căpitanul AP Alberto J. Mendoza R. Are plăcerea de 
a expedia Serviciului de Vizitatoare SVGPFA următorul 
raport asupra trecerii convoiului nr. 16 pe la 
campamentul Lagunas (râul Huallaga) pe care îl 
conduce: 

Convoiul nr. 16 a ajuns la campamentul Lagunas joi 
1 septembrie, la orele 15, venind de la Iquitos cu 
transportul fluvial Eva, şi a plecat la orele 19 ale aceleaşi 
zile în direcţia campamentului Puerto Arturo (pe malul 
aceluiaşi râu Huallaga). Convoiul era condus de doamna 
Leonor  Curinchila, Chuchupe, şi era format din 
vizitatoarele Dulce Maria, Luniţa, Puţica, Bárbara, 
Penelopa şi Rita. Conform instrucţiunilor, cei 83 de 
uzufructuari au fost împărţiţi în şase grupe (cinci de 
patrusprezece oameni şi unul de treisprezece) care au 
fost servite de menţionatele vizitatoare în cadrul 
termenelor regulamentare şi spre satisfacția deplină a 
beneficiarilor. Întrucât cea mai puţin solicitată de trupă a 
fost vizitatoarea Dulce Maria, i s-a distribuit grupul 
format din numai treisprezece oameni. Anexez lista celor 
83 uzufructuari, cu nume, prenume, foaie matricolă şi 
decontare din soldă. Comportamentul convoiului pe 
durata staţionării la Lagunas a fost corect. Nu s-a 
înregistrat decât un incident, la sosirea ambarcaţiunii, 
când soldatul Reinaldino Chumbe Quisqui a recunoscut-o 
printre vizitatoare pe o soră a sa dinspre partea mamei 
(taţii fiind diferiţi), pe denumita Luniţa, trecând la insulte 
şi la pedeapsa corporală, din fericire fără mari 
consecinţe, fiind oprit de paza taberei. Soldatul Chumbe 
Quisqui a fost privat de prestație şi încarcerat pe şase 
zile de arest sever numai cu pâine şi apă, pentru 
comportament inadecvat şi brutal, dar apoi a fost 
amnistiat de această a doua parte a pedepsei la 


stăruinţele  sus-numitei  Luniţa şi ale celorlalte 
vizitatoare. Subsemnatul îşi permite să sugereze 
SVGPFA, organism bine-meritoriu şi extrem de favorabil 
apreciat de subgradaţi şi de soldaţii de rând, să studieze 
posibilitatea de a-şi lărgi sfera serviciilor incluzându-i şi 
pe subofiţeri, întrucât aceştia şi-au manifestat deseori 
respectiva dorinţă, şi să creeze o brigadă specială de 
vizitatoare de înalt nivel pentru ofiţerii burlaci sau cu 
familie foarte îndepărtată de regiunea unde ei servesc 
Patria. 


Cu cea mai aleasă consideraţie. 
Semnat: 

Căpitan AP ALBERTO J. MENDOZA R. 
SVGPFA 

Raport nr. 15 


SUBIECT GENERAL: Serviciul de Vizitatoare pentru 
Garnizoane, Posturi de Frontieră şi Aferente. 

SUBIECT SPECIFIC: Sărbătorirea, bilanţul primei 
aniversări şi Imnul Vizitatoarelor. 

CARACTERISTICI: Confidenţial. 

DATA ŞI LOCUL: Iquitos, 16 august 1957. 


Subsemnatul, căpitan AP (Intendenţă) Pantaleón 
Pantoja, şef al Serviciului de Vizitatoare pentru 
Garnizoane, Posturi de Frontieră şi Aferente, cu respect 
se adresează generalului Felipe Collazos, şef al 
Administraţiei, Intendenţei şi Serviciilor Diverse ale 
Armatei, îl salută şi raportează: 

1. CĂ, dată fiind prima aniversare (în data de 4a 
lunii în curs) a SVGPFA, subsemnatul şi-a permis să ofere 
personalului masculin şi feminin al acestei organizaţii o 


simplă masă camaraderească, la sediul de pe râul Itaya, 
care, ca să nu greveze prea mult modestele fonduri ale 
Serviciului, a fost pregătită de un grup voluntar de 
vizitatoare sub comanda şefei noastre de personal, 
doamna Leonor Curinchila (zisă) Chuchupe. CĂ, pe toată 
durata agapei, nu numai că s-a fraternizat plăcut, cu 
veselie şi umor, degustându-se deliciile bucătăriei 
amazoniene - meniul a constat din celebra supă de 
arahide din regiune, numită el Inchic Capi, juane de orez 
cu carne de găină, îngheţată de fructe cocona şi, ca 
băutură, bere -, ci s-a ales anume acest moment 
comemorativ ca să se tragă concluzii şi învăţăminte din 
activitatea Serviciului în primul său an de viaţă. Aşadar 
s-a procedat la un larg schimb de păreri, s-au făcut 
sugestii şi critici pozitive, totul ţintind la ameliorarea 
randamentului şi la îndeplinirea superioară a ţelurilor 
încredințate nouă de Armată. 

2. CĂ, rezumând, bilanţul acestui prim an al 
SVGPEA - sintetizat de subsemnatul în fața 
colaboratorilor săi, într-o scurtă cuvântare la sfârşitul 
agapei - contabilizează un total de 62 160 de prestații 
oferite de Serviciu gradelor inferioare şi soldaţilor din 
unităţile noastre de frontieră şi marinarilor de la bazele 
navale amazoniene, cifră care, deşi mult inferioară 
cererii, constituie totuşi un succes modest al Serviciului: 
ea demonstrează că, în orice moment şi în permanenţă, 
SVGPFA şi-a utilizat întreaga capacitate operațională la 
maximum de randament - or aceasta este ambiția 
supremă a oricărei întreprinderi productive -, cum reiese 
din descompunerea totalului de 62 160 de prestații în 
părţile-i componente. CĂ, într-adevăr, în primele două 
luni, când SVGPFA abia de avea patru vizitatoare, 
volumul prestaţiilor a atins cifra de 4 320, ceea ce indică 
o medie de 540 prestații lunare per vizitatoare, adică 20 
pe zi, barem care (îi rog pe superiorii mei ierarhici să-şi 
amintească raportul numărul unu trimis de subsemnatul) 
le caracterizează pe vizitatoarele de maxim randament. 


CĂ, în lunile a patra şi a cincea, când echipa de 
vizitatoare număra şase membri, prestațiile au atins cota 
de 6 480, ceea ce indică, de asemenea, o medie cam de 
20 de prestații zilnice per unitate lucrătoare. CA lunile a 
cincea, a şasea şi a şaptea reprezintă 13 560 prestații, 
adică tot o medie zilnică de 20 pentru fiecare din cele 
opt vizitatoare ce constituiau personalul SVGPEA. CA în 
lunile a opta, a noua şi a zecea, ritmul s-a menţinut 
neschimbat - la nivel maxim de eficienţă -, deoarece cele 
16 200 prestații ale acelui trimestru conduc de asemenea 
la media de 20 a celor zece vizitatoare ale SVGPEA, pe 
când, în ultimele două luni, cele 21 600 prestații 
realizate indică din nou că cele douăzeci de vizitatoare 
pe care le avem în prezent s-au priceput să menţină 
această înaltă medie, fără rabat calitativ. CĂ 
subsemnatul şi-a permis că conchidă în alocuţiunea sa 
comemorativă, felicitând călduros personalul SVGPEA 
pentru frumoasele-i realizări şi exemplara-i regularitate 
a muncii şi îndemnându-l la dublarea strădaniilor pentru 
atingerea în viitor a unui randament superior, atât 
cantitativ, cât şi calitativ. 

3. CĂ, făcând un gest plin de simpatie, după ultimul 
toast în onoarea SVGPFA, vizitatoarele au cântat în faţa 
subsemnatului o mică lucrare muzicală compusă în 
secret de ele pentru acea ocazie şi pe care au propus-o 
ca Imn al Serviciului nostru. Subscrisul a aprobat 
această solicitare, după ce Imnul a fost interpretat de 
câteva ori, cu mult entuziasm, de toate vizitatoarele, 
hotărâre pe care speră s-o vadă ratificată de ierarhia 
superioară, ţinându-se seama de oportunitatea de a 
stimula iniţiative care, precum cea în speţă, denotă 
interes şi dragoste din partea personalului faţă de 
organizaţia din care fac parte, încurajează spiritul 
frăţesc indispensabil realizării sarcinilor colective şi 
evidenţiază un moral puternic, un spirit tineresc şi chiar 
uşor pişicher, care, în doze mici, desigur, nu sunt deloc 
de lepădat când este vorba să se condimenteze munca 


realizată cu niţică sare şi piper. 

4. CĂ trimite alăturat textul compoziţiei, indicând că 
aceasta trebuie intonată pe muzica deja celebrei şi 
universal cunoscutei melodii La Raspa („Cocota”): 


Servim, servim, servim 
Armata naţională. 
Servim, servim, servim 
Cu sârg şi opinteală. 


Să-i fericim pe soldăţei 

— Hai, zor-nevoie, chuchupitas! - 
Pe grădăţei, pe recruţei. 

Şi nu de mântuială. 


Servim, servim, servim 
Armata naţională. 
Servim, servim, servim 
Cu sârg şi opinteală. 


De-aceea mergem fericite în convoaiele de Serviciu 
— Fără păruială, fără viciu - 
Cu şefa noastră loială. 


Servim, servim, servim 
Armata naţională. 
Servim, servim, servim 
Cu sârg şi opinteală. 


Pe jos, în hamace, pe iarbă. 

La cazărmi şi în campamente 
Dăm sărutări şi servicii aferente 
La ordin, nu cu tocmeală. 


Servim, servim, servim 
Armata naţională. 
Servim, servim, servim 


Cu sârg şi opinteală. 


Străbatem selve, traversăm râuri. 
De pume sau de tigri nu ni-e teamă 
Căci patriotismul ne îndeamnă 

Să facem dragoste pasională. 


Servim, servim, servim 
Armata naţională. 
Servim, servim, servim 
Cu sârg şi opinteală. 


Şi-acum, fetelor, gura! 

La muncă trebuie să plecăm. 

Pe Dalila şi Eva să ne-mbarcăm. 
Căci noi ţinem la tăvăleală. 


Rămâneţi, rămâneţi cu bine 
Chinezule, Chuchupe, Ciupon. 
Rămâneţi, rămâneţi cu bine 
Domnule Pantaleón. 


Dumnezeu să vă ocrotească. 


Semnat: 
Căpitan AP (Intendenţă) 
PANTALEON PANTOJA 


Copii către generalul Roger Scavino, comandant-şef 
al Regiunii a V-a (Amazonia). 


ADNOTARE: 

Să i se comunice căpitanului Pantoja că 
Administraţia,  Intendenţa şi Serviciile Diverse ale 
Armatei ratifică doar cu caracter provizoriu hotărârea sa 
de a recunoaşte Imnul Vizitatoarelor conceput de 
personalul feminin al SVGPFA, deoarece ar fi de preferat 


ca textul trimis să fie interpretat pe muzica vreunui 
cântec din bogata noastră tradiție folclorică, 
neutilizându-se pentru aceasta o melodie străină de 
tradițiile populare ale Patriei cum este La Raspa, 
sugestie de care va trebui să se țină seama pe viitor. 


Semnat: 


General FELIPE COLLAZOS 
Şeful Administraţiei,  Intendenţei şi Serviciilor 
Diverse ale Armatei 


Mesaj radiofonic cifrat al sublocotenentului AP 

Alberto Santana, şef al Postului din Horcones (pe 
râul 

Napo), receptat la Campamentul Militar Vargas 

Guerra din Iquitos şi transmis destinatarului (copii 
către Comandamentul Regiunii a V-a Amazonia) 


Rog să i se comunice domnului căpitan AP 
(Intendenţă) Pantaleón Pantoja, şeful Serviciului de 
Vizitatoare pentru Garnizoane, Posturi de Frontieră şi 
Aferente, următorul mesaj: 

1. În numele meu şi al subofiţerilor, gradelor 
inferioare şi soldaţilor de trupă ai Postului din Horcones, 
vă transmit cele mai sincere felicitări pentru naşterea 
fetiţei dvs. Gladys şi toate urările noastre de bine, de 
fericire şi de succes în viaţă adresate proaspetei 
moştenitoare; cauza întârzierii felicitărilor noastre este 
că am aflat fericita veste abia ieri, când la Horcones a 
sosit convoiul SVGPEA nr 11. 

2. Totodată, în numele meu şi al tuturor soldaţilor de 
sub comanda mea, îmi declar solidaritatea frăţească cu 
dvs. Şi repulsia mergând până la condamnare făţişă faţă 
de perfidele insinuări şi sugestiile înveninate lansate de 
un timp încoace împotriva Serviciului de Vizitatoare de 
programul Vocea Mesagerului, de la Radio Amazon, post 


care, ca urmare a indignării ce ne-a cuprins, nu va mai fi 
ascultat niciodată la Horcones, acum trupa primind prin 
difuzoare doar emisiunea Muzică şi cântece de mai ieri, a 
Radioului Naţional. 


Cu recunoştinţă. 


Sublocotenent 
AP ALBERTO SANTANA, şef al Postului din 
Horcones (pe râul Napo) 


Biroul $efului Garnizoanei din Borja colonelul AP 
Peter Casahuanqui, către Serviciul de Vizitatoare pentru 
Garnizoane. 

Posturi de Frontieră şi Aferente 


Borja, 1 octombrie 1957 


Colonelul AP Peter Casahuanqui, şef al Garnizoanei 
din Borja, regretă că trebuie să-i comunice SVGPFA că, 
pe durata şederii la unitatea noastră a convoiului nr. 25, 
condus de individul poreclit Ciupitu şi format din 
vizitatoarele Coca, Păroşica, Fior şi Maclovia, şedere ce 
s-a prelungit opt zile din cauza timpului nefavorabil care 
a împiedicat decolarea hidroavionului Dalila de pe apele 
Marannului, s-au înregistrat incidentele de mai jos: 

1. În scopul de a preveni ca, după efectuarea 
prestaţiilor (desfăşurate normal în ziua sosirii 
convoiului), vizitatoarele să aibă contacte 
neregulamentare cu trupa, ele au fost încartiruite în sala 
subofiţerilor, amenajată special pentru aceasta. În urma 
unui denunţ oportun, superiorii au fost informaţi că 
pilotul Dalilei, alias Nebunu', pregătea un comerţ ilicit, 
propunându-le subofiţerilor din Borja prestații ale sus- 
numitelor vizitatoare, contra cost. Surprinşi în plină 
operaţiune pe timp de noapte, trei subofiţeri ai unităţii 
au fost pedepsiţi cu severitate, individul poreclit Nebunu' 


pus la arest până la plecarea convoiului, iar vizitatoarele 
au primit mustrări. 

2. În a treia zi de şedere a convoiului la Garnizoana 
din Borja, în pofida strictei supravegheri dimprejurul 
amplasamentului unde acesta era concentrat, s-a 
înregistrat fuga simultană a vizitatoarei Maclovia şi a 
şefului gărzii însărcinate cu paza convoiului, sergentul 
de rang întâi Teófilo Gualino. Imediat s-au luat măsurile 
cuvenite pentru urmărirea şi prinderea fugarilor care, s- 
a descoperit apoi, fugiseră însuşindu-şi ilegal o barcă cu 
motor a Garnizoanei. 

După două zile de cercetări intense, fugarii au fost 
găsiţi în localitatea Santa Maria de Nieva, unde găsiseră 
adăpost şi protecţie într-un refugiu clandestin al Fraţilor 
Arcei, după ce au străbătut în mod aproape miraculos, 
ţinând seama de starea vremii şi de nahlapii fluviului (în 
urma ajutorului pruncului-martir din  Moronacocha, 
conform credinţei naive a perechii), vâltorile de la Cheile 
Maranbnului. Refugiul fanaticilor Arcei a fost descoperit 
de Garda Civilă în urma unui denunţ: s-a procedat la 
efectuarea unei razii-fulger, din păcate fără rezultat, căci 
„fraţii” şi „surorile” au izbutit să se refugieze în se vă. În 
schimb,  dezertorii de la Borja au fost capturați, 
încercând la început să opună rezistenţă, dar grupul care 
îi vâna, în frunte cu sublocotenentul Camilo Bohórquez 
Rojas, i-a făcut repede inofensivi. S-a descoperit cu acest 
prilej, din documentele găsite asupra vinovaţilor, că în 
chiar acea zi, dis-de-dimineaţă, se căsătoriseră civil în 
faţa locotenentului-guvernator din Santa Maria de Nieva 
şi religios în faţa preotului Misiunii. Sergentul prim 
Teófilo Gualindo a fost deposedat de toate atribuţiile şi 
degradat la condiţia de simplu soldat, a fost pus la arest 
sever în carceră cu pâine şi apă pe o durată de una sută 
douăzeci de zile, iar fapta-i reprobabilă i-a fost 
consemnată la dosar cu calificativul „greşeală de o 
gravitate extremă”. În ce o priveşte pe vizitatoarea 
Maclovia, ea este returnată centrului logistic, pentru ca 


SVGPEFA s-o pedepsească aşa cum crede de cuviinţă. 
Dumnezeu să vă ocrotească. 
Semnat: 


Colonel AP PETER  CASAHUANQUI, şeful 
Garnizoanei din Borja (pe râul Maran6n) 


Iquitos, 12 octombrie 1957 


Amice Pantoja. 

Răbdarea, ca tot ce e omenesc, îşi are şi ea limitele 
ei. Nu vreau să insinuez că dumneavoastră abuzaţi de a 
mea, dar orice observator imparţial ar zice că mi-o 
călcaţi în picioare, pentru că, altfel, cum se poate califica 
tăcerea aceea pietrificată cu care aţi întâmpinat toate 
mesajele verbale şi prietenoase ce vi le-am trimis în 
săptămânile din urmă, prin amploiaţii dvs. Ciupitu, 
Chuchupe şi Chinezu Porfirio? Treaba e foarte simplă, 
îmi pare rău să v-o spun, dar trebuie să pricepeţi odată şi 
să faceţi distincţie între cei ce vă sunt prieteni şi cei ce 
se dau doar drept amicii dvs.; de nu, iertaţi-mă domnule 
Pantoja, înfloritoarea dvs. Afacere se va duce naibii. Tot 
oraşul îmi cere să vă atac, punând capăt la ceea ce 
persoanele decente din Iquitos consideră că e un scandal 
nemaivăzut, nemaiauzit şi de neiertat. Ştiţi deja că-s 
omul timpurilor mele, descuiat la minte, gata să văd, să 
fac şi să cunosc totul înainte de-a muri, şi capabil să 
accept, în folosul progresului, ca în acest frumos ţinut 
loretan unde am văzut lumina zilei să propăşească o 
întreprindere ca a dvs. Dar chiar şi eu, cu toată 
largheţea de spirit ce mă caracterizează, nu pot să nu-i 
înţeleg pe cei care se îngrozesc, se crucesc şi îşi ridică 
glasul cu mare dârzenie. La început nu erau decât patru, 
păcătoasele, dar acum, amice Pantoja, câte-s? Douăzeci, 
treizeci, patruzeci? lar domnia-ta le duci peste tot, pe sus 


prin aer sau pe jos pe apele Amazonului. Aflaţi că 
poporul ţine morţiş ca afacerea asta a dvs. Să înceteze. 
Familiile nu mai pot dormi liniştite, ştiind că la o 
aruncătură de băț de casele lor, sub privirea inocentă a 
fetiţelor lor, există un asemenea buboi purulent de 
destrăbălare şi viciu, iar dvs. Veţi fi observat totuşi că 
distracţia de căpetenie a tuturor puştilor din Iquitos e să 
vină pe malurile ltayei ca să vadă cum pleacă şi sosesc 
vaporaşul şi hidroavionul cu încărcătura lor pitoresc- 
pestriță. Chiar ieri mi-a vorbit de aceasta, cu lacrimi în 
ochi, directorul Colegiului Sfântul Augustin, bătrânelul 
acela pe cât de sfânt, pe-atât de savant, Părintele Jose 
Maria. 

Priviţi realitatea în faţă: viaţa sau moartea afacerii 
dvs. De milioane se află în mâinile mele. Până acum am 
rezistat presiunilor şi m-am limitat, din când în când, ca 
să mai domolesc întrucâtva mânia concetăţenilor, să 
lansez discrete avertismente, dar dacă perseveraţi în 
neînţelegerea şi încăpăţânarea dvs., şi dacă înainte de 
sfârşitul lunii nu primesc ce mi se cuvine, nu va mai 
exista pentru întreprinderea dvs., ca şi pentru creierul şi 
administratorul ei, decât un război pe viaţă şi moarte, 
nemilos şi total, şi veţi suferi fatalele-i consecinţe. 

Despre aceasta şi multe alte lucruri mi-ar fi plăcut 
să tăifăsuim prieteneşte, domnule Pantoja. Dar mi-e 
teamă de caracterul dvs., de impetuozitatea dvs., de 
comportamentul urât de care daţi dovadă şi, în plus, cu 
un zâmbet pe buze, lăsaţi-mă să vă spun că două băi 
forţate în apele murdare ale Itayei sunt maximum ce-l 
poate suporta şi ierta servitorul dvs. Ce se iscăleşte mai 
jos; la o a treia vă voi răspunde ca un bărbat, deşi mie 
nu-mi place violenţa. 

Ieri v-am văzut, amice Pantoja, pe  înserat, 
plimbându-vă pe bulevardul González Vigil, chiar pe 
lângă Azilul de bătrâni. Cât pe ce am fost să vă salut, dar 
v-am văzut într-o companie atât de plăcută şi trăind un 
moment atât de tandru, încât m-am abținut, fiindcă ştiu 


să fiu discret şi înţelegător. M-a încântat s-o recunosc pe 
frumoasa damicelă pe care o ţineaţi pe după talie şi care 
vă ronţăia uşor şi mângâios urechiuşa. Ia te uită, mi-am 
zis, nu e simpatica sa soţioară, ci perla aceea de femeie 
importată din Manaos de întreprinzătorul nostru, de 
managerul cu idei de milioane, e tipa trăsnet cu un 
trecut atât de glorios. Aveţi un gust grozav, domnule 
Pantoja, aflaţi că noi, bărbaţii din oraş, vă invidiem, 
pentru că Braziliancă e a mai prima din câte fâşneţe s-au 
perindat prin Iquitos, ferice de dvs. Şi de soldăței. 
Mergeaţi oare să admiraţi înserarea pe frumosul lac 
Morona, să vă juraţi amor etern pe faleza unde a fost 
răstignit pruncul-martir, cum e la modă acum printre 
perechile de amorezi ai ținuturilor noastre? 

O cordială strângere de mână din partea celui pe 
care îl ştiţi prea bine. 

XXX 


SVGPEA 
Raport nr. 18 


SUBIECT GENERAL: Serviciul de Vizitatoare pentru 
Garnizoane, Posturi de Frontieră şi Aferente. 

SUBIECT SPECIFIC: Incidente survenite convoiului 
nr. 25, la Borja, între 22 şi 30 septembrie 1957. 

CARACTERISTICI: confidenţial. 

DATA ŞI LOCUL: Iquitos, 6 octombrie 1957. 


Subsemnatul, căpitan AP (Intendenţă) Pantaleón 
Pantoja, şef al Serviciului de Vizitatoare pentru 
Garnizoane, Posturi de Frontieră şi Aferente, cu respect 
se adresează generalului Felipe Collazos, şef al 
Administraţiei, Intendenţei şi Serviciilor Diverse ale 
Armatei, îl salută şi raportează: 

1. CA, în legătură cu gravele evenimente petrecute 
la Garnizoana din Borja, la care se referă informarea 


alăturată a colonelului AP Peter Casahuanqui, SVGPFA a 
efectuat o minuțioasă cercetare ce i-a permis să 
stabilească următoarele fapte: 

a) Pe toată durata celor opt zile cât a staționat 
convoiul nr. 25 la Borja (între 22 şi 30 septembrie 
curent), timpul, în toată regiunea în cauză, n-a lăsat 
deloc de dorit, soarele a strălucit puternic, n-a plouat 
nici măcar o singură dată, iar apele râului Maran6n erau 
cât se poate de liniştite, după cum reiese şi din 
buletinele meteorologice ale Forţei Aeriene Peruane şi 
ale Flotei Peruane, trimise alăturat. 

b) Declaraţiile tuturor membrilor convoiului nr. 25 
coincid, afirmând categoric că rămânerea lor la Borja s-a 
datorat în exclusivitate demontării de către mâini 
anonime a elicei Dalilei, în scopul împiedicării plecării 
hidroavionului şi al reţinerii convoiului la Borja, deoarece 
în a opta zi elicea a reapărut montată pe aparat în 
aceleaşi condiţii misterioase. 

c) Totodată, membrii convoiului nr. 25 coincid şi în 
afirmaţia că, de-a lungul celor opt zile de staţionare 
forţată la Borja, vizitatoarele Coca, Păroşica, Fior şi 
Maclovia (aceasta din urmă doar cât a stat la 
Garnizoană, desigur) au fost determinate să ofere 
prestații zilnice şi repetate tuturor ofiţerilor şi 
subofiţerilor unităţii, în pofida regulamentului SVGPFA 
care nu le permite gradelor mari şi mijlocii să 
beneficieze de serviciile sale, şi fără ca amintitele 
prestații să fie retribuite material. 

d) Pilotul Dalilei afirmă că motivul arestului său la 
Borja a fost pur şi simplu încercarea neizbutită de a le 
împiedica pe vizitatoarele menţionate mai sus să ofere 
prestațiile neregulamentare şi adhonorem ce li se 
solicitau, acestea atingând, conform calculelor 
aproximative făcute de ele însele, ridicata cifră de 247. 

e) Subsemnatul doreşte să sublinieze că nu 
comunică rezultatele cercetărilor sale pentru a 
contrazice mărturiile colonelului AP Peter Casahuanqui, 


distins militar pe care îl stimează în mod deosebit, ci ca 
pe o simplă colaborare menită să completeze datele 
furnizate de şeful Garnizoanei şi să scoată la lumină 
adevărul gol-goluţ. 

2. Pe de altă parte, subsemnatul are onoarea de a vă 
aduce la cunoştinţă că investigaţiile făcute de SVGPFA 
asupra fugii şi căsătoriei ulterioare ale vizitatoarei 
Maclovia cu ex-sergentul de rang întâi Teófilo Gualino 
coincid întru totul cu versiunea din informarea 
colonelului AP Peter Casahuanqui, respectiva vizitatoare 
susţinând că ex-sergentul Gualino şi cu ea au luat o 
barcă cu motor de-a Garnizoanei doar cu titlu de 
împrumut, nicidecum de furt, deoarece râul era unica 
modalitate de a fugi din Borja: ambii nutreau cea mai vie 
dorinţă de a înapoia barca la prima ocazie. Vizitatoarea 
Maclovia a fost dată afară din SVGPFA, fără indemnizaţii 
şi fără recomandare scrisă, din cauza comportării ei 
iresponsabile. 

3. Subsemnatul îşi ia permisiunea să indice forurilor 
superioare că la baza acestor incidente, ca şi a multor 
altora care s-au înregistrat în ciuda tuturor strădaniilor 
SVGPFA şi ale ofiţerilor responsabili ai centrelor 
uzufructuare, stă dramatica lipsă de efective a acestui 
Serviciu. Echipa de douăzeci (20)  vizitatoare 
(nouăsprezece acum, întrucât numita Maclovia nu a fost 
încă înlocuită), cu tot devotamentul şi sârgul în 
îndeplinirea sarcinilor ce le revin colaboratorilor 
SVGPFA, este total insuficientă pentru acoperirea 
absorbantei cereri a centrelor beneficiare, pe care nu le 
putem servi aşa cum ne-am dori, ci, iertată fie-mi 
expresia, cu pipeta, cu ţârâita, iar raţionalizarea aceasta 
duce la tulburări, la sentimente de frustrare şi, 
câteodată, chiar la acte precipitate şi lamentabile. O dată 
în plus, subsemnatul îşi ia libertatea de a ruga forul 
competent şi pe superiorul său ierarhic să facă încă un 
pas hotărât şi îndrăzneţ şi să consimtă ca SVGPFA să-şi 
sporească echipa operaţională de la douăzeci (20) la 


treizeci (30) de vizitatoare, ceea ce ar însemna un 
important progres spre încă îndepărtata acoperire a 
acelei cereri numite de ştiinţă „plenitudinea virilă” a 
bravilor noştri soldaţi din Amazonia. 


Dumnezeu să vă ocrotească. 
Semnat: 


Căpitan AP (Intendenţă) 
PANTALEON PANTOJA 


Anexe: Informarea colonelului AP Peter 

Casahuanqui, şef al Garnizoanei din Borja (pe râul 
Maran6n) 

şi două (2) buletine meteorologice ale FAP şi FP. 


NOTĂ: 


Să fie trimis acest raport al căpitanului Pantoja 
domnului general Roger Scavino, comandant-şef al 
Regiunii a V-a cu următoarele instrucţiuni: 

1. Să se efectueze o cercetare imediată şi 
amănunţită asupra faptelor petrecute la Garnizoana din 
Borja, între 22 - 30 septembrie curent, când acolo s-a 
aflat convoiul nr. 25 al SVGPFA, şi să fie sever pedepsiți 
cei vinovați. 

2. Să se dea curs favorabil cererii căpitanului 
Pantoja şi să fie puse la dispoziția SVGPFA fondurile 
necesare măririi echipei operaţionale, de la douăzeci la 
treizeci de vizitatoare. 


Semnat: 


General FELIPE COLLAZOS, şef al Administraţiei, 
Intendenţei şi Serviciilor Diverse ale Armatei. 


Lima, 10 octombrie 1957 


Adresă oficială din partea contraamiralului 

FP Pedro G. Carrillo, şeful Forţei Fluviale a 

Amazonului, către generalul AP Roger Scavino, 
comandant-şef al Regiunii a V-a (Amazonia). 


Baza din Santa Clotilde, 2 octombrie 1957 


Stimate coleg. 

Am onoarea de a vă înştiinţa că mi-au parvenit, de la 
diversele baze pe care Flota le are în Amazonia, 
manifestări de uimire şi de nemulţumire, atât din partea 
marinarilor, cât şi a cadrelor de conducere, în legătură 
cu Imnul Serviciului de Vizitatoare. Bărbaţii care poartă 
uniforma imaculată a Forţelor Navale deploră faptul că 
autorul textului acestui Imn nu a crezut necesar să 
menţioneze nici măcar o singură dată Flota Peruană şi 
corpul marinăresc, de parcă aceştia din urmă nu ar 
patrona şi ei respectivul Serviciu, la care (mai este 
nevoie să amintim?) contribuim cu o navă de transport 
cu echipaj cu tot, şi cu un procent echitabil din 
cheltuielile de întreţinere, cotizând până acum cu o 
punctualitate nedezminţită onorariile ce ne-au fost fixate 
pentru prestațiile cerute. 

Convins fiind că această omisiune este de atribuit 
numai şi numai neatenţiei şi întâmplării, şi nicidecum 
vreunei intenţii de a ofensa Flota, nici de a băga zâzanie 
între marinari şi colegii lor din Armata Peruană, vă trimit 
această scurtă comunicare, cu salutul meu şi cu 
rugămintea de a remedia, dacă vă stă în puteri şi dacă de 
dvs. Depinde, deficienţa de mai sus, pentru că, deşi 
minoră şi banală, ar putea totuşi stârni suspiciuni şi 
chiar resentimente virile ce nu ar trebui să tulbure 
niciodată relaţiile dintre instituţiile noastre frăţeşti. 


Dumnezeu să vă ocrotească. 


Semnat: 


Contraamiral FP PEDRO G. CARRILLO, şef al Forţei 
Fluviale a Amazonului. 


Să se aducă la cunoştinţă căpitanului Pantoja 
conținutul acestei adrese, să fie mustrat pentru 
inexcuzabila lipsă de tact de care a dat dovadă SVGPFA 
în respectiva situaţie şi să i se comunice ordinul de a da 
satisfacţie deplină şi imediată contraamiralului Pedro G. 
Carrillo şi camarazilor din Flota Naţională. 


Semnat: 


General ROGER  SCAVINO,  comandant-şef al 
Regiunii a V-a (Amazonia) 


Iquitios, 4 octombrie 195 
Requena, doăjdoi octombrie omie957. 


Curajosule Messajer. 

Dă-i drumu' emisiuni tale care biciuieşte nedreptăţili 
la „Radio Amason” ce noitoţi o ascultăm şi te-aplaudăm, 
că marinali de la Basa din Santa Ysabelita şi-aduc ici-şa 
târvuliţe de la iquitos, cu un bampor uite-atâta pe nume 
Efa şi-şi fac mendre-le cu ele aci printre noi da’ noi n- 
avem parte deele că nu nedau voie şi noi, tineretu ăla 
progresistu din Requena nule cordim şinoi. Păi dreptul 
asta, Cur ajosule Messajer? Neam şi dus noi toţi din sat 
înfrunte cu primarele Teofilo Morey să-i facem gură 
Şefului Basel din Santa Ysabelita, da' laşu ăla na 
recunoscut nimic zicând că cum o să le dau eu voie 
tipilor din Requena să se dean bărci cu Fisitatoarele 
dacă Fizitatoare nu-s pe-aici nici pomeneală, jurându-se 
şi pe pruncu-martir, auzi ce păgân! De parcă n-am avea 


ochi şi urechi, Messajerule, ce zici tu de asta? De ce 
marinali da şi noi nu? Ce, n-avem sulică? Zi şi de asta în 
emiziunile Tale, Cur ajosule Messajer, făi să dârdâie de 
fiică şi dă cuei de pământ. 

Ascultători tăi 

ARTIDORO SOMA 

NEPOMUCENO QUILCA 

CAIFÂS SANSHO 

Cu sclisorica asta îţ trimitem cadou un Papagal de-al 
nostru care e un Plisc de Aur ca tine Messajerule. 


SVGPEA 
Raport nr. 26 


SUBIECT GENERAL: Serviciul de Vizitatoare pentru 
Garnizoane, Posturi de Frontieră şi Aferente. 

SUBIECT SPECIFIC: Explicarea  intenţiilor şi 
modificarea textului la Imnul Vizitatoarelor. 

CARACTERISTICI: Confidential. 

DATA ŞI LOCUL: Iquitos, 16 octombrie 1957. 


Subsemnatul, căpitan AP (Intendență) Pantaleón 
Pantoja, şef al Serviciului de Vizitatoare pentru 
Garnizoane, Posturi de Frontieră şi Aferente, cu respect 
se adresează contraamiralului FP Pedro G. Carrillo, şef al 
Forţei Fluviale a Amazonului, îl salută şi raportează: 

1. CĂ deplânge din suflet neatenţia impardonabilă 
prin care textul Imnului Vizitatoarelor nu se referă 
explicit la glorioasa Flotă Naţională şi la merituosul corp 
marinăresc din care ea este formată. CĂ, nu în chip de 
îndreptăţire, ci ca simplu element informativ, doreşte să 
se ştie că imnul acesta nu a fost executat la comanda 
expresă a conducerii SVGPFA, ci doar ca o creaţie 
spontană a personalului şi că a fost adoptat în mod 
nepremeditat şi oarecum uşuratic, nefiind supus unei 
prealabile critici a formei şi a conţinutului. CĂ, în orice 


caz, dacă nu în text, atunci în spirit, la fel ca în mintea şi 
inima noastră, ale tuturor celor ce ne străduim pentru 
mai buna funcţionare a SVGPFA, se află întotdeauna 
prezente bazele Flotei cu corpul lor marinăresc, faţă de 
care întreg Serviciul nutreşte cele mai profunde 
sentimente de dragoste şi înalt respect. 

2. CĂ s-a trecut la îmbunătăţirea Imnului, aducându- 
i-se următoarele modificări: 

a) Corul, sau refrenul, care se cântă de cinci ori 
intercalat între strofe, se va cânta acum de trei ori (după 
prima, a treia şi a cincea strofă) exact aşa cum a fost 
conceput, adică: 


Servim, servim, servim 
Armata naţională. 
Servim, servim, servim 
Cu sârg şi opinteală. 


După strofele a doua şi a patra, însă, corul sau 
refrenul se va cânta în versiune modificată, înlocuindu-se 
astfel versul secund: 


Servim, servim, servim 
Flota naţională. 
Servim, servim, servim 
Cu sârg şi opinteală. 


b) Prima strofă a Imnului se modifică acum definitiv, 
anulându-se al treilea vers care era „Pe grădăţei, pe 
recruţei” şi înlocuindu-l astfel: 


Să-i fericim pe soldăţei 

— Hai, zor-nevoie, chuchupitas! - 
Pe marinari, dragii de ei. 

Şi nu de mântuială. 


Dumnezeu să vă ocrotească. 


Semnat: 


Căpitan AP (Intendenţă) 
PANTALEON PANTOJA 


Copii către generalul Felipe Collazos, şef al 
Administraţiei, Intendenţei şi Serviciilor Diverse ale 
Armatei, şi generalului Roger Scavino, comandant-şef al 
Regiunii a V-a (Amazonia). 


Raport statistic 


Colonelul Máximo Dávila are plăcerea de a 
transmite  SVGPEA următoarea informare sintetică 
privind vizita efectuată de convoiul nr. 32 al Serviciului 
sus-menţionat la Garnizoana din Barranca (pe râul 
Maran6n): 

Data vizitei convoiului nr. 32: 3 noiembrie 1957. 

Mijloc de transport şi personal: Nava Eva. Şeful 
convoiului: Chinezu Porfirio. Vizitatoare: Coca, 'Ţâţoasa, 
Lalita, Sandra, Iris, Juana, Loreta, Braziliancă, Roberta şi 
Edviga. 

Timpul petrecut la Garnizoană: şase (6) ore, de la 14 
la 20 h. 


Numărul uzufructuarilor şi desfăşurarea prestațiilor: 
Una sută nouăzeci şi doi (192) uzufructuari / beneficiari, 
împărţiţi şi serviţi în felul următor: un număr de zece 
(10) bărbaţi, consemnat vizitatoarei Braziliancă (deşi 
aceasta era cea mai râvnită de oamenii regimentului, a 
fost urmată dispoziţiunea SVGPFA prin care i se atribuia 
respectivei vizitatoare numai numărul regulamentar 
minim de beneficiari); un grup de douăzeci şi doi (22) 
bărbaţi, consemnați vizitatoarei âţoasa (a doua în 
ordinea popularității la regiment) şi opt grupuri a câte 
douăzeci (20) bărbaţi, consemnați restului vizitatoarelor. 


Această repartizare s-a efectuat după rezolvarea 
incidentului la care ne vom referi mai jos. Deoarece Eva 
trebuia să ridice ancora înainte de căderea întunericului 
din cauza curenților acvatici nocturni, care în această 
perioadă se formează în dreptul Barrancăi, s-a procedat 
la scurtarea timpului maxim de staţionare a 
beneficiarului în amplasament, de la douăzeci la 
cincisprezece minute, astfel ca întreaga operaţiune să ia 
sfârşit înainte de apusul soarelui, ceea ce, din fericire, s- 
a şi întâmplat. 

Apreciere: Prestaţiile au fost pe deplin savurate de 
uzufructuari, unii dintre aceştia regretând doar 
reducerea timpului din motivul  sus-menţionat; 
comportamentul convoiului nr. 32 nu a lăsat deloc de 
dorit, dimpotrivă, a fost foarte corect, aşa cum s-a 
întâmplat cu toate convoaiele SVGPFA pe care am avut 
plăcerea să le primim la Garnizoana din Barranca. 

Incidente: Asistenţa Medicală a unităţii noastre a 
descoperit, călătorind în convoiul nr. 32 şi înşelător 
îmbrăcat femeieşte, un călător clandestin care, predat 
Pazei şi interogat, s-a dovedit a fi individul Adriân 
Antunez, (poreclit) Mii-de-moace, în speţă protectorul 
sau peştele vizitatoarei denumite Ţâţoasa. Pasagerul 
clandestin a recunoscut că a fost introdus pe vasul Eva 
de protejata sa şi că a obţinut, folosindu-se de 
ameninţări, consimţământul şefului de convoi şi tăcerea 
celorlalte vizitatoare, pentru a-şi duce la îndeplinire 
deşucheata-i tentativă. Echipajul vasului a fost înşelat de 
aparenţa hainelor femeieşti, acesta fiind prezentat drept 
o nouă vizitatoare pe nume Adriana, iar înşelăciunea a 
fost descoperită abia când, sosită la Barranca, aşa-zisa 
Adriana a inventat o boală în faţa primului ei client, 
soldatul Rogelio Simonsa, ca să nu-i ofere prestaţia prin 
locul cuvenit, propunându-i în schimb realizarea acesteia 
la modul sodomit sau contra naturii. Soldatul Simonsa, 
intrând la bănuieli, a declarat cele întâmplate, şi falsa 
Adriana a fost examinată cu forţa de infirmierul de 


serviciu,  descoperindu-i-se astfel adevăratul sex. 
Pasagerul clandestin a dat la început asigurări că ar fi 
regizat toată această pantomimă ca să controleze mai 
îndeaproape veniturile vizitatoarei Ţâţoasa (de la care 
primeşte 75), întrucât o suspecta de declarații false 
asupra câştigului, pentru a-i reduce lui procentul de 
beneficiu. Dar mai apoi, pus în fața vigilenței 
anchetatorilor, a mărturisit că, fiind homosexual pasiv de 
mai mulţi ani, adevărata lui intenție a fost să-şi practice 
viciul cu trupa, ca să-şi dovedească sieşi că putea înlocui 
pe deplin o femeie în functiile-i de vizitatoare. Cele de 
mai sus au fost confirmate de concubina lui (consoartă? 
convieţuitoare? ţiitoare?), TȚâtțoasa. Unitatea noastră 
neavând nicio competență în materie, individul Adrián 
Antúnez, (poreclit) Mii-de-moace, este returnat centrului 
logistic, cu cătuşe la mâini şi sub pază pe nava Eva, 
pentru ca superiorii SVGPEA să ia măsurile ce se impun. 

Sugestie: Rugăm a se studia posibilitatea de a se 
trimite convoaiele SVGPFA la centrele beneficiare cu o 
frecvenţă sporită, dat fiind efectul excelent al prestaţiilor 
asupra trupei. 


Semnat: 


Colonel AP MÁXIMO DÁVILA, şef al Garnizoanei din 
Barranca 
(pe râul Maran6n) 


Anexă: Lista uzufructuarilor, cu nume şi prenume, 
număr de înmatriculare şi chitanţă de decont, plus 
pasagerul clandestin Adriân Antunez, (p.) Mii-de-moace. 


Iquitos, 1 noiembrie 1957 
Respectabilă doamnă Pantoja. 


De zeci de ori am ajuns până la uşa dvs. Gata să bat 
în ea, dar de fiecare dată m-am întors spăsită acasă la 


verişoara mea Rosita, plângând şi suspinând, pentru că 
nu degeaba ne-a ameninţat mereu soţul tău zicându-ne 
iadul vă paşte dacă veţi cuteza să vă apropiaţi de 
căminul meu şi-alor mei. Da-s deja disperată şi-n 
chinurile iadului, doamnă, fie-vă milă de mine azi, când e 
ziua morţilor noştri dragi. Chiar acu m-oi duce la biserica 
din Punchana să mă rog pentru toţi morţii tăi, doamnă 
Pantoja, fii bună la suflet, eu ştiu că eşti, am văzut câtu-i 
de drăgălaşă fetiţa dvs. Cu feţişoara ei tot atât de sfântă 
ca a pruncului-martir din Moronacocha. O să vă 
povestesc că-n ziua când s-a născut fetiţa ta ne-am 
bucurat toate grozav la Pantiland, l-am sărbătorit pe 
soţul tău şi l-am îmbătat ca să fie şi mai fericit c-are o 
bebiţă, precis că-i ca un îngeraş cu sufleţelul alb ca 
lăpticu, ne ziceam noi una alteia acolo. Aşa-i că-i aşa? 
Ştiu eu ce ştiu, aşa-mi zice inima din mine. Dvs. Mă 
cunoaşteţi, m-ai văzut acu un an, un an şi ceva, eram 
„spălătoreasă” pe care aţi poftit-o în casă din greşeală, 
chiar credeai că spăl rufe. Da, doamnă, aia-s eu. Ajutaţi- 
mă, fii bună cu biata Maclovia, mor de foame, şi pe 
nenorocitu’ ăla al meu de Teófilo mi-l ţin la bulău la 
Borja, doar cu pâine şi apă, c-aşa mi-a scris într-un răvaş 
trimis printr-un prieten, săracu' de el, păcatul lui e că mă 
iubeşte, faceţi ceva pentru mine, c-o să-ţi mulţumesc 
pân-oi închide ochii. Cu ce să mai trăiesc, doamnă, dacă 
soţul dvs. M-a izgonit din Pantiland? Zicând că m-am 
purtat urât colo la Borja, că eu l-am îmbiat pe Teófilo să 
fugă cu mine. Da' nu eu i-am zis, ci el mie, cică haidem 
să fugim la Nieva, te iert că eşti curvă, mă văzuse de 
cum ajunsesem la Borja şi inima i-a ticăit şi i-a zis „uite-o 
pe femeia vieţii tale”. 

Dacă am un acoperiş deasupra capului e numai din 
bunătatea inimii verişoarei mele Rosita, dar şi ea e 
săracă şi nu poate să mă întreţină, domniţo, ea stă şi-ţi 
scrie acum scrisoarea asta în locul meu, că eu nu ştiu. 
Fie-vă milă şi Dumnezeu ţi-o răsplăti în ceruri şi ţie, şi 
fetiţei, am văzut-o pe stradă făcând primii paşi şi m-am 


gândit, uite pruncul divin, vai ce ochişori are. Trebuie să 
mă întorc la Pantiland, asta-i musai, zi-i bărbatului tău să 
mă ierte şi să mă angajeze iarăşi. Nu i-am lucrat eu cu 
avânt? Cu dăruire? Ce necaz i-am adus eu domnului 
Pantoja de când muncesc pentru el? Niciunul, păi da, 
numai ăla, unu'într-un an nu-i mult. N-am şi eu dreptul 
să iubesc un bărbat? Ce, lui nu-i curg balele când 
Braziliancă se gudură pe lângă el? Ai grijă, doamnă, 
femeia aia e rea a naibii, ştie la chestii de-ţi stă mintea, a 
trăit prin Manaos şi curvele de-acolo-s teribile, precis l-a 
deocheat pe bărbată-tu şi-l ţine vrăjit la cheremul ei. Vezi 
că s-au omorât deja pentru ea doi bărbaţi, un puşti 
american cică sfânt şi un altul, un student. Păi, nu obţine 
ea tot ce vrea de la domnul PanPan, nu ţi-l joacă pe 
degete? Ba da, d-aia vă spun să te fereşti că ţi-l poate 
sufla oricând, şi-atunci ce-ai să mai suferi, coniţă. Dar 
las’ c-o să mă rog eu să nu ţi se-ntâmple. 

Vorbiţi cu el, rugaţi-l, doamnă Pantoja. Pe Teófilo al 
meu or să mi-l ţină la carceră încă multe luni şi eu vreau 
să mă duc să-l văd că mi-i dor de el, plâng şi noaptea-n 
somn gândindu-mă la el. Mi-e bărbat înaintea Domnului, 
doamnă, că ne-a căsătorit un preoţel bătrânel, colo la 
Nieva. Şi în Arca de-acolo am răstignit şi noi o găină în 
semn de-amor şi de fidelitate. El nu era frate, dar eu 
eram, încă de când a venit la Iquitos Fratele Francisco, 
Domnul să-l binecuvânteze, l-am auzit şi m-am şi 
convertit. Şi-apoi eu l-am convertit pe Teófilo şi el s-a 
făcut frate văzând cum ne-au ajutat fraţii din Nieva. Păi 
da, săracii, numai fiindcă ne-au dat de mâncare şi un 
hamac au trebuit să se-ascundă în munţi, lăsându-şi 
casă, animale din ogradă şi tot ce mai aveau. Dreptu-i 
oare să fie prigonită aşa lumea bună care crede în 
Dumnezeu şi face binele? 

Şi eu cum să merg să-l văd pe Teófilo dacă n-am 
bani de vapor? Şi unde să merg să lucrez, că Mucea e 
răzbunător, nu mai vrea să mă primească, că l-am lăsat 
pentru Pantiland. Să fiu iar „spălătoreasă” nu mai vreau, 


că munca te omoară şi ai pe cap şi poliţia care-ţi umflă 
tot ce-ai agonisit. N-am unde să mă duc, doamnă. Pupă-l 
bine şi dă-te pe lângă el aşa cum ştim s-o facem noi, 
femeile, fă-l să mă ierte şi-oi veni în genunchi să-ţi pup 
picioarele. Mă gândesc la nenoroci tu ăla al meu de 
Teófilo singur la Borja, şi-mi vine să m-omor băgându-mi 
un spin lung de chambira în inimă, cum fac indienii din 
triburi, şi pac, totul s-a sfârşit, dar verişoara mea Rosita 
nu mă lasă şi-apăi ştiu că nici Dumnezeu din cer şi nici 
Fratele Francisco, vătaful 

Lui de pe pământ, nu m-or ierta vreodată, că ei 
iubesc toate fiinţele la fel, până şi pe-o târfă ca mine tot 
o iubesc. Fie-vă milă de mine şi să mă angajeze din nou, 
n-o să-l mai supăr niciodată, mă jur pe fetiţa ta, o să mă 
rog pentru ea până la răguşeală, zău, coniţă. Eu mă 
numesc Maclovia, mă ştie el. 

Vă mulţumesc din suflet, doamnă Pantoja, Domnul 
să vă răsplătească, vă pup picioarele şi dumneavoastră, 
şi fetiţei tale, cu tot devotamentul. 


MACLOVIA 


Cerere de demisie din Armată a comandantului 
(CPM) Godofredo Beltrán Calila, şef al Corpului de 
Preoți Militari al Regiunii a V-a (Amazonia). 


Iquitos, 4 decembrie 1957 


Domnului General de Brigadă Roger Scavino, 
comandant-şef al Regiunii a V-a (Amazonia). Loco. 


Domnule General. 

Sunt nevoit să solicit prin intermediul 
dumneavoastră demisia mea imediată din Armata 
Peruană, în rândurile căreia am onoarea de a servi de 
optsprezece ani, din chiar clipa când am fost hirotonisit 
preot, ajungând, vreau să cred că prin meritele mele, la 


gradul de comandant. De asemenea, mă supun extrem de 
tristului imperativ moral de a înapoia Armatei, tot prin 
dumneavoastră, şeful meu ierarhic, cele trei decoraţii şi 
cele patru diplome de merit prin care, de-a lungul anilor 
mei de serviciu în sacrificatul şi veşnic neglijatul Corp de 
Preoţi Militari (CPM), Forţele Armate au ţinut să-mi 
răsplătească eforturile şi să-mi îndreptăţească şi mai 
mult recunoştinţa. 

Simt obligaţia să subliniez cu toată tăria că motivul 
abandonării de către mine a Instituţiei în cauză şi a 
medaliilor şi diplomelor este ruşinoasa existenţă, ca 
organism semiclandestin al Armatei noastre, a aşa- 
zisului Serviciu de Vizitatoare pentru Garnizoane, Posturi 
de Frontieră şi  Aferente, nume eufemistic care 
desemnează, în realitate, un activ şi tot mai mare trafic 
de femei uşoare între Iquitos şi campamentele militare şi 
bazele navale din Amazonia. Nu pot permite, nici ca 
preot, nici ca soldat, ca armata glorioasă a lui Bolognesi 
şi a lui Alfonso Ugarte, care a constelat istoria Peru-ului 
cu acţiuni nobile şi eroi faimoşi, să se scoboare până într- 
atât încât să ia în braţe şi să legene la sân amorul 
mercenar, subvenţionându-l din bugetul ei şi punându-i 
la dispoziţie logistica proprie şi corpu-i de Intendenţi. 
Vreau doar să amintesc paradoxul, prin contrast, ce 
există între faptul că eu nu am reuşit, în toţi cei 
optsprezece ani de rugăminţi insistente şi de încercări de 
toate felurile, să conving Armata să creeze o singură 
secţie mobilă de preoţi care să le ducă soldaţilor din 
garnizoanele îndepărtate, unde nu simt capelani în 
funcţie (şi acestea constituie majoritatea), sfintele taine 
ale spovedaniei şi împărtăşaniei, şi faptul că menţionatul 
Serviciu de Vizitatoare dispune acum, la doar un an şi 
jumătate de la înfiinţarea sa, de un hidroavion, o navă, o 
camionetă şi o  ultramodernă instalaţie de 
radiocomunicaţii, ca să răspândească pe toată vasta 
întindere a se vei păcatul, luxura şi, negreşit, sifilisul. 

Aş dori să mai arăt, în sfârşit, că acest straniu 


Serviciu apare şi prosperă exact acum când, în toată 
Amazonia, credinţa catolică, religia oficială a Peru-ului şi 
a Forţelor sale Armate, este ameninţată de o ciumă 
superstiţioasă care, sub numele de Frăția Arcei, face 
ravagii prin sate şi cătune, câştigă zi de zi noi adepţi 
printre oamenii cei mai ignoranţi şi mai naivi, cultul ei 
grotesc închinat  pruncului sacrificat bestial la 
Moronacocha extinzându-se pretutindeni ca un pojar, 
incluzând, după cum s-a dovedit, până şi cazărmile 
selvei. Nu trebuie să vă amintesc tocmai dumneavoastră, 
domnule general, că acum nici două luni, la Postul din 
San Bartolomé, pe râul Ucayali, un grup de recruți 
fanatici, organizați clandestin într-o Arcă, au încercat să 
răstignească de viu un indian piro ca să abată o mare 
furtună; ofițerii acelei unități au împiedicat sinistra faptă 
făcând uz de armele de foc. Şi taman acum, când Corpul 
de Preoți Militari luptă mai cu osârdie împotriva acestui 
flagel blasfematoriu şi ucigaş, cuibărit în rândurile 
regimentelor amazoniene, conducerea superioară crede 
că sunt oportune autorizarea şi funcționarea din plin a 
unui Serviciu care adoarme moralul şi viciază moravurile 
trupei. Faptul însuşi că Armata noastră încurajează 
prostituţia şi îşi asumă din proprie iniţiativă degradanta 
meserie de codoaşă este un simptom de disoluţie mult 
prea grav ca să rămân nepăsător. Dacă descompunerea 
etică se înstăpâneşte pe coloana vertebrală a ţării 
noastre, care este Armata Naţională, atunci, în orice 
clipă, cangrena se poate extinde la întregul organism 
sacrosanct al Patriei. În ce mă priveşte, ca modest preot- 
soldat al ţării mele dragi, nu vreau să devin complicele, 
nici prin acţiune, nici prin omisiune, al unui proces atât 
de înspăimântător. 

Vă salută milităreşte. 

Comandantul (CPM) 

GODOFREDO BELTRÂN CALILA, şef al Corpului de 
Preoţi Militari al Regiunii a V-a 

(Amazonia). 


NOTĂ: 

Prezenta cerere să fie înaintată Ministerului de 
Război şi Statului-Major al Armatei, cu următoarele 
recomandări: 

1. A se da curs cererii de demisie a comandantului 
(CPM) Beltrán Calila, dat fiind caracterul irevocabil al 
hotărârii sale; 

2. A fi. Mustrat cu îngăduinţă petentul, întrucât şi-a 
fondat cererea pe nişte termeni cam prea tari, şi 

3. A i se mulțumi pentru serviciile sale. 

Semnat: 


General ROGER  SCAVINO,  comandant-şef al 
Regiunii a V-a (Amazonia). 


Emisiunea Vocea Mesagerului din 9 februarie 1958, 
la Radio Amazon 


Şi întrucât sunt orele optsprezece fix pe cadranul 
ceasului Movado care împodobeşte peretele studioului 
nostru, Radio Amazon are plăcerea de a le prezenta 
stimaţilor săi ascultători programul care se bucură de 
cea mai largă audienţă: 


Câteva măsuri din valsul La Contamanina; 
mai tare, mai încet, apoi rămân ca fundal sonor. 


VOCEA MESAGERULUI! 


Câteva măsuri din valsul La Contamanina; 
mai tare, mai încet, apoi rămân ca fundal sonor. 


O jumătate de oră de comentarii, critici, glume, 
informaţii, toate în slujba adevărului şi dreptăţii. Vocea 
care adună şi redistribuie pe calea undelor palpitul 


popular al Amazoniei Peruane. Un program viu, simplu şi 
uman, conceput şi radiodifuzat de cunoscutul ziarist 
Germán Lâudano Rosales, EI Sinchi, Mesagerul. 


Câteva măsuri din valsul La Contamanina; 
mai tare, mai încet, apoi dispar complet. 


Bună seara, dragi şi stimaţi ascultători. lacătă-mă 
din nou călătorind spre voi pe undele postului Radio 
Amazon, cea mai importantă dintre radiodifuziunile 
estului peruan, ca să ofer bărbatului din urbea 
cosmopolită şi femeii din îndepărtatul trib care abia de-şi 
schiţează primii paşi pe drumul civilizaţiei, negustorului 
prosper şi umilului plugar din singuratica tahuampa, 
adică tuturor celor ce luptă şi muncesc pentru progresul 
semeţei şi nesupusei noastre Amazonii, treizeci de 
minute de prietenie, de divertisment, de revelații 
confidenţiale şi de subtile dezbateri, reportaje care 
produc senzaţie şi ştiri care fac istoria, din Iquitos, far al 
peruanităţii încastrat în uriaşa pată verde desenată pe 
hartă de selva noastră. Dar, înainte de a continua, dragi 
ascultători, câteva sfaturi comerciale: 


Anunţuri imprimate pe disc şi pe bandă: 60 secunde. 


lar acum să începem, ca în fiecare zi, cu secţiunea 
noastră: UN PIC DE CULTURĂ. Niciodată nu vom obosi 
să repetăm, dragi ascultători: trebuie să ne ridicăm 
nivelul intelectual şi spiritual, să ne aprofundăm 
cunoştinţele, mai cu seamă cele privitoare la mediul care 
ne înconjoară, la locul de baştină, la oraşul ce ne 
adăposteşte. Să le cunoaştem secretele, tradiţia şi 
legendele care le înfrumuseţează străzile, să aflăm viaţa 
şi realizările celor ce şi-au legat numele de-al lor, istoria 
caselor în care stăm, multe dintre ele fiind poate 
leagănul unor mari personalităţi, sau scenariul unor 
episoade esenţiale, cu care se făleşte acum regiunea 


noastră. Să aflăm acestea toate, pentru că astfel, 
adâncindu-ne puţin în sătucul nostru, în oraşul nostru, 
vom învăţa să ne îndrăgim şi mai mult Patria, 
compatrioţii. Astăzi vă voi depăna povestea uneia din 
cele mai faimoase clădiri din Iquitos. Mă refer desigur, 
aşa cum mulţi aţi şi ghicit, la celebra Casă de Fier, cum i 
se spune îndeobşte, care se înalţă, atât de originală, de 
deosebită, de mândră, în Piaţa Centrală, şi unde în 
prezent funcţionează seniorialul şi distinsul Club Social 
Iquitos. Mesagerul vă întreabă: câţi loretani de-ai noştri 
ştiu cine a construit această Casă de Fier care îi uimeşte 
şi îi încântă pe străinii ce calcă pentru întâia oară 
pământul generos al urbei Iquitos? câţi ştiau că acea 
frumoasă casă de metal a fost proiectată de unul din cei 
mai faimoşi arhitecţi şi constructori din Europa şi din 
lume? câţi ştiau, înainte de seara aceasta, că edificiul a 
ţâşnit din creierul creator al genialului francez care la 
începutul secolului a înălţat în oraşul-lumină, Paris, 
turnul celebru pe plan mondial care îi poartă numele? 
Turnul Eiffel! Da, scumpii mei ascultători, aţi auzit bine: 
Casa de Fier din Piaţa Centrală este opera îndrăzneţului 
şi mai mult decât renumitului inventator francez Eiffel, 
adică un monument istoric de primă mărime în ţara 
noastră şi în oricare parte a lumii. Asta vrea să însemne 
oare că faimosul Eiffel a locuit cândva în încinsul 
Iquitos? Nu, el n-a trecut niciodată pe aici. Atunci, cum 
se explică magnifica-i operă care străluceşte în mijlocul 
admirabilului nostru oraş? Ei bine, tocmai asta vă va 
revela Mesagerul, în această seară, în cadrul secţiunii 
UN PIC DE CULTURĂ a programului său... 


Scurte arpegii. 


Erau anii îmbogăţirii cu cauciuc, iar marii pionieri 
loretani, care străbăteau de la nord la sud şi de la est la 
vest luxurianta vegetaţie amazonică în căutarea latexului 
atât de râvnit, se întreceau cu sportivitate, în beneficiul 


oraşului nostru, să-şi construiască locuințele cu 
materialele cele mai artistice şi mai scumpe ale acelei 
epoci. Aşa au văzut lumina zilei toate aceste rezidenţe de 
marmoră, cu pavimentul şi fațadele din cahle de faianţă, 
cu balcoane sculptate sau forjate, care înfrumuseţează 
străzile din Iquitos şi ne reamintesc de anii auriţi-poleiţi 
ai Amazoniei, demonstrându-ne câtă dreptate avea 
vechiul poet Jorge Manrique, al Patriei-Mume Spania, 
când zicea „mai bun a fost trecutul în orice clipă a lui”. 
Ei bine, unul din acei pionieri, mari seniori ai cauciucului 
şi aventurii, a fost milionarul şi marele loretan Anselmo 
del Águila, care, ca mai toţi egalii lui, obişnuia să 
călătorească prin Europa ca să-şi hrănească spiritul 
neliniştit şi râvnitor de cultură. 

Şi iacătă-l pe fârtatul nostru, don Anselmo del 
Águila, într-o cruntă iarnă europeană - ce-o mai fi 
dârdâit bietul loretan, nu? -, sosind într-un oraş german 
şi trăgând la un han care i-a atras nespus de mult atenţia 
şi l-a încântat prin marele-i confort, prin cutezanţa 
liniilor sale şi prin frumuseţea-i atât de originală, căci 
era construit cu totul şi cu totul din fier. Bun, şi ce 
credeţi c-a făcut atunci fârtatul nostru del Aguila? 
Ascuţit la minte cum îl ştim, iute la treabă şi la luatul 
hotărârilor şi plin de devotamentul acesta faţă de 
regiunea-i de baştină, care ne caracterizează pe noi toţi 
loretanii, şi-a zis: această mare operă arhitectonică ar 
trebui să fie în oraşul meu, Iquitos o merită cu prisosinţă, 
să se mândrească cu ea şi să-şi sporească prestanţa. Zis 
şi făcut, fără a mai sta pe gânduri, loretanul nostru 
mână-spartă a şi cumpărat micul han german construit 
de marele Eiffel, plătind tot ce i s-a cerut până la ultima 
centimă. A pus să fie demontat piesă cu piesă, să fie 
îmbarcat şi adus până la Iquitos, cu şuruburi şi şaibe cu 
tot. Prima casă prefabricată de care are ştire istoria, 
dragi ascultători! 

Aici, construcţia a fost montată din nou, cu tot 
dichisul şi cu multă grijă, sub conducerea iubitoare a lui 


del Águila în persoană. Acum ştiţi cum de-a ajuns la 
Iquitos ciudata şi inegalabila operă artistică. 

Să mai adăugăm, ca pe un amănunt miezos, că, plin 
cum era de bune-intenţii şi de dorinţa de a îmbogăţi 
zestrea urbanistică a regiunii lui natale, don Anselmo del 
Águila a comis şi o imprudenţă, nedându-şi seama la 
timp că materialul casei cumpărate se potrivea cât se 
poate de bine cu frigul polar al cultei Europe, dar câtuşi 
de puţin cu fierbintele Iquitos, unde o clădire din metal, 
la temperaturile pe care le ştiţi, putea deveni o problemă 
serioasă. Şi chiar aşa s-a întâmplat, fatalmente. Casa cea 
mai scumpă din Iquitos era de nelocuit, fiindcă soarele o 
transforma într-un ceaun înroşit şi nu-i puteai atinge 
pereţii fără să faci băşici la mâini. Aşa că del Aguila n-a 
avut încotro, şi-a vândut casa unui prieten, angrosistul în 
cauciuc Ambrosio Morales, care s-a crezut în stare să 
reziste în infernala atmosferă a Casei de Fier, dar s-a 
lăsat curând păgubaş. Astfel şi-a schimbat celebra 
clădire proprietarii an după an, până când s-a găsit 
soluţia ideală: a devenit Clubul Social Iquitos, instituţie 
nelocuită pe timpul zilei, când Casa de Fier aruncă 
pălălăi, dar împodobită de prezenţa celor mai cochete 
cuconiţe de-ale noastre şi a celor mai distinşi domnişori, 
seara şi noaptea, la orele înaintate când răcoarea o face 
primitoare. Chiar şi-aşa însă, Mesagerul crede că, 
avându-se în vedere cine a fost ilustru-i progenitor, Casa 
de Fier ar trebui să fie expropriată de Municipalitate şi 
transformată într-un muzeu, sau ceva de felul acesta, 
închinat anilor de apogeu ai urbei Iquitos şi goanei după 
cauciuc, când acest aur negru atât de râvnit a făcut din 
Loreto capitala economică a ţării. Şi cu asta, stimaţi 
ascultători, punem punct primei noastre secţiuni: UN 
PIC DE CULTURĂ! 


Scurte arpegii. Anunţuri imprimate pe disc şi pe 
bandă: 
60 secunde. Scurte arpegii. 


Şi acum rubrica noastră, COMENTARIUL ZILEI. Dar 
înainte de toate, dragi ascultători, întrucât tema atinsă 
de mine în seara asta (oricât mi-ar fi de greu şi numai 
cedând datoriilor mele de ziarist integru, de loretan, de 
catolic şi de tată de familie) este deosebit de gravă şi vă 
poate jigni bunele sentimente şi chiar auzul, vă rog 
stăruitor să-i îndepărtați din preajma aparatelor de radio 
pe copiii de vârstă fragedă şi mai ales pe fiicele 
dumneavoastră, fiindcă, punând la bătaie toată 
francheţea care mă caracterizează şi care a făcut din 
VOCEA MESAGERULUI citadela adevărului păzită de toţi 
pumnii amazonici, nu voi avea de ales şi mă voi referi la 
fapte goale şi crude, numindu-le pe faţă şi fără false 
pudori, aşa cum am făcut-o întotdeauna. Aşa voi proceda 
şi de astă dată, ştiind că mă pot bizui, cu toată energia şi 
seninătatea de cuget, pe sprijinul neabătut al poporului 
meu, făcându-mă doar ecoul tăcutei, dar justei păreri a 
majorităţii. 


Scurte arpegii. 


În mai multe ocazii şi cu delicateţe, ca să nu rănim 
pe nimeni, fiindcă nu asta ne dorim, ne-am referit în 
programul nostru la un fapt care este motiv de scandal şi 
de indignare pentru toate persoanele decente şi corecte 
ce trăiesc şi gândesc cu simţ moral şi constituie, desigur, 
majoritatea în acest oraş. Şi n-am vrut să atacăm direct 
şi frontal faptul cel ruşinos, căci ne încredeam cu 
naivitate - trebuie s-o recunoaştem făţiş - în capacitatea 
responsabilului întregii daraveri de a-şi da seama, chiar 
şi în ceasul al doisprezecelea, de proporţiile dezastrului, 
înțelegând o dată pentru totdeauna gravitatea 
nenorocirii morale şi materiale pe care a abătut-o asupra 
oraşului Iquitos din spirit mercantil şi poftă neîngrădită 
de câştig, care nu respectă bariere, nu are scrupule în a- 
şi atinge ţelurile de nemărturisit, anume acelea de a se 


căpătui, de a-şi umple buzunarele şi cuierele indiferent 
cum, chiar şi cu armele interzise ale concupiscenţei şi 
corupţiei proprii şi străine. Cu câtva timp în urmă, 
înfruntând  neînţelegerea persoanelor necultivate, 
expunându-ne chiar integritatea noastră fizică, ne-am 
lansat într-o campanie civilizatoare de la acest post de 
radio, pe calea undelor, pentru a face să înceteze la 
Loreto obiceiul de a-i bate pe copii după Sâmbăta 
Paştilor, în scopuri de purificare. Şi cred că am contribuit 
întrucâtva, aducându-ne obolul nostru, la eradicarea din 
Amazonia a acestui prost obicei care îi făcea să plângă 
din răsputeri pe fiii noştri, dintre care unii rămâneau 
marcați psihologic pe viaţă. In alte momente, am 
combătut cu înverşunare flagelul superstiţios care, sub 
masca aşa-numitei Frăţii a Arcei, ne infectează Amazonia 
şi ne umple selva cu nevinovate dihănii răstignite, cauza 
fiind grobianismul şi crasa ignoranță ale unui sector 
întreg al neamului nostru, de care abuzează falşi Mesia 
şi pseudoHristoşi, căptuşindu-şi buzunarele şi 
satisfăcându-şi bolnăvicioasele instincte de popularitate, 
de dominație şi manipulare a mulțimilor şi de sadism 
anticreştinesc. Şi ne-am expus la toate acestea fără a 
clipi măcar în faţa amenințării de a fi răstigniţi noi înşine 
în plină Piaţa Mare a oraşului nostru drag, Iquitos, după 
cum ne-o profetizau laşele misive anonime pe care le 
primeam zilnic, pline de grosolanele greşeli ortografice 
ale vitejilor care aruncă piatra şi îşi ascund mâna, 
cutează să insulte, dar nu se arată la faţă. Nu mai 
departe de alaltăieri, când tocmai plecam de acasă ca să- 
mi câştig decent pâinea cu sudoarea frunţii, am dat cu 
ochii de o biată pisicuţă răstignită pe uşa din faţă, în chip 
de avertisment barbar şi sângeros. Dar se înşală toţi 
aceşti Irozi ai zilelor noastre dacă îşi închipuie că-i pot 
închide gura Mesagerului cu sperieturi penibile şi cu 
intimidări. Pe această lungime de undă vom combate în 
continuare fanatismul dement şi crimele religioase ale 
acestei secte şi vom da glas dorinţei noastre celei mai vii 


ca autorităţile să-l captureze pe numitul Frate Francisco, 
acest Antihrist al Amazoniei, pe care ni-l dorim putrezind 
în închisoare ca autor intelectual, conştient şi asiduu, al 
infanticidului din Moronacocha, al diferitelor încercări 
neizbutite de asasinat prin crucificare ce s-au înregistrat 
în ultimele luni în mai multe aşezări din selvă, fanatizate 
de Arcă, şi al abominabilei răstigniri de săptămâna 
trecută, din sătucul misionarilor Santa Maria de Nieva, a 
bătrânului Arévalo Benzas, victimă a criminalilor „fraţi”. 


Scurte arpegii 


lar azi, cu aceeaşi francheţe care îl caracterizează, 
şi în pofida pericolelor la care se expune, Mesagerul 
întreabă: cât vom mai tolera în scumpul nostru oraş, 
distinşi ascultători, ruşinosul spectacol ce îl constituie 
existenţa  aşa-zisului Serviciu de  Vizitatoare, mai 
cunoscut sub porecla-i plebee de Pantiland, dată în semn 
de ridicol omagiu adus progenitorului său? Mesagerul 
întreabă: până când, cinstiţi părinţi, taţi şi mame din 
civilizatul Loreto, ne vom chinui să le interzicem fiilor 
noştri să dea fuga, inocenți, lipsiţi de experienţă şi 
neştiutori de primejdie cum sunt, ca să caşte gura, 
precum la o petrecere câmpenească sau la circ, la 
traficul cu  hetaire, cu  muieri  neruşinate, cu 
PROSTITUATE, ca să nu ne mai ascundem după 
eufemisme, care vin şi pleacă impudic din sălaşul ăsta 
infernal înălţat la porţile urbei noastre de acel individ 
nelegiuit şi lipsit de principii care răspunde la numele de 
Pantaleón Pantoja? Mesagerul întreabă: ce interese 
puternice şi tulburi îl protejează pe acest tip care, timp 
de doi ani întregi, a putut pune pe picioare şi conduce, în 
condiţii de absolută impunitate, un comerţ cu carne vie 
pe cât de ilicit pe-atât de prosper, pe cât de denigrant pe- 
atât de fălos şi de bănos, sub ochii şi în auzul cetăţenilor 
respectabili? Nu ne înspăimântă amenințările, nimeni nu 
ne poate cumpăra, nu suntem de vânzare, nimic şi 


nimeni nu poate sta în calea cruciadei noastre în 
favoarea progresului, moralității, culturii şi 
patriotismului peruan ale Amazoniei. A sosit momentul 
înfruntării deschise a monstrului şi, după pilda Sfântului 
Luptător cu balaurul, al decapitării lui dintr-o singură 
lovitură. Nu vrem să avem un astfel de buboi purulent la 
Iquitos, tuturor ne este o ruşine de moarte şi trăim plini 
de frământare şi încolţiţi de imagini de coşmar din cauza 
existenţei acestui complex industrial de ţiitoare prezidat, 
în chip de sultan babilonic modern, de „celebrul” domn 
Pantoja, care nu şovăie, din pofte nemăsurate de bogăţie 
clădită pe exploatare, să calce în picioare tot ce poate fi 
mai sfânt pe lume, adică familia, religia şi cazărmile 
bravilor apărători ai integrităţii noastre teritoriale şi ai 
suveranităţii Patriei. 


Scurte arpegii. Anunţuri comerciale imprimate pe 
disc şi bandă: 30 secunde. Scurte arpegii. 


Treaba nu-i de ieri, de alaltăieri, ci durează de cel 
puţin un an şi jumătate, de optsprezece luni în cursul 
cărora am putut observa, stupefiaţi şi nevenindu-ne să ne 
credem ochilor, cum creştea şi tot sporea senzualul 
Pantiland. 

Noi nu vorbim aici aşa, de pomană, ca să ne auzim 
vorbind; noi am cercetat totul cu atenţie, ne-am străduit 
să verificăm până la epuizare datele obţinute, încât acum 
Mesagerul vă poate revela, în exclusivitate pentru voi, 
dragi radioascultători, impresionantul adevăr. Un adevăr 
de talia celor care zgâlţâie zidurile şi provoacă sincope. 
Un ditamai adevărul. Mesagerul întreabă: câte femei - 
dacă le putem atribui acest demn nume celor care îşi 
vând atât de nedemn trupul - credeţi domniile-voastre că 
lucrează în prezent în giganticul harem al domnului 
Pantaleón Pantoja? Patruzeci, stimabililor. Nici mai mult, 
nici mai puţin: avem până şi numele lor. Patruzeci de 
ibovnice ale tuturor reprezintă populaţia feminină a 


acestui lupanar motorizat care, punând în slujba 
plăcerilor de nemărturisit tehnicile erei electronice, îşi 
distribuie prin Amazonia mărfurile umane cu vapoarele 
şi cu hidroavioanele. 

Nicio altă industrie din progresista noastră urbe, 
care s-a remarcat întotdeauna prin dinamismul 
întreprinzătorilor ei, nu dispune de mijloacele tehnice ale 
Pantilandului. Şi, de nu mă credeţi, vin cu probe şi cu 
date irefutabile: este adevărat ori ba că aşa-numitul 
Serviciu de Vizitatoare dispune de o linie telefonică 
proprie, de o camionetă marca Dodge cu număr de 
înmatriculare Loreto 78 - 256, de un aparat radio emisie 
/ recepţie cu antenă proprie, care ar face să pălească de 
invidie orice post de transmisiuni radio din Iquitos, de un 
hidroavion Catalina Nr. 37, care, evident, poartă numele 
unei curtezane biblice, Dalila, de o navă de 200 de tone, 
botezată la fel de cinic Eva, şi de dotările cele mai 
exigente şi mai de invidiat în sediul său de pe malul 
râului Itaya, cum ar fi, de exemplu, aerul condiţionat, pe 
care câte birouri onorabile din Iquitos şi-l pot permite? 
Cine este acest norocos domn Pantoja, acest Faruk creol, 
care doar într-un an şi jumătate a reuşit să pună pe 
picioare un imperiu atât de formidabil? Nimeni nu ignoră 
că lungile tentacule ale acestei puternice organizaţii, al 
cărei centru de operaţiuni este  Pantilandul, se 
desfăşoară în toate direcțiile Amazoniei noastre, 
ducându-şi escadroanele de damizele uşoare: UNDE, 
stimaţi ascultători? UNDE, respectaţi capi de familie? LA 
CAZĂRMILE PATRIEI. Da, doamnelor şi domnilor, 
aceasta e afacerea grasă a faraonicului domn Pantoja: 
transformarea garnizoanelor şi campamentelor selvei, a 
bazelor şi posturilor de frontieră în mici sodome şi 
gomore, graţie bordelurilor aeriene şi fluviale. Aşa cum 
auziţi, aşa cum vă spun. Nu există vreo iotă de exagerare 
în spusele mele şi, de nu-i exact aşa, atunci să-l rugăm pe 
domnul Pantoja să vină aici şi să mă dezmintă. Eu, cât se 
poate de democratic, îi cedez cât timp de antenă doreşte 


în programul meu de mâine, sau de poimâine, sau de 
când vrea dumnealui, să-l contrazică pe Mesager dacă 
Mesagerul vă minte. Dar n-o să vină, vă zic eu sigur că 
nu vine, fiindcă ştie mai bine ca oricine că spun adevărul 
gol-goluţ, un adevăr strivitor. 

Şi totuşi încă n-aţi auzit mare lucru, mult stimaţi 
ascultători. Mai sunt multe de spus, încă şi mai grave, 
dacă se mai poate aşa ceva. Acest individ scăpat de sub 
control, lipsit de scrupule, împăratul Viciului, nemulţumit 
doar cu aducerea comerţului sexual în cazărmile Patriei, 
în templele peruanităţii, cu ce mijloace de transport 
credeţi domniile voastre că îşi mobilizează „coardele” şi 
„paraşutele”? 

Ce fel de hidroavion o fi aparatul acela botezat cu 
cinism Dalila, vopsit în verde şi roşu, pe care de-atâtea 
ori l-am văzut noi toţi, cu inimile fremătând de indignare, 
cum brăzdează cerul diafan de peste Iquitos? îl desfid pe 
domnul Pantoja să vină aici, în faţa microfonului, şi să ne 
declare dacă nu cumva hidroavionul Dalila nu este altul 
decât celebrul Catalina Nr. 37 cu care, la 3 martie 1929, 
zi între toate glorioasă a Forţei Aeriene Peruane, 
locotenentul Luis Pedraza Romero, a cărui scumpă 
amintire e departe de a păli în oraşul nostru, a zburat 
pentru prima dată fără escală între Iquitos şi 
Yurimaguas, umplându-i de fericire şi de entuziasm 
progresist pe toţi loretanii mândri de izbânda epoleţilor 
peruani. Da, doamnelor şi domnilor, adevărul este amar, 
dar e preferabil minciunii. Domnul Pantoja calcă în 
picioare şi denigrează ruşinos un monument istoric şi 
patriotic, sacrosanct în ochii tuturor peruanilor de 
omenie, folosindu-l ca mijloc de locomoţie al cavaleriei 
lui uşoare de fufe. Mesagerul întreabă: sunt oare la 
curent cu acest sacrilegiu naţional autorităţile militare 
ale Amazoniei şi ale ţării? Aflat-au de acest peruanicid 
respectabilii şefi ai Forţei Aeriene Peruane şi, mai cu 
seamă, cadrele de conducere ale Grupului Aerian Nr. 42 
(Amazonia), ce simt chemaţi să fie straşnicii păzitori ai 


aeronavei cu care locotenentul Pedraza a realizat 
memorabila-i acţiune? Nu putem crede una ca asta. Li 
cunoaştem pe şefii noştri militari şi aeronautici, ştim cât 
sunt de demni şi la ce sarcini pline de abnegaţie s-au 
înhămat. Credem şi vrem să credem că domnul Pantoja 
le-a înşelat buna-credinţă şi s-a folosit poate de vreo 
scăpare a atenţiei lor vigilente, că i-a făcut victimele cine 
ştie cărei  drăceşti manevre, ca să izbândească 
înfăptuirea unei asemenea orori cum e preschimbarea, 
ca prin vrajă curvăsărească, a unui monument istoric 
într-un bordel ambulant. Pentru că, dacă nu-i aşa, dacă 
autorităţile noastre n-au fost înşelate sau luate prin 
surprindere de Marele Peşte al Amazoniei, dacă între ele 
şi el există cea mai mică urmă de înţelegere, atunci, 
dragi ascultători, totul nu mai face nici doi bani găuriţi, 
totul e lipsă de onoare şi de autorespect. Dar nu se 
poate, aşa ceva e cu neputinţă. Acest focar de abjecţie 
morală trebuie să-şi închidă porţile, iar Califul 
Pantilandului să fie expulzat din Iquitos şi din întreaga 
Amazonie cu toată caravana-i de odalisce scoase la 
mezat, pentru că noi, loretanii, oameni simpli şi 
muncitori, sănătoşi şi corecţi, nu-i dorim printre noi şi nu 
le vom duce dorul. 


Scurte arpegii. Anunţuri comerciale imprimate pe 
disc şi bandă: 60 secunde. Scurte arpegii. 


Şi acum, stimaţi ascultători, să trecem la o nouă 
secţiune a programului nostru: MESAGERUL PE 
STRADĂ: INTERVIURI ŞI REPORTAJE! Totul pe viu, totul 
mustind de viaţă. Nu ne vom îndepărta de tema în 
chestiune, aşa că Ţarul Pantilandului să nu adoarmă pe 
laurii lui preacurvari. Voi îl cunoaşteţi pe Mesager, 
respectabili auditori, şi ştiţi că, atunci când începe el o 
campanie în favoarea justiţiei, adevărului, culturii sau 
moralei din Iquitos, nu se lasă până nu-şi atinge telul, 
acesta fiind aducerea unei contribuţii, oricât de mici şi 


de neînsemnate aparent, la progresul Amazoniei. De 
aceea, în seara asta, ca pe un adaos grafic şi direct, ca 
pe o mărturie vie, dramatică şi profund umană a răului 
pe care l-am denunţat în rubrica noastră precedentă, 
COMENTARIUL ZILEI, Mesagerul vă va oferi două 
înregistrări obţinute în exclusivitate, cu preţul unor mari 
eforturi şi neplăceri de toate tipurile, care denunţă ele 
însele tenebrosul Pantiland şi adevărata statură morală a 
personajului care l-a creat, care îşi sporeşte averile 
exploatându-l şi care, condus orbeşte numai de poftele-i 
economice, nu şovăie în a-şi sacrifica tot ce poate fi mai 
preţios pentru un bărbat, adică propriul nume, familia, 
demna-i soţie şi fiica minoră. Sunt două mărturii teribile 
prin adevărul lor brutal, pe care Mesagerul vi le 
transmite chiar acum, dragi ascultători, în intenţia de a 
vă dezvălui, cu toate intimele-i mecanisme machiavelice, 
traficul cotidian cu amoruri carnale din imoralul 
Pantiland. 


Scurte arpegii. 


Aici, în faţa noastră, stând pe un scaun, cu o 
expresie temătoare din cauza lipsei ei de familiaritate cu 
microfonul, se află o femeie tânără încă şi arătând bine. 
Se numeşte MACLOVIA. Numele-i de familie nu prezintă 
importanţă şi, de fapt, ea doreşte să nu-i fie dezvăluit, 
fiindcă, şi este de înţeles, n-ar vrea ca rudele s-o 
recunoască şi să sufere aflându-i adevărata viaţă, care 
este, sau, pardon, a fost, până de curând, una de 
perdiţie: PROSTITUŢIA. Nimeni să nu arunce primul cu 
piatra, nimeni să nu-şi smulgă părul. Ascultătorii noştri 
ştiu foarte bine că o femeie, oricât de jos a căzut, se 
poate oricând redresa, dacă i se oferă ajutorul moral, 
dacă i se întinde o mână plină de compasiune. Prima 
condiţie pentru a reveni la o viaţă decentă este să-ţi 
doreşti aceasta. Or, Maclovia, după cum înşivă vă veţi 
convinge peste câteva clipe, şi-o doreşte sincer. A fost 


„spălătoreasă”, între ghilimele desigur, s-a ocupat, 
împinsă negreşit de foame, de nevoi, de fatalităţile vieţii, 
cu acest tragic negoţ: şi-a oferit trupul pe străzile din 
Iquitos. Însă apoi, şi ajungem la partea cea mai 
interesantă, a lucrat în viciosul Pantiland. Ea ne va putea 
revela, în cunoştinţă de cauză, ce se ascunde sub 
denumirea asta de circ. Nenorocirile vieţii au împins-o pe 
Maclovia noastră în acest locaş al perdiţiei, unde un 
anume señor a exploatat-o şi a realizat suculente 
câştiguri din terfelirea demnităţii ei de femeie. Dar este 
preferabil ca ea însăşi să ne spună totul, cu simplitatea-i 
de femeie umilă, căreia nu i-a fost dat nici să înveţe 
carte, nici să se şlefuiască puţintel, primind în schimb 
„avantajele”, între ghilimele desigur unei imense 
experienţe la care a sortit-o cruzimea vieţii. Apropie-te 
niţel, Maclovia, şi vorbeşte fără teamă, fără false pudori, 
căci adevărul nu jigneşte, nu ucide. Microfonul îţi 
aparţine, Maclovia. 


Scurte arpegii. 


Mulţumesc, Mesageriile. Uite, chestia aia cu numele 
de familie nu-i pentru rudele mele, că-n afară de 
verişoara mea Rosita nu prea am rubedenii, apropiate 
vreau să spun. Că maică-mea a murit înainte ca eu să m- 
ocup de ce-ai zis tu, taică-meu s-a înecat într-o călătorie 
la Madre de Dios, iar singuru' meu frate a fugit în munţi 
ca să scape de serviciul militar, şi eu încă îl aştept să se- 
ntoarcă. Vezi tu, Mesageriile, numele ăsta de Maclovia e 
numai pentru tăvăleală, pe mine nu mă cheamă aşa, nu 
ştiu cum să-ţi explic mai bine, dar numele adevărat e 
pentru celelalte momente, pentru prietene de pildă. Iar 
tu m-ai adus aici ca să vorbesc numai de chestia aia 
dintâi, nu? Vezi, e de parcă aş fi două femei, nu una, 
fiecare făcând altceva, sub alt nume. Aşa m-am obişnuit, 
ce să-i faci. Îmi dau seama că nu mă explic prea bine, dar 
asta e. Ce, ce spui? A, da, am început să bat câmpii, aşa- 


i. Bun, atunci gata, vorbim doar de chestia aia, 
Mesageriile, şi-ţi spun cum vine cazul. Da, e-adevărat, 
înainte de-a intra la  Pantiland am lucrat ca 
„spălătoreasă”, aşa cum ai zis, şi-apoi la bordelul lui 
Mucea. Sunt unii care cred că „spălătoresele” câştigă cu 
nemiluita şi-o duc fain. Aiurea, asta-i o minciună cât 
toate zilele, Mesageriile. E o treabă nasoală care te 
termină, baţi drumurile toată ziulica şi ţi se umflă 
picioarele uite-atâta, de-obicei de pomană, că te-ntorci 
acasă mânioasă foc, fără să fi găsit un singur client mai 
acătării. Şi-n plus te rupe şi peştele tău în bătăi că nu i-ai 
adus bănuţi nici de ţigări. Şi-atunci o să mă-ntrebi: la ce- 
ţi trebuie un peşte. Păi, dacă n-ai niciunul, nu te mai 
respectă nimeni, poţi fi călcată-n picioare, jefuită, te 
simţi la cheremul oricui, şi-n plus, Mesageriile, cui să-i 
placă să trăiască aşa, singură, fără un tip acolo? Da, iar 
bat câmpii, stai că mă-ntorc îndată la subiect. Am spus-o 
numai ca să-nţelegi de ce, când s-a aflat că-n Pantiland 
se dau salarii fixe, duminici libere şi chiar călătorii 
plătite, desigur, „spălătoresele” au înnebunit de tot. Era 
superofertă, ceva nemaipomenit,  lozul câştigător, 
Mesagerule, îți poți da seama? Stai s-o iau pe rând: un 
loc de muncă sigur, fără nevoia de-a căuta clienţi, că 
erau mai mult decât berechet, şi mai erai şi tratată 
omeneşte. Ni s-a părut că visăm, te-ai prins? Păi, sigur c- 
am dat năvală cu toatele spre râul Itaya. Numai că, deşi 
ne-am repezit ca bezmeticele, posturile erau numărate, 
contracte erau puține, iar noi eram o hoardă de coarde, 
ay, pardon! Şi-n plus, cu o şefă ca Chuchupe nu intrai 
uşor. Domnul Pantoja asculta de ea, iar ea bine-nţeles că 
le prefera pe alea de lucraseră la bordelul ei din Nanay. 
De pildă, pe cele care veneau de la concurență, din 
casele lui Mucea, le tolera doar, le făcea o mie de mizerii 
şi le lua nişte comisioane babane. Pe noi, „spălătoresele”, 
ne trata şi mai rău încă, ne descuraja zicându-ne că 
domnului Pantoja nu-i plăceau deloc alea de veneau de 
pe stradă ca nişte cățele, că le prefera pe cele ce 


lucraseră la firme cunoscute. Adică la Casa Chuchupe, 
sigur. Fir-ar ea să fie a naibii, că m-a ţinut pe tuşă vreo 
patru luni pe puţin până să mă primească. De cum umbla 
vorba că-s posturi libere la Itaya, eu mă şi înfiinţam, dar 
mă loveam tot timpul de straja aia a naibii, Chuchupe. 
De-aia am intrat întâi la Mucea, nu la bordelul vechi, ci 
la ăla noul pe care l-a cumpărat de la Chuchupe, ăl din 
Nanay. Dar nici două luni n-am lucrat acolo, când iară se 
zvoni că-s locuri libere la Pantiland, am dat fuga acolo şi 
domnul PanPan a rămas zgâindu-se la mine la examinare 
şi mi-a zis „tu arăţi bine, fato, treci aici în rândul ăsta”. 
Aşa m-a ales, pentru boiul meu. Şi-aşa am intrat pân” la 
urmă la Pantiland, Mesagerule. Îmi aduc aminte bine de 
tot cum m-am prezentat a doua zi, când eram angajată 
deja, la vizita medicală. Eram la fel de fericită ca-n ziua 
primei comuniuni, ţi-o jur. Domnul Pantoja ne-a ţinut un 
spici, mie şi ălora patru care au fost alese odată cu mine. 
Ne-a făcut să bâzâim toate, zău, zicându-ne „de-acu' 
faceţi parte din altă categorie, sunteţi vizitatoare, nu 
târfuliţe, îndepliniţi o misiune, vă slujiţi Patria, colaboraţi 
cu Forţele Armate”, şi alte o droaie de chestii. Vorbeşte 
la fel de frumos ca tine, Mesagerule, care odată, îmi 
amintesc, ne-ai făcut să plângem grozav, pe Sandra, pe 
Păroşica şi pe mine. Eram pe râul Maranón, îmbarcate 
pe Eva, şi-ai început să spui la radio de bieţii orfelini de 
la Căminul pentru Minori, şi-am început să dăm apă la 
şoareci. 

— Îţi mulţumim, Maclovia, pentru buna ta părere în 
ce ne priveşte. Ne emoţionează să ştim că ajungem 
pretutindeni, în absolut toate mediile, şi că VOCEA 
MESAGERULUI e în stare să atingă fibrele intime ale 
fiinţelor celor mai încercate sau mai înăsprite de viaţă. 
Ce spui tu acuma e pentru noi o mare recompensă şi ne 
mângâie pentru multe şi mari nedreptăţi şi ingratitudini 
de care avem parte. Bun, Maclovia, vasăzică aşa ai căzut 
tu în mrejele peştelui din Pantiland. Ce s-a întâmplat 
după aceea? 


— Eu nu mai puteam de fericire, Mesagerule, cred 
că-ţi dai seama. Îmi petreceam ziua călătorind, vizitând 
cazărmile, bazele, campamentele din selvă, eu, care până 
atunci nu mă urcasem niciodată într-un avion. Prima 
oară când m-am suit în Dalila am murit de spaimă, m-a 
luat cu amețeli, cu crampe la stomac, cu fiori şi cu sudori 
reci. Dar, după aceea, dimpotrivă, mă încânta, auzeam 
„Voluntare pentru un convoi aerian!” şi mă prezentam 
de-ndată, „Eu, domnule Pantoja, puneţi-mă pe mine!” Şi- 
acu să-ţi mai spun ceva, Mesagerule, apropo de ce-ai zis 
înainte. Toate bune şi frumoase, faci nişte emisiuni 
grozave, cum a fost campania aia nemaipomenită în 
folosul orfanilor, da’ nimeni nu-nţelege de ce te iei de 
Fraţii Arcei, de ce-i vorbeşti de rău şi-i înjuri toată 
ziulica. Păi cum, Mesagerule, asta-i mare nedreptate, noi 
nu vrem decât să fie bine şi să-l mulţumim pe Domnul din 
cer. Cum? Mda, bine, mă-ntorc la ale mele, iartă-mă, dar 
trebuia să ţi-o spun în numele opiniei publice. Deci, ne 
duceam la cazărmi şi trupeţii ne primeau ca pe nişte 
regine. Dac-ar fi fost după ei, noi, fetele, trebuia să fi 
rămas acolo în vecii vecilor, făcându-le serviciul mai 
suportabil. Nu ştiau ce să ne mai facă, organizau 
plimbări şi distracţii, ne dădeau bărcile cu motor să 
ieşim pe râu, pregăteau frigărui pentru noi. Nişte atenţii 
de care nu prea ai parte în meseria asta a noastră, 
Mesageriile. În plus, aveai liniştea sufletească de a şti că 
munca e legală, nu mai trăiai cu spaima de poliţie, nu 
mai veneau hăndrălăii în uniformă să te stoarcă şi să-ţi 
răpească într-un minut câştigul pe-o lună. Ce siguranţă 
aveai ştiind că lucrai pentru militari, că eşti protejată de 
Armată! Am sau n-am dreptate? Păi, cine se mai putea 
lega de noi? Până şi peştii noştri se cuminţiseră, se 
gândeau de două ori până să ridice pumnul, de frică să 
nu-i turnăm soldăţeilor şi să nu-i umfle la pârnaie. Câte 
eram? Pe vremea mea, douăzeci. Dar acu-s patruzeci, 
fericitele de ele. Până şi ofiţerii se dădeau peste cap să 
ne intre-n voie, Mesageriile, ce crezi! Da, îl apucasem pe 


Dumnezeu de picior, şi m-apucă o tristeţe de moarte 
când mă gândesc că numai din prostie am ieşit din 
Pantiland. 

Adevărul e c-a fost vina mea, domnul Pantoja m-a 
dat afară pentru că într-o călătorie la Borja am dat bir cu 
fugiţii şi m-am măritat cu un sergent. Asta s-a întâmplat 
acu' câteva luni, care au fost ani pentru mine. Ce, e un 
păcat să te măriţi? Unul din lucrurile proaste în meseria 
asta de vizitatoare e că nu se primesc femei măritate, 
domnul Pantoja zice că-i incompatibilitate, da' eu zic că 
ăsta-i un mare abuz. Acu' trebuie să recunosc că ceasul 
rău m-a făcut să mă mărit, Mesagerule, că Teófilo s-a 
dovedit a fi destul de smintit la cap. Da' mai bine nu zic 
nimic rău de el, că-i arestat şi-o să mai stea mulţi ani la 
zdup. Se zice chiar că s-ar putea să-i împuşte, pe el şi pe 
ceilalţi „fraţi”. Tu chiar crezi aşa ceva? Aoleo, că pe 
bietul de bărbatu-miu nu l-am văzut nici de patru-cinci 
ori, asta a fost tot, să crăpi de râs, nu alta, dacă n-ar fi de 
fapt o mare tragedie. Şi când te gândeşti că eu l-am făcut 
„frate”! 

El nu se gândise niciodată nici la Arcă, nici la 
Fratele Francisco, nici la salvarea sufletului prin 
ridicarea de crud, până m-a cunoscut pe mine. Eu i-am 
vorbit de Arcă, eu l-am făcut să înţeleagă că-i lucru 
curat, de oameni buni, spre binele tuturor, şi nu prostiile 
pe care le îngână toţi zănatecii după care te iei şi tu, 
Mesageriile. Dar ce l-a făcut să se convertească a fost 
cunoştinţa directă cu „fraţii” din Santa Maria de Nieva, 
care ne-au ajutat aşa de mult când am fugit noi doi din 
campament. Ne-au hrănit, ne-au împrumutat bani, ne-au 
deschis inimile şi casele lor, Mesagerule. Şi-apoi, când 
Teófilo era sub zăvor la cazarmă, s-au dus să-l vadă, îi 
aduceau zilnic de mâncare. Aşa l-au făcut să vadă 
adevărurile lor, adevărurile noastre. Dar eu nu-mi 
puteam închipui c-o să se convertească în halul ăsta. Află 
c-atunci când l-au scos prima oară de la bulău, eu, care 
făcusem imposibilul s-ajung pân’ la el la Borja, m-am 


trezit că-i alt om. M-a primit zicându-mi „nu mai pot să 
m-ating de tine, eu mă fac apostol”. Că, dacă ţin 
neapărat, putem trăi împreună, da' numai ca „frate” cu 
„soră”, că apostolii trebuie să fie curaţi. Şi mai bine nu, 
c-asta ar fi o suferinţă pentru amândoi, mai bine să-şi 
urmeze fiecare separat calea vieţii, c-acuma suntem prea 
diferiţi, el alesese sfinţenia. Ca să vezi şi să nu crezi, 
Mesageriile, pân’ la urmă am rămas cu buzele umflate, 
nu tu Pantiland, nu tu soţ. Nici n-apucasem să mă-ntorc 
bine la Iquitos, când am aflat că l-au crucificat pe don 
Arévalo Benzas, la Santa Maria de Nieva, şi că Teófilo 
condusese totul. Alf, Mesagerule, ce-am simţit eu atunci 
nu-ţi pot spune, îl cunoscusem pe moşulică ăla, era şeful 
Arcei din sat, el ne-a ajutat cel mai mult, el ne-a 
îmbărbătat şi sfătuit. Da’ eu tot nu cred pătărania asta 
de care scriu atâta toate ziarele şi pe care ai repetat-o şi 
tu, Mesagerule, cum că Teófilo a pus oamenii să-l 
răstignească pe moş ca să rămână el şeful Arcei din 
Santa Maria de Nieva. Păi, nu-ţi dai seama, Mesagerule? 
Soţul meu ajunsese sfânt, voia să se facă apostol. Trebuie 
că-i adevărat ce-au mărturisit „fraţii”, şi-anume că 
moşneagul, simţindu-şi sfârşitul aproape, i-a chemat pe 
toţi şi i-a pus să se jure c-o să-l răstignească de îndată, ca 
să moară ca Domnul nostru lisus, eu aşa cred, că l-au 
ascultat şi i-au făcut pe plac. Bietul de Teófilo, sper să nu 
fi fost împuşcat, m-aş simţi răspunzătoare, nu vezi că eu 
l-am împins în chestia asta, Mesagerule? Cine şi-ar fi 
putut imagina c-o să sfârşească aşa, tocmai el care de- 
acu’ are religia în sânge? Da, da, bine, mă-ntorc la oile 
noastre. 

În sfârşit, după cum ţi-am spus, domnul Pantoja nu 
m-a iertat niciodată c-am fugit cu nenorocitu' ăsta de 
Teófilo, nu m-a mai lăsat să lucrez la Pantiland, deşi m- 
am rugat de el de n-am mai putut, iar acu, după tot ce ți- 
am povestit, nici c-o să mă mai primească vreodată. Dar 
trebuie şi eu să trăiesc, nu, Mesageriile? Ce nu ştii tu e 
că altă interdicţie de-a domnului PanPan e să se discute 


despre Pantiland: asta nu-i voie, nici în familie, nici cu 
prietenii, iar dacă eşti întrebată, te faci că nu ştii, că n-ai 
auzit, c-aşa ceva nu există. Nu-i asta altă absurditate? De 
parcă la Iquitos n-ar şti până şi pietrele ce-i ăla 
Pantilandul, ce-s alea vizitatoarele! Dar ce vrei, 
Mesageriile, fiecare cu doaga lui, şi domnul Pantoja e 
plin de manii, însă nu-i adevărat ce-ai zis mai adineaori, 
că-şi stăpâneşte cadânele Pantilandului cu mână de fier, 
cu biciul şi teroarea, ca un negustor de sclavi. 

Trebuie să fim drepţi. Totul acolo merge ca pe roate, 
că mai are o manie, şi-aceea-i ordinea. Noi cu toatele ne 
ziceam păi ăsta nu pare - un bordel, ci o cazarmă. Ne 
încolona, făcea apelu, stăteam smirnă când ne vorbea, n- 
aveai voie să mişti sau să trăncăneşti. Nu lipsea decât să 
ne conducă cu goarna, sau să ne pună să defilăm, ce mai, 
era de tot hazul. Dar maniile astea ale lui erau mai 
degrabă haioase şi nu supărau pe nimeni. Noi i le 
treceam cu vederea, nu contau, fiindcă, pe de altă parte, 
zău că era drept, cinstit şi cumsecade. Abia când i s-au 
aprins  călcâiele după Braziliancă au început şi 
nedreptăţile, c-o favoriza tot timpul, de pildă îi dădea 
singura cabină individuală de pe Eva când călătoream. I- 
a căzut cu tronc ştoalfa, îl are la degetu' mic, ţi-o jur. 
Aoleu, sper că n-ai înregistrat şi asta! mai bine şterge, nu 
vreau scandal cu Braziliancă, aproape că-i vrăjitoare şi, 
mai ştii, mă deoache. Ptiu, drace, asta mi-ar mai lipsi, păi 
nu ştii c-are vreo două cadavre pe conştiinţă? Aşa-i cum 
îţi spun, dar tu mai bine şterge ce-am zis de ea şi de 
domnul Pantoja, că la urma urmei fiecare are dreptu' să 
se-namoreze de cine vrea, nu crezi? Da' eu tot zic că 
domnul Pantoja m-ar fi iertat pentru fuga aia a mea cu 
Teófilo, dacă n-ar fi venit chestia ailaltă, scrisoarea către 
soţia lui, pe care nici n-am scris-o eu, ci i-am dictat-o 
verişoarei mele Rosita, educatoarea. Aici am dat-o-n bară 
rău de tot şi m-am prăjit. Adică mi-am tăiat craca de sub 
picioare, Mesageriile, eu cu mâna mea. Da' ce vrei, eram 
disperată, crăpăm de foame, aş fi făcut orice ca să mă 


angajeze iară domnul PanPan. Şi-n plus, voiam să-l ajut şi 
pe Teófilo, care trăia doar cu pâine şi apă într-o carceră, 
la Borja. E adevărat că Rosita m-a avertizat: „Fad o 
nebunie, verişoaro”. Da' nu mi s-a părut aşa. M-am 
gândit să înmoi fibrele inimii soţiei lui, s-o fac să-i fie 
milă, să vorbească cu bărbat-su să mă primească înapoi. 
A fost prima dată când l-am văzut atât de mânios, 
credeam c-o să mă omoare. Eu, toanta, crezând că 
nevastă-sa i-a pus o vorbă bună despre mine, că l-a 
înduioşat, m-am dus să-l văd la Pantiland, sigură c-o să- 
mi zică te iert, te pun să plăteşti o amendă, du-te de-ţi fă 
vizita medicală şi treci iar la treabă. Când colo, era gata 
să-şi scoată revolverul, Mesagerule. M-a porcăit cum i-a 
venit la gură, tocmai el care nu obişnuieşte să înjure. 
Avea ochii roşii, se poticnea când vorbea, făcea spume la 
gură. Mi-a zis că i-am distrus căsnicia, c-am înjunghiat-o 
drept în inimă pe nevastă-sa, că maică-sa a leşinat şi-a 
căzut cu zgăibăracele-n sus. A trebuit s-o rup la fugă din 
Pantiland, c-am crezut c-o să mă bată. Vai de capul lui, 
nu, Mesagerule? Nevastă-sa nu ştia nimic, da' absolut 
nimic de toată daravera, s-a dat totul pe faţă prin 
scrisoarea aia a mea. Uy ce mai belea, da' eu nu-s 
ghicitoare să ştiu câte-n lună şi-n stele, cum să-mi treacă 
prin cap că doamna n-avea habar cam ce-nvârtea domnu’ 
soţ ca s-aducă bani în casă. Mai sunt şi oameni din ăştia 
naivi pe lume, nu? Pare-se că nevastă-sa l-a lăsat şi-a 
plecat întins la Lima cu fetiţa, de-a rămas şi fără aia 
mică. Vezi şi tu ce dandana s-a iscat din cauza mea. Aşa 
că iar m-am apucat de vechea meserie de „spălătoreasă”. 
Mucea n-a mai vrut să mă primească, că cică l-am trădat 
plecând la Pantiland. A stabilit el legea asta, c-altfel 
rămânea firma lui fără femei: care pleacă să lucreze 
pentru domnul PanPan - adio şi n-am cuvinte, la el să nu 
se-ntoarcă. Vasăzică, la Mucea n-am căutare, aşa c-am 
luat-o iar de la capăt, bătând străzile în sus şi-n jos, fără 
să-mi pot plăti nici măcar un peşte al meu să mă apere. 
Toate ar fi cum ar fi, Mesagerule, dacă nu mi-ar fi apărut, 


colac peste pupăză, şi varicele astea la picioare, na, uite, 
ai mai văzut vreodată pulpe atât de umflate, Mesagerule? 
Peste tot e cald de mori, da' eu trebuie să port ciorapi 
groşi, să nu se vadă, c-altfel cum mai fac rost de clienţi? 
Cam asta e, Mesagerule, nu mai ştiu ce să-ţi spun, 
povestea mea s-a încheiat. 

— Bun, foarte bine, Maclovia, într-adevăr îţi 
mulţumesc pentru francheţea şi spontaneitatea ta, în 
numele tuturor ascultătorilor VOCII MESAGERULUI, de 
la Radio Amazon, care, sunt convins, îţi înţeleg drama şi 
te căinează pentru asprimea sorții. Îţi rămânem cu toţii 
extrem de recunoscători că ai venit aici şi ne-ai adus o 
mărturie atât de prețioasă, denunţând scabroasele 
activităţi ale lui Barbă Albastră de pe râul Itaya, deşi nu- 
ti dăm dreptate atunci când crezi că toate nenorocirile ţi 
se trag de la darea afară din Pantiland. Noi credem că 
dubiosul domn Pantoja, expulzându-te de acolo, ţi-a făcut 
un mare serviciu, sigur că neintenţionat, acordându-ţi 
şansa să te regenerezi, revenind la viaţa cinstită şi 
normală pe care, negreşit, ţi-o doreşti, iar noi ţi-o dorim 
în egală măsură. Rămâi cu bine, Maclovia. 


Scurte arpegii. Anunţuri comerciale înregistrate pe 
disc şi bandă: 30 secunde. Scurte arpegii. 


Ultimele cuvinte ale acestei nefericite femei ale 
cărei mărturii tocmai vi le-am adus la cunoştinţă, dragi 
ascultători - mă refer la ex-vizitatoarea Maclovia - au 
pus, cu tot tragismul, degetul pe rana unei tenebroase 
afaceri dramatice şi dureroase, care dezvăluie, mai bine 
decât o fotografie sau un film în tehnicolor, idiosincrazia, 
în sens de „caracter propriu” al personajului care se 
poate făli cu sinistrul privilegiu de-a fi creat la Iquitos cel 
mai nebănuit şi mai pervers bordel din toată ţara, de nu 
cumva din toată America de Sud. Şi asta întrucât e pe 
deplin adevărat că domnul Pantaleón Pantoja are o 
familie, mai bine zis avea, şi că a dus o viaţă dublă, pe 


de-o parte bălăcindu-se în mâlul puturos al negoţului cu 
sexul, şi pe de altă parte făţărind o viaţă casnică demnă 
şi respectabilă, bazată doar pe neştiinţa acelor fiinţe 
dragi, soţia şi fiica minoră, în ce priveşte adevăratele-i şi 
teribilele-i activităţi. Dar într-o zi a strălucit lumina 
adevărului în nenorocitu-i cămin, iar soţia sa a înlocuit 
ignoranţa în care trăise, cu spaima, ruşinea şi, pe drept 
cuvânt, cu mânia. La modul cel mai demn, cu întreaga-i 
nobleţe de mamă jignită, de soţie înşelată în onoarea-i 
cea mai sfântă, această doamnă cinstită s-a hotărât să-şi 
părăsească pângăritul cămin în care, acum, domnea 
scandalul. Ei bine, la aeroportul Locotenent Bergerf, din 
Iquitos, pentru a-i împărtăşi durerea şi a o conduce până 
la scăriţa modernei aeronave Faucett care o va purta 
departe-departe de iubitul nostru oraş, SE AFLA 
MESAGERUL. 


Scurte arpegii, zgomotul motorului de avion: 
creşte, descreşte şi rămâne ca fundal sonor. 


— Bună ziua, distinsa mea doamnă. Sunteţi doamna 
Pantoja, aşa-i? Mă bucur să vă pot saluta. 

— Da, eu sunt. Dar dumneavoastră cine sunteţi? Şi 
ce-aveţi acolo, în mână? Gladycita, fetiţo, taci odată că 
mă calci pe nervi! Alicia, dă-i suzeta, poate se potoleşte, 
că-mi crapă capul! 

— Sunt Mesagerul, de la Radio Amazon, la ordinele 
dumneavoastră, stimată doamnă. Îmi permiteţi să vă 
răpesc doar câteva clipe din preţiosul timp de care mai 
dispuneţi, pentru un scurt interviu? 

— Să-mi luaţi un interviu? Mie? De ce? 

— Despre soţul dumneavoastră, doamnă. Despre 
mult prea cunoscutul şi celebrul Pantaleón Pantoja. 

— Atunci mergeţi de-i luaţi lui interviul, domnule, eu 
nu vreau să mai ştiu nimic de acest personaj, nici de 
toată celebritatea lui care mă face să râd, nici de oraşul 
ăsta scârbos pe care sper să nu-l mai văd nici în poze. 


Apropo, vă rog şi eu ceva: daţi-vă la o parte, domnule, nu 
vedeţi că-mi striviţi fetiţa? 

— Vă înţeleg durerea, doamnă, şi ascultătorii noştri 
vă înţeleg la fel de bine, aflaţi că aveţi parte de întreaga 
noastră simpatie. Ştim că doar suferinţa vă face să vă 
exprimaţi atât de ofensator la adresa Perlei Amazonului, 
care nu v-a făcut nimic. Dimpotrivă, aş zice, soţul 
dumneavoastră îi face mult rău acestui ţinut. 

— lartă-mă, Alicia, ştiu că eşti loretană, dar îţi jur c- 
am suferit atât de crâncen în oraşul ăsta al tău, încât am 
ajuns să-l urăsc din tot sufletul şi nu vreau să-l mai revăd 
niciodată, va trebui să vii tu să mă vizitezi la Chiclayo. 
Uite, mi se umplu iar ochii de lacrimi şi mă vede toată 
lumea, Alicia, ay ce ruşine! 

— Nu plânge, Pochita, iubito, nu plânge, ţinte tare. 
Şi eu, tâmpită, nici batistă n-am luat. Dă-mi-o mie pe 
Gladycita, o ţin eu. 

— Dati-mi voie să vă ofer batista mea, distinsă 
doamnă. Luaţi-o, vă rog, vă implor! Şi nu vă ruşinaţi să 
plângeţi, că plânsul la o nobilă femeie e ca rouă la flori, 
doamnă Pantoja. 

— Dar ce vă ţineţi atâta de mine, auzi tu, Alicia, ce 
tip sâcâitor! Nu v-am zis că n-o să vă dau niciun interviu 
despre bărbatu-meu? Care n-o să se mai numească aşa 
mult timp, că-i jur, Alicia, de cum pun piciorul la Lima, 
mă şi duc frumuşel la avocat şi pornesc divorţul. Aş vrea 
eu să-i văd pe ăia că nu mi-o dau mie pe Gladycita s-o 
cresc, după toate porcăriile pe care le face aici 
nemernicul ăla. 

—  Întocmai, întocmai, doamnă Pantoja, de aceea 
cutezăm să vă cerem câteva cuvinţele sau o declaraţie, 
ceva, oricât de scurte. Şi asta fiindcă, desigur, aţi aflat de 
ciudatul negoţ la care s-a... 

— Plecaţi, domnule, duceţi-vă odată, dacă nu vreţi 
să chem poliţia. M-aţi sâcâit destul, vă avertizez că nu-s 
dispusă să suport mitocănii în aceste momente. 

— Mai bine nu-l insulta, Pochita, că dacă te-atacă în 


emisiunea aia a lui, ce-o să zică lumea? Alte bârfe, alte 
trăncăneli. Vă rog, domnule, înţelegeţi-o, e extrem de 
supărată, pleacă din Iquitos, nu-i arde să vorbească la 
radio de pătimirea ei. Nu se poate să n-o înţelegeţi. 

— Cum de nu, sigur c-o înţelegem, stimată 
domnişoară. Ştiind că doamna Pantoja se pregăteşte să 
plece din cauza activităţilor prea puţin lăudabile la care 
se pretează domnul Pantoja în acest oraş şi care i-au 
atras energicul reproş al cetăţenilor, noi... 

— Ay ce ruşine, Alicia, păi, vezi că toată lumea ştia, 
toată lumea, numai eu nu, ay că proast-am fost, idioata 
şi super-toanta de mine, îl urăsc pe banditul ăla, cum a 
putut să-mi facă una ca asta! În viaţa mea n-o să-i mai 
adresez cuvântul, mă jur, n-o să-l las s-o vadă pe 
Gladycita, să mi-o mânjească. 

— Calmează-te, Pocha. Uite, sunt chemaţi pasagerii, 
pleacă avionul tău. Ce păcat că pleci, Pochita. Dar ai 
dreptate, dragă, s-a purtat atât de urât omul ăla, încât nu 
mai merită să stai cu el. Gladycita, iubită mică, dă-i un 
pupic lui tanti Alicia, hai, pupic, pupic! 

— Îţi scriu imediat, Alicia. Mii de mulţumiri pentru 
tot, nu ştiu ce m-aş fi făcut fără tine, ai fost singura mea 
consolare în săptămânile astea aşa de hidoase. Rămâne 
cum am stabilit, nu le spui nimic nici lui Panta, nici 
doamnei Leonor, decât peste două-trei ore, ca să nu 
cheme prin radio şi să întoarcă avionul din zbor. Pa, 
alicia, pa şi puşi. 

— Vă doresc călătorie plăcută, doamnă Pantoja. Vă 
vor însoţi în zbor cele mai calde urări de bine ale 
ascultătorilor noştri şi generoasa noastră compasiune 
pentru drama dumneavoastră personală, care este într- 
un fel şi a noastră, şi a scumpului nostru oraş. 


Scurte arpegii. Anunţuri comerciale înregistrate pe 
disc şi bandă: 30 secunde. Scurte arpegii. 


Şi pentru că ceasul Movado al studioului nostru 


arată orele optsprezece şi jumătate fix, trebuie să ne 
încheiem programul cu acest impresionant document 
radiofonic care ne dezvăluie cum, în neagra-i odisee, 
stăpânul Pantilandului n-a şovăit să-şi sacrifice familia, 
umplând-o de durere şi sfâşieri, aşa cum procedează şi 
cu minunatul nostru ţinut, a cărui unică vină este aceea 
de a-l fi primit şi găzduit cu braţele deschise. Vă dorim în 
continuare o seară plăcută, dragi ascultători. Aţi urmărit 
emisiunea... 


Măsuri din valsul La Contamanina; cresc, descresc 
şi rămân ca fundal sonor. 


VOCEA MESAGERULUI! 


Măsuri din valsul La Contamanina; cresc, descresc 
şi rămân ca fundal sonor. 


O jumătate de oră de comentarii, critici, anecdote, 
informaţii, întotdeauna în slujba adevărului şi dreptăţii. 
Vocea care captează şi difuzează pe calea undelor pulsul 
întregii 

Amazonii. Un program viu şi pur şi simplu uman, 
scris şi difuzat de cunoscutul ziarist German Leudano 
Rosales. 

MESAGERUL, transmis zilnic, de luni până sâmbătă, 
între orele 18 şi 18, 30, de Radio Amazon, principala 
staţie radioemiţătoare a orientului peruan. 


Măsuri din valsul La Contamanina; 
cresc, descresc şi se întrerup complet. 


Noaptea de 13 spre 14 februarie 1958 
Răsună gongul, ecoul rămâne vibrând în aer, şi 


Pantaleón Pantoja gândeşte: „A plecat, te-a părăsit, ţi-a 
luat fetiţa”. Se află la postul de control, cu mâinile 


sprijinite pe balustradă, rigid şi sumbru. Încearcă să uite 
de Pochita şi de Gladys, se străduieşte să nu plângă. Iar 
acum, pe deasupra, l-a apucat o mare groază. Gongul a 
răsunat din nou şi el gândeşte: „larăşi şi iarăşi 
îngrozitoarea defilare a dublilor”. Transpiră, tremură, 
inima îi jinduieşte după verile când putea să dea fuga să- 
şi culce capul în poala doamnei Leonor. Gândeşte: „Te-a 
părăsit, nu-ţi vei vedea fiica crescând, n-au să se-ntoarcă 
niciodată”. Dar, făcând haz de necaz, singur se 
îmbărbătează şi se concentrează asupra spectacolului. 

La o primă vedere, n-ar fi motive de panică. Curtea 
interioară a centrului logistic s-a dilatat până la 
dimensiunile unei arene romane sau ale unui stadion, 
însă, excepţie făcând de proporţiile ei monumentale, a 
rămas la fel: iată înaltele panouri de afişaj pline de 
cartoane şi cartonaşe cuprinzând indicaţii, lămuriri, 
proverbe şi instrucţiuni, iată bulumacii vopsiți în culorile 
simbolice roşu şi verde, iată hamacele, fişierele 
vizitatoarelor, paravanul alb al Asistenţei Sanitare şi cele 
două canaturi mari ale porţii cu zăvorul pus. Nimeni, 
nicăieri. Dar acest peisaj familiar şi nelocuit nu-l 
linişteşte pe Pantaleón Pantoja. Tulburarea i se 
accentuează şi un ţiuit neiertător i s-a instalat în urechi. 
Stă ţeapăn, speriat, aşteptând şi repetându-şi „Biata 
Pochita, biata Gladycita, bietul Pantita”. Elastic şi 
întârziat, sunetul gongului îl face să tresară: o să 
înceapă, îşi cheamă în ajutor toată voinţa, întregu-i simţ 
al ridicolului, în taină cerşeşte sprijinul Sfintei Rosa din 
Lima, al pruncului-martir din Moronacocha, ca să nu 
sară ars, să nu se repeadă pe scăriţă în jos ca scăpat din 
puşcă şi să nu dea bir cu fugiţii din centrul logistic. 

Tocmai s-a căscat (încetişor) poarta dinspre 
debarcader şi Pantaleón observă siluete ceţoase, stând 
smirnă, aşteptând ordinul să intre în centrul logistic. 
„Dublii, dublii”, gândeşte el, cu părul măciucă, simțind 
cum trupul începe să i se răcească de jos în sus: tălpile, 
gleznele, genunchii. Dar defilarea a început deja şi nimic 


nu-i justifică panica. E vorba doar de cinci soldaţi care, în 
şir indian, vin dinspre ponton spre centrul de comandă, 
fiecare trăgând de un lanţ la capătul căruia se zbate, 
sare, înaintează - ce? Pradă unei spaime care îi umple 
palmele de sudoare şi face să-i clănţăne dinţii, Pantaleón 
Pantoja îşi întinde gâtul şi capul, îşi ascute privirea, 
iscodeşte avid: sunt căţei. Un suspin de uşurare îi umflă 
şi dezumflă pieptul: îi vine inima la loc. Nu mai trebuie 
să se teamă, spaima i-a fost tembelă, nu-s dublii, ci doar 
câţiva exponenţi ai celui mai bun prieten al omului. 
Răcanii s-au apropiat, dar sunt încă destul de departe de 
postul de comandă. Acum, Pantaleón Pantoja îi distinge 
ceva mai bine: între un soldat şi următorul se aştern 
câţiva metri de lumină, iar cele când animăluţe sunt 
dichisite frumos, ca pentru un concurs. Se vede că au 
fost spălaţi bine, tunşi, periaţi, pieptănaţi, parfumaţi. Toţi 
poartă la gât nu numai obişnuita zgardă, ci şi panglici 
Toş-verzi cu cocarde cochete şi funde mari. 

Răcanii merg foarte serioşi, cătând drept înainte, 
nici prea grăbiţi, nici prea zăbavnici, fiecare la mică 
distanţă de animalul pe care îl are în grijă. Căţeluşii se 
lasă conduşi fără dificultate. Au forme, culori şi 
dimensiuni felurite: şoricar, dog danez, ciobănesc, 
chihuahua şi lup. 

Pantoja îşi spuse: „Mi-am pierdut soţia şi fiica, dar, 
cel puţin, ce se va întâmpla aici nu va fi atât de atroce 
ca-n alte dăţi”. li vede pe soldaţi apropiindu-se şi se 
simte murdar, ticălos, rănit şi are impresia că pe tot 
trupul, de sus în jos şi de la dreapta la stânga, i se lăţeşte 
o erupție de râie. 

Când gongul răsună iar - de data asta vibrația este 
acidă şi parcă şerpuitoare -, Pantaleón Pantoja tresare 
puternic şi se frământă neliniştit. Îşi spune: „Nu încălzi 
şerpi la sân”. Face încă un efort şi priveşte: ochii îi ies 
din cap, inima îi bate atât de tare, încât ar putea pocni ca 
o pungă de plastic. Şi-a încleştat mâinile pe balustradă şi 
degetele îl dor. Răcanii simt acum foarte aproape şi le-ar 


putea distinge trăsăturile dacă s-ar uita la ei. Dar el n- 
are ochi decât pentru ceea ce se împleticeşte, alunecă şi 
se zbate la capătul lanțurilor: acolo unde înainte erau 
căţeii, acum sunt nişte forme mari, însufleţite şi hidoase, 
nişte fiinţe care îi repugnă şi îl fascinează. Ar vrea să le 
examineze bine, pe rând, una, după alta, în amănunt, să- 
şi întipărească în minte imaginile lor abrupte, înainte să 
dispară, dar nu le poate individualiza: ochii i se mută de 
la una la alta sau le cuprinde dintr-odată, pe de-a- 
ntregul. Sunt enorme, la graniţa dintre omenesc şi 
simiesc, cu cozi care zvâcnesc în aer, cu mulţi ochi, cu 
mamele ce se târâie pe jos, cu coame cenuşii, cu solzi 
fremătători, cu gheare curbe care scrâşnesc ca burghiele 
pe dale, cu trompe păroase, cu urdori şi bale şi limbi 
colcăind de muşte. Au buze de iepure, plăgi sângerânde, 
nări din care atârnă şiraguri de muci, picioare cuirasate 
de bătături, negi, cruste şi blănuri ca din sârmă 
ghimpată pe care tremură şi saltă, precum maimuţele în 
junglă, nişte păduchi uriaşi. Pantaleón Pantoja se 
hotărăşte să dea cinstea pe ruşine şi să-şi ia picioarele la 
spinare. Să fugă, s-o ia la sănătoasa. Groaza îi smulge 
dinţii din gură şi-i cad pe genunchi ca boabele de 
porumb: dar i-au legat mâinile şi picioarele de 
balustradă, aşa că nu se va putea mişca până ce ei nu vor 
defila prin faţa postului de comandă. Se roagă să se 
îndure cineva, să-i zboare creierii şi să pun capăt 
chinului ăluia insuportabil. 

Dar iarăşi răsună gongul - ecoul lui interminabil îi 
vibrează în fiecare nerv în parte - şi-acum primul soldat 
se mişcă cu încetinitorul şi-i trece pe dinainte. Legat 
fedeleş, înnebunit, neutralizat, Pantaleón Pantoja vede: 
nu-i nici câine, nici monstru. Figura înlănţuită care 
zâmbeşte pişicher e o doamnă Leonor peste ale cărei 
trăsături s-au suprapus, neînlocuindu-le însă, cele ale lui 
Leonor Curinchila, şi la al cărei schelet slăbănog s-au 
altoit - „iară, iară”, îşi spune, înghițind fiere, Pantaleón 
Pantoja - ţâţele, bucile, mersul protuberant şi valurile de 


carne ale lui Chuchupe. „Nu contează c-a plecat Pocha, 
băieţel, o să am eu grijă de tine, ca-ntotdeauna”, zice 
doamna Leonor. Face o reverență şi se îndepărtează. El 
n-are timp să se gândească, fiindcă a şi apărut al doilea 
răcan: faţa e a  Mesagerului, ca şi corpolenia, 
dezinvoltura animalică şi microfonul din mână. Insă 
uniforma şi stelele de general sunt ale Tigrului Collazos, 
ca şi felul de a-şi umfla pieptul şi de a-şi scărpina 
mustaţa, ca şi aplombul bonom al zâmbetului şi 
transparentu-i dar de-a porunci. Se opreşte o clipă, exact 
cât are nevoie ca să ducă microfonul la gură şi să 
răcnească: „Curaj, căpitane Pantoja: Pochita va fi vedeta 
Serviciului de Vizitatoare din Chiclayo. Cât despre 
Gladycita, o vom numi mascota convoaielor noastre”. 
Răcanul trage de lanţ şi Mesagerul Collazos se 
îndepărtează sărind într-un picior. Acum se află dinaintea 
lui, chel, mărunţel în uniforma lui verde, arătându-i 
spada goală care scânteiază mai stins decât ochii-i 
sarcastici, generalul Ciupitu Scavino. Latră: „Văduvoiule, 
încornoratule, tâmpitule! Pantaleón, fătălău, neghiob!” Şi 
se îndepărtează în pas uşor, mişcându-şi fălos gâtul în 
zgardă. Dar iacătă deodată, mustrător şi sever în sutana- 
i întunecată, binecuvântându-l cu răceală, un comandant 
Beltrân cu ochii traşi spre tâmple şi cu o voce mieroasă: 
„În numele maltilului din Motonacocha, te condamn să 
rămâi fără soţie şi fără fiică, pentlu totdeauna, señol 
Pantaleón”. Împiedicându-se în poalele sutanei şi 
prăpădindu-se de râs, părintele Porfirio se îndepărtează 
şi el pe urmele celorlalţi. Şi iat-o şi pe cea care încheie 
defilarea. Pantaleón Pantoja se zbate, muşcă, încearcă 
să-şi elibereze mâinile ca să ceară iertare, să-şi scuipe 
căluşul din gură ca să implore, dar strădaniile îi sunt 
inutile şi figura cu o siluetă graţioasă, cu plete negre, cu 
ten auriu-roşcat şi buze purpurii este acolo, jos, 
aureolată de o tristeţe infinită. Îşi spune: „Te urăsc, 
Brazilianco”. Figurina zâmbeşte îndurerată şi vocea i se 
umple de melancolie: „N-o mai recunoşti pe Pochita a ta, 


Panta?” Se întoarce pe jumătate şi se îndepărtează, trasă 
de soldatul care mânuieşte lanţul cu forţă. Se simte beat 
de singurătate, furie şi spaimă, iar gongul îi ciocăneşte 
bubuitor în auz. 

— Scoală, băieţel, e deja şase - bate la uşă, intră în 
dormitor, îl sărută pe Panta pe frunte doamna Leonor. A, 
te-ai trezit deja. 

— M-am duşat şi m-am ras de mai bine de-o oră, 
mamă - cască, face un gest de lehamite, îşi încheie 
cămaşa, se apleacă Panta. Am dormit ca vai de lume, 
iarăşi blestematele de coşmaruri. Mi-ai pregătit totul? 

— 'Ţi-am pus rufe şi haine pentru trei zile - dă din 
cap că da, iese, se întoarce târând o valiză, arată hainele 
împăturite doamna Leonor. O să-ţi ajungă? 

— Oho, şi-ncă cum, voi lipsi doar două - îşi pune 
şăpcuţa de jocheu, se priveşte în oglindă Panta. Plec la 
Huallaga, unde-i Mendoza, un vechi coleg. Am fost 
împreună şi la şcoala din Chorrillos. Nu l-am mai văzut 
de-o sută de ani. 

— Bun, până acum n-am vrut să-i dau importanţă, 
fiindcă nu părea să aibă - citeşte telegrame, se consultă 
cu oficialităţile, studiază rapoarte, asistă la reuniuni, 
vorbeşte prin staţia radio generalul Scavino. Jandarmeria 
ne cere ajutor de câteva luni, că nici ei nu mai răzbesc cu 
toţi fanaticii ăia. Da, sigur, ai Arcei. Ai primit referatele? 
Treaba se-mpute. Două noi încercări de răstignire, 
săptămâna asta. La Puerto America şi la Dos de Mayo. 
Nu, Tigrule, nu i-au prins. 

— Dar măcar bea-ţi laptele, Pantita - îi umple 
ceaşca, îi pune zahăr, dă fuga la bucătărie, aduce pâine 
doamna 

Leonor. Şi pâinea prăjită cui o laşi? O ung cu unt şi- 
ţi pun şi niţică marmeladă. Mănâncă ceva, băieţel, te 
TOg. 

— Doar o gură de cafea, atât - rămâne în picioare, 


soarbe o înghiţitură, se uită la ceas, se impacientează 
Panta. Nu mi-e foame, mamă. 

— O să te îmbolnăveşti - zâmbeşte îndurerată, 
stăruie cu blândeţe, îl ia de braţ, îl obligă să stea jos 
doamna Leonor. Abia de îmbuci câteva ceva în goană, 
eşti numai piele şi os. Nervii mei o să cedeze, Panta. Nu 
mănânci, nu dormi, munceşti ca apucatul toată ziua. Asta 
nu mai poate dura, o să faci tuberculoză. 

— Taci, mamă, nu fi prăpăstioasă - se resemnează, 
dă cana pe gât, scutură din cap, mănâncă o felioară de 
pâine prăjită, îşi clăteşte gura Panta. După ce-ai împlinit 
treizeci de ani, secretul sănătăţii e postul. Mă simt 
perfect, nu-ţi face probleme. Uite-aici ceva bani, dacă ai 
nevoie. 

— Iarăşi fluieri La Raspa - îşi astupă urechile 
doamna Leonor! Nu-ţi închipui cât am ajuns să detest 
melodia asta nenorocită! Şi pe Pocha o scotea din minţi. 
Nu poţi fluiera orice altceva? 

— Fluieram? Nici nu mi-am dat seama - se înroşeşte 
la faţă, tuşeşte, intră în dormitor, abia de se uită la o 
fotografie, apucă valiza, se întoarce în sufragerie Panta. 
Apropo de Pocha, dacă soseşte vreo scrisoare de la ea... 

— Nu-mi place s-amestec Armata în dandanaua asta 
- cugetă, e preocupat, şovăie, încearcă să prindă o 
muscă şi dă greş Tigrul Collazos. Să vânezi vrăjitori şi 
fanatici e treaba popilor şi, cel mult, a poliţiei. Dar nu a 
soldaţilor. Chiar aşa de nasoală e situaţia? 

— Ştiu, ştiu, ţi-o păstrez ca pe moaşte şi ţi-o dau de 
cum te-ntorci, nu-mi da sfaturi prosteşti - se supără, 
îngenunchează, îi lustruieşte pantofii, îi perie pantalonii, 
cămaşa, îl mângâie pe faţă doamna Leonor. Vino să te 
binecuvântez. Du-te cu Dumnezeu, băieţel, şi încearcă, fă 
ce poţi să... 

— Ştiu, ştiu, să nu mă uit la ele, să nu le vorbesc - 
închide ochii, strânge din pumni, îşi întoarce faţa Panta. 
O să le dau ordinele în scris şi stând cu spatele la ele. 
Vezi, nici tu nu-mi dai sfaturi prea inteligente, mamă. 


— Doamne, ce ţi-am făcut să mă pedepseşti astfel - 
suspină, ridică braţele la cer, se exasperează, bate din 
picior doamna Leonor. Fiul meu printre femei pierdute, 
douăzeci şi patru de ore pe zi şi din ordinul Armatei! Am 
ajuns de ruşinea întregului Iquitos, lumea m-arată cu 
degetul pe străzi. 

— Linişteşte-te, mămico, nu plânge, te implor, n-am 
timp acum - o ia cu braţul pe după umeri, o mângâie, o 
sărută pe obraz Panta. lartă-mă dacă ţi-am vorbit cam 
răstit. Sunt şi eu puţin nervos, nu te supăra pe mine. 

— Dacă taică-tu şi bunică-tu ar mai fi trăit, mureau 
de ruşine - îşi şterge ochii cu marginea fustei, arată spre 
un portret îngălbenit doamna Leonor. Cred că se 
răsucesc în mormânt ştiind ce însărcinare ai primit. Pe 
vremea lor, ofiţerii nu erau umiliţi cu asemenea treburi. 

— De opt luni îmi spui aceleaşi şi-aceleaşi lucruri de 
patru ori pe zi - strigă, regretă că a strigat, coboară 
vocea, zâmbeşte de formă, explică Panta. Sunt militar, 
ordinu-i ordin şi, până nu-mi dau altul, eu trebuie să-mi 
fac bine treaba. Ţi-am mai zis că, pot să te trimit la Lima, 
mămico, dacă vrei. 

— Destul de surprinzător, da, domnule general - 
scotoceşte într-o mapă, scoate un vraf de cartoane şi 
fotografii, face un pachet, îl sigilează şi ordonă trimiteţi 
asta la Lima colonelul Peter Casahuanqui. La ultimul 
control inopinat al boarfelor cazone am descoperit că 
jumate din soldaţi aveau la ei rugăciuni de-ale Fratelui 
Francisco, sau mici stampe cu pruncul-martir. Vă trimit 
imediat nişte mostre. 

— Eu nu-s ca anumite persoane cane lasă omul la 
greu, nu mă confunda - se oţărăşte, îşi agită degetul 
arătător, ia o poziţie belicoasă doamna Leonor. Nu-s ca 
altele care se cărăbănesc de la o zi la alta, fără un rămas- 
bun, fără o vorbă la despărţire şi-şi lasă fiica fără tată. 

— Nu începe acum şi cu Pocha - merge pe culoar, se 
loveşte de o jardinieră, înjură printre dinţi, se freacă la 
gleznă Panta. A devenit o altă obsesie de-a ta, mamă. 


— Dacă ea n-ar fi răpit-o pe Gladycita, tu n-ai fi 
ajuns în halul ăsta - deschide uşa de la stradă doamna 
Leonor. Crezi că nu văd cum te macină dorul de-aia mică, 
Panta? Hai, pleacă odată. 

— Hai că nu mai pot, iute, iute - suie scăriţa Evei, 
coboară în cabină, se trânteşte pe pat, susură Pantita. 
Ciupeşte-mă unde-mi place mai mult. Pe gât, pe 
urechiuşă. Da' nu numai pupături şi ciupituri, ci şi 
ronţăieli, alene. Hai, să te văd, dă-i drumu”. 

— Cu plăcere, Pantita - suspină, se uită la el 
plictisită, arată spre debarcader, trage perdeluţa peste 
hublou Braziliancă. Dar aşteaptă măcar să plece Eva. 
Subofiţerul Rodriguez şi marinarii intră şi ies tot timpul. 
Nu la mine mă gândesc, ci la tine, golănaşule. 

— N-aştept nicio clipă - îşi smulge cămaşa, îşi dă 
pantalonii jos, îşi aruncă cât colo pantofii şi ciorapii, se 
sufocă Pantaleón Pantoja. Încuie cabina, vino. Muşcă-mă, 
ciupeşte-mă. Să te văd. 

— Of, Doamne, nu te mai saturi, Pantita - trage 
zăvorul, se dezbracă, se urcă în pat, se pisiceşte 
Braziliancă. Tu-mi dai de furcă cât un regiment. Ce plasă 
am luat cu tine! Când te-am văzut prima oară, m-am 
gândit că nu ţi-ai înşelat în viaţa ta nevasta. 

— Aşa şi era, acuma taci - gâfâie, se fâţâie, se 
încovoaie, urcă, coboară, intră, iese, se sufocă Pantita. 
Ţi-am zis că mă distragi, firar. In urechiuşă, în 
urechiuşă. 

— Ştii că pop deveni ofticos de-atâta dansat bolero? 
râde, dă contre, se plictiseşte, îşi priveşte unghiile, se 
înalţă, se apleacă, se grăbeşte Braziliancă. Pe bune, ai 
ajuns mai slab ca un ţâr. Dar tu nimic, nu te laşi, eşti tot 
mai focos. Da, ştiu, tac, bine, în urechiuşă. 

— Pfuuu, în sfârşit, pfuuu, ce grozav! explodează, 
păleşte, respiră, se desfată Pantita. Parcă-mi sare inima 
din piept, mă ia cu amețeli. 

— Ai perfectă dreptate, Tigrule, nici mie nu-mi place 
să amestec trupa în operaţiuni poliţieneşti - ia avionul, 


navighează pe râuri cu şalupa, inspectează sate şi 
campamente, cere detalii, trimite mesaje generalul 
Scavino. De-aia am şi suportat povestea asta până-acum. 
Dar isprava de la Dos de Mayo n-are cum să te lase rece. 
Ai citit raportul colonelului Dávila? 

— De câte ori pe săptămână, Pantita? se ridică, 
umple recipiente, se spală, se şterge cu un prosop, se 
îmbracă Braziliancă. Şi nu doar cu o singură vizitatoare, 
zău. Şi când le verifici pe candidate, ce să mai spun! Cu 
obiceiul ăsta mai nou al tău, cum îi zice, revistă 
profesională? Că depravat mai eşti! 

— Asta nu-i distracţie, e muncă serioasă - se întinde 
lenevos, se aşază în fund pe pat, se scoală cu părere de 
rău, îşi târşâie picioarele până la closetul din cabină, 
urinează Panta. Nu te râde, ăsta-i adevărul. Şi-n plus, e 
vina ta, tu mi-ai dat ideea când te-am examinat prima 
oară. Înainte nu mă gândisem la asta. Ce, crezi că mi-e 
uşor? 

— Depinde de persoană - aruncă pe jos cearşaful, 
scrutează salteaua, o freacă cu un burete, o scutură 
Braziliancă. Cu multe nici n-o să ţi se scoale cocoşelul. 

— Aşa şi e, pe alea le elimin numaidecât - se 
săpuneşte, se şterge cu hârtie igienică, trage apa 
Pantaleón Pantoja. E calea cea mai nimerită de-a le alege 
pe cele mai bune. Nu poţi păcăli cocoşelul. 

— Uite că plecăm, Eva a început să se bâţâie - 
deschide hubloul, mişcă salteaua să cadă soarele pe locul 
umed Braziliancă. Treci la o parte, lasă-mă să deschid 
ferestruica, ne sufocăm aici. Când o să cumperi un 
ventilator? A, şi-acum sper că nu-mi începi iară cu 
mustrările de cuget, Pantita. 

— Au răstignit-o pe bătrâna Ignacia Curdimbre 
Peláez în piaţeta din Dos de Mayo, la miezul nopţii şi în 
prezenţa tuturor celor două sute patrusprezece localnici 
- dictează, revizuieşte, semnează şi îşi expediază 
raportul colonelul Maximo Dâvila. Cei doi jandarmi care 
au încercat să-i facă pe „fraţi” să se răzgândească au fost 


bătuţi crunt. Conform martorilor, agonia bătrânei a durat 
până spre dimineaţă. Şi asta încă nu-i nimica, domnule 
general, faţă de ce a urmat: oamenii îşi mânjeau feţele şi 
trupurile cu sângele de pe cruce, alţii îl beau. lar acum 
au început s-o adore pe victimă. Circulă deja poze cu 
Sfânta Ignacia. 

— Da’ eu nu eram aşa - se aşază pe pat, se ia cu 
mâinile de cap, îşi aminteşte, se văicăreşte Pantaleón 
Pantoja. Eu nu eram aşa, nenorocitul de mine, nu eram 
aşa. 

— N-ai înşelat-o niciodată pe credincioasa ta soţie şi- 
o luai la dansat bolero doar o dată la cinşpe zile - 
scutură, spală, stoarce, întinde cearşaful Braziliancă. 
Ştiu, ştiu pe de rost, Panta. Ai sosit aici şi te-ai înviorat 
deodată. Dar cam prea tare, nărăvaşule, ai sărit în 
extrema ailaltă. 

— La început dădeam vina pe climă - îşi trage pe el 
chiloţii, maioul, ciorapii, se încalţă Pantaleón Pantoja. 
Credeam că umezeala şi căldura învârtoşau băieţelul. E 
foarte ciudat, dar cocoşelul meu suferă de o boală 
profesională. 

— Pentru că te-ai trezit aşa aproape de ispită? îşi 
atinge  şoldurile, îşi priveşte sânii, se  fuduleşte 
Braziliancă. Pentru mine a scos primul cucurigu? O, ce 
compliment, Panta! 

— Nu, nu poţi să-nţelegi, nici eu de altfel - se 
priveşte în oglindă, îşi netezeşte sprâncenele, se 
piaptănă Panta. E ceva prea misterios, ceva ce nui s-a 
mai întâmplat nimănui, niciodată. Un simţ nesănătos al 
datoriei, o boală. Fiindcă nu-i ceva moral, ci biologic, 
corporal. 

— Vasăzică aşa stau lucrurile, Tigrule, fanaticii îşi 
fac de cap - se suie în jeep, străbate mlaştini, e de faţă la 
înmormântări,  consolează victime, dă instrucțiuni 
ofiţerilor, vorbeşte la telefon generalul Scavino. Nu-s 
doar câţiva, sunt cu miile. Azi-noapte am trecut pe lângă 
locul unde a fost crucificat pruncul-martir, la 


Moronacocha, şi nu mi-am crezut ochilor. Era o mare de 
oameni. Până şi soldaţi în uniformă. 

— Vrei să zici că ţi se scoală cât e ziua de mare, din 
simţ al datoriei? rămâne stană de piatră şi cu gura 
căscată, slobozeşte un hohot de râs Braziliancă. Uite ce-i, 
Panta, am cunoscut o droaie de bărbaţi, am mai multă 
experienţă decât tine în afacerea asta. Te asigur că nici 
unui tip din lume nu i se semeţeşte cocoşelu' numai din 
obligaţie. 

— Dar eu nu-s ca alţii, tocmai aici e necazul, la 
mine-i altceva - lasă pieptenele să cadă, devine visător, 
gândeşte cu voce tare Pantaleón Pantoja. Când eram mic, 
aveam mai puţină poftă de mâncare decât acuma. Dar de 
cum mi s-a dat prima însărcinare în cadrul armatei, şi- 
anume stabilirea porţiilor de mâncare, mi s-a făcut o 
foame nebună. Mâncam toată ziua, citeam reţete, am 
învăţat să gătesc. Când am primit altă însărcinare, gata, 
adio mâncare; au început să mă intereseze croitoria, 
hainele, moda, încât şeful cazărmii a crezut că-s poponar. 
Dar toate astea se întâmplau pentru că-mi dăduseră în 
grijă garderoba garnizoanei, acum îmi dau seama. 

— Deie Sfântu’ să nu te pună să conduci un 
balamuc, Panta, c-atunci primul lucru pe care l-ai face ar 
fi să te ţicneşti - arată spre hublou Braziliancă. Ia uite la 
banditele alea, ne spionează. 

— Marş d-aici Sandra, Viruca! se repede la uşă, o 
descuie, rage, acţionează Pantaleón Pantoja. Cinzeci de 
soles amendă fiecăreia, Ciupitule! 

— Şi-atunci la ce-s buni popii, de ce-i mai plătim pe 
preoţii militari? se plimbă cu paşi mari prin biroul lui, 
examinează bilanţuri, adună, scade, se indignează Tigrul 
Collazos. Ca să se scarpine pe pântec? Cum e cu putinţă 
ca garnizoanele din Amazonia să se umple de fraţi, 
Scavino? 

— Nu ieşi atât de mult în afară, Pantita - îl apucă de 
umeri, îl bagă înapoi în cabină, închide uşa Braziliancă. 
Uiţi că eşti pe jumate gol? 


Să te uit eu pe tine? îşi face loc cu coatele printre 
marinari şi soldaţi, urcă dintr-un salt pe punte, îşi 
desface larg braţele căpitanul Alberto Mendoza. Nici 
pomeneală, frate. Vino-ncoa' să te strâng la piept. După 
atâţia ani, Panta. 

— Ce bucurie pe mine, Alberto - bate din palme, 
coboară, strânge mâinile unor ofiţeri, răspunde la salutul 
subofiţerilor şi soldaților căpitanul Pantoja. Eşti 
neschimbat, peste tine anii nu trec. 

— Haide să bem ceva la popota ofiţerilor - îl ia de 
braţ, îl conduce prin tabără, împinge o uşă cu reţea 
metalică, alege o masă sub ventilator căpitanul Mendoza. 
Nu-ţi face griji cu futăiala. Totul e pregătit, şi-aici treaba 
merge ca pe roate. Domn' sublocotenent, te-ocupi 
dumneata de toate şi ne-anunţi când se termină 
distracţia. Şi-aşa, în timp ce răcanii fac înviorarea, ne 
lăfăim şi noi la o berică. Ce plăcere să te văd iar, Panta. 

— Auzi, Alberto, mi-am amintit de ceva - observă pe 
fereastră vizitatoarele intrând în corturile de campanie, 
cozile formate de soldaţi, controlorii care îşi ocupă 
locurile căpitanul Pantoja. Nu ştiu dacă ştii că pe 
vizitatoarea aia căreia i se zice, hmm. 

— Braziliancă, hai că ştiu, pe ea să n-o obosim decât 
cu ăia zece strict reglementari, nu? Crezi că nu ţi-am 
citit instrucţiunile? se face că-i dă un pumn, comandă 
sticle, le deschide, umple pahare şi ciocneşte căpitanul 
Mendoza. Bere, da? Două, de la gheaţă. Dar e absurd, 
Panta. Dacă muieruşca îţi place şi nu-ţi convine să fie cu 
alţii, de ce n-o scuteşti de serviciu? Că doar de-aia eşti 
şef, nu? 

— Nu, asta nu - tuşeşte, se înroşeşte la faţă, se 
bâlbâie, bea căpitanul Pantoja. Nu vreau să-mi încalc 
îndatoririle. Şi-n plus, te asigur că-ntre vizitatoarea asta 
şi mine, în realitate... 

— Toţi ofiţerii sunt la curent şi nu văd nimic rău în 
faptul că ai o iubită - îşi suge spuma de pe mustăţi, îşi 
aprinde o ţigară, bea, mai cere bere căpitanul Mendoza. 


Dar nimeni nu-ţi înţelege sistemul. Pricepe oricine 
că te râcâie să-ţi vezi piţipoanca regulată de trupeţi. Şi- 
atunci, la ce bun formalismul ăsta ridicol? Zece cariei în 
aia ei e totuna c-o sută, frate. 

— La zece o obligă regulamentul - îi vede ieşind din 
corturi pe primii soldaţi, intră următorii, apoi următorii 
următorilor, înghite căpitanul Pantoja. Cum să-l violez? 
Că doar eu l-am făcut. 

— Tocmai talentul tău îţi joacă feste, creier 
electronic ce eşti - îşi dă capul pe spate, închide ochii pe 
jumătate, zâmbeşte nostalgic căpitanul Mendoza. Îmi 
aduc şi-acum aminte că, la Chorrillos, singurul cadet 
care-şi lustruia ghetele ca să iasă la manevre şi să se- 
ntoarcă cu ele pline de glod erai tu. 

— Adevărul e că, de când s-a retras popa Beltrân, 
Corpul de Preoţi Militari lasă mult de dorit - primeşte 
plângeri, citeşte recomandaţii, ascultă liturghii, împarte 
distincţii, călăreşte cai, joacă popice generalul Scavino. 
Dar, ce vrei, Tigrule, e un fenomen general în Amazonia, 
cazărmile nu se puteau pune la adăpost. Oricum, nu-ţi 
bate capul. O să tratăm problema asta cu mână de fier. 
De fiecare poză cu pruncul-martir sau cu Sfânta Ignacia, 
treizeci de zile la pârnaie; de fiecare poză cu Fratele 
Francisco, patruşcinci. 

— Am venit la Lagunas şi din cauza incidentului de- 
acum o săptămână, Alberto - îi vede ieşind pe sătui, 
intrând pe următorii înfometați şi pe următorii 
următorilor căpitanul Pantoja. Ţi-am citit raportul, bine- 
nţeles. Şi mi s-a părut suficient de grav ca să vin să văd 
la faţa locului ce s-a întâmplat. 

— Nu merita să te deplasezi pentru atâta lucru - îşi 
dă drumul la curea, cere un sandviş cu brânză, mănâncă, 
bea căpitanul Mendoza. Ce se-ntâmplă e la mintea 
cocoşului, în sătucele astea de la capătul lumii, de cum 
se-apropie un convoi de vizitatoare, începe damblaua. 
Numai ideea, şi-i face pe toţi bibilicii ăştia din 
împrejurimi să-şi piardă şi bruma de minte pe care-o au 


şi să stea cu misilu-n sus. Şi, uneori, comit prostioare. 

— Să dai buzna într-un campament militar e mai 
mult decât o prostioară, e ditamai nebunia - îl vede pe 
Ciupitu strângând ilustrațiile şi revistele de la trupeţi 
căpitanul Pantoja. Nu era nimeni pază? 

— Cum să nu, erau mai mulţi de pază, ca şi-acu, 
pentru că ori de câte ori soseşte convoiul e acelaşi lucru 
- îl scoate afară, îi arată barierele, santinelele cu 
baionete, ciorchinii de privitori civili căpitanul Mendoza. 
Vino-ncoa', hai să-ţi arăt. Îţi dai seama? Toţi hămesiţii din 
zonă dau târcoale, înnebuniţi, campamentului. Uite- 
acolo, îi vezi? Căţăraţi în pomi, au orgasme vizuale. Ce 
vrei, măi frate, sculamentu-i omenesc. Dacă până şi tu i- 
ai căzut victimă, deşi păreai o excepţie. 

— N-au avut nimic de-a face în toată povestea asta 
nebunii ăia din Arcă? vede ieşind numerele şapte din 
diferitele cozi, vede intrând numerele opt, apoi nouă, 
apoi zece şi murmură „în fine” căpitanul Pantoja. Nu-mi 
repeta raportul, Alberto, spune-mi ce s-a petrecut în 
realitate. 

— Opt tipi din Lagunas au intrat în campament şi-au 
încercat să răpească două vizitatoare - mitraliază la 
aparatul de radio generalul Scavino. Nu, nu vorbesc de 
fraţi, ci de Serviciul de Vizitatoare, cealaltă calamitate a 
selvei. Îţi dai seama cam unde-am ajuns, Tigrule? 

— Una ca asta n-o să se mai întâmple, frate - 
plăteşte socoteala, îşi pune chipiul, ochelarii negri, îl lasă 
să iasă întâi pe Panta căpitanul Mendoza. Acum, cu o zi 
înainte de sosirea convoiului, dublez paza şi pun 
santinele pe tot perimetrul. Compania intră în stare de 
alarmă pentru ca trupeţii să poată regula în linişte! Zi şi 
tu dacă nu-i haios! 

— Calmează-te şi nu te răţoi la mine - compară 
rapoarte, ordonă anchete, reciteşte scrisori Tigrul 
Collazos. Nu te isteriza, Scavino. Ştiu totul, am aici 
raportul lui Mendoza. Trupa le-a salvat pe vizitatoare şi 
gata. Bun, deci nu-i dracu' chiar atât de negru. Un 


incident, ca atâtea altele. Lucruri mai rele fac fraţii, nu? 

— Numai că nu-i prima oară când se-ntâmplă aşa 
ceva, Alberto - o vede ieşind dintr-un cort pe Braziliancă, 
o vede străbătând terenul viran printre fluierături de 
admiraţie, o vede suind la bordul Evei căpitanul Pantoja. 
Interferenţele elementului civil sunt constante. În toate 
satele din selvă se observă o efervescenţă teribilă când 
apar convoaiele. 

— S-a iscat o bătaie între soldaţi şi civili din cauza 
celor două fufe - răspunde apelurilor, vizitează 
închisoarea, îi interoghează pe deţinuţi, îşi iese din fire, 
ia calmante, scrie, dă telefoane generalul Scavino. Ai 
auzit bine, da? Între soldaţi-şi-ci-vili. Răpitorii au reuşit 
să le scoată din tabără şi caftul s-a produs în plin sat. 
Patru bărbaţi răniţi. Oricând se poate întâmpla ceva 
foarte serios, Tigrule, din pricina acestui blestemat de 
Serviciu. 

— Nu-i de mirare, fârtate - arată spre privitori, spre 
vizitatoarele care ies din corturi şi se îndreaptă spre 
debarcader flancate de paznici căpitanul Mendoza. 
Pentru sălbaticii ăştia care nici Iquitosul nu l-au văzut 
vreodată, femeile astea simt nişte îngeri picaţi din cer. 
Mai e şi vina soldaţilor. Se duc în sat şi-şi dau drumul la 
gură, le înfierbântă oamenilor imaginaţia. Li s-a interzis 
să vorbească despre Serviciu, dar nu vor să-nţeleagă. 

— Îmi cade foarte prost afacerea asta, acum când 
sunt pe punctul de-a termina un proiect ambițios de 
lărgire şi perfecţionare a Serviciului - merge cu mâinile 
în buzunare, cu capul în jos, dând şuturi la pietricele 
căpitanul Pantoja. Ceva nemaipomenit de îndrăzneţ, ceva 
ce m-a costat zile întregi de gânduri şi de calcule. Ba mai 
mult, planul meu s-ar putea să rezolve şi problema 
civililor dezlănţuiţi, frate. 

— În schimb, Pantoja, mi-ai dubla sau tripla astfel 
problema ailaltă, a popilor şi preacuvioaselor din Iquitos 
care îl înnebunesc la cap pe Scavino - cheamă 
ordonanța, o trimite după ţigări, îi dă un bacşiş, cere foc 


Tigrul Collazos. Nu, ajunge. Cincizeci de vizitatoare e 
destul. Nu putem recruta altele, cel puţin deocamdată. 

— De-aş avea o trupă operaţională de o sută de 
vizitatoare şi trei vaporaşe navigând permanent pe 
râurile amazoniene - supraveghează pregătirile de 
plecare a Evei căpitanul Pantoja -, nimeni n-ar mai putea 
prevedea sosirea convoaielor la centrele de folosinţă. 

— Asta s-a căpiat de tot - ia o brichetă şi i-o apropie 
de faţă Tigrului Collazos generalul Victoria. Armata ar 
trebui să nu mai cumpere arme, ca să angajeze cât mai 
multe  răsturnici. Niciun buget n-ar putea suporta 
fanteziile acestui nesătul. 

— Studiaţi planul pe care vi l-am trimis, domnule 
general - scrie la maşină cu două degete, face calcule, 
trasează tabele sinoptice, doarme prost, şterge, adaugă, 
insistă căpitanul Pantoja. Am crea un „sistem de rotaţie 
neordonat-neregulată”. Sosirea convoiului ar fi mereu 
neprevăzută, astfel am face imposibile incidentele. 
Numai şefii de unităţi ar cunoaşte datele sosirilor. 

— Şi când te gândeşti cât am avut de furcă cu el să-l 
facem să accepte misiunea de a crea Serviciul de 
Vizitatoare - caută prin birou o scrumieră şi o aşază la 
îndemâna Tigrului Collazos colonelul López López. Acum 
e-n elementul lui. Se mişcă printre curve ca peştele în 
apă. 

— Ce-i drept, singurul mijloc de-a controla eficient 
acest sistem ar fi supravegherea aeriană - cifrează 
memorii peste memorii, pregăteşte termosuri cu cafea, 
înmulţeşte, împarte, se scarpină în cap, expediază anexe 
căpitanul Pantoja. Ar fi nevoie de încă un avion. Şi, 
măcar, de încă un ofiţer de Intendenţă. M-aş mulţumi c- 
un sublocotenent, domnule general. 

— S-a scrântit rău, asta e - citeşte E] Oriente, 
ascultă Vocea Mesagerului, primeşte răvaşe anonime, 
intră târziu la cinema şi iese înainte de sfârşitul filmului 
generalul Scavino. Dacă şi de data asta îi faci pe plac şi-i 
aprobi proiectul, te avertizez că-mi cer şi eu lăsarea la 


vatră, ca Beltrán. Fanaticii Arcei şi vizitatoarele lui 
Pantoja o să mă termine. Supravieţuiesc doar pe bază de 
valeriană, Tigrule. 

— Regret că trebuie să v-aduc la cunoştinţă o veste 
proastă, domnule general - pleacă în expediţie, 
invadează un sat pustiu, înjură, ajută la desprinderea din 
cuie, ordonă întoarcerea în marş forţat, băieţi, colonelul 
Augusto Valdés. Ieri noapte, în cătunul Frailecillos, la 
două ore cu şalupa de garnizoana mea, l-au răstignit pe 
subofiţerul Avelino Miranda. Era în permisie, îmbrăcat 
civil, şi s-ar putea ca sătenii să nu fi ştiut că e soldat. Nu, 
n-a murit încă, dar doctorii spun că-i o chestiune de ore. 
Tot cătunul, da, treizeci sau patruzeci de inşi. S-au 
refugiat în munţi, da. 

— Calmează-te, Scavino, n-o fi dracu’ chiar aşa de 
negru cum îl zugrăveşti tu - ascultă şi face glume pe 
seama vizitatoarelor la Cazinoul Militar, îşi linişteşte 
mama în legătură cu crucificaţii din selvă generalul 
Victoria. Chiar aşa de zbuciumaţi îs provincialii ăia când 
e vorba de fetele lui Pantoja? 

— Zbuciumaţi, domnule general? îşi ia pulsul, îşi 
priveşte limba, desenează crud pe sugativă generalul 
Scavino. Azi-dimineaţă s-a prezentat aici episcopul, cu 
statul său major de preoţi şi călugăriţe. 

— Am datoria morală de a vă anunţa că, dacă aşa- 
numitul Serviciu de Vizitatoare nu dispare, îi voi 
excomunica pe toţi cei ce lucrează acolo sau îl folosesc - 
intră în birou, se înclină sec, nu zâmbeşte, nu stă jos, îşi 
şterge inelul şi i-l întinde la sărutat episcopul. S-au 
încălcat toate limitele decenţei şi  bunei-cuviinţe, 
domnule general Scavino. Însăşi mama căpitanului 
Pantoja a venit să mă vadă, deplângându-şi tragedia. 

— Sunt cu totul de partea dumneavoastră, 
Eminenţă, şi ştiţi asta - se ridică, face o genuflexiune, 
sărută inelul, vorbeşte suav, oferă sucuri răcoritoare, îşi 
conduce vizitatorii până în stradă generalul Scavino. 
Dacă aş fi avut un cuvânt de spus, acest Serviciu nu s-ar 


fi înfiinţat niciodată. Vă rog doar s-aveţi puţină răbdare. 
Cât despre Pantoja, nici nu-mi pomeniţi numele lui, 
Monseniore. Nu-i vorba de nicio tragedie, nu vă lăsaţi 
înşelat.  Băieţelul acestei doamne care vine la 
dumneavoastră scăldată-n lacrimi are o mare parte de 
vină în tot ce se întâmplă. Măcar de-ar fi organizat 
afacerea asta într-un mod mediocru, defectuos. Dar nu, 
idiotul ăsta nu s-a lăsat până n-a făcut din Serviciul de 
Vizitatoare organismul cel mai eficient al Forţelor 
Armate. 

— Ce să mai vorbim, Panta - urcă la bord, priveşte 
plin de curiozitate puntea de comandă, busola, învârte 
timona căpitanul Mendoza. Eşti un Einstein al 


regulatului. 
— Da, desigur, am trimis câteva grupuri de militari 
în urmărirea fanaticilor - se duce la infirmerie, 


încurajează victima, înfige steguleţe într-o hartă, dă 
instrucţiuni, le urează succes ofiţerilor care pleacă în 
misiune colonelul Augusto Valdes. Cu ordin să-mi aducă 
tot cătunul, pân' la ultimul om, să le cer socoteală. N-a 
fost necesar, domnule general. Oamenii mei sunt 
indignati, subofiţerul Avelino Miranda a fost întotdeauna 
foarte iubit de trupă. 

— Mai devreme sau mai târziu, Tigrul tot va trebui 
să-mi accepte planul - îi arătă căpitanului Mendoza 
compartimentele Evei, cala, sala maşinilor, scuipă şi 
şterge cu piciorul căpitanul Pantoja. Creşterea 
Serviciului e inevitabilă. Cu trei vaporaşe, două avioane, 
o echipă operaţională de o sută de vizitatoare şi doi 
ofiţeri adjuncti voi face minuni, Alberto. 

— Pe vremuri, la Chorrillos, noi, colegii tăi, credeam 
că vocaţia ta nu-i să devii militar, ci maşină de calcul - 
debarcă, se întoarce cu Panta de braţ la campament, 
întreabă mi-ai pregătit situaţia statistică, 
sublocotenente? căpitanul Mendoza. Acum văd că ne-am 
înşelat. Visul tău e să fii Marele Proxenet al Peru-ului. 

— Te înşeli, de când mă ştiu n-am vrut să fiu decât 


soldat, dar soldat-administrator, adică tot atât de 
important ca orice artilerist sau pifan. Armata eu o am 
aici, în inimă - examinează biroul rustic, lampa cu gaz, 
plasele de țânțari, iarba care creşte în crăpăturile 
duşumelei, îşi atinge pieptul căpitanul Pantoja. Râzi tu, 
râzi, ca şi Bacacorzo. Te asigur că într-o zi o să rămâneţi 
trăsniţi de ce-oţi vedea. Vom funcţiona pe întreg 
teritoriul naţional, cu o flotă de vapoare, autobuze şi sute 
de vizitatoare. 

— l-am pus în fruntea grupurilor plecate să-i vâneze 
pe ofiţerii cei mai energici - urmăreşte şi conduce prin 
radio deplasarea  expediţionarilor, schimbă poziția 
steguleţelor pe hartă, vorbeşte cu doctorii colonelul 
Augusto Valdés. Soldaţii simt atât de porniţi, încât 
trebuie să-i stăpânească cineva. Ca să nu-i linşeze pe 
fanatici pe drum. In ce-l priveşte pe subofiţerul Miranda, 
s-ar părea că e în afara oricărui pericol. Însă va rămâne 
ciung şi şchiop. 

— Va trebui să se înfiinţeze o nouă specialitate în 
Armată - primeşte raportul statistic, îl reciteşte, îi 
corectează, arată spre şliţ căpitanul Mendoza. Artilerie, 
Infanterie, Cavalerie, Inginerie,  Intendenţă  şi...? 
Imperecheri Militare? Lupanare Ostăşeşti? 

— Ar trebui să fie un nume mai discret - râde, îl 
zăreşte prin reţeaua metalică pe gornistul care sună 
adunarea pentru masă, îi vede pe soldaţii care intră într- 
un şopron de lemn căpitanul Pantoja. Dar de ce nu, într-o 
zi, cine ştie. 

— Uite, s-a terminat zbenguiala şi iată-ţi plutonul de 
târfuliţe cântând La Raspa - arată spre Eva, spre sirena 
care şuieră, spre vizitatoarele de la bord stând cu coatele 
sprijinite pe parapet, spre subofiţerul Rodriguez care s-a 
suit la puntea de comandă căpitanul Mendoza. Mă cac pe 
mine de râs când le-aud imnul. Te întorci la Iquitos acum 
imediat? 

— Da, acum plec - îl îmbrăţişează pe Mendoza, urcă 
din două salturi viguroase la bordul Evei, încuie cabina, 


se trânteşte pe pat căpitanul Pantoja. În urechiuşă, pe 
gât, pe tot pieptul. Zgârieturi, ciupeli, ronţăieli. 

— Ay, Panta, ce agasant eşti - se împotriveşte, 
loveşte cu tocurile în podea, trage perdeluţa, suspină 
uitându-se în tavan, îşi aruncă hainele de pe ea cu furie 
Braziliancă. Nu vezi că-s obosită, că vin de la lucru? Iar 
apoi ştiu ce va urma, marea scenă a geloziei. 

— Şşşt, gura! Doar ştii că sus, mai sus puţin - se 
zgârceşte tot, se încovoaie, se lungeşte, se bălăngăne, 
freamătă, se smiorcăie, îşi dă ochii peste cap de plăcere, 
se destinde Panta. Acolo, acolo, ah, ce bine! 

— Dar trebuie să-ţi spun ceva, Panta - se aburca în 
pat, stă în genunchi, se întinde, îl prinde în ea şi se 
desprinde Braziliancă. M-am săturat să mă tot faci să 
pierd bani cu mania asta a ta de a-mi da numai zece. 

— Pfuuu - se linişteşte, transpiră, încă mai gâfâie 
Pantita. Nu-ţi poţi ţine gura nici în momentele astea? 

— Treaba e că din cauza ta pierd bani şi nu-mi 
convine, trebuie şi eu să-mi văd de interesele mele - se 
dă la o parte, se spală, se îmbracă, deschide hubloul, 
scoate capul afară şi respiră adânc Braziliancă. Chestiile 
astea care-ţi plac îşi pierd farmecul cu timpul. Şi-apoi ce 
urmează? Toate au avut azi parte de douăzeci, de două 
ori cât mine. 

— Ei drăcie, de parcă Serviciul ăsta n-ar însemna şi- 
aşa destule cheltuieli pentru Intendenţă - primeşte 
telegrama, o citeşte, o flutură colonelul López López. 
Ştiţi cu ce-mi vine acum Pantoja, domnule general? Cică 
să se studieze posibilitatea de a fi se da o primă de risc 
vizitatoarelor când pleacă în convoi. Pasămite le e frică 
de fanatici. 

— Păi, tu primeşti procent dublu faţă de ele, şi asta 
compensează diferenţa, doar ţi-am dovedit-o şi mai 
demult, ţi-am făcut o evaluare - se înapoiază pe punte, le 
vede pe Viruca şi pe Sandra întinzându-şi creme pe faţă, 
îl vede pe Ciupitu dormind într-un balansoar Pantaleón 
Pantoja. Ce obosit simt, parc-aş avea tahicardie! Ai 


pierdut organigrama pe care ţi-am făcut-o? Ai uitat că, 
pe deasupra, îţi dau lunar 15% din leafa mea ca să-ţi 
sporesc venitul? 

— Ştiu, ştiu, Panta - se sprijină cu coatele pe 
balustrada de la proră, priveşte copacii de pe țărm, apele 
pământii, pârtia de spumă, norii roşcaţi Braziliancă. Dar 
leafa ta e un rahat. Nu te supăra, ăsta-i adevărul. Şi-n 
plus, cu mania asta a ta, toate mă detestă. N-am nicio 
prietenă printre fete. Până şi Chuchupe îmi zice, 
privilegiate, de cum întorci tu spatele. 

— Asta şi eşti şi asta-i marea ruşine a vieţii mele - se 
plimbă pe punte, întreabă o s-ajungem la Iquitos 
devreme? îl aude pe subofiţerul Rodriguez spunând 
desigur, domnul Pantoja. Nu te mai plânge atâta, n-ai 
dreptate. Eu ar trebui să mă plâng. Din cauza ta am 
încălcat un principiu pe care l-am respectat de când mă 
ştiu. 

— Nu vezi? Iar ai început - îi surâde Păroşicii care 
ascultă radioul sub pânzarul de la pupa, unui marinar 
care face colac nişte parâme Braziliancă. De ce nu eşti 
mai cinstit, şi-n loc să vorbeşti de principii, mai bine ai 
recunoaşte că eşti gelos pe cei zece soldăţei de la 
Lagunas. 

—  Credeai că numărul lor va scădea? Nici 
pomeneală, Tigrule, dimpotrivă, se-nmulţesc ca flăcările 
într-o pădure - se îmbracă civil, hoinăreşte prin mulţime, 
adulmecă mirosul de ceapă şi tămâie, vede pâlpâirea 
candelelor, simte  pestilenţa  ofrandelor generalul 
Scavino. Nici nu ştii ce-a fost la aniversarea pruncului- 
martir. O procesiune cum nu s-a mai văzut la Iquitos. 
Toate malurile Moronacochei gemând de oameni. La fel 
în lagună. Nu era loc de-o barcă, de-o luntre. 

— Eu mi-am făcut întotdeauna datoria, fir-ar soarta 
mea a naibii - le zice bună Ţâţoasei şi Ritei care joacă 
cărţi în plin soare, se tolăneşte pe un colac de salvare, 
vede apunând soarele în zare Pantaleón Pantoja. Am fost 
dintotdeauna un tip just, principial. Până s-apari tu, nici 


măcar clima asta de trântori nu m-a făcut să-mi încalc 
principiile. 

— Dacă-mi zici c-ai chef să mă înjuri pentru ăi zece 
soldăţei, te cred şi-ţi suport figurile - se uită la cesuleţul 
ei, strâmbă din nas, zice iarăşi s-a oprit, îl învârte 
Braziliancă. Dar dacă o ţii tot aşa morţiş cu principiile 
tale, atunci te dau dracului şi cobor în cabină să mă 
odihnesc. 

— Munca asta şi tu aţi fost ruina mea - se schimbă 
la faţă, nu răspunde la salutul marinarului care stă de 
vorbă cu Puţica, scrutează râul, cerul care se întunecă 
Pantaleón Pantoja. Dacă nu eraţi voi, nu mi-aş fi pierdut 
soţia, fiica. 

— Ce plicticos eşti, Panta - îl ia de braţ, îl duce în 
cabină, îi oferă nişte sandvişuri, o coca-cola, îi curăţă o 
portocală, aruncă cojile în râu, aprinde lampa 
Braziliancă. Acu’ o să-mi plângi pe umăr pentru nevastă- 
ta şi pentru fiică-ta? De fiecare dată după ce te culci cu 
mine te-apucă nişte remuşcări pe care nu ştiu, zău, cine 
ţi le poate suporta. Nu fi tont, puştiule. 

— Îmi lipsesc grozav, mi-e un dor de ele de nu mai 
pot - mănâncă, bea, îşi pune pijamaua, se culcă, vorbeşte 
cu o voce frântă Panta. Casa-i atât de pustie fără Pocha, 
fără Gladycita. Nu mă pot obişnui. 

— Vino-ncoa', puştiulică, vino, nu bâzâi - rămâne în 
furou, se întinde lângă Panta, stinge lampa, îşi deschide 
larg braţele Braziliancă. Află că tot ce simţi tu acum nu-i 
decât gelozie, eşti gelos pe soldăţei. Vino, culcuşeşte-te 
lângă mine, lasă-mă să-ţi scarpin uşurel căpşorul. 

— Ba chiar umbla vorba c-o să vină Fratele 
Francisco în persoană - îi observă pe apostolii îmbrăcaţi 
în alb, pe credincioşii îngenuncheaţi cu braţele întinse, 
pe invalizii, orbii, leproşii, piticii şi pe muribunzii care 
stau în jurul crucii generalul Scavino. Noroc că n-a venit. 
Ne-ar fi pus într-o situaţie imposibilă. N-aveai cum să-l 
arestezi în faţa a douăzeci de mii de oameni gata să 
moară pentru el. Unde dracu’ o fi acum? Pe unde o 


umbla? Nu, nici urmă de nebunul ăsta. 

— Vapolaşul e un căluciol, eu simt Pochita, tu eşti 
Gladycita - cântă, se leagănă, se uită la luna care 
luminează difuz hubloul şi argintează capul patului 
Braziliancă. Ce bebeluş flumos şi dulce! Eu îl scalpin pe 
căpşol, eu îi dau pupici mici. Viei să-ţi sug şi să-ţi ling 
ţâţica? 

— Acum e pe capul dumneavoastră, uite-acolo, ah, a 
zburat - împinge poarta Muzeului şi Acvariului Amazonic 
şi îi face loc căpitanului Pantoja s-o ia înainte 
locotenentul Bacacorzo. V-a muşcat cumva? Cred că era 
o viespe. 

— Mai jos, mai încetişol - se bine dispune imediat, 
se copilăreşte, se prosteşte şi bolboroseşte Pantita. Pe 
spinălică, pe gâtişol, în urechiuşă. Şi mai mult pe sfâlc, 
domnişoală. 

— Ah, am omorât-o - dă o palmă acvariului cu vaca 
marină sau manati locotenentul Bacacorzo. Nu era 
viespe, era un muscoi. Sunt primejdioşi, lumea zice că 
transmit lepră. 

— Oi fi având sânge acru, niciodată nu mă pişcă 
gângăniile - trece pe lângă marsuinul nebun, marsuinul 
cenuşiu, marsuinul roşu, se opreşte la furnica curhuinse, 
citeşte „este insectă nocturnă, produce mari pagube, 
într-o singură noapte poate devora o fermă, se adună cu 
sutele de mii, la maturitate le cresc aripi şi li se umflă 
burta” căpitanul Pantoja. În schimb pe maică-mea, 
Dumnezeule, cum iese-n stradă, cum o mănâncă de vie. 

— Ştiaţi că pe furnicile astea, aici, oamenii le ronţăie 
prăjite, cu sare şi feliuţe de banană? mângâie cu degetul 
creasta unei iguane disecate, penele multicolore ale unui 
tucan locotenentul Bacacorzo. Ar trebui s-aveţi mai 
multă grijă de dumneavoastră, arătaţi foarte slăbit. Cred 
c-aţi dat jos pe puţin zece kile în ultimele luni. Ce-aţi 
păţit, domnule căpitan? Muncă, probleme? 

— Câte ceva din ambele - se apleacă şi caută 
degeaba cei opt ochi ai marelui, săltăreţului şi 


otrăvitorului păianjen văduv căpitanul Pantoja. Din 
moment ce toată lumea îmi zice la fel, înseamnă că-i 
adevărat. O să intru la o cură de îngrăşare, să-mi 
recâştig drăguţele de kile pierdute. 

— Imi pare rău, Tigrule, dar a trebuit să-i ordon 
trupei să dea ajutor Jandarmeriei la prinderea fanaticilor 
- primeşte petiţii, jalbe, denunţuri, anchetează, şovăie, 
se consultă, ia o hotărâre, informează despre ea 
generalul Scavino. Patru răstigniţi în şase luni e prea de 
tot, nebunii ăştia fac din Amazonia un ţinut al barbariei 
şi e timpul să dăm dovadă de mână de fier. 

— Nu prea păreţi să profitaţi din plin de burlăcie - 
apucă cu o mână lupa montată acolo şi măreşte viespea 
huayranga,  clopotul-viespe şi viespea  shiro-shiro 
locotenentul Bacacorzo. În loc să fiţi fericit, încântat de 
libertatea recăpătată, dumneavoastră păreţi mai trist 
decât un liliac păros. 

— Nu-mi prieşte burlăcia - ajunge primul la colţul 
felinelor şi atinge cu trupul tigrul negruotorongo sau 
prinţul selvei, ocelote, puma şi tigruţul vărgat căpitanul 
Pantoja. Ştiu că majoritatea bărbaţilor, după un timp, se 
satură de monotonia familială şi-ar da orice să scape de 
nevestele lor. Eu n-am păţit însă aşa ceva. Adevărul e că 
m-a durut când a plecat Pocha. Mai ales că mi-a luat şi 
fetiţa. 

— Nici nu mai trebuie să spuneţi că v-a durut, vi se 
citeşte pe faţă - „cameleonii mici trăiesc în copaci, cei 
mari trăiesc în apă” aude locotenentul Bacacorzo. În fine, 
astea-s necazurile vieţii, dom’ căpitan. Aveţi veşti de la 
soţie? 

— Da, îmi scrie săptămânal. Locuieşte la sora ei, 
Cici, la Chiclayo - numără viperele, yacumama sau mama 
apei, boa neagră, mantona, sachamama sau mama selvei 
căpitanul Pantoja. Nu-s supărat pe Pocha, o înţeleg 
foarte bine. Misiunea mea nu-i putea stârni decât 
repulsie. Nicio femeie decentă nu s-ar fi împăcat cu 
situaţia asta. De ce râzi? Nu-i nicio glumă, Bacacorzo. 


— lertaţi-mă, dar zău că situaţia are hazul ei - 
aprinde o ţigară, suflă fumul printre gratiile coliviei 
paucar-ului, citeşte „imită cântecul celorlalte păsări şi 
râde sau plânge precum copiii” locotenentul Bacacorzo. 
Dumneavoastră, atât de pedant, de sensibil în chestiuni 
morale. Şi cu cea mai neagră imagine din câte se pot 
imagina. Aici, la Iquitos, toţi vă cred un ticălos 
nemaipomenit. 

— Cum să n-aibă dreptate să plece, doamnă, nu vă 
păcăliţi singură - îi dă sculul de lână doamnei Leonor, 
face un ghem, începe să împletească Alicia. Mamele îşi 
încuie fetele în casă când îi văd trecând pe Pantita al 
dumneavoastră, se închină şi fac semne de alungat piaza- 
rea. Aflaţi de la mine, dacă nu ştiaţi deja, şi mai degrabă 
căinaţi-o pe Pocha. 

— Crezi că n-am aflat? se amuză dându-le de 
mâncare peştilor ornamentali, văzând cum străluceşte în 
apă ale lui neon tetra căpitanul Pantoja. Armata nu m-a 
menajat deloc dându-mi misiunea asta. 

— Nimeni n-ar zice că vă pare rău văzând cu cât 
antren mimaţi la Serviciul de Vizitatoare - se uită la 
transparentul blue tetra, la solzosul limpia-vidrios şi la 
carnivorul Piranha locotenentul Bacacorzo. Da, ştiu, din 
simţ al datoriei. 

— S-au întors primele două patrule, domnule 
general - îi primeşte pe expediţionari la intrarea 
cazărmii, îi felicită, îi tratează cu câte o bere, îi face să 
amuţească pe prizonierii care strigă, dă ordin să fie 
încarceraţi la  Arestul Preventiv colonelul Peter 
Casahuanqui. Au adus vreo şase, şapte fanatici, unul din 
ei cu febră intermitentă. Toți au luat parte la răstignirea 
băbuţei, la Dos de Mayo! i ţin aici, îi predau poliției, sau 
îi trimit la Iquitos? 

— Auzi, tot nu mi-ai spus de ce mi-ai dat întâlnire în 
Muzeul ăsta, Bacacorzo - măsoară din priviri un paiche, 
cel mai mare peşte de apă dulce din lume căpitanul 
Pantoja. 


— Ca să vă dau o ştire proastă, printre ofidieni şi 
arahnide - aruncă o căutătură indiferentă ţipatului, 
calcanului, ţestoaselor charapas locotenentul Bacacorzo. 
Scavino vrea să vă vadă urgent. Vă aşteaptă la 
Comandament, la ora zece. Aveţi grijă, e c-o falcă-n cer şi 
una-n pământ. 

— Numai impotenţii, eunucii şi asexuaţii le pot 
pretinde neobosiţilor apărători ai Patriei - creşte şi 
descreşte printre arpegii, declamă, capătă inflexiuni 
metalice Vocea Mesagerului -, care se sacrifică slujind 
acolo, la sinuoasele frontiere, să trăiască într-o castitate 
absolută. 

— Tot timpul e aşa, cel puţin în ce mă priveşte - iese 
pe promontoriu, priveşte râul sticlind sub soarele ucigaş, 
şalupele şi plutele care ajung în portul Beldn căpitanul 
Pantoja. Ştii cumva care-i e supărarea acum? 

— Blestemata de emisiune de ieri a Mesagerului, de- 
aia te-am chemat - nu-i răspunde la salut, nu-l invită să 
stea jos, pune o bandă şi dă drumul la magnetofon 
generalul Scavino. Putoarea n-a făcut altceva decât să 
vorbească de dumneata, ţi-a dedicat toate cele treizeci 
de minute ale programului. Ţi se pare o nimica toată, 
Pantoja? 

—  Vitejii noştri soldaţi trebuie să recurgă la 
debilitantul onanism? se întreabă, lansează pe calea 
undelor crâmpeie din valsul La Contamanina, aşteaptă 
un răspuns, întreabă din nou Vocea Mesagerului. Să 
revină la autosatisfacerea infantilă a bărbăţiei din ei? 

— Vocea Mesagerului? aude cum magnetofonul 
scârţâie, pârâie şi se opreşte, îl vede pe generalul 
Scavino cum îi zgâlţâie, îl loveşte, îi manevrează toate 
butoanele căpitanul Pantoja. Sunteţi sigur, domnule 
general? M-a atacat iar? 

— Dimpotrivă, te-a apărat, te-a apărat iar - 
descoperă că aparatul a ieşit din priză, murmură ce 
tâmpenie, se apleacă, îl conectează la loc generalul 
Scavino. Şi-i de o mie de ori mai rău decât dacă te-ar fi 


atacat. Nu pricepi? Asta ridiculizează şi mânjeşte 
Armata, în acelaşi timp. 

— Da, le-am îndeplinit punct cu punct, domnule 
general - stă îndelung de vorbă cu sublocotenentul şef 
peste  Intendenţă, inspectează magazia cu provizii, 
stabileşte meniuri cu  sergentul-bucătar colonelul 
Maximo Dávila. Numai c-a apărut o gravă problemă cu 
aprovizionarea. Am cincizeci de fanatici sub zăvor şi 
dacă le dau de mâncare trebuie să tai din raţia trupei. 
Nu ştiu ce să fac, domnule general. 

— l-am interzis cu desăvârşire să-mi pomenească 
numele - vede aprinzându-se un beculeţ galben, 
învârtindu-se rolele, aude zgomote metalice, ecouri, se 
înfurie căpitanul Pantoja. Nu-mi pot explica, vă asigur 
că... 

—  Linişte. Ascultă - ordonă, stă cu braţele 
încrucişate, picior peste picior, se uită cu ură la 
magnetofon generalul Scavino. Te-apucă greata. 

— Guvernul ar trebui să-l decoreze cu Ordinul 
Soarelui pe domnul Pantaleón Pantoja - izbucneşte, se 
impune printre Lux săpunul care parfumează, Coca-Cola 
pauza care răcoreşte şi zâmbete Kolynos, dramatizează 
şi pretinde Vocea Mesagerului. Pentru necurmatele-i 
strădanii de a realiza satisfacerea celor mai intime 
dorinţe ale santinelelor Peru-ului. 

— A ascultat-o nevastă-mea, şi a trebuit ca fiicele 
mele să-i dea săruri - stinge magnetofonul, străbate 
camera cu mâinile la spate generalul Scavino. Ne 
transformă în clovnii întregului Iquitos, cu peroraţiile lui. 
Nu ţi-am ordonat eu să iei imediat măsuri ca Vocea 
Mesagerului să nu se mai ocupe de Serviciul de 
Vizitatoare? 

— Singura cale de a-i astupa gura individului ăstuia 
este să-i băgăm un glonţ în cap sau bani în buzunar - 
ascultă radioul, le vede pe vizitatoare făcându-şi 
valijoarele ca să se îmbarce, o vede pe Chuchupe urcând 
pe Dalila Pantaleón Pantoja. A-l împuşca înseamnă însă 


grave bătăi de cap, aşa că nu-mi rămâne decât să-l ung 
cu niscai soles strecuraţi în pungă. Du-te şi spune-i, 
Ciupitule. Să se prezinte aici, dar să nu depăşească 
pragul porţii. 

— Vrei să spui că foloseşti o parte din bugetul 
Serviciului de Vizitatoare pentru mituirea ziariştilor? îl 
examinează de sus până jos, îşi lărgeşte nările, îşi 
încreţeşte fruntea, îşi arată incisivii generalul Scavino. 
Foarte interesant, căpitane. 

— Îi am aici, puşi la păstrare, pe cei ce l-au răstignit 
pe subofiţerul Miranda - atomizează patrulele, dublează 
orele de gardă, suprimă permisii şi învoiri, îşi extenuează 
şi exasperează oamenii colonelul Augusto Valdés. El i-a 
identificat pe cei mai mulţi, da. Numai că mi-am pus 
oamenii pe urma Fraţilor Arcei, iar graniţa e ca şi 
nepăzită. Ştiu, ştiu că nu-i nicio primejdie, însă dacă 
vreun inamic vrea să ne cotropească, ajunge până-n 
Iquitos plimbându-se, domnule general. 

— Bugetul nu, bugetu-i sfânt - vede un şoricel 
fugind iute pe pervazul ferestrei, la câţiva centimetri de 
capul generalului Scavino căpitanul Pantoja. 
Dumneavoastră aveţi facturile şi puteţi verifica. Plătesc 
din solda mea. A trebuit să renunţ la 5 lunar din venitul 
meu ca să-l amuţesc pe şantajistul ăsta. Nu înţeleg de ce 
s-a comportat aşa. 

— Din scrupule profesionale, din indignare morală, 
din solidaritate umană, amice Pantoja - intră la centrul 
logistic trântind poarta, urcă scăriţa postului de 
comandă ca o vijelie, încearcă să-l îmbrăţişeze pe 
domnul Pantoja, îşi scoate haina, se aşază la birou, râde, 
tună, vociferează Mesagerul. Fiindcă nu pot suporta să 
existe indivizi care să vă denigreze truda şi să vă înjure 
zi şi noapte în acest oraş unde sfânta mea mamă m-a 
adus pe lume. 

— Înțelegerea noastră era cât se poate de clară şi 
dumneata ai încălcat-o - rupe o riglă izbind-o de un 
afişier, are spume la gură şi ochii furibunzi, scrâşneşte 


din dinţi Pantaleón Pantoja. La ce mama naibii îţi dau 
câte cinci sute de soles pe lună? Dintr-un singur motiv: 
ca să uiţi că eu exist, că Serviciul de Vizitatoare există. 

— Da, dar sunt şi eu om, domnule Pantoja, ştiu să-mi 
asum  responsabilităţile - recunoaşte, îl calmează, 
gesticulează, aude  zbârnâitul elicei, vede Dalila 
spintecând râul, brăzdând două cărări de apă, înălţându- 
se, dispărând pe cer Mesagerul. Am sentimente, 
impulsuri, emoţii. Unde mă-ntorc, n-aud decât calomnii 
la adresa dumneavoastră şi mă-nfurii. Nu permit să fie 
denigrat un om ca dumneavoastră, atât de galanton şi 
domn în toate. Mai cu seamă că suntem şi prieteni. 

— Uite ce-i, om de nimic, îţi dau un avertisment 
foarte sever - îl apucă de cămaşă, îl zgâlţâie ca pe un sac 
cu cartofi, îl vede speriindu-se, înroşindu-se, tremurând, 
îi dă drumul Pantaleón Pantoja. Ştii ce era să păţeşti data 
trecută, când te-ai legat de Serviciu. A trebuit să le 
domolesc pe vizitatoare, voiau să-ţi scoată ochii cu 
unghiile şi să te răstignească în Piaţa Mare. 

— Cum să nu ştiu, amice Pantoja - îşi bagă la loc 
cămaşa în pantaloni, încearcă să zâmbească, îşi recapătă 
aplombul, îşi îndreaptă gulerul Mesagerul. Credeţi că n- 
am aflat că-mi lipiseră fotografia de poarta Pantilandului 
şi c-o scuipau la intrare şi la ieşire? 

— Adevărul e că ne-am creat ditamai problema, 
Tigrule - îşi imaginează răzmeriţe, salve de împuşcături, 
morţi şi răniţi, titluri sângeroase de-o şchioapă în ziare, 
destituiri, procese, sentinţe şi lacrimi generalul Scavino. 
În trei săptămâni am pus mâna pe aproape cinci sute de 
fanatici care se ascundeau prin se vă. Bun, dar acum nu 
ştim ce să facem cu ei. Dacă-i trimitem peşcheş la Iquitos 
e şi mai rău, s-ar lăsa cu manifestații, că mii de „fraţi” 
sunt în libertate. Ce părere are Statul-Major? 

— Dar acum ele nu mai pot de bucurie că le fac 
curte în emisiunile mele, domnule Pantoja - îşi pune 
haina, se duce lângă balustradă, îi face semne de 
prietenie Chinezului Porfirio, se întoarce lângă birou, îl 


bate pe umăr pe domnul Pantoja, se jură pe degetele 
puse în cruce Mesagerul. Când mă văd pe stradă, îmi 
trimit bezele. Hai, amice PanPan, n-o mai lua în tragic, 
eu voiam doar să fac un serviciu. Dar, dacă aşa preferaţi, 
atunci Vocea Mesagerului n-o să vă mai pomenească 
numele niciodată. 

— Aşa te sfătuiesc, că, de nu, le asmut contra 
dumitale pe toate cele cincizeci de vizitatoare, şi-ţi spun 
de pe-acum c-au gheare foarte lungi - trage un sertar al 
biroului, scoate un revolver, îl încarcă şi îl descarcă, îi 
roteşte cilindrul, ocheşte spre tabla neagră, spre telefon, 
spre bârnele tavanului 

Pantaleón Pantoja. lar dacă ele nu te termină, vin eu 
să te sfârşesc, c-un glonţ în cap. Înţeles? 

— Perfect, amice Pantoja, nu mai e nevoie de cuvinte 
- îşi înmulţeşte ploconelile, zâmbetele, semnele de bun- 
rămas, coboară pe scăriţă cu spatele, fuge, dispare pe 
drumul spre Iquitos Mesagerul. Totu-i limpede ca lumina 
zilei. Cine-i domnul PanPan? N-avem ştire, nu există, n- 
am auzit de el. Dar Serviciul de Vizitatoare? Cum? Ce-aţi 
zis? Ce-i aia, cu ce se mănâncă? Da? Corect? Vedeţi, ne 
înţelegem noi. Şi cu bănuţii mei pe luna asta cum 
rămâne? Tot aşa, prin Ciupitu? 

— A, nu, asta nu, aşa nu se poate - şuşoteşte cu 
Alicia, dă fuga până la confreria augustinienilor, ascultă 
confidenţele părintelui prior, se întoarce sufocată acasă, 
îl primeşte protestând pe Panta doamna Leonor. Te-ai 
prezentat cu una din banditele alea la biserică! Şi unde! 
Tocmai la Sfântul Augustin! Părintele Jose Maria mi-a 
povestit totul. 

— Întâi ascultă-mă şi-apoi încearcă să înţelegi, 
mama - aruncă şepcuţa în garderob, se duce la 
bucătărie, bea un suc de papaya cu gheaţă, îşi clăteşte 
gura Panta. Nu fac aşa ceva niciodată, nu mă dau în 
spectacol prin oraş cu niciuna din ele. A fost o 
împrejurare cu totul specială. 

— Părintele Jose Maria v-a văzut pe amândoi intrând 


la braţ, cu cea mai mare dezinvoltură - umple cada cu 
apă rece, rupe ambalajul unui săpun nou, aşază prosoape 
curate doamna Leonor. La unsprezece dimineaţa, exact 
când vin la slujbă toate doamnele din Iquitos. 

— Fiindcă atunci sunt botezurile, n-am ce face, lasă- 
mă să-ţi explic - îşi scoate cămaşa, pantalonii, maioul, 
chiloţii, îşi pune halatul, papucii, intră în baie, se 
dezbracă, se scufundă în apă, îşi închide ochii pe 
jumătate şi şopteşte ah că bună mai e Pantita. Ţâţoasa e 
una din cele mai vechi şi mai eficiente colaboratoare de- 
ale mele, trebuia s-o fac. 

— Nu putem fabrica martiri, sunt prea destui cei pe 
care-i fac ei - revizuieşte dosare cu tăieturi din presă 
însemnate cu creionul roşu, prezidează întruniri cu 
ofiţeri de la Serviciul Secret, de la Poliţia de Investigaţii, 
propune un plan, i-l trimite Statului Major şi îl execută 
Tigrul Collazos. Ţine-i acolo, în cazărmi, câteva 
săptămâni, cu pâine şi apă. Apoi sperie-i bine şi dă-le 
drumul, Scavino. Cu excepţia a zece, unsprezece 
instigatori sau căpetenii, că pe ăia ni-i trimiţi legaţi 
fedeleş la Lima. 

— 'Ţâţoasa - se învârte prin dormitor, pe coridor, se 
apropie de sala de baie, îl vede pe Panta dând din 
picioare şi stropind pe jos doamna Leonor. Auzi cu cine 
lucrezi tu, cu cine ai de-a face! Ţâţoasa, Ţâţoasa! Cum e 
cu putinţă să te prezinţi la biserică cu o femeie pierdută 
ca aia, care-n plus se mai numeşte şi-aşa? Nu mai ştiu la 
ce sfânt să cad în genunchi, până şi la pruncul-martir m- 
am rugat să te scoată din cloaca asta. 

— M-a rugat să fiu naşul copilaşului ei şi n-o puteam 
refuza, mama - se săpuneşte pe cap, pe faţă, pe trup, se 
curăţă cu duşul, se învăluie în prosoape, sare din cadă, 
se şterge, se dă cu deodorant, se piaptănă Pantita. 
Ţâţoasa şi Mii-de-moace au avut delicateţea să-i dea nou- 
născutului numele meu. Il cheamă Pantaleón, şi eu 
însumi l-am ţinut pe braţe când l-au creştinat. 

— Ce onoare pentru familia noastră! se duce la 


bucătărie, vine cu o perie cu coadă lungă şi cu cârpe, 
şterge prin baie, intră în dormitor, îi dă lui Panta o 
cămaşă, nişte pantaloni bine călcaţi doamna Leonor. 
Dacă tot trebuie să faci munca aia îngrozitoare, măcar 
ţinte de ce mi-ai promis. Nu te afişa cu ele, să nu te vadă 
lumea. 

— Ştiu, ştiu, mămico, nu fi sâcâitoare, upa, până-n 
pod, upa - se îmbracă, aruncă rufele murdare într-un 
coş, zâmbeşte, se apropie de doamna Leonor, o ia în 
braţe, o ridică în sus Pantita. Ah, uitam să-ţi arăt. Uite, a 
sosit o scrisoare de la Pocha. Ne trimite poze cu 
Gladycita. 

— Ia să văd, dă-mi ochelarii - îşi îndreaptă fusta, 
bluza, îi smulge plicul, caută lumina ferestrei doamna 
Leonor. Uy, ce scumpete, nepoţica mea dragă, ce s-a 
îngrăşat! 

Când o să-mi asculţi rugăciunile, Sfinte Cristoase 
din Bagazân? Stau toate după-amiezile în biserică, 
cufundată-n rugăciune, dau acatiste să ne scoţi de-aici, şi 
Tu nimic. 

— La Iquitos ai ajuns o bisericoasă, bătrânico, la 
Chiclayo nici la slujbe nu te duceai, jucai doar canasta - 
se tolăneşte în balansoarul de răchită, răsfoieşte un ziar, 
dezleagă un careu de cuvinte încrucişate, râde Panta. 
Cred că rugăciunile rămân fără răspuns fiindcă amesteci 
religia cu superstiţia: pruncul-martir, Sfântul Cristos din 
Bagazân, Domnul Miracolelor, Sfânta Ignacia. 

— Nu uitaţi că ne trebuie bani şi oameni pentru a-i 
prinde pe nebunii ăia cu Arca - ia avioane, jeepuri şi 
bărci cu motor, străbate Amazonia, revine la Lima, îi face 
să lucreze peste program pe ofiţerii de la Contabilitate şi 
Finanţe, redactează o dare de seamă, se prezintă în 
biroul Tigrului Collazos colonelul Lopez López. Asta 
înseamnă cheltuieli serioase pentru Armată. lar Serviciul 
de Vizitatoare este o gaură neagră, lucrează doar în 
pierdere. Ca să nu mai vorbim de problemele pe care ni 
le creează. 


— Uite scrisoarea Pochei, nu-s decât două, trei 
rânduri, ţi-o citesc - ascultă muzică, face o plimbare cu 
doamna Leonor prin Piaţa Mare, lucrează în dormitorul 
lui până la miezul nopţii, se trezeşte de cum se 
luminează de ziuă Panta. S-au dus la Pimentel, cu Cici, 
îşi petrec vara făcând plajă. Nu zice nimic cum că s-ar 
întoarce, mama. 

— Randament zero? îşi trage chipiul pe frunte, îi 
lasă să iasă înaintea sa din birou pe generalul Victoria şi 
pe colonelul López López, se aşază lângă şofer, îi ordonă 
acestuia la Rosita Rios în trombă Tigrul Collazos. Să-l 
declarăm inexistent, ca şi cum n-ar fi? Da, sigur, e una 
din soluţiile posibile, pe care Scavino ar alege-o cu ochii 
închişi. Dar nu vi se pare totul cam precipitat? Nu văd 
motivul, şi nu înţeleg de ce atâta grabă să declarăm 
Serviciul de Vizitatoare un eşec total. La urma urmei, 
incidentele provocate de el sunt neînsemnate. 

— Nu mă preocupă lucrurile negative ale Serviciului 
de Vizitatoare, ci cele pozitive, Tigrule - alege o masă pe 
terasă, se aşază în capul mesei, îşi lărgeşte nodul la 
cravată, studiază meniul cu deosebită atenţie generalul 
Victoria. Grav e tocmai succesul lui fantastic. Din punctul 
meu de vedere, problema e că, pe nedorite şi pe neştiute, 
noi am creat un mecanism infernal. Lopez a cutreierat 
toate garnizoanele din selvă şi raportul lui e neliniştitor. 

— M-am văzut pus în faţa nevoii imperioase situaţie 
de a recruta încă zece vizitatoare în regim de urgenţă - 
telegrafiază căpitanul Pantoja. Nu pentru amplificarea 
Serviciului, ci pentru a menţine ritmul laboral atins în 
prezent. 

— Adevărul e că vizitatoarele lui Pantoja au devenit 
preocuparea centrală a tuturor  garnizoanelor, 
campamentelor şi posturilor de frontieră - cere frigărui 
şi porumb fiert la felul întâi, apoi rață marinată cu mult 
usturoi colonelul López Lopez. Nu exagerez câtuşi de 
puţin, domnule general. Aproape că n-am putut discuta 
altceva cu ofiţerii, subofiţerii şi soldaţii, credeţi-mă. Până 


şi crimele Arcei trec pe planul doi când e vorba de 
vizitatoare. 

— Motivul este marele număr de patrule şi de 
grupuri care îi urmăresc şi îi capturează pe asasinii 
religioşi - transmite codificat căpitanul Pantoja. După 
cum se ştie la nivelul gradelor superioare, aceste 
comandouri se află în hăţişurile munţilor, desfăşurând o 
acţiune civico-poliţienească de prim ordin. 

— În valiza asta sunt dovezile, Tigrule - optează 
pentru plachie de peşte corvina şi rinichi à la creole cu 
garnitură de orez generalul Victoria. Ghid ce-s hârtiile 
astea. Rapoarte asupra stării actuale a apărării 
aeroterestro-fluviale a graniţelor cu Ecuador, Columbia, 
Brazilia şi Bolivia? Nu, n-ai nimerit-o. Sugestii şi planuri 
de acţiune privind îmbunătăţirea dispozitivului de 
supraveghere şi atac în Amazonia? Tot nu. Studii şi 
evaluări privind comunicațiile, logistica, etnografia? Nu, 
dom'le, nici pomeneală. 

— Serviciul de Vizitatoare a crezut că e de datoria 
lui să le trimită acestor comandouri, indiferent de locul 
unde se găsesc, convoaie de vizitatoare - emite prin 
radio căpitanul Pantoja. Şi am realizat acest lucru, cu 
colaborarea entuziastă a întregului personal, fără 
excepţie. 

— Numai şi numai solicitări legate de SVGPFA, 
domnule general - la desert turtiţe cu miere şi alune, 
totul stropit cu bere Pilsen de la gheaţă comandă în 
încheiere colonelul López López. Toţi  subofiţerii 
Amazoniei au semnat memorii cerând permisiunea de a 
folosi Serviciul de Vizitatoare. Vi le-am adus pe toate: o 
sută şaptezeci şi două de coli. 

— În acest scop am creat brigăzi volante de două 
sau trei vizitatoare, iar o atare fragmentare de personal 
m-ar fi împiedicat să asigur în continuare acoperirea 
regulată a cererilor centrelor uzufructuare/beneficiare - 
telefonează căpitanul Pantoja. Sper că nu mi-am depăşit 
atribuţiile, domnule general. 


— Cât despre ancheta efectuată de Lopez Lopez 
printre ofiţeri, pot spune că-i şi mai incredibilă - se ajută 
cu o feliuţă de pâine, împinge totul la vale cu sorbituri 
dese de bere, se şterge pe frunte cu un şerveţel 
generalul Victoria. De la căpitan în jos, 95 dintre ofiţeri 
vor şi ei vizitatoare. Iar de la căpitan în sus, 55. Ce zid de 
asta, Tigrule? 

— Conform datelor pe care mi le-a comunicat 
colonelul López în urma anchetei sale neoficiale, trebuie 
să modific complet planul minimal de lărgire a SVGPFA, 
domnule general - tresare, mâzgăleşte carneţele, ia 
amfetamine ca să rămână treaz noaptea la postul de 
comandă,  expediază groase plicuri recomandate 
căpitanul Pantoja. Vă rog să consideraţi nul şi neavenit 
proiectul pe care vi l-am trimis. Muncesc zi şi noapte la o 
nouă organigramă. Sper să v-o trimit cât mai curând. 

— Fiindcă, pe deasupra, îmi pane rău, dar trebuie 
să-ţi spun că Pantoja, deşi nebun de legat, are perfectă 
dreptate, Tigrule - atacă rinichii cu poftă, glumeşte zău 
că francezii au dreptate, dacă-ţi găseşti ritmul, poţi 
înfuleca oricâte feluri de mâncare, optsprezece, douăzeci 
generalul Victoria. Argumentele lui simt irefutabile. 

— În vederea unei posibile dublări a numărului de 
beneficiari, dacă sunt incluşi subofiţerii şi gradele 
intermediare - discută cu Chuchupe, Ciupitu şi Chinezu 
Porfirio, trece în revistă  candidatele, exclude 
spălătoresele, stă de vorbă cu proxeneţi, mituieşte 
codoaşe căpitanul Pantoja -, trebuie să vă aduc la 
cunoştinţă că planul minimal de prestații regulate, într- 
un ritm oricum inferior minimului sexual vital, ar 
presupune patru nave de tonajul Evei, trei avioane tip 
Dalila şi o echipă operaţională de două sute şaptezeci şi 
două de vizitatoare. 

— Dacă le este oferit acest Serviciu gradelor 
inferioare şi soldaţilor, de ce le-ar fi refuzat subofiţerilor? 
dă la o parte ceapa, oasele şi termină rața marinată din 
câteva înghiţituri, zâmbeşte, se uită după o trecătoare, 


face cu ochiul şi exclamă măi ce statuie colonelul López 
López. Şi dacă-i luăm în considerare pe-aceştia din urmă, 
atunci cum să nu ne gândim şi la ofiţeri? Aşa gândesc 
toţi. Şi culmea-i c-au dreptate. 

— Desigur, dacă lărgirea gamei de servicii îi are în 
vedere şi pe ofiţeri, estimările mele vor suferi noi 
modificări, domnule general - merge la vraci şi vrăjitori, 
înghite ayahuasca, are halucinaţii în care armate de 
femei defilează pe Câmpul lui Marte cântând La Raspa, 
vomită, munceşte, exultă căpitanul Pantoja. Iau în calcul 
toate posibilităţile, nu se ştie niciodată. Ar trebui să se 
creeze o secţie specială, un grup de vizitatoare exclusive 
şi extra, bineînţeles. 

— Bineînţeles - refuză desertul, cere cafea, scoate 
un flacon cu zaharină, aruncă două pastile în ceaşcă, o 
dă pe gât, aprinde o ţigară generalul Victoria. Şi dacă se 
consideră indispensabilă pentru sănătatea biologică şi 
psihologică a trupei existenţa acestui Serviciu, va trebui 
sporit lună de lună numărul prestaţiilor. Fiindcă, ştii 
preabine, Tigrule, funcţia creează organul. In acest caz, 
cererea va fi mereu superioară ofertei. 

— Aşa e, domnule general - cere socoteala, încearcă 
să-şi scoată portofelul, aude nu ţi-e bine? Azi sunteţi 
invitaţii Tigrului colonelul López Lopez. Vrând să 
astupăm o gaură, am destupat un canal şi pe-acolo se va 
scurge tot bugetul Intendenţei. 

— Şi toată energia soldaţilor noştri - pleacă la Lima 
în misiune specială, vizitează politicieni, cere audienţe, 
dă sfaturi, bagă intrigi, stabileşte, se întoarce la Iquitos 
generalul Scavino. 

— Foamea asta de vizitatoare care s-a stârnit în 
Amazonia nu mai poate fi potolită nici de Domnul din cer, 
Tigrule - deschide portiera maşinii, intră primul, zice 
păcat că nu ne putem permite o mică siestă după prânzul 
ăsta, ordonă înapoi la Minister generalul Victoria. Sau, 
ca să fiu la modă, nici de pruncul-martir. Apropo, ştiţi că 
a ajuns cultul ăsta şi la Lima? Ieri am descoperit că noră- 


mea are un mic altar cu poze pioase de-ale pruncului- 
martir. 

— Am putea începe cu o echipă atent selecționată, 
de zece vizitatoare, pentru ofiţeri, domnule general - 
vorbeşte singur pe stradă, adoarme pe birou, aiurează, o 
sperie pe doamna Leonor cu slăbiciunea lui căpitanul 
Pantoja. Le-am recruta de la Lima, desigur, garantând 
astfel un nivel înalt. V-ar place siglele SPO A SVGPFA? 
Secţia pentru Ofiţeri a Serviciului de Vizitatoare. Vă voi 
trimite un proiect detaliat. 

— Tu-i maica mă-sii, cred că ăştia au totuşi dreptate 
- intră în biroul lui, şovăie, deschide corespondenţa, îşi 
muşcă o unghie Tigrul Collazos. Tâmpenia asta începe să 
devină tenebroasă. 

NUMĂR SPECIAL AL ZIARULUI EL ORIENTE 
(IQUITOS, 5 IANUARIE 1959). 
DEDICAT GRAVELOR INCIDENTE DIN NAUTA 


Reportaj extraordinar realizat de întreaga redacție a 
ziarului El Oriente, mobilizată sub îndrumarea 
intelectuală a directorului său, Joaquín Andoa, pentru a 
oferi cititorilor din districtul Loreto versiunea cea mai 
vie, mai amănunţită şi mai fidelă a tragicului caz al 
frumoasei Brazilience, de la asaltul din Nauta până la 
înmormântarea la Iquitos, cu întâmplările care au 
electrizat atenţia cetățenilor. 


Plânsul şi stupefacţia au însoţit pe ultimul drum 
rămăşiţele frumoasei asasinate 


leri dimineaţă, în jurul orei 11, rămăşiţele 
pământeşti ale celei care a fost Olga Arellano Rosaura, 
cunoscută în lumea interlopă sub porecla Braziliancă, din 
cauza anilor petrecuţi de ea în oraşul Manaos (vezi 
biografia la pag. 2, coloanele 4 şi 5), au fost 


înmormântate în vechiul cimitir general al oraşului 
nostru, cu scene de întristare şi de durere ale colegilor şi 
colegelor de muncă şi ale prietenilor, care au 
impresionat mulţimea prezentă. Cu puţin timp înainte, o 
escortă de Infanterie de la tabăra militară Vargas Guerra 
i-a adus onoruri militare defunctei, într-un gest insolit 
care le-a produs o considerabilă surpriză chiar şi 
persoanelor celor mai afectate de forma tragică în care 
şi-a pierdut viaţa această tânără şi rătăcită frumuseţe 
loretană, pe care căpitanul (sic) Pantaleón Pantoja a 
numit-o, în discursul său funebru, „nefericită martiră a 
datoriei împlinite şi victimă a murdăriei şi mârşăviei 
umane” (citiţi integral discursul la pag. 3, coloana 1). 

Ştiind că înmormântarea nefericitei tinere avea loc 
ieri dimineaţă, de la primele ore se adunaseră lângă 
cimitir (pe străzile Alfonso Ugarte şi Ramon Castilia) 
mulţi curioşi care curând au ajuns să blocheze intrarea 
principală şi locurile din preajma Monumentului închinat 
Eroilor Patriei. Cam în jurul orei 10, 30, cei prezenţi au 
putut observa sosirea unui camion aparţinând taberei 
militare Vargas Guerra, din care a coborât o escortă de 
doisprezece soldaţi, cu cască, curele încrucişate şi puşti, 
sub comanda locotenentului de Infanterie Luis 
Bacacorzo, care şi-a dispus oamenii de o parte şi de alta 
a intrării în cimitir. Această operațiune a stârnit 
curiozitatea persoanelor prezente, care nu puteau ghici 
motivul pentru care a apărut o escortă a Armatei la oră, 
locul şi evenimentul în cauză. Misterul avea să fie 
lămurit după puţin timp. Întrucât aglomeraţia prilejuită 
de curioşi şi de public în general făcea imposibil accesul 
în cimitir, locotenentul Bacacorzo le-a ordonat soldaţilor 
să îndepărteze mulţimea din faţa porţii, lucru pe care 
aceştia l-au executat imediat, fără menajamente. 

La ora 11 fără 15 minute, cunoscutul dric de lux al 
principalei agenţii funerare din Iquitos, Modus Vivendi, 
şi-a făcut apariţia, înecat sub ofrande florale, pe strada 
Alfonso Ugarte, urmat de un mare număr de taxiuri şi 


maşini particulare. Cortegiul funebru, care înainta foarte 
încet, plecase de câtva timp de la centrul de pe râul Itaya 
numit Serviciul de Vizitatoare, cunoscut mai ales sub 
simpla poreclă de Pantiland, unde fusese privegheată 
toată noaptea anterioară secerata în floarea vârstei Olga 
Arellano Rosaura. O tăcere impresionantă s-a lăsat de 
îndată peste întregul cartier, iar lumea strânsă ciopor a 
făcut loc cortegiului din proprie iniţiativă, lăsându-l să 
ajungă până la poarta ţintirimului. Un mare număr de 
persoane - o sută pe puţin, conform spuselor 
observatorilor - o însoțeau în ultima-i călătorie pe lipsită 
de noroc Olga, multe din ele în doliu şi manifestându-şi - 
mai ales colegele ei de muncă, vizitatoarele şi 
spălătoresele din Iquitos - regretul îndurerat. Am putut 
remarca printre componenţii cortegiului funebru 
totalitatea femeilor care lucrează în rău-famata instituţie 
de pe râul Itaya, ele fiind şi cele care, în mod absolut 
explicabil, demonstrau cea mai vie durere, vărsând potop 
de lacrimi pe sub voalurile şi mantilele negre. O notă de 
emoție şi de dramatism a adăugat şi faptul că printre 
vizitatoarele prezente se aflau, în rândul întâi, cele şase 
femei care au trecut, alături de defuncta Braziliancă, 
prin gravele incidente de la Nauta în care aceasta şi-a 
pierdut viaţa, ba chiar şi Luisa Cânepa, poreclită 
Ţâţoasa, care, după cum au aflat deja cititorii noştri, a 
suferit răni şi contuzii destul de severe de la cei care le- 
au luat cu asalt pe vizitatoare în cursul jalnicului incident 
(citiţi în pag. 4 o recapitulare detaliată a ambuscadei de 
la Nauta, cu sângerosu-i final). Dar pe cetăţenii adunaţi 
acolo îi aştepta o surpriză încă şi mai mare: ei l-au văzut 
coborând de pe dric, în uniformă de căpitan al Armatei şi 
cu ochelari de soare, pe promotorul-şef al denumitului 
Serviciu de Vizitatoare, pe mult-cunoscutul şi puţin- 
apreciatul domn Pantaleón Pantoja, căruia nimeni nu-i 
cunoştea, cel puţin după datele ziarului nostru, calitatea 
de ofiţer al Armatei. Ceea ce, bineînţeles, a fost un motiv 
în plus de comentarii dintre cele mai variate în rândul 


publicului. 

La coborârea din dric, s-a putut constata că sicriul 
avea formă de cruce, cum se obişnuieşte la defuncţii care 
în timpul vieţii au făcut parte din Frăția Arcei, ceea ce 
desigur că a intrigat pe multă lume, din moment ce 
există bănuiala că moartea Braziliencei este imputabilă 
membrilor acestei secte religioase, ipoteză care, pe de 
altă parte, a fost energic dezminţită de profetul suprem 
al Arcei (vezi „Epistola către cei buni despre cei răi” a 
Fratelui Francisco, pe care o publicăm în pag. 3, 
coloanele 3 şi 4). Sicriul a fost coborât din dric şi purtat 
în interiorul cimitirului pe umerii căpitanului Pantoja în 
persoană şi pe ai colaboratorilor săi de la detestatul 
Serviciu de Vizitatoare, îmbrăcaţi cu toţii în ţinută de 
mare doliu, aceştia fiind: Porfirio Wong, cunoscut sub 
numele de Chinezu în mahalaua Belen, subofiţerul de 
rang unu AP Carlos Rodriguez Saravia (care comanda 
nava Eva când a avut loc asaltul din Nauta), subofiţerul 
FAP Alonso Pantinaya, zis şi Nebunu”, faimos fost as al 
acrobaţiei aeriene,  recruţii Sinforoso Caiguas şi 
Palomino Rioalto şi infirmierul Virgilio Pacaya. Panglicile 
coşciugului, pe al cărui capac era delicat aşezată o 
elegantă şi solitară orhidee, erau ţinute de celebra 
Leonor  Curinchila, zisă Chuchupe, şi de câteva 
prostituate aparţinând acelui centru de perdiţie de pe 
râul Itaya, printre care Sandra, Viruca, Puţica, Păroşica, 
ca şi de popularul Juan Rivera, poreclit Ciupitu, care 
purta bandajele şi urmele numeroaselor răni primite 
când a încercat, cu un tipic cavalerism loretan, să 
respingă atacul din Nauta. Au mai ţinut panglicile 
sicriului şi două doamne între două vârste şi de origine 
umilă, extrem de îndurerate, care au refuzat să-şi decline 
numele şi să indice ce anume le lega atât de strâns de 
dispărută, dar unele bârfe le considerau a fi rudele Olgăi 
Arellano Rosaura, care preferau să-şi ascundă identitatea 
din pricina activităţilor prea puţin recomandabile cu care 
s-a îndeletnicit în scurta-i, dar trepidanta-i viaţă tânăra 


răstignită. Nici nu se aliniase bine cortegiul în forma 
descrisă mai sus, când, la un semnal al căpitanului 
Pantoja, locotenentul Luis Bacacorzo, cu o voce marţială, 
le dădu soldaţilor din escorta sa ordinul Prezentati arm”, 
imediat executat de aceştia cu prestanţă şi eleganţă. 
Astfel, purtată pe umeri de colege şi prieteni printre cele 
două rânduri de puşti prezentate în semn de omagiu, a 
pătruns în cimitirul general din Iquitos nefericita 
Braziliancă, cea care şi-a pierdut viaţa la mică distanţă 
de obârşia măreţului nostru fluviu. Sicriul a fost purtat 
până pe micul podium de lângă Monumentul Eroilor 
Patriei, unde o placă îl primeşte pe vizitator cu aceste 
sumbre rânduri lapidare: „INTRĂ, ROAGĂ-TE, PRIVEŞTE 
CU SMERENIE ACEST LOCAŞ; S-AR PUTEA SĂ-ŢI FIE 
ULTIMUL SĂLAŞ”. Acolo, vădind o inexplicabilă repulsie 
şi proastă-dispoziţie, care au fost imediat cenzurate de 
mulţimea prezentă, se afla fostul preot militar şi actual 
paroh însărcinat cu cimitirul din Iquitos, părintele 
Godofredo Beltrán Calila. Omul Bisericii a oficiat 
exagerat de repede slujba funebră, n-a ţinut nicio 
cuvântare, aşa cum se aştepta de la el, şi a plecat înainte 
de încheierea ceremoniei. După momentul religios, 
căpitanul Pantaleón Pantoja, aşezându-se cu faţa la 
sicriul prematur-răposatei Olga Arellano Rosaura, a 
pronunţat discursul pe care ziarul nostru îl reproduce 
ceva mai încolo (vezi pag. 3, coloana 1) şi care a 
constituit punctul culminant de sensibilitate şi patetism 
al tristului eveniment, vorbitorul fiind întrerupt în 
diferite faze ale alocuţiunii sale de propriile-i suspine şi 
de cele ce-i răspundeau ca un ecou lugubru, slobozite de 
antemenţionaţii săi colaboratori şi de multele femei 
uşoare prezente. 

Îndată după aceea, coşciugul a fost din nou ridicat 
pe umerii celor care tot aşa îl introduseseră în cimitir, pe 
când alte persoane, în majoritatea lor vizitatoare şi 
spălătorese, alternau la ţinutul panglicilor. Cortegiul a 
străbătut astfel necropola până la marginea ei sudică, 


unde, în Pavilionul Sfântul Toma, figura 17, cripta de sus, 
vor odihni pe vecie rămăşiţele dispărutei. Instalarea 
sicriului şi a plăcii mortuare (pe care stă scris, simplu, cu 
litere aurii: Olga Arellano Rosaura, numită Braziliancă 
(1936 - 1959): de la nemângâiații ei prieteni) a prilejuit 
noi efuziuni sentimentale de durere cauzate de crunta ei 
dispariţie, cele mai multe dintre femei izbucnind într-un 
plâns sfâşietor. 

După un Tatăl Nostru şi o Ave Maria intonate, la 
sugestia lui Leonor Curinchila, zisă Chuchupe, pentru 
veşnica pomenire a loretanei smulse dintre noi, cortegiul 
s-a destrămat. Membrii asistenţei tocmai începeau să se 
îndrepte spre domiciliu, când s-a pornit o ploaie subită, 
ca şi cum însuşi cerul ţinea să se alăture durerii 
generale, participând la doliu. Era ora douăsprezece 
ziua. 


Elegia funebră a căpitanului Pantaleón Pantoja la 
înmormântarea frumoasei Olga Arellano, vizitatoarea 
răstignită la Nauta 


Reproducem în continuare, considerându-l 
interesant pentru cititorii noştri prin sfâşietoarea-i 
sinceritate şi uimitoarele revelații conținute, discursul 
funebru pronunţat la înmormântarea martirizatei Olga 
Arellano Rosaura, zisă Braziliancă, de către cel ce i-a 
fost amic şi şef, binecunoscutul don Pantaleón Pantoja, 
care s-a dovedit de ieri a fi, spre surpriza generală, 
căpitan de Intendenţă al Armatei Peruane. 


DEPLÂNSĂ Olga Arellano Rosaura, neuitată şi 
preaiubită Braziliancă, aşa cum te numeam drăgăstos 
toţi câţi te-am cunoscut şi frecventat în cursul 
îndeletnicirilor noastre zilnice: 

Am îmbrăcat astăzi glorioasa noastră uniformă de 
ofiţer al Armatei Peruane, pentru a te conduce la ultimu- 
ţi sălaş şi pentru că era de datoria noastră să proclamăm 


în faţa tuturor, cu fruntea sus şi pe deplin conştienţi de 
responsabilitatea ce ne revine, că ai căzut ca un viteaz 
oştean aflat în slujba Patriei tale, nepreţuitul nostru 
Peru. Am venit aici ca să arătăm fără false pudori şi cu 
mândrie că eram prietenii şi superiorii tăi, că ne simţeam 
foarte onoraţi să îndeplinim împreună cu tine misiunea 
pe care destinul ne-a încredinţat-o, aceea de a-i sluji într- 
un mod deosebit de dificil şi de împănat cu necazuri şi 
sacrificii 

(aşa cum tu, respectată prietenă, ai simţit pe 
propria-ţi piele) pe compatrioţii noştri şi scumpa noastră 
ţară. Eşti o nefericită martiră a îndeplinirii fără murmur 
a datoriei, o victimă a ticăloşiei şi mârşăviei anumitor 
bărbaţi. Acei laşi mizerabili care, îmboldiţi de demonul 
beţiei, de josnicele instincte ale destrăbălării şi de cel 
mai satanic fanatism, s-au postat în Defileul Căpeteniei 
Cocama, la ieşirea din Nauta, ca să abordeze piratereşte, 
prin murdară înşelăciune şi  mârşavă minciună, 
ambarcaţiunea noastră fluvială, Eva, şi să-şi satisfacă 
blestematele dorinţe cu o ferocitate bestială, nu ştiau că 
frumuseţea aceasta a ta, care lor le stârnea poftele 
necuviincioase, era închinată de tine, cu o generoasă 
exclusivitate, vajnicilor soldaţi ai Peru-ului. 

Deplânsă Olga Arellano Rosaura, neuitată în veci de 
veci Braziliancă: Aceşti bravi ostaşi, ostaşii tăi, nu te 
uită. Chiar acum, în cotloanele cele mai sălbatice ale 
Amazonici noastre, în defileurile dintre ponoare, unde s-a 
înstăpânit şi domneşte ţânţarul anofel paludic, în 
luminişurile cele mai pierdute în sânul pădurii tropicale, 
acolo unde Armata Peruană îşi are numeroasele 
bivuacuri în semn de pază veşnic trează a fruntariilor şi 
de fermă apărare a suveranităţii noastre statale, acolo 
unde tu nu şovăiai să ajungi, nepăsându-ţi de insecte, 
boli, oboseală şi tracasare, aducându-le darul nepreţuit 
al frumuseţii şi veseliei tale france şi contagioase 
santinelelor Peru-ului, simt nenumărați bărbaţii care îşi 
aduc aminte de tine cu lacrimi în ochi şi cu pieptul 


spărgându-li-se de ură şi de mânie împotriva sadicilor tăi 
asasini. Ei nu vor putea uita vreodată cu câtă graţie, 
simpatie umană şi delicată maliţiozitate ştiai tu să le faci 
mai plăcută aspra viaţă cazonă, dându-le tot ce îşi puteau 
dori şi ajutându-i neprecupeţit să înfrunte şi să 
depăşească greutăţile inerente condiţiei lor singuratice 
de subgradaţi şi trupeţi. 

Deplânsă Olga Arellano Rosaura, în veci neuitată 
Braziliancă, aşa cum erai poreclită fiindcă trăiseşi un 
timp în ţara vecină şi prietenă unde te purtaseră 
tinereştile tale căutări, deşi - trebuie s-o spunem - n-a 
existat în tine nici un singur strop de sânge, nici cel mai 
mic fir de păr, care să nu fie peruan: 

Trebuie să ştii că, alături de soldaţii melancolici 
răspândiţi prin toată Amazonia, te plâng şi te evocă 
surorile şi fraţii tăi de muncă de la Serviciul de 
Vizitatoare pentru Garnizoane, Posturi de Frontieră şi 
Aferente, în al cărui centru logistic de pe râul ltaya ai 
fost mereu o floare de lux care îl îmbogăţea şi parfuma; 
colegii care te-au admirat, respectat şi adorat 
întotdeauna pentru simţul datoriei de care dădeai 
dovadă, pentru buna ta dispoziţie neobosită, pentru 
spiritul tău viu de camaraderie şi colaborare, pentru 
atâtea şi atâtea alte virtuţi cu care te împodobeai. In 
numele tuturor acestora doresc să-ţi spun, stăpânindu-mi 
jalea, că sacrificiul tău n-a fost inutil: sângele-ţi încă 
tânăr, vărsat cu sălbăticie, va fi sacra legătură care ne va 
uni de-acum înainte cu şi mai multă tărie şi exemplul 
demn de urmat care ne va îmboldi zi de zi să ne 
îndeplinim misiunile cu perfecțiunea şi dezinteresul pe 
care tu le puneai în muncă. lar acum, în propriu-mi 
nume, lasă-mă să-ţi mulţumesc din adâncul sufletului, cu 
inima în palmă, pentru toate dovezile tale de afecţiune şi 
înţelegere, pentru atâtea învăţăminte profunde pe care 
nicicând nu le voi uita. 

Deplânsă Olga Arellano Rosaura, neuitată în veci de 
veci Braziliancă: 


ODIHNEŞTE ÎN PACE! FIE-ŢI ŢĂRÂNA UŞOARĂ! 
Cronica asaltului din Nauta 


Crima din defileul căpeteniei Cocama, minut cu 
minut: cu tot cortegiul ei de sânge, pasiune, sadism 
necrofil şi instincte neinfrânate 


N.red.: EI Oriente ţine să le mulțumească public, cu 
toată recunoştinţa, colonelului de jandarmi Juan 
Amézaga Riofrío, şef al Secţiei de Poliţie nr. 5, şi 
inspectorului şef din Loreto al Poliției de Investigații din 
Perú (PIP) Federico Chumpitaz Fernández, care se 
ocupă direct de anchetarea tragicelor evenimente de la 
Nauta, pentru că ne-au oferit cu cea mai mare 
amabilitate, sacrificându-şi din timpul lor atât de pretios, 
toate informaţiile disponibile până acum asupra faptelor 
incriminate. Dorim să subliniem atitudinea de cooperare 
cu presa liberă şi democratică a acestor distinși şefi ai 
Poliţiei, pe care multe alte autorităţi ale districtului în 
cauză ar trebui s-o ia drept exemplu. 


Conspirația din Requena 


Pe măsură ce înaintează cercetările asupra 
evenimentelor din Nauta, se descoperă elemente ce 
rectifică primele versiuni difuzate de presa scrisă şi 
vorbită despre cele întâmplate acolo. Astfel, pe zi ce 
trece, devine tot mai şubredă teza conform căreia asaltul 
de la Nauta şi omorârea şi răstignirea Olgăi Arellano 
Rosaura, poreclită Braziliancă, ar fi fost un ritual de 
„sacrificiu şi purificare prin sânge” comandat de Frăția 
Arcei, sectă care i-ar fi folosit pe cei şapte făptaşi ca pe 
nişte simpli executanţi. lată cum focoasa campanie dusă 
de colegul nostru Germán Lâudano Rosales, în 
programul său Vocea Mesagerului, apărând Frăția Arcei 
şi respingând ca falsă mărturisirea delincvenţilor că au 


urmat ordinele Fratelui Francisco, se dovedeşte tot mai 
adevărată. Supoziţia Mesagerului, cum că mărturia 
aceea este o stratagemă a făptaşilor ca să-şi diminueze 
vina, pare sprijinită de fapte. De asemenea, primele 
interogatorii la care au fost supuşi la Iquitos împricinaţii 
- care au sosit ieri în oraşul nostru, pe cale fluvială, 
venind din Nauta, unde au fost reţinuţi de la 2 ianuarie - 
le-au permis reprezentanţilor Jandarmeriei şi PIP să 
înlăture alt zvon care circula, conform căruia asaltul de 
la Nauta a fost produsul unei inspiraţii de moment, 
născută din aburii alcoolului, şi să dovedească, 
incontestabil, că a fost plănuit cu mult înainte, în cele 
mai mici amănunte şi cu toate macabrele-i detalii. 

Totul a început, pare-se, cu vreo două săptămâni 
înainte de data fatidică, la o întrunire socială - şi nu 
religioasă, cum s-a spus - cât se poate de nevinovată, a 
unui grup de prieteni din prosperul sat Requena. După 
toate probabilitățile, întrunirea a avut aşadar loc pe 14 
decembrie trecut, acasă la fostul primar al localităţii, 
Teófilo Morey, cu prilejul împlinirii de către acesta a 
vârstei de 54 de ani. În cursul petrecerii la care au 
asistat toţi inculpaţii (adică: Artidoro Soma, 23 de ani; 
Nepomuceno Quilca, 31 de ani; Caifâs Sancho, 28 de ani; 
Fabio Tapayuri, 26 de ani; Fabriciano Pizango, 32 de ani, 
şi Renán Márquez Curichimba, 22 de ani) s-au băut 
multe pahare cu tărie, sus-numiţii depăşind cu mult 
pragul beţiei. În toiul petrecerii, fostul primar Teófilo 
Morey în persoană, individ celebru în Requena pentru 
instinctele-i senzuale,  aplecarea-i  neînfrântă spre 
plăcerile pântecului şi cele de sub pântec, înclinația spre 
băuturile spirtoase etc., a lansat - conform declaraţiilor 
unora dintre coacuzaţi - ideea de a organiza o 
ambuscadă contra unui convoi de vizitatoare, când 
acesta se va afla în tranzit spre vreun campament militar, 
pentru a se desfăta cu de-a sila cu farmecele femeilor 
pierdute. (După cum cititorii noştri îşi amintesc, într-o 
primă variantă, atacatorii afirmaseră că ideea asaltului 


fusese vehiculată la o slujbă nocturnă a arcei din 
Requena, când pasămite s-ar fi tras la sorţi şapte fraţi 
care să execute misiunea decisă de toţi participanţii la 
ceremonie, peste o sută, au susţinut ei.) Ideea a fost 
primită cu mare entuziasm de ceilalţi inculpaţi. Toți 
aceştia au recunoscut că tema vizitatoarelor era 
frecventă în viaţa şi reuniunile lor şi că trimiseseră 
deseori proteste în scris comandanților militari, cerându- 
le să le autorizeze pe amintitele femei uşoare să 
primească şi clientelă civilă din satele amazoniene pe 
unde treceau, ba chiar o dată formaseră o comisie cu alţi 
tineri din Requena şi îl vizitaseră pe şeful bazei navale 
Santa Isabel, apropiată de sat, ca să-şi manifeste 
protestul pentru monopolul, după părerea lor abuziv, al 
Forţelor Armate asupra acestor expediţii ale 
prostituatelor. Cu asemenea antecedente, se înţelege că 
propunerea fostului primar Morey, oferindu-le prilejul să- 
şi descarce frustrările, a fost primită frenetic de arestaţii 
de azi. Încă nu s-a putut determina dacă cei şapte 
conjuraţi erau partizanii Fratelui Francisco şi asistau 
frecvent la riturile clandestine ale arcei din Requena, 
cum au susţinut ei, sau dacă nu cumva au minţit, cum au 
afirmat câţiva apostoli ai sectei, prin comunicate trimise 
presei, din ascunzătorile lor, şi a confirmat însuşi Fratele 
Francisco (vezi pag. 3, coloanele 3 şi 4). Tot la acel chef, 
se pare, cei şapte prieteni şi-au trasat primele planuri de 
acţiune şi au căzut de acord să-şi facă mendrele departe 
de Requena, ca să nu compromită bunul renume al 
satului lor şi ca să-i pună pe urmăritori pe o pistă falsă, 
dacă avea să urmeze vreo investigaţie. De asemenea, s- 
au vorbit să afle pe căi oculte datele de sosire ale 
primelor convoaie de vizitatoare la Nauta sau la 
Bagazân, aşezări ale căror împrejurimi li s-au părut încă 
de pe atunci cele mai indicate pentru lovitura plănuită. 
Însuşi fostul primar Morey s-a oferit să afle datele 
pertinente, slujindu-se de strânsele relaţii pe care, 
datorită însărcinării sale oficiale de edil, le păstrase cu 


ofiţerii bazei Santa Isabel. 

Astfel, fără a mai zăbovi, acuzaţii şi-au perfecţionat 
planul în cursul altor două sau trei întâlniri posterioare. 
Teófilo Morey a reuşit, efectiv, să-l tragă de limbă pe 
locotenentul naval de rangul unu Germón Urioste, aflând 
că un convoi fluvial de şase vizitatoare, venind din 
Iquitos, va staţiona în primele zile ale lui ianuarie la 
posturile din Nauta, Bagazân şi Requena, sosirea la 
primul din punctele amintite fiind stabilită pe 2 ianuarie 
spre amiază, întrunindu-se din nou acasă la fostul primar, 
cei şapte indivizi şi-au pus la punct proiectul criminal, 
hotărând ca ambuscada să aibă loc în împrejurimile 
Nautei, pentru a-i face să creadă pe cei atacați şi pe 
poliţişti că autorii abuzurilor sexuale erau locuitori ai 
acestei istorice localităţi. După cât se pare, tot atunci ar 
fi conceput ideea de a lăsa lângă locul faptei, ca pistă 
falsă, o cruce cu un animal răstignit, pentru a da de 
înţeles că sinistra operaţiune era, vezi Doamne, opera 
fraţilor arcei din Nauta. Cu scopul de mai sus, au luat cu 
ei ciocane şi cuie, neştiind însă - afirmă ei - că 
întâmplarea avea să le faciliteze teribil planurile, 
oferindu-le nu un animal pentru cruce, ci trupul lipsit de 
apărare al unei tinere şi chipeşe târfuliţe. Cei şapte 
nemiloşi au decis să se împartă în două grupuri, fiecare 
din acestea dând o altă explicaţie rudelor şi cunoscuţilor 
asupra absenței lor din Requena. Astfel, primul grup, 
format din Teófilo Morey, Artidoro Soma, Nepomuceno 
Quilca şi Renán Márquez Curichimba, a plecat din 
localitate pe 29 decembrie, cu o barcă cu motor 
aparţinând primului dintre cei numiţi, făcând pe toată 
lumea să creadă că se îndreptau spre lacul Carahuite, 
unde aveau de gând să-şi petreacă sărbătorile de sfârşit 
de an consacrându-se sănătosului sport al pescuitului de 
săbalos şi gamitanas. Al doilea grup - Caifâs Sancho, 
Fabio Tapayuri şi Fabriciano Pizango - a plecat abia pe 1 
ianuarie în zori, cu o luntre a ultimului numit, 
asigurându-i pe cunoscuţi că se duceau la vânătoare în 


zona Bagazân, unde tocmai se descoperise că nişte 
jaguari dădeau târcoale satului. 

Conform programului stabilit, ambele grupuri au 
luat-o pe râu în jos, spre Nauta, trecând fără a se opri pe 
dinaintea acestui sat, aşa cum procedaseră şi la 
Bagazân, întrucât obiectivul lor era să atingă, nelăsându- 
se văzuţi, un punct situat cam la trei kilometri în aval de 
obârşia marelui Amazon, iubitul nostru fluviu, adică 
taman Defileul Căpeteniei Cocama, numit astfel din 
cauza legendei care spune că în acel loc, în zilele foarte 
ploioase, se zăreşte plutind aproape de țărm năluca 
faimosului şef de trib cocama, don Manuel Pacaya, care, 
la 30 aprilie 1840, fonda ca pionier, la confluenţa râurilor 
Marañón şi Ucayali, progresistul sat Nauta. Cei şapte 
inculpaţi aleseseră acest loc, în pofida spaimei resimţite 
de unii dintre ei din cauza superstiţiei pomenite, 
deoarece abundenta vegetaţie care acoperă o mare parte 
a albiei convenea de minune dorinţei lor de a nu fi văzuţi. 
Cele două grupuri s-au întâlnit la Defileul Căpeteniei 
Cocama în seara zilei de 1 ianuarie, alegându-şi loc de 
tabără într-o mică depresiune şi petrecându-şi acea 
noapte într-o fiestă improvizată. Şi asta pentru că, vicleni 
şi prevăzători, călătoriseră luând cu ei nu numai 
revolvere, carabine, cuie şi pături de dormit, ci şi destule 
sticle cu rachiu de anason şi cu bere, ceea ce le-a permis 
să se îmbete criţă în timp ce, neîndoios foarte excitaţi şi 
vorbăreţi, se extaziau gândindu-se la ziua următoare, 
care va preschimba în realitate bolnăvicioasele lor urzeli 
şi pofte. 


Piraterie în Defileul Căpeteniei Cocama 


De cum au prins să mijească zorii, cei şapte indivizi 
au început să pândească, urcați în copaci, apele 
Amazonului. În acest scop, luaseră cu ei şi un binoclu, pe 
care acum şi-l pasau unul altuia, ca să aibă o privelişte 
cât mai cuprinzător fidelă asupra porțiunii de fluviu. Aşa 


şi-au petrecut o bună parte din zi, fiindcă abia pe la ora 
patru după-amiaza a zărit Fabio Tapayuri, în depărtare, 
culorile verde şi roşu ale vaporaşului Eva, care despica 
apele pământii ale obârşiei marelui Fluviu, cu râvnita-i 
încărcătură. Imediat după aceea, indivizii au trecut la 
îndeplinirea cruntelor planuri dinainte stabilite. Pe când 
patru dintre ei - Teófilo Morey, Fabio Tapayuri, 
Fabriciano Pizango şi Renán Márquez Curichimba - 
ascundeau barca cu motor în vegetaţia bogată de la mal 
şi rămâneau pitulaţi acolo, Artidoro Soma, Nepomuceno 
Quilca şi Caifâs Sancho se suiau în luntre şi înaintau spre 
mijlocul albiei ca să-şi interpreteze rolurile teatrale. 
Mergând foarte încet, se apropiară de Eva, iar Soma şi 
Quilca începuseră să facă semne disperate şi să strige 
din răsputeri, cerând ajutor pentru Caifás Sancho şi 
zicând de zor că are nevoie de intervenţie medicală 
urgentă fiindcă fusese muşcat de o viperă. Subofiţerul de 
rang unu Carlos Rodriguez Saravia, auzind strigătele 
indivizilor, a ordonat oprirea motorului şi i-a ajutat să-l 
urce pe bolnav la bordul Evei (care are un post de prim 
ajutor), cu lăudabila intenţie de a-l ajuta pe prefăcutul 
Caifás Sancho. 

De cum s-au văzut la bordul navei, câteşitrei indivizii 
şi-au lepădat masca paşnică, şi-au scos revolverele 
ascunse şi i-au obligat, sub ameninţarea armelor, pe 
subofiţerul Rodriguez Saravia şi pe cei patru subordonați 
ai acestuia să le dea ascultare fără murmur. În timp ce 
Artidoro Soma obliga grupul de şase vizitatoare (Luisa 
Cânepa, Ţâţoasa; Juana Barbichi Lu, Sandra; Edwiga 
Lauri, Edwiga; Ernesta Şipote, Loreta; Maria Carrasco 
Lunchu, Flor şi nefericita Olga Arellano Rosaura, 
Braziliancă) şi pe Juan Rivero, Ciupitu, care comanda 
grupul, să rămână Încuiați într-o cabină, Nepomuceno 
Quilca şi Caifás Sancho, cu insulte murdare şi ameninţări 
cu moartea, impuneau echipajului Evei să pună din nou 
motorul în funcţiune şi să îndrepte nava spre defileu, 
unde se afla tupilat restul bandei. In momentele acelea, 


pe când era executată manevra cerută de atacatori, 
şiretul timonier Isidoro Ahuanari Leiva a putut, folosind 
o minciună ingenioasă (o necesitate naturală a 
organismului), să abandoneze câteva minute puntea, să 
intre la postul de radio şi să lanseze un disperat SOS 
către baza din Nauta, care, deşi n-a înţeles prea bine 
mesajul, a dispus trimiterea imediată în aval a unei 
şalupe cu un pilot şi doi soldaţi să vadă ce se întâmplă cu 
Eva. Nava, în acest timp, fusese oprită în Defileul 
Căpeteniei Cocaina, loc ales strategic pentru că, din 
cauza bălăriilor uriaşe, aproape nu se zărea de pe firul 
apei şi, oricum, rămânea o ascunzătoare perfectă, greu 
detectabilă de pe luntrile şi bărcile cu motor ale 
pescarilor ce străbat, nu departe de izvor, măreţul nostru 
fluviu. 


Laşa, mârşava lovitură: violuri şi răniți 


Una după alta, cu o precizie matematică, se 
succedau etapele machiavelicului plan al delincvenţilor. 
Odată vasul ajuns în Defileul Căpeteniei Cocama, cei 
patru bărbaţi rămaşi la mal s-au grăbit să suie la bord şi, 
împreună cu ceilalţi trei complici la delict, i-au legat pe 
subofiţerul Rodriguez Saravia şi pe cei patru membri ai 
echipajului, le-au pus căluş în gură cu cea mai mare 
brutalitate, apoi cu îmbrânceli şi lovituri i-au închis în 
cala vasului, spunând în dreapta şi în stânga că se aflau 
acolo trimişi de Arcă să pedepsească activităţile 
păcătoase ale Serviciului de Vizitatoare. Imediat după 
aceea, cei şapte pirați - care, conform spuselor 
victimelor, denotau o avansată stare de ebrietate şi un 
accentuat dârdâit nervos - s-au îndreptat spre cabina 
unde le ţineau închise pe vizitatoare, ca să-şi satisfacă 
poftele animalice. Atunci a avut loc prima vărsare de 
sânge. Într-adevăr, descoperind criminalele intenţii ale 
indivizilor, aventurierele le-au opus o vie rezistenţă, 
urmând exemplul bravului Juan Rivera, Ciupitu, care, 


netemător şi neţinând seama de statura sa pricăjită şi de 
slăbiciunea lui fizică, s-a repezit cu capul înainte şi cu 
pumnii în pirați, reproşându-le ticăloşia procedeelor, dar, 
din nefericire, acţiunea sa donquijotescă a luat repede 
sfârşit, bandiții scoţându-l din luptă rapid prin dese 
izbituri cu patul revolverelor în moalele capului şi prin 
şuturi date leşinatului de pe jos până la desfigurare. La 
fel a păţit şi vizitatoarea Luisa Cânepa, zis Ţâţoasa, care 
s-a dovedit foarte energică, înfruntându-i pe cei care le 
sechestraseră ca un adevărat bărbat, zgâriindu-i şi 
muşcându-i până când a fost lovită atât de feroce, încât 
şi-a pierdut cunoştinţa. După înfrângerea oricărei 
rezistenţe din partea femeilor pierdute, piraţii le-au 
obligat, sub ameninţarea revolverelor şi carabinelor, să 
le satisfacă dorinţele vicioase, fiecare atacator alegându- 
şi câte o victimă, dar gata să se ia la bătaie între ei 
pentru posedarea nefericitei Olga Arellano Rosaura, care 
până la urmă i-a fost cedată lui Teófilo Morey, din raţiuni 
de vârstă. 


Schimb de focuri şi eliberare: 
moare frumoasa vizitatoare 


În tot acest timp, pe când cei şapte indivizi se 
bucurau în mijlocul violenţei de marea lor orgie, şalupa 
trimisă de baza din Nauta străbătuse o bună bucată de 
drum lichid fără să vadă nici urmă de Eva şi era tocmai 
pe punctul de a se întoarce, când rumeneala 
crepusculului a scos în evidenţă, departe, licărind printre 
copacii Defileului Căpeteniei Cocama, culorile roşu şi 
verde ale vaporaşului. Şalupa a luat-o imediat într-acolo, 
fiind primită, spre stupefacţia grupului din ea, cu o 
ploaie de gloanţe, dintre care unul s-a înfipt în partea 
stângă şi inferioară a feselor soldatului Felicio Tanchiva. 
De cum şi-au revenit din stupoare, soldaţii au ripostat cu 
plumbi, declanşându-se atunci un aprig schimb de focuri 
care a durat minute în şir şi în cursul căruia a căzut 


rănită mortal - de gloanţele soldaţilor, cum s-a dovedit la 
autopsie - Olga Arellano Rosaura, poreclită Braziliancă. 
Văzând că se aflau în inferioritate numerică, soldaţii au 
hotărât să se întoarcă la Nauta şi să ceară întăriri. Când 
au observat că patrula se îndepărtează, delincvenţii, 
cuprinşi de panică din cauza morţii victimei, s-au 
comportat întâi confuz, pierzându-şi capul. Primul care a 
reacţionat a fost, pe cât se pare, Teófilo Morey, care şi-a 
îndemnat complicii la calm, arătându-le că până ajungea 
patrula la Nauta şi se întorcea, aveau tot timpul nu 
numai s-o şteargă de acolo, ci să-şi ducă şi planul la bun 
sfârşit. In acele momente, cineva - nu se ştie precis cine: 
Morey, spun unii, Fabio Tapayuri, susţin alţii - a sugerat 
să fie răstignită Braziliancă, nu un animal. Delincvenţii 
au trecut la treaba lor sângeroasă, aruncând pe țărm 
trupul neînsufleţit al Olgăi Arellano şi hotărând, ca să 
economisească timp, să nu mai meşterească o cruce, ci 
să se folosească de un copac oarecare. Erau cufundaţi în 
macabra lor îndeletnicire, când patru şalupe cu soldaţi s- 
au arătat la orizont. Delincvenţii au fugit imediat, 
pierzându-şi urmele prin bălării. Numai doi dintre ei, şi 
anume Nepomuceno Quilca şi Renán Márquez 
Curichimba, au putut fi capturați atunci. Urcând la 
bordul Evei, soldații au dat peste un spectacol oribil: 
femei îngrozite şi pe jumătate goale, fugind cuprinse de 
isterie, unele cu urme de violenţă pe faţă şi pe trup 
(Ţâţoasa) şi, ceva mai încolo, pe țărm, frumosul corp al 
Olgăi Arellano Rosaura țintuit pe trunchiul unui pom 
lupună. Gloanţele o loviseră pe nenorocita femeie, de la 
începutul schimbului de focuri, în organele vitale (în 
inimă şi cap), curmându-i pe loc zilele. Nefericita a fost 
dată jos de pe trunchi, acoperită cu pături şi suită la 
bordul navei, în plânsul frenetic, oripilat, al celorlalte 
victime. 

De cum s-au văzut eliberaţi, subofiţerul de rang unu 
Rodriguez Saravia şi echipajul lui au anunţat prin radio, 
la Nauta, Requena şi Iquitos, cele întâmplate, astfel că 


toate posturile, bazele navale şi garnizoanele din regiune 
şi-au mobilizat forţele şi s-au lansat în vânarea celor cinci 
fugari. Toţi au fost capturați în douăzeci şi patru de ore. 
Trei dintre ei - Teófilo Morey, Artidoro Soma şi Fabio 
Tapayuri - au fost prinşi la lăsarea întunericului, în 
împrejurimile Nautei, încercând să se strecoare în 
aşezare după ce străbătuseră, cu hainele sfâşiate şi cu 
zgârieturi pe tot corpul, mulţi kilometri prin hăţişuri şi 
mărăcinişuri. Ceilalţi doi - Caifâs Sancho şi Fabriciano 
Pizango - au fost capturați în zorii zilei următoare, pe 
când încercau să urce pe firul râului Ucayali cu o barcă 
furată de la ambarcaderul din Nauta. Unul dintre ei, 
Caifás Sancho, era rănit destul de grav, un glonţ 
smulgându-i o parte din maxilar. 

Victimele agresiunii au fost transportate la Nauta, 
unde Luisa Cânepa şi Ciupitu au primit îngrijirile 
cuvenite, ambii dovedind mult curaj şi tărie de spirit în 
situaţia lor de neinvidiat. Tot acolo li s-au luat victimelor 
şi primele declaraţii privind teribila experienţă prin care 
trecuseră. Cadavrul bietei Olga Arellano Rosaura n-a 
putut fi adus la Iquitos decât pe 4 ianuarie, din cauza 
formalităţilor judiciare, transportul s-a efectuat pe calea 
aerului, cu hidroavionul Dalila, iar omul care a venit 
special la Nauta ca să însoţească rămăşiţele pământeşti 
şi să facă primele cercetări n-a fost altul decât cel 
cunoscut până atunci doar ca domnul Pantaleón Pantoja. 
Restul vizitatoarelor s-au întors la Iquitos pe calea apei, 
cu nava Eva, care n-a suferit grave avarii în timpul luării 
cu asalt, iar cei şapte făptaşi erau reţinuţi încă două zile 
la Nauta şi supuşi de către autorităţi unor interogatorii 
exhaustive. Ieri, sub o escortă puternică, au sosit şi ei la 
Iquitos cu un hidroavion al FAP iar în prezent se află în 
celulele închisorii centrale de pe strada Sergent Lores, 
unde, fără nicio îndoială, vor zăcea mult şi bine, ca 
urmare a comportamentului lor de canalii. 


Neastâmpărata şi scandaloasa viață a vizitatoarei 


omorâte 


S-a născut la 17 aprilie 1936, m (pe atunci) izolatul 
cătun Nanay (nu exista încă şoseaua care leagă actuala 
staţiune balneară de Iquitos), având-o pe doña 
Hermenegilda Arellano Rosaura ca mamă şi tată 
necunoscut. A fost botezată pe data de 8 mai, în acelaşi 
an, la biserica din Punchana, cu prenumele Olga şi cele 
două nume de familie ale mamei. Aceasta avea la Nanay, 
conform spuselor diverselor persoane din cartier care îşi 
aduc aminte de ea, tot felul de ocupaţii, în principal ca 
femeie de serviciu la baza navală din Punchana şi la 
baruri şi restaurante din preajmă, îndeletniciri care nu 
durau prea mult fiindcă era mai tot timpul dată afară din 
cauza puternicei sale predispoziţii la băutură, ajungându- 
se până acolo, încât, zic martori ai acelor scene, era 
obişnuit spectacolul împleticitei siluete a Băuturicii 
Hermes, cum i se spunea, bătând cartierul în râsetele 
privitorilor, urmată îndeaproape de fetiţa ei, Olguita- 
Olguţa. Cu puţin noroc pentru aceasta, când fetiţa avea 
vreo opt sau nouă anişori, Băuturica Hermes a dispărut 
din Nanay, abandonându-şi biata copilă, care a fost 
culeasă de pe stradă de adventiştii de ziua a şaptea şi 
primită caritativ în micul lor orfelinat aşezat la colţul 
străzilor Şamanez Ocampo şi Napo, unde azi n-a mai 
rămas decât biserica. În această instituţie, sărmana 
fetiţă, care până atunci fusese crescută ca un animăluţ 
sălbatic, în murdărie şi ignoranță, a primit prima 
educaţie, a învăţat să citească, să scrie şi să socotească, 
şi a dus o viaţă modestă, dar sănătoasă şi curată, reglată 
de severele precepte morale ale acestei biserici. („N-or fi 
fost ele chiar aşa solide precum se spune, dacă e să ne 
luăm după cartea de muncă a damizelei”, a comentat de 
faţă cu un redactor de-al nostru, cu severitatea-i 
caracteristică, un preot catolic aparţinând cândva 
Armatei, celebru prin constantele sale ironii din timpul 
predicilor faţă de numeroasele biserici protestante din 


Iquitos şi care ne-a cerut să nu-i dăm numele.) 
Drama unui tânăr misionar 


„Îmi amintesc cum nu se poate mai bine de ea” - ne- 
a declarat, în ce-l priveşte, pastorul adventist, 
Reverendul Abraham MacPherson, care conducea 
orfelinatul în anii când acolo se dezvolta tânăra Olga 
Arellano Rosaura. „Era o bruneţică vioaie, inteligentă, 
plină de viaţă, care asculta cuminte de toți îndrumătorii 
ei şi de la care aşteptam mari realizări. Ce a pierdut-o a 
fost, fără îndoială, marea frumuseţe fizică pe care natura 
a revărsat-o asupra ei încă din anii adolescenţei. Dar, ce 
să-i faci, mai bine să ne rugăm pentru sufletul ei şi să 
tragem învăţăminte din cazul acesta ca să ne îndreptăm 
propriile vieţi, în loc să ne amintim acum de lucruri triste 
şi amare care nu mai slujesc nimănui, nici nu conduc 
nicăieri”. Reverendul Abraham Macpherson se referă, 
tainic, la o întâmplare care pe-atunci a stârnit vâlvă mare 
la Iquitos:  senzaţionala fugă de la  orfelinatul 
adventiştilor de ziua a şaptea a frumoasei de 15 ani care 
era Olguita Arellano Rosaura, cu unul din îndrumătorii ei 
spirituali, tânărul pastor adventist Richard Jay Pierce jr, 
pe atunci de curând sosit la Iquitos din îndepărtata-i 
ţară, Statele Unite ale Americii, să-şi călească aici, 
printre noi, proaspetele arme misionare. Episodul s-a 
sfârşit tragic, după cum probabil îşi amintesc mulţi 
cititori ai ziarului nostru EJ Oriente, încă de pe-atunci cel 
mai prestigios din Iquitos, pentru că redacţiei noastre, şi 
nu alteia, şi-a trimis chinuitul misionar scrisoarea sa de 
scuze adresate opiniei publice loretane înainte de a-şi 
curma zilele, disperat de remuşcare pentru că se lăsase 
sedus de frumusețea  adolescentină a  Olguitei, 
spânzurându-se de un palmier aguaje în împrejurimile 
cătunului San Juan. (EI Oriente a publicat integral misiva 
lui, scrisă într-o spaniolă aproximativă, împănată cu 
englezisme, în numărul din 20 septembrie 1949.) 


Pe toboganul vieţii deşănţate 


După această precoce şi nefericită aventură 
sentimentală, Olga Arellano Rosaura a început să se 
rostogolească pe povârnişul relelor obiceiuri şi al vieţii 
dezmăţate, ajutată fiind, indiscutabil, de farmecele ei 
fizice şi de firea-i plăcută, fără fasoane. Astfel, începând 
de atunci, silueta ei graţioasă putea fi văzută frecvent 
prin localurile nocturne din Iquitos, precum Mao Mao, La 
Selva şi dispăruta speluncă Livada înflorită, pe care 
autorităţile au trebuit s-o închidă, mai demult, când s-a 
dovedit că respectivul bar, făcând cinste numelui său, 
era o casă rău-famată unde, între patru şi şapte seara, îşi 
pierdeau virtutea eleve şi  liceence din Iquitos. 
Proprietarul, aproape  mitologicul Humberto Sipa, 
poreclit Mucea, care şi-a petrecut câteva luni la 
închisoare, a făcut apoi o strălucită carieră în această 
branşă a afacerilor, după cum ştie toată lumea. Ar fi 
dificil, desigur, să trasăm noi acum itinerarul sentimental 
al fermecătoarei Olguita Arellano Rosaura, căreia, în acei 
ani, zvonurile picante îi atribuiau nenumărați protectori 
şi prieteni cu bani şi relaţii, mulţi dintre ei însuraţi, cu 
care fata nu şovăia deloc să se arate în public. Unul din 
aceste zvonuri greu de verificat asigură că Olguita a fost 
discret expulzată din Iquitos, la sfârşitul lui 1952, de 
către prefectul de atunci al departamentului, don Miguel 
Torres Salamino, din cauza dragostei îndrăcite dintre 
şugubeaţă Olguita şi un fiu al prefectului, studentul la 
inginerie Miguelito Torres Saavedra, a cărui moarte, în 
apele adânci ale lagunei Quistococha, a fost calificată de 
multe persoane drept sinucidere, din cauza 
nenumăratelor probe de disperare la care s-a dedat 
tânărul după plecarea iubitei lui, deşi familia a dezmințit 
cu tărie acest zvon. În orice caz, nedomolita Olguita a 
plecat în oraşul brazilian Manaos, unde tot ce s-a ştiut 
despre ea este că, în anii petrecuţi acolo, în loc să-şi 


corijeze comportarea, dimpotrivă, şi-a înrăutăţit-o, trăind 
pe faţă în promiscuitate şi dedicându-se total, în 
stabilimentele adecvate - lupanare şi case deocheate -, 
multimilenarei profesiuni de prostituată. 


Întoarcerea în patrie 


Specialistă în afacerile acestea indecente şi mai 
frumoasă ca oricând, Olga Arellano Rosaura, căreia 
inventivitatea loretană i-a aplicat de îndată pseudonimul 
Braziliancă, s-a întors cam de doi ani în oraşu-i de 
baştină, Iquitos, intrând aproape imediat, graţie 
cunoscutului proxenet al acestor locuri, Chinezu Porfirio 
din cartierul Belen, ia Serviciul de Vizitatoare, instituţia 
aceea care aprovizionează cu femei uşoare, de parcă ar fi 
vorba de capete de vite sau de articole de primă 
necesitate, garnizoanele de la graniţă. Dar, ceva mai 
devreme, incorigibila Olguita a fost protagonista altui 
scandal monstru, fiind surprinsă în rândul ultim al 
cinematografului Bolognesi, la proiecția de seară, 
dedându-se la pipăieli scabroase şi la acţiuni încă şi mai 
îndrăzneţe cu un locotenent de Jandarmerie care a 
trebuit să fie mutat din Loreto din cauza celor petrecute. 
S-a declanşat atunci - după cum cititorii noştri precis îşi 
amintesc - o încercare de agresiune din partea soţiei 
ofițerului, care s-a repezit la Braziliancă, într-o joi de 
promenadă cu muzică militară, ambele schimbând 
lovituri şi insulte pe gazonul de lângă mândra noastră 
Piaţă Centrală. 

Olga Arellano Rosaura avea să devină curând, graţie 
farmecelor ei, vizitatoarea-vedetă a rău-famatei incinte 
de pe râul ltaya şi amica predilectă a administratorului- 
gestionar al stabilimentului, pe care, până mai ieri, noi îi 
credeam un cetăţean civil oarecare, don Pantaleón 
Pantoja, şi care s-a dovedit a fi, spre perplexitatea şi 
uluirea multora, nici mai mult, nici mai puţin decât 
căpitan al Oştirii noastre Naţionale. Pentru nimeni din 


acest oraş nu mai este un secret strânsa şi intima relaţie 
ce a existat între frumoasa răposată şi domnul (pardon), 
căpitanul activ Pantoja, pereche pe care o puteai zări 
plimbându-se foarte contopită prin Piaţa 28 Iulie sau 
îmbrăţişându-se cu furie, pe la lăsarea serii, pe 
Esplanada Tarapacá.  Involuntară  semănătoare de 
tragedii, se zice că Olguita Arellano Rosaura, 
seducătoarea Braziliancă, a fost cauza plecării din 
Iquitos a neglijatei soții a căpitanului Pantoja, regretabilă 
dramă familială care a fost dezvăluită de un coleg al 
nostru, important comentator radiofonic al acestui oraş. 


Sfârşit tragic 


Aşa ajungem la deznodământul acestei vieți care, 
încă în plină tinereţe, şi-a găsit, în înserarea celei de a 
doua zi a anului 1959, în Defileul Căpeteniei Cocama, din 
împrejurimile Nautei, prematurul şi groaznicul sfârşit, 
provocat de gloanţele trădătoare care, fermecate poate 
de marea-i frumuseţe, ca atâţia bărbaţi, au preferat-o pe 
ea în ucigaşa lor traiectorie, şi de piroanele unor 
degeneraţi sau fanatici. Multele persoane care s-au dus 
la rău-famatul local de pe râul ltaya, unde Pompele 
Funebre Modus Vivendi instalaseră o cameră mortuară 
cu catafalc clasa I, ca să asiste la priveghiul Olgăi 
Arellano Rosaura, apropiindu-se de sicriu, admirau, 
intactă, prin geamul transparent, splendidă la lumina 
sutelor de lumânări funebre, frumuseţea oacheşă a 
BRAZILIENCEI! 


În exclusivitate pentru El Oriente: 


Epistolă către cei buni despre cei răi a Fratelui 
Francisco 


Publicăm în continuare şi în exclusivitate un text 
sosit la redacţia noastră azi-noapte şi scris de însuşi 


Fratele Francisco, celebrul profet şi suprema autoritate 
a Frăției Arcei, căutat de poliția a patru ţări ca autor 
moral al răstignirilor care, de un timp încoace, au 
însângerat şi continuă să însângereze iubita noastră 
Amazonie. El Oriente garantează autenticitatea acestui 
senzațional document. 


În numele Tatălui, al Sfântului Duh şi al FIULUI 
CARE A MURIT PE CRUCE, mă destăinui opiniei publice 
din întregul Peru şi din lume, pentru ca, având de partea 
mea permisiunea şi inspiraţia vocilor din cerul care îi 
aşteaptă pe cei BUNI, să dezmint şi să repudiez ca 
infame, calomnioase şi contrare oricărui adevăr 
acuzaţiile celor RAI care pretind să arunce pe umerii 
SURORILOR şi FRAŢILOR ARCEI răspunderea pentru 
violarea, omorârea şi ulterioara RĂSTIGNIRE a 
domnişoarei Olga Arellano Rosaura, evenimente care, 
din păcate, s-au petrecut în Defileul Căpeteniei Cocama, 
de lângă Nauta. Din refugiul meu izolat, unde port 
CRUCEA pe care Domnul a binevoit să mi-o dea în 
neţărmurita-i şi insondabila-i înţelepciune, ţinându-mă 
departe de mâinile păgâne care nu pot şi nu vor putea 
niciodată să mă prindă şi nici să mă izoleze de poporul 
cel credincios, sfânt, BUN, al Surorilor şi Fraţilor 
împerecheaţi divin în dragostea de Dumnezeu şi în ura 
faţă de RAU, îmi ridic mâna şi, agitând-o energic de la 
stânga la dreapta şi de la dreapta la stânga, zic, însoţind 
gestul de strigăt, NU! Nu este adevărat că Surorile şi 
Fraţii Arcei - al căror obiectiv este facerea BINELUI şi 
pregătirea urcării la cer când Tatăl, Sfântul Duh şi FIUL 
CARE A MURIT PE CRUCE vor hotări ca lumea asta 
plină de RĂUTATE şi de necredinţă să se sfârşească prin 
foc şi apă, cum anunţă cartea BUNĂ a Bibliei, ceea ce se 
va petrece foarte curând fiindcă aşa mi-au comunicat 
vocile pe care le aud şi care nu sunt de pe lumea asta - 
ar fi avut ceva de-a face cu crima comisă de cei RĂI şi pe 
care vor să ne-o pună în cârcă tocmai ca să-şi mute vina 


pe umerii noştri şi să ne facă mai groase şi mai ascuţite 
CUIELE şi mai dur LEMNUL CRUCILOR noastre. Nici 
unul dintre cei acuzaţi de moartea domnişoarei Arellano 
nu a aparţinut vreodată FRĂŢIEI oamenilor BUNI, ba nici 
măcar n-a asistat, în calitate de simplu spectator sau de 
curios, la reuniunile organizate de ARCELE regiunii 
respective, adică acelea din Nauta, Bagazân şi Requena, 
după cum mi-au confirmat BUNII Apostoli ai ARCELOR 
de acolo. Nimeni nu l-a zărit vreodată nici măcar pe unul 
singur dintre învinuiți la întrunirile întru slava Tatălui, a 
Sfântului Duh şi a FIULUI CARE A MURIT PE CRUCE, 
cerându-şi iertare pentru păcate, ca să aibă sufletul 
curat la venirea ULTIMEI CLIPE. Surorile, Fraţii nu ucid, 
nu violează, nu atacă, nu fură, ci urăsc violenţa RĂULUI, 
aşa cum cerul i-a învăţat prin gura mea. Niciodată nu 
vom putea fi învinuiți de nicio acţiune contrară BINELUI 
şi nu este adevărat că predicăm crima, cum ne impută 
cei ce ne prigonesc şi ne obligă să ne ascundem şi să 
trăim ca fiarele hăituite, în fundul pădurii. Dar noi îi 
iertăm fiindcă ei nu-s decât nişte instrumente ascultând 
de voia cerului, care se foloseşte de ei ca de nişte CRUCI 
prin care noi vom dobândi nemurirea slavei eterne. lar 
pe sărmana Olga Arellano, deşi încă nu primise cuvântul, 
de pe acum o pomenim în rugăciunile noastre şi o 
aşezăm printre ceilalţi martiri şi sfinţi ai noştri care ne 
văd, ne aud, ne vorbesc, ne protejează şi se bucură pe 
merit, acolo sus, de pacea celestă alături de Tatăl, de 
Duhul Sfânt şi de FIUL CARE A MURIT PE CRUCE. 


1. FRATELE FRANCISCO 


Nota Redacţiei. Într-adevăr în timpul înmormântării 
au circulat în cimitirul general din Iquitos mici poze 
dantelate  evlavioase cu imaginea Olgăi Arellano 
Rosaura, asemănătoare celor care există deja, cu ceilalţi 
răstigniţi ai Arcei, cum ar fi celebrul prune-martir din 
Moronacocha şi Sfânta Ignacia. 


Ameninţări odioase la adresa unui ziarist loretan 
(Editorialul ziarului EZ Oriente, din 6 ianuarie 1959) 


Publicarea în exclusivitate, în ediţia noastră de ieri, 
a „Epistolei către cei buni despre cei răi”, trimisă 
redacţiei noastre, din ascunzătoarea sa secretă de 
undeva din selvă, de Fratele Francisco, lider şi suprem 
conducător spiritual al crucilor sau fraţilor Arcei, a 
declanşat o  incalificabilă brutalitate  poliţienească 
împotriva directorului nostru, cunoscutul ziarist de talie 
mondială Joaquin Andoa, din partea autorităţilor Poliţiei 
departamentului Loreto, act care se adaugă la şi aşa 
prea înţesata listă a victimelor libertăţii presei. Aşadar, 
directorul nostru a fost convocat, ieri-dimineaţă, de 
colonelul de Jandarmerie Juan Amezaga Riofrio, şef al 
Secţiei de Poliţie nr. 5 (Loreto) şi de inspectorul-superior 
de Loreto al Poliţiei de Investigaţii din Peru (PIP), 
Federico Chumpitaz Fernândez. Cei doi i-au cerut să 
dezvăluie felul în care ziarul E] Oriente obținuse misiva 
Fratelui Francisco, individ urmărit de justiţie ca 
eminenţă cenuşie a multelor cazuri de răstignire ce au 
avut loc în Amazonia. La răspunsul respectuos, dar ferm, 
al directorului nostru, cum că sursele de informaţie ale 
unui ziarist constituie secret profesional şi sunt, ca atare, 
la fel de sacre şi de inviolabile precum destăinuirile 
făcute unui preot la spovedanie, cei doi şefi ai poliţiei s- 
au dezlănţuit în nişte imprecaţii de o vulgaritate fără 
precedent contra domnului Joaquín Andoa, ameninţându- 
l chiar cu pedepse corporale („O să-ţi dăm nişte şuturi în 
cur” au fost cuvintele lor, textual) dacă nu le răspunde la 
întrebări. Întrucât directorul nostru a refuzat cu 
demnitate să încalce etica profesională, a fost închis la 
arestul comisariatului timp de opt ore, adică până la 
şapte seara, când a fost eliberat în urma intervenţiei 
directe a prefectului departamentului. Redacţia în plen a 


ziarului El Oriente, unită ca un singur om în apărarea 
libertăţii presei, a secretului profesional şi a eticii 
informaţiei, protestează faţă de acest abuz comis la 
adresa persoanei unui distins intelectual şi ziarist loretan 
şi comunică trimiterea mai multor telegrame în care sunt 
înfierate aceste fapte, pe adresa Federaţiei Naţionale a 
Ziariştilor din Peru şi a Asociaţiei Naţionale a Ziariştilor 
Peruani, acestea fiind forurile noastre superioare. 


Asasinii din Defileul Căpeteniei Cocama nu vor 
compărea în faţa tribunalului militar 


Iquitos, 6 ianuarie. O sursă foarte bine informată de 
pe lângă Comandamentul General al Regiunii a V-a 
Militare (Amazonia) a dezminţit în dimineaţa aceasta 
zvonurile care circulau prin Iquitos, conform cărora cei 
şapte atacatori de la Nauta ar urma să fie predati 
forurilor militare ca să fie judecaţi de un tribunal militar 
în procedură de urgenţă. Conform sursei menţionate, 
Forţele Armate nu au cerut câtuşi de puţin să li se 
încredinţeze sarcina de a-i judeca şi condamna pe 
delincvenţi; în consecinţă, aceştia vor rămâne la 
dispoziţia forurilor justiţiei civile. 

După cât se pare, originea zvonului dezminţit ar fi 
cererea adresată instanţelor superioare ale Armatei de 
către căpitanul de Intendenţă Pantaleón Pantoja - ale 
cărui funcţii sunt prea bine cunoscute în oraşul nostru - 
ca forul juridic militar să solicite instruirea procesuală şi 
pedepsirea autorilor asaltului de la Nauta, argumentând 
că nava Eva şi echipajul ei aparţineau Marinei Naţionale 
şi că respectivul convoi de târfuliţe era parte integrantă 
a unui organism  militarizat, acesta fiind cazul 
discreditatului Serviciu de Vizitatoare condus de ofiţerul 
pomenit. Forţele Armate se pare că au catalogat ca 
„neavenită” - este calificativul folosit de sursa noastră - 
cererea căpitanului Pantoja, indicând că mijlocul de 
transport Eva şi echipajul lui, atunci când au fost 


victimele asaltului, nu efectuau niciun serviciu militar, ci 
însărcinări strict civile, şi că numitul Serviciu de 
Vizitatoare nu este şi nu poate fi, în niciun caz, o 
instituţie militarizată, ci o simplă întreprindere 
comercială civilă, care a avut eventuale - şi doar 
tolerate, dar nicidecum patronate sau oficializate - 
legături cu Armata. În această privinţă, a adăugat sursa 
citată, este în curs de desfăşurare, cu discreţia cuvenită, 
o anchetă, ordonată pare-se chiar de Statul Major al 
Armatei, asupra numitului Serviciu de Vizitatoare, cu 
scopul de a i se descoperi originea, alcătuirea, funcţiile şi 
beneficiile/ de a i se determina caracterul licit şi, dacă va 
fi cazul, de a se stabili responsabilităţile şi sancţiunile 
cuvenite. 

— A, te-ai sculat deja, băieţel - petrece o noapte 
agitată, în visul ei o libarcă e mâncată de un şoarece 
care e mâncat de o mâţă, care e mâncată de o şopârlă, 
care e mâncată de un jaguar, care e răstignit şi ale cărui 
resturi le mănâncă libărcile, se scoală devreme în zori, se 
plimbă prin salonul întunecos frângându-şi mâinile, când 
aude şase bătăi de clopot, bate şi ea la uşa dormitorului 
lui Panta doamna Leonor. Cum, ţi-ai pus iar uniforma? 

— Tot Iquitosul m-a văzut în uniformă, mama - 
observă că vestonul s-a decolorat şi că pantalonii îi simt 
acum prea largi, se priveşte din diferite unghiuri în 
oglindă şi se umple de melancolie Pantita. N-are sens să 
mai continui cu minciuna aia cu domnul Pantoja. 

— Asta va trebui s-o hotărască Armata, nu tu - 
încurcă cheile bucătăriei, varsă lapte pe jos, îşi aminteşte 
că a uitat pâinea, nu poate împiedica tava să nu-i 
tremure în mâini doamna Leonor. Te rog, bea măcar 
puţină cafea. Nu pleca aşa, cu stomacul gol, nu fi catâr. 

— Bine, bine, dar numai o juma de ceaşcă - se duce 
cât se poate de calm în sufragerie, pune chipiul şi 
mănuşile pe masă, se aşază, bea cu mici sorbituri Panta. 


Hai, dă-mi un pupic. Nu mai face mutra asta, mămicuţo, 
îmi transmiţi spaima ta. 

— Toată noaptea m-am perpelit cu coşmarurile - se 
prăbuşeşte pe sofa, îşi duce mâna la gură, are o voce 
gripată şi chinuită doamna Leonor. Ce-o să se întâmple 
cu tine, Panta? Ce-o să se aleagă de noi? 

— N-o să se-ntâmple nimic - scoate câteva bancnote 
din portofel, le îndeasă în capotul doamnei Leonor, trage 
jaluzelele, vede oameni mergând la lucru, îl zăreşte pe 
cerşetorul orb din colţul străzii instalat deja cu 
străchioară şi cu flautul său Panta. Şi chiar de s-o 
întâmpla, nu-mi mai pasă. 

— Aţi auzit la radio? tresare de uimire pe bancheta 
taxiului, îl aude exclamând pe şofer şi repetă şi ea nu se 
poate, ce nenorocire, plăteşte, intră în Pantiland trântind 
poarta, ţipă Iris. Au pus laba pe Fratele Francisco! Se 
ascundea pe râul Napo, aproape de mazân. Ce rău îmi 
pare! Ce-o să-i facă? 

— Nu regret nimic din ce-am făcut - îi vede ieşind 
din casă pe meşterul de lespezi mortuare şi pe soţul 
Aliciei, vede trecând maşini, copii cu uniforme şi cărţi, se 
uită după o bătrână care vinde lozuri, se simte ciudat, se 
încheie la veston Panta. Am acţionat aşa cum mi-a dictat 
conştiinţa, adică exact cum se comportă un bun soldat. 
Voi înfrunta dizgraţia. Ai încredere în mine, mamă. 

— Întotdeauna am avut, băieţel - îl perie bine de-i 
dă lustru, îl aranjează, îşi desface braţele, îl sărută, îl 
strânge la piept, se uită la mustăcioşii din pozele vechi 
doamna Leonor. O încredere oarbă în tine. Dar de când 
cu treaba asta nu mai ştiu ce să cred. Ai înnebunit, 
Panta. Să te îmbraci tu în haine militare ca să rosteşti un 
discurs la înmormântarea unei curviştine! Păi, tatăl sau 
bunicul tău aşa ar fi făcut? 

— Mama, te rog, gata cu discuţia - îi vede 
salutându-se pe vânzătoarea de lozuri şi pe orb, vede un 
bărbat mergând şi citindu-şi ziarul, un câine care 
urinează îndelung, se întoarce pe călcâie şi se îndreaptă 


spre uşa locuinţei Panta. Cred că ţi-am mai spus că ăsta-i 
un subiect strict interzis. 

— Da, sigur, tac, eu ştiu să ascult de superiori - îl 
binecuvântează, îl conduce până afară, se întoarce în 
dormitorul ei, se aruncă pe pat zgâlţâită de hohote de 
plâns doamna Leonor. Deie Domnul să nu-ţi muşti 
mâinile, Panta! Mă rog să nu păţeşti aşa ceva, dar 
aiureala pe care ai făcut-o o s-aducă nenorociri, de asta-s 
sigură. 

— Bun, într-un fel da, cel puţin mie - zâmbeşte în 
silă, trece printre rudele îngrămădite la poarta închisorii 
aşteptând ora vizitei, alungă un copil care strigă broaşte 
țestoase, maimuțe locotenentul Bacacorzo. Am ratat 
avansarea pe anul ăsta, e clar. Dar, în sfârşit, ce-a fost a 
fost şi nu putem da timpul îndărăt. 

— Eu ţi-am ordonat s-aduci escorta, eu ţi-am 
ordonat onoruri militare pentru biata femeie - se apleacă 
să-şi lege un şiret, observă pe poarta Băncii Amazonice 
deviza „Banii selvei pentru selva” căpitanul Pantoja. 
Responsabilitatea e a mea şi numai a mea. Aşa am 
declarat în scrisoarea asta adresată generalului Collazos 
şi aşa-i voi spune, personal, şi lui Scavino. Dumneata n-ai 
nicio vină, Bacacorzo: regulamentul e foarte clar. 

— L-au găsit dormind - se aşază în hamacul lui 
Sinforoso Caiguas, vorbeşte în centrul unui cerc de 
vizitatoare Penelopa. Işi făcuse o colibă din crengi şi 
frunze, se ruga toată ziulica, nu mânca nimic din ce-i 
aduceau apostolii. Numai rădăcini şi ierburi. E un sfânt, 
un sfânt. 

— Adevărul e că nu trebuia să v-ascult - îşi înfundă 
mâinile în buzunare, intră în cofetăria Paradisul, cere o 
cafeluţă cu lapte, îl aude pe căpitanul Pantoja 
întrebându-l nu-i ăla profesoru, vrăjitoru'? Răspunde da, 
el e, locotenentul Bacacorzo. Intre noi fie zis, ceea ce mi- 
aţi cerut era o gogomănie nemaipomenită. Altu-n locul 
meu, dacă ar fi avut un dram de minte, s-ar fi dus val- 
vârtej să-i povestească lui Scavino ce-aveaţi de gând să 


faceţi, ca să vă oprească la timp, şi-acum mi-aţi fi 
mulţumit, domnule căpitan. 

— E prea târziu să te mai plângi - îl aude pe 
profesor sfătuind-o pe o doamnă, dacă vrei să vorbească 
repede copilaşul tău, să-i striveşti boabe de porumb în 
gură, căpitanul Pantoja. Dacă aşa gândeai, de ce dracu’ 
n-ai făcut-o. 

Bacacorzo? M-ai fi scutit de remuşcările pe care-o să 
le am, dacă nu-ți dau ăştia trese şi fireturi noi din cauza 
mea. 

— Pentru că n-am destulă glagorie aici - arată spre 
frunte, îşi bea cafeaua cu lapte, plăteşte, îl aude pe 
profesor recomandându-i clientei sale şi dacă pe copilaş 
îl muşcă vipera, îl curariseşti dându-i în biberon fiere de 
popândău majaz, iese în stradă locotenentul Bacacorzo. 
Aşa-mi tot zice şi nevastă-mea. Dar, vorbind serios, v-am 
văzut atât de afectat de moartea vizitatoarei ăleia, încât 
mi s-a înmuiat inima. 

— Directorul ziarului Æ] Oriente urlă peste tot că nu 
el l-a denunţat pe Frate, se jură şi plânge că n-a zis nimic 
la poliţie - ajunge ultima la Pantiland, anunţă am noutăţi, 
se aşază în hamac, turuie Coca. Păi, cred şi eu, oamenii i- 
au dat deja foc la maşină şi erau cât pe ce să-i pună foc şi 
la ziar. Dacă n-o şterge repejor din Iquitos, fraţii o să-l 
belească. Voi credeţi că domnul Andoa ştia unde se 
ascunsese Fratele Francisco? 

— Şi-n plus, ideea asta de-a înmormânta cu onoruri 
militare o stricată era atât de dementă, încât mi s-a părut 
fascinantă - râde cu poftă, se plimbă printre vânzătorii 
ambulanti şi tarabele înţesate de pe strada Lima, observă 
că la Bazarul Modern a apărut o nouă reclamă: „Articole 
extraordinare prin durabilitate şi aspect atrăgător” 
locotenentul Bacacorzo. Nu ştiu ce-a fost cu mine, cred 
că mi-aţi transmis delirul. 

— N-a fost niciun delir, eram cât se poate de calm şi 
de raţional când am hotărât aşa - dă un şut unei cutii 
goale de conserve, traversează strada, se fereşte de o 


camionetă, păşeşte pe sub umbra merişorilor yambos din 
Piaţa Centrală căpitanul Pantoja. Dar asta-i altă istorie, 
îţi promit să fac tot ce depinde de mine să n-ai probleme 
cu avansarea, Bacacorzo. 

— O să fie o poveste numai bună de spus nepoţeilor, 
deşi n-o să mă creadă - zâmbeşte, se sprijină de Columna 
Eroilor, observă că numele ori s-au şters, ori sunt mânjite 
de găinaţuri locotenentul Bacacorzo. Ba da, că doar de- 
aia există ziarele, măcar la asta să ne servească. Ştiţi că 
nu mă pot obişnui să vă văd în uniformă? Imi păreţi 
altcineva. 

— La fel mi se pare şi mie, mă simt ciudat. Trei ani 
înseamnă ceva - dă ocol Băncii de Credit, scuipă pe 
trotuarul Casei de Fier, îl vede pe proprietarul Hotelului 
Imperial urmărind o fâşneaţă căpitanul Pantoja. L-ai 
văzut deja pe Scavino? 

— Nu, nu l-am văzut - priveşte ferestrele încadrate 
de cahle strălucitoare ale Comandamentului, intră pe 
Esplanada Tarapacá, se opreşte să vadă ieşind din 
Hotelul Turiştilor un grup de străini cu aparate de 
fotografiat locotenentul Bacacorzo. Mi-a trimis vorbă că 
s-a terminat misiunea mea specială, adică lucrul cu 
dumneavoastră. Trebuie să mă prezint luni la biroul lui. 

— Îţi rămân patru zile până atunci, ca s-aduni forţe 
noi şi să te pregăteşti de urgie - calcă pe o coajă de 
banană, observă zidurile scorojite ale vechiului colegiu 
Sfântul Augustin, bălăriile care îl sufocă, pulverizează o 
familie de furnici care cărau o frunzuliţă căpitanul 
Pantoja. Vasăzică asta-i ultima noastră întrevedere 
oficială. 

— O să vă povestesc o trăsnaie care o să vă facă să 
râdeţi - îşi aprinde o ţigară lângă Monumentul Rotary 
Clubului, vede pe Esplanadă multe eleve jucând volei 
locotenentul Bacacorzo. Ştiţi ce-au crezut mult timp 
despre noi cei care ne surprindeau întâlnindu-ne singuri 
şi-n locuri dosnice? Că eram poponari, închipuiţi-vă! 
Aoleu, nici de asta nu râdeţi! 


— L-au pus sub zăvor la Mazân şi-au înconjurat satul 
cu cordoane de soldaţi - stă cu urechea lipită de radio, 
repetă ţipând ce aude, dă fuga la debarcader, arată râul 
Puţica. Toată lumea pleacă spre Mazân să-l salveze pe 
Fratele Francisco. Aţi văzut? Câte luntri, bărci cu motor, 
plute! Priviţi, priviţi. 

— În anii ăştia de discuţii semisecrete am ajuns să te 
apreciez mult, Bacacorzo - îi pune mâna pe umăr, le vede 
pe eleve sărind, lovind mingea, fugind, simte gâdilături 
în ureche, se scarpină căpitanul Pantoja. Eşti singurul 
prieten pe care mi l-am putut face aici, din cauza 
situaţiei stranii în care eram. Aş vrea să ştii asta. Şi 
faptul că-ţi sunt recunoscător. 

— Şi dumneavoastră la fel, mi-aţi plăcut din prima 
clipă - se uită la ceas, opreşte un taxi, deschide portiera, 
suie în maşină, pleacă locotenentul Bacacorzo. Şi am 
impresia că-s singurul care vă cunoaşte aşa cum sunteţi. 
Multă baftă la Comandament, vă aşteaptă un perdaf pe 
cinste. Lăsaţi-mă să vă strâng mâna, domnule căpitan. 

— Intră, te aşteptam - se scoală în picioare, îi vine în 
întâmpinare, nu-i întinde mâna, îl priveşte fără ură, fără 
ranchiună, îi dă târcoale mecanic generalul Scavino. Îţi 
închipui desigur cu câtă nerăbdare. Ia să te văd, deşartă- 
ţi sacul cu motivele care te-au făcut să ai o asemenea 
conduită. Hai, dă-i drumu”. 

— Bună ziua, domnule general - îşi ciocneşte 
călcâiele, salută, se gândeşte nu pare furios, ce ciudat, 
căpitanul Pantoja. Vă rog să înaintați această scrisoare 
celor în drept, pe cale ierarhică, după ce o veţi fi citit. In 
ea îmi asum întreaga responsabilitate a faptelor din 
cimitir. Vreau să spun că locotenentul Bacacorzo n-a avut 
nici cea mai mică... 

— Stop, nu atinge acest subiect, că mi se-ntoarce 
stomacul pe dos - stă o clipă nemişcat, ridică o mână, îşi 
reia traseul circular, îşi pigmentează vocea cu un dram 
de enervare generalul Scavino. Îţi interzic să-l mai atingi 
în prezenţa mea. Am crezut că e un ofiţer de încredere. 


El trebuia să te fi supravegheat, să te fi temperat, dar 
când colo a ajuns complicele dumitale. Oricum, îţi promit 
c-o să-şi muşte mâinile c-a adus escorta aia la 
înmormântarea muieruştii. 

— N-a făcut decât să se conformeze ordinelor mele - 
stă tot drepţi, vorbeşte domol, pronunţă desluşit toate 
sunetele căpitanul Pantoja. Explic absolut totul, în 
detaliu, în această scrisoare, domnule general. Eu l-am 
obligat pe locotenentul Bacacorzo să se prezinte cu 
escorta de onoare la cimitir. 

— Nu te-apuca să aperi pe nimeni, căci dumneata ai 
cea mai mare nevoie de apărare - se aşază la loc, îl 
măsoară agale şi triumfător, răsfiră nişte ziare pe birou 
generalul Scavino. Bănuiesc c-ai văzut deja rezultatele 
năstruşniciei dumitale. Ai citit aceste rânduri, de bună 
seamă. Dar nu le ştii încă pe cele apărute la Lima, 
editorialele din La Prensa, EI Comercio. Toate gem de 
invective la adresa Serviciului de Vizitatoare. 

— Dacă nu-mi trimiteţi întăriri, poate izbucni ceva 
urât de tot, domnule colonel - plasează santinele, le 
ordonă să pună baionetele la puşti, îi avertizează pe cei 
ce nu mai contenesc să vină înc-un pas şi trag, 
manevrează radioul de campanie, se sperie locotenentul 
Santana. Lăsaţi-mă să-l duc pe smintit la Iquitos. Clipă 
de clipă debarcă alţi şi alţi oameni, iar noi, aici la Mazăân, 
suntem pe teren descoperit, ştiţi asta. Ne aşteptăm să ia 
cu asalt coliba unde-l ţinem. 

— Să nu credeţi că încerc să mă fofilez, să fug de 
răspunderea actelor mele, domnule general - ia poziţia 
de repaus, îşi simte mâinile transpirate, nu se uită în 
ochii lui Scavino, ci la chelia lui cu pete maronii, 
murmură căpitanul Pantoja. Dar permiteţi-mi să vă 
reamintesc că radioul şi ziarele au vorbit despre 
Serviciul de Vizitatoare înainte de episodul din Nauta. N- 
am comis nicio indiscreţie. Prezenţa mea la cimitir n-a 
dezvăluit activităţile Serviciului. Existenţa lui era vox 
populi. 


— Încât s-apari apoi în haina militară oficială a 
Armatei într-un cortegiu de dame, de patroane de bordel 
şi de peşti era un incident fără importanţă - se arată 
teatral, înţelegător, binevoitor, ba chiar amuzat generalul 
Scavino. Aşa că ai adus onoruri militare unei cocote, de 
parc-ar fi fost... 

— Un soldat căzut în misiune - ridică vocea, se 
încordează, face un pas înainte căpitanul Pantoja. Imi 
pare rău, dar chiar acesta-i cazul vizitatoarei Olga 
Arellano Rosaura. 

— Cum îndrăzneşti să strigi la mine? rage, se 
înroşeşte, vibrează în scaun, răvăşeşte lucrurile de pe 
birou, se calmează brusc generalul Scavino. Mai încet, 
dacă nu vrei să te arestez imediat pentru insolenţă! Cu 
cine pizda mă-sii crezi că stai de vorbă? 

— Scuzaţi, vă rog - dă înapoi, încremeneşte în 
poziţie de drepţi, bate din călcâie, îşi lasă ochii în jos, 
abia de şopteşte căpitanul Pantoja. Îmi pare foarte rău, 
domnule general. 

— Comandamentul voia să-l ţină acolo până 
primeşte ordine de la Lima, dar dacă la Mazân se-mpute 
treaba, da, cel mai bine e să-i faci vânt la Iquitos - se 
consultă cu adjuncţii, studiază harta, semnează un bon 
pentru combustibil aerian colonelul Máximo Dávila. De 
acord, Santana, îţi trimit un hidroavion să te scape de 
profet. Păstrează-ţi cumpătul şi fă în aşa fel încât să nu 
se înroşească râul de sânge. 

— Vasăzică chiar crezi în idioţeniile pe care le-ai 
debitat atunci, în discursul dumitale - îşi recapătă ţinuta, 
zâmbetul, superioritatea, silabiseşte generalul Scavino. 
Nu, nu-i aşa; încep să te cunosc mai bine. Dumneata eşti 
un mare cinic, Pantoja. Crezi că nu ştiu că poama ţi-era 
amantă? Ai montat spectacolul acela într-un moment de 
disperare, de sentimentalism, fiindcă îţi  sfârâiau 
călcâiele după ea. Iar acum, auzi pătăranie, vii şi-mi dai 
zor cu soldaţi căzuţi la datorie. 

— Vă jur că sentimentele mele personale faţă de 


vizitatoarea aceea n-au atârnat deloc în cumpănă atunci 
- se înroşeşte, simte jăratic în obraji, se bâlbâie, îşi înfige 
unghiile în palme căpitanul Pantoja. Dacă în locul ei era 
o alta, la fel aş fi procedat. Era obligaţia mea. 

— Obligaţia dumitale? chicoteşte amuzat se ridică, 
se plimbă, se opreşte în faţa ferestrei, vede că plouă cu 
găleata, că ceața acoperă tot râul generalul Scavino. Să 
ridiculizezi Armata? Să faci pe paiaţa? Să dezvălui lumii 
întregi că un ofiţer se-ocupă cu codoşlâcul angro? Asta ti- 
era obligaţia, Pantoja? Care duşman te plăteşte? Fiindcă 
ăsta-i sabotaj, asta-i coloana a cincea. 

— Vedeţi? Nu v-am spus eu că fraţii o să-l salveze - 
bate din palme, răstigneşte o broscuţă pe o cruce de 
carton, îngenunchează, râde Lalita. Tocmai l-am auzit pe 
Mesager povestind la radio cum voiau să-l urce într-un 
avion ca să-l ducă la Lima, dar fraţii au sărit la soldaţi, l- 
au eliberat şi-au fugit cu el în selvă. Ah, ce fericire! 
Trăiască Fratele Francisco! 

— Nu-s două luni de când Armata l-a îngropat cu 
onoruri militare pe medicul Pedro Andrade, care a murit 
fiind azvârlit de un cal, domnule general - aminteşte, 
vede geamurile ciuruite de picături, aude un tunet 
căpitanul Pantoja. 

— Dumneavoastră în persoană aţi citit un excelent 
elogiu funebru la cimitir. 

— IÎncerci să insinuezi că prostituatele Serviciului de 
Vizitatoare şi medicii militari sunt acelaşi lucru? aude 
bătăi în uşă, zice intră, primeşte o tipăritură din mâinile 
unei ordonanţe, strigă să nu mai fiu întrerupt generalul 
Scavino. Pantoja, Pantoja, întoarce-te cu picioarele pe 
pământ. 

— Vizitatoarele aduc Forţelor Armate servicii la fel 
de importante ca ale doctorilor, avocaţilor sau preoţilor 
militari - vede zigzagând un fulger printre norii 
plumburii, aşteaptă şi aude bubuitul cerului căpitanul 
Pantoja. Vă cer iertare, domnule general, dar acesta-i 
adevărul şi pot să vi-l demonstrez. 


— Bine că popa Beltrân n-aude ce spui - se 
prăvăleşte pe o canapea, frunzăreşte ziarul, îl aruncă la 
Coş, se uită la căpitanul Pantoja pe jumătate consternat, 
pe jumătate temător generalul Scavino. L-ai fi dat rapid 
gata cu ce ţi-a ieşit din gură. 

— Toţi subgradaţii şi soldaţii noştri îşi fac mai bine 
treaba, simt mai eficienţi, mai disciplinaţi şi suportă mai 
bine viaţa în pădurea tropicală de când există Serviciul 
de Vizitatoare, domnule general - se gândeşte că luni 
Gladycita face doi anişori, se emoţionează, se mâhneşte, 
suspină căpitanul Pantoja. Toate studiile şi analizele pe 
care le-am făcut asta indica. Iar femeilor care se întrec în 
a-şi face datoria cu atâta dăruire nu li s-au recunoscut 
niciodată meritele. 

— Fenomenal, deci dumneata chiar crezi în 
bălmăjeala asta nemaipomenită - se enervează brusc, se 
plimbă ca un leu în cuşcă prin încăpere, vorbeşte singur 
strâmbându-se generalul Scavino. Chiar crezi că Armata 
ar trebui să le fie recunoscătoare târâturilor şi boarfelor 
ălora că binevoiesc a se regula cu trupeţii? 

— Cred asta cu tărie, domnule general - vede 
trombele de apă măturând strada pustie, spălând 
acoperişurile, ferestrele şi zidurile, vede că până şi 
copacii cei mai vânjoşi se îndoaie ca foile de hârtie 
căpitanul Pantoja. Lucrez cu ele, sunt de faţă la acţiunile 
lor. Urmăresc pas cu pas munca lor grea, istovitoare, 
prost plătită şi, după cum s-a văzut, primejdioasă. După 
faptele din Nauta, Armata avea datoria să le aducă un 
mic omagiu. Trebuia să li se ridice cumva moralul. 

— Sunt atât de uimit, încât nu pot încă să mă înfurii 
- îşi atinge urechile, fruntea, chelia, clatină din cap, dă 
din umeri, face pe victima generalul Scavino. Dar nu mă 
pot înfuria, şi pace. Am senzaţia că visez, Pantoja. Mă 
faci să simt că totu-i ireal, un coşmar, c-am devenit 
tâmpit, că nu mai înţeleg nimic din ce se-ntâmplă. 

— Au fost împuşcături, morţi? se sperie, îşi lipeşte 
palmele, se închină, le adună pe vizitatoare, le roagă s-o 


consoleze Ţâţoasa. Sfântă Ignacia, fă-n-aşa fel să nu 
păţească nimic Mii-de-moace. Da, acolo-i, acolo, s-a dus 
la 

Mazân cu toată lumea să-l vadă pe Fratele 
Francisco. S-a dus să caşte gura, nu c-ar fi frate. 

— Am bănuit că iniţiativa mea nu va fi bine văzută 
de superiorii mei ierarhici şi de-aceea am procedat aşa 
fără să le cer consimţământul - vede încetând ploaia, 
înseninându-se cerul, căpătând o frumoasă nuanţă verde- 
deschis pomii, umplându-se strada de oameni căpitanul 
Pantoja. Ştiu, desigur, că merit o sancţiune. Dar nu la 
mine m-am gândit, ci la Armată. Şi-n primul rând la 
viitorul Serviciului. Cele întâmplate la Nauta puteau 
provoca o debandadă printre vizitatoare. Trebuia să le 
încurajez, să le dau un plus de energie. 

— Viitorul Serviciului - silabiseşte răspicat, se 
apropie mult de el, îl observă cu milă şi triumf, vorbeşte 
parcă  pupându-i faţa generalul Scavino.  Vasăzică 
dumneata crezi că Serviciul de Vizitatoare mai are viitor. 
Nu, Pantoja, nu. A murit blestematul, a crăpat. Nu mai 
există. Kaputt, finish. 

— Serviciul de Vizitatoare? simte că-l ia cu frig, că 
duşumeaua se mişcă, vede curcubeul, ar vrea să stea jos, 
să închidă ochii căpitanul Pantoja. A murit? 

— Nu fi naiv, omule - zâmbeşte, îi caută privirea, 
vorbeşte cu reală satisfacţie generalul Scavino. Credeai 
c-o să supravieţuiască unui asemenea scandal? Din chiar 
ziua evenimentelor de la Nauta, Forţele Navale ne-au 
luat vasul, Forţele Aeriene avionul, iar Collazos şi 
Victoria s-au dumirit că absurditatea asta a încetat. 

— Le-am ordonat să tragă, dar n-au ascultat, 
domnule colonel - trage două focuri în aer, îi înjură pe 
soldaţi, îi vede dispărând în selvă pe ultimii fraţi, îl 
cheamă pe operatorul radio locotenentul Santana. Erau 
prea mulţi fanatici, mai bine zis fanatice. Poate-i mai bine 
aşa, ar fi fost un masacru. N-o s-ajungă prea departe. De 
cum primesc întăriri, mă reped după ei şi-i prind eu, o să 


vedeţi. 

— Această măsură trebuie revocată cât mai repede - 
se bâlbâie fără convingere, simte că ameţeşte, se sprijină 
de birou, vede cum lumea goleşte cu găleţile apa de prin 
case căpitanul Pantoja. Serviciul de Vizitatoare e în plin 
avânt, munca noastră de trei ani a început să dea roade, 
îl putem diversifica pentru a acoperi şi cererea 
subofiţerilor şi ofiţerilor. 

— Mort şi îngropat pentru totdeauna, slavă 
Domnului - se scoală în picioare generalul Scavino. 

— Voi prezenta studii detaliate, statistici - continuă 
să bâiguie căpitanul Pantoja. 

— Asta a fost partea bună a asasinării paţachinei şi 
a scandalului din cimitir - contemplă oraşul luminat de 
soare, dar încă picurând de peste tot generalul Scavino. 
Nenorocitul de Serviciu de Vizitatoare a fost cât pe ce să 
mă termine. Dar s-a sfârşit, mă voi putea plimba iarăşi 
liniştit pe străzile din Iquitos. 

— Organigrame, anchete - nu emite sunete, nu 
mişcă din buze, observă că lucrurile încep să-şi piardă 
contururile căpitanul Pantoja. Nu poate fi o decizie 
definitivă, încă mai e timp s-o revocăm. 

— Mobilizează toată Amazonia dacă trebuie, dar 
prinde-mi-l pe Mesia în douăşpatru de ore - e muştruluit 
de ministru, îl muştruluieşte pe şeful Regiunii a V-a 
Tigrul Collazos. Ce, vrei să se râdă de tine la Lima? Ce 
fel de ofiţeri ai tu, dacă patru vrăjitoare le smulg un 
prizonier din mâini? 

— Iar pe dumneata te sfătuiesc să-ţi dai demisia - 
vede apărând pe râu primele bărci cu motor, vede 
înălțându-se fumul de la colibele din Padre Isla generalul 
Scavino. E un sfat prietenesc. Cariera dumitale s-a 
încheiat, profesional te-ai sinucis cu isprava din cimitir. 
Dacă rămâi în Armată cu tinicheaua asta de coadă, vei 
putrezi tot căpitan. Auzi, da’ ce-ai păţit? Plângi? Fii 
bărbat, Pantoja! 

— Îmi pare nespus de rău, domnule general - îşi 


suflă nasul, mai suspină o dată, se şterge la ochi 
căpitanul Pantoja. Este tensiunea excesivă din ultimele 
zile. Nu m-am putut stăpâni, vă rog să-mi scuzaţi 
slăbiciunea. 

— Trebuie să-nchizi chiar azi localul de pe Itaya şi să 
predai cheile la Intendenţă până la prânz - face un gest 
de încheiere a întrevederii, îl vede pe Pantoja 
încremenind în poziţie de drepţi generalul Scavino. Pleci 
la Lima cu zborul Faucett de mâine. Collazos şi Victoria 
te aşteaptă la minister la şase seara, să le povesteşti şi 
lor cum ai făcut-o de oaie. Şi, de nu ţi-ai pierdut cumva 
minţile, ascultă de sfatul meu. Dă-ţi demisia şi caută ceva 
de lucru în sectorul civil. 

— Asta niciodată, domnule general, nu voi părăsi 
nicicând Armata din proprie iniţiativă - încă nu-şi 
regăseşte vocea, încă nu-şi ridică privirea, încă rămâne 
palid şi ruşinat căpitanul Pantoja. V-am mai spus că la 
Armată ţin mai mult decât la orice în lumea asta. 

— Bine, atunci te priveşte - catadicseşte să-i dea 
repede mâna, îi deschide uşa, rămâne privindu-l cum se 
îndepărtează generalul Scavino. Înainte de-a ieşi, suflă-ţi 
încă o dată mucii şi şterge-ţi bine ochii. Drace, nimeni n- 
o să mă creadă dacă le-oi spune c-am văzut ditamai 
căpitanul plângând că-i închidem casa de matracuci. Poţi 
să te retragi, Pantoja. 

— Cu permisiunea dumneavoastră, domnule căpitan 
- urcă în fugă la postul de comandă, agită un ciocan, o 
şurubelniţă, face drepţi, are salopeta plină de noroi 
Sinforoso Caiguas. Scot şi harta mare, cea cu săgeți? 

— Da, dar pe aia n-o rupe - trage sertarele biroului, 
scoate teancuri de hârtii, răsfoieşte, rupe, aruncă pe jos, 
face ordine căpitanul Pantoja. O s-o înapoiem Serviciului 
Cartografic. Ai terminat cu tabelele şi organigramele 
alea, Palomino? 

— Ay Dumnezeule Sfinte, cădeţi în genunchi, 
plângeţi, rugaţi-vă - îşi scutură pletele, stă cu braţele în 
cruce Sandra. A murit, l-au omorât, nu se ştie. Da, da, e- 


adevărat. Cică Fratele Francisco a fost răstignit în 
împrejurimile Indianei. Ayyyyy! 

— Da, domnule căpitan, le-am scos deja - sare de pe 
o băncuţă, ridică o cutie plină, merge la camionul 
staționat în faţa porţii, îşi descarcă acolo povara, se 
întoarce cu pas alert, bate cu piciorul în duşumea 
Palomino Rioalto. A mai rămas maldărul ăsta de fişe, 
carnete, dosare şi dosarele. Ce facem cu ele? 

— Le rupem şi gata - întrerupe lumina electrică, 
deconectează aparatul radiotransmiţător, îl acoperă cu 
husa lui, i-l încredinţează Chinezului Porfirio căpitanul 
Pantoja. Sau, mai bine, cară mormanul de gunoaie pe 
maidan şi dă-i foc. Dar mai repede, hai, iute, iute. Ce ai, 
Chuchupe? lar te smiorcăi? 

— Nu, domnule Pantoja, v-am promis să mă ţin tare 
- are o basma înflorată pe cap şi un şorţ alb, face 
pacheţele, pliază cearşafuri, stivuieşte perne într-un 
cufăr Chuchupe. Dar nu ştiţi ce greu mi-e să-mi ţin firea. 

— În câteva secunde se-alege praful de-atâtea ore 
de muncă şi de nesomn, domnule Pantoja - se iţeşte 
dintr-un haos de paravane, cutii şi valijoare, arată spre 
flăcările şi fumul de pe maidan Ciupitu. Când mă 
gândesc la nopţile albe pe care le-aţi petrecut cu 
organigramele şi fişierele astea... 

— Şi eu am inima foalte glea, señol Pantoja - îşi 
aburca în spate un scaun, nişte hamace strânse şi un sul 
de afişe Chinezu Porfirio. Aici-şa mă simţeam ca la mama 
acasă, mă jul. 

— Trebuie să fim tari, ce naiba - deşurubează 
becuri, împachetează cărţi, demontează un raft, cară o 
tablă neagră Pantaleón Pantoja. Aşa-i viaţa. Daţi-i zor, 
ajutaţi-mă să scot totul afară, să arunc lucrurile inutile. 
Trebuie să predau depozitul Intendenţei până la prânz. 
Haideţi, căraţi şi biroul. 

— Nu, nu militarii, ci chiar fraţii - plânge în braţele 
lui Iris, o ţine de mână pe Puţica, se uită la Sandra 
Păroşica adică salvatorii lui. El le-a cerut, le-a poruncit: 


nu-i lăsaţi să mă prindă iar, bateţi-mă în cuie, răstigniţi- 
mă. 

— Şi vleau să vă mai zic ceva, senol Pantoja - se 
apleacă, se încordează, numără un, doi, dei şi! apoi 
ridică Chinezu Porfirio. Ca să plicepeţi ce bine m-am 
simţit aici. Niciodată n-am supoltat un şef, nici măcal o 
lună. Şi de când sunt cu dumneavoastlă? De dei ani. Şi-aş 
fi rămas toată viaţa, de el a după mine. 

— Mulţumesc, Chinezule, ştiu că-i aşa - ia o găleată, 
şterge cu bidineaua muiată în var inscripţiile, lozincile 
mobilizatoare, zicătorile şi poveţele de pe perete domnul 
Pantoja. Hei, atenţie la scară. Aşa, potriviţi-vă paşii. Da, 
şi eu mă obişnuisem cu locurile astea, cu voi. 

— Vă zic că mult timp o trece până să mai pot călca 
eu pe-aici, domnule Pantoja, fără să mă podidească 
plânsul - îndeasă irigatoare, oliţe de noapte, prosoape, 
şervete, halate, pantofi, chiloţei în cufăr Chuchupe. Ce 
tâmpiţi, auzi dumneata, să-nchidă stabilimentu' când 
totul merge ca uns. Şi ce planuri grozave ne tăcuserăm! 

— Omul propune şi Dumnezeu dispune, Chuchupe, 
ce să-i faci - scoate jaluzele, face sul rogojini, numără 
lăzile şi baloturile din camion, îi goneşte pe curioşii care 
cască gura la intrarea centrului logistic căpitanul 
Pantoja. Să te văd, Ciupitule, eşti în stare să-mi cari de- 
aici fişetul ăsta? 

— De vină îs Teófilo Moley şi delbedeii lui, dacă nu 
elau ei ne lăsau în pace încă multă vleme - încearcă să 
închidă cufărul, nu reuşeşte, îl pune pe Ciupitu pe capac, 
încuie bine Chinezu Porfirio. Dlacu să-i ia că ei ne-au 
nenolocit, nu, senol Pantoja? 

— În parte, da - petrece o funie în jurul cufărului, 
înnoadă zdravăn, taie Pantaleón Pantoja. Dar, mai 
devreme sau mai târziu, tot avea să se termine. Aveam 
duşmani foarte puternici chiar în Armată. Văd că ti-au 
scos bandajele, Ciupitule, îţi mişti braţul de parcă n-ai fi 
avut nimic. 

— Buruiana rea nu piere - vede venele încordate de 


pe fruntea Chinezului Porfirio, transpiraţia domnului 

Pantoja Ciupitu. Cine să mai înţeleagă aşa ceva. 
Duşmani, de ce? Noi eram fericirea tuturor, soldăţeii 
săreau într-un picior de bucurie când ne vedeau. Mă 
făceau să mă simt ditamai Regele Mag plin de daruri 
când poposeam la cazărmi. 

— El însuşi a ales copacul - îşi lipeşte palmele, îşi 
închide ochii, bea fiertura de leac, se bate cu pumnul în 
piept Rita, a zis ăsta, tăiaţi-l şi faceţi o cruce uite-atâta. 
El însuşi a ales locul, unul frumos, lângă râu. Le-a zis 
ridicaţi-o, aici trebuie, aici îmi zice mie cerul. 

—  Ăştia-s invidioşii, care nu lipsesc niciodată - 
aduce şi împarte coca-cola, îi vede pe Sinforoso şi 
Palomino aţâţând focul de pe maidan cu braţe întregi de 
hârtii Chuchupe. Le stătea în gât că lucrurile merg ca pe 
roate, domnule Pantoja, crăpau de ciudă văzând ce 
progrese făceam noi cu toate invențiile alea ale 
dumneavoastră. 

— Da, sunteţi un geniu în chestii de-astea - bea din 
sticlă, râgâie, scuipă Chinezu Porfirio. Toate fetele zic la 
fel: peste señol Pantoja nu-i decât Flatele Flancisco. 

— Şi bibliorafturile astea, Sinforoso? îşi scoate 
salopeta şi o aruncă în foc, se spală cu benzină de varul 
şi vopseaua de pe mâini şi braţe domnul Pantoja. Şi 
paravanul din infirmerie, Palomino? Iute, iute, urcaţi-mi 
toate astea în camion. Hai, băieţi, că mult a fost, puţin a 
rămas. 

— De ce nu vreţi să acceptaţi propunerea noastră, 
domnule Pantoja? strânge suluri de hârtie igienică, sticle 
cu spirt şi soluţii de hipermanganat, fese şi vată Ciupitu. 
Plecaţi din Armată, şi-aşa sunteţi prost plătit, şi rămâneţi 
aici cu noi. 

— Ia şi băncile astea, Chinezule - verifică să nu fi 
rămas nimic în infirmerie, smulge crucea roşie de pe uşă 
domnul Pantoja. Nu, Ciupitule, v-am mai zis că nu. Eu nu 
renunţ la Armată decât dacă Armata renunţă la mine, 
sau dacă mor. Luaţi şi reproducerea aia, vă rog. 


— Ne putem îmbogăţi, domnule Pantoja, nu daţi cu 
piciorul la o asemenea ocazie - târăşte mături cu coadă, 
pămătufuri de pene, cuiere, găleți Chuchupe. Rămâneţi. 
O să ne fiţi şef şi n-o să mai aveţi şefi să vă comande. O 
să v-ascultăm orbeşte, veţi stabili comisioanele, salariile, 
mă rog, tot ce vreţi. 

— Să te văd, Chinezule, poţi sălta cu mine trepiedul 
ăsta? gâfâie de încordare, ajută, vede că iar se iţesc 
curioşii, dă din umeri Pantaleón Pantoja. Ce Dumnezeu, 
Chuchupe, că doar ţi-am mai zis, treaba asta am 
organizat-o la ordinul superiorilor, ca afacere nu mă 
interesează. Şi-n plus, eu am nevoie de şefi. De nu i-aş 
avea, n-aş şti ce să fac, nu m-aş descurca pe lume. 

— Iar pe noi ăia care-l jeluiam, ne mângâia cu vocea 
lui sfântă, nu plângeţi, fraţilor, nu plângeţi - îşi şterge 
lacrimile, n-o vede pe Ţâţoasa agăţată de Monica şi de 
Penelopa, sărută pământul Mii-de-moace. Am văzut totul, 
eram acolo, am lins o picătură din sângele lui şi mi-a luat 
parcă cu mâna toată oboseala adunată după orele de 
mers pe munte. În viaţa mea n-o să mă mai ating nici de 
femeie, nici de bărbat. Ay iar simt că mă cheamă, că urc, 
că-s ofrandă. 

— Nu daţi cu piciolul nolocului, señol - îi vede pe 
curioşi apropiindu-se, ia o bâtă, îl aude pe domnul 
Pantoja zicând lasă-i că doar nu mai e nimic de ascuns 
Chinezu Porfirio. Făcându-le lost lăcanilol şi civililol de 
vizitatoale, ne-am umple de bănet. 

— Vom cumpăra şalupe, luntri şi, de cum om putea, 
un avionaş, domnule Pantoja - şuieră ca o sirenă, uruie 
ca o elice, fluieră La Raspa, mărşăluieşte şi salută 
Ciupitu. Nu trebuie să puneţi jos un ban măcar. 
Chuchupe şi fetele investesc ele economiile lor, şi ne 
ajunge pentru început. 

— Şi dacă trebuie ne îndatorăm, facem împrumuturi 
la bănci - îşi scoate şorţul, basmaua de pe cap, are părul 
pe bigudiuri Chuchupe. Toate fetele-s de acord. N-o să vă 
cerem socoteală, veţi face tot ce veţi vrea cu banii, veţi 


tăia şi veţi spânzura. Rămâneţi şi ne-ajutaţi, nu fiţi rău. 

— Cu micul nostlu capital şi cu mintea 
dumneavoastlă, vom lidica un impeliu, señol Pantoja - se 
spală pe mâini, pe faţă, pe picioare în râu Chinezu 
Porfirio. Hai, hotălâţi-vă. 

— M-am hotărât, răspunsu-i nu - priveşte pereţii goi, 
spaţiul gol, strânge ultimele obiecte inutile lângă poartă 
Pantaleón Pantoja. Gata, nu faceţi mutrele astea. Dacă 
tot sunteţi atât de entuziaşti, perfect, stabiliţi detaliile 
între voi şi puneţi-vă pe treabă, eu vă doresc succes. În 
ce mă priveşte, însă, mă-ntorc la datoria mea 
dintotdeauna. 

— Am multă încredere şi-s convinsă că totul va 
merge şnur, domnule Pantoja - pescuieşte dintre sânii ei 
un medalion şi-l pupă Chuchupe. M-am legat să-i aduc o 
ofrandă pruncului-martir, ca să ne ajute. Dar nimic nu se 
compară cu şefia dumneavoastră, dac-aţi accepta. 

— Şi zic oamenii că n-a scos un strigăt, n-a vărsat o 
lacrimă, că nu simţea nici durere, nici nimic - îl duce la 
Arcă pe copilul ei nou-născut, îi cere apostolului să i-l 
boteze, îl vede pe copil lingând picăturile de sânge pe 
care şi le provoacă naşul, Iris. Celor care îl băteau în 
piroane le zicea mai tare „fraţilor”, nu vă fie teamă 
„fraţilor”, îmi faceţi un bine „fraţilor”. 

— Trebuie să ne-apucăm serios de proiectul ăsta, 
mami - azvârle o piatră pe tabla acoperişului şi vede cum 
dă din aripi şi se îndepărtează un hultan Ciupitu. Că 
altfel ce ne facem? Deschidem iară un bordel în Nanay? 
Ne-am prăji, nu-i mai putem face concurenţă lui Mucea, 
ne-a luat-o cu mult înainte. 

— Alt stabiliment în Nanay? Cum adică, să facem 
iară ce-am mai făcut? bate în lemn, conjură soarta, se 
închină Chuchupe. Să ne-ngropăm de vii, din nou, într-o 
speluncă, să ne-apucăm de-aceeaşi afacere plicticoasă, 
mizerabilă? Adică iar să ne spetim noi şi să ne 
jecmănească agenţii cum vor ei? Nici moartă, Ciupiţel! 

— Aici ne-am obişnuit să lucrăm angro, cu lumea 


bună, ca nişte întreprinzători moderni - îşi deschide larg 
braţele îmbrăţişând aerul, cerul, oraşul, selva Ciupitu. La 
lumina zilei, cu capul sus. Pentru mine, fenomenal în 
chestia asta era că mi se părea că fac o treabă dreaptă, 
cinstită, cum ar fi să dai pomană sau să mângâi un om 
care a avut mari necazuri, sau să vindeci un bolnav. 

— Cerea doar atât: grăbiţi-vă, bateţi piroanele 
înainte de venirea soldaţilor, vreau să fiu sus în cer când 
vor veni - agaţă un client în Piaţa 28 Iulie, îl serveşte la 
Hotelul Requena, îi ia 200 de soles, îl expediază 
Penelopa. Iar surorilor care se omorau plângând le zicea 
fiţi bucuroase, aşa se cuvine, colo sus mă voi îngriji de 
voi, surioarelor, nimic nu ne va despărţi. 

— Fetele o ţin şi ele una şi bună, domnule Pantoja - 
deschide portiera camionului, se suie şi se aşază 
Chuchupe. Zic ne face să ne simţim utile, mândre de 
meseria noastră. 

— Le-aţi distlus când le-aţi zis că plecaţi - îşi pune 
cămaşa, se aşază la volan, încălzeşte motorul Chinezu 
Porfirio. Deie Sfântu' ca şi de-acum înainte să le putem 
tlansmite fiolul acela de optimism, de dăluile. Asta-i 
esenţialul, nu? 

— Şi unde-i echipa? Au dispărut - închide portiţa 
debarcaderului, pune zăvorul, aruncă o ultimă privire 
centrului logistic Pantaleón Pantoja. Voiam să le 
îmbrăţişez pe fiecare în parte, să le mulţumesc pentru 
colaborare. 

— S-au dus la Casa Mori să vă ia un dar de 
despărţire - şopteşte, arată spre oraş, zâmbeşte, devine 
sentimentală Chuchupe. Un lănţug pentru încheietura 
mâinii, o brățară, din argint, cu numele dumneavoastră 
gravat cu litere aurite, domnule Pantoja. Să nu le ziceţi 
că v-am spus, faceţi-vă că plouă, vor să vă facă o 
surpriză. O s-o aducă la aeroport. 

— Caramba, auzi ce le-a dat prin cap - învârte inelul 
pentru chei, încuie poarta principală, urcă în camion 
Pantaleón Pantoja. O să mă faceţi să bâzâi cu gesturile 


astea ale voastre. Sinforoso, Palomino! Ileşiţi odată, altfel 
vă las aici. Gata, plecăm. Adio Pantiland, la revedere 
râule Itaya. Dă-i drumul, Chinezule. 

— Şi mai zic oamenii că-n clipa când şi-a dat duhul 
s-a întunecat tot cerul, deşi nu era decât ora patru, s-a 
lăsat o beznă de s-o tai cu cuţitu, nu mai vedeai nimic de 
trăsnete şi nu mai auzeai nimic de tunete - îşi face 
veacul pe la barul Mao Mao, pleacă în căutare de clienţi 
la taberele tăietorilor de lemne, se îndrăgosteşte de un 
tocilar de topoare Coca. Animalele de pe munte au 
început să urle, să ragă, peştii ieşeau din apă ca să-şi ia 
rămas bun de la Fratele Francisco, iar el se înălța. 

— Am făcut deja bagajele, băieţel - sortează 
geamantane,  buclucuri, pachete, paturi  nefăcute, 
inventariază, predă casa doamna Leonor. N-am lăsat 
afară decât pijamaua ta, maşina de ras şi periuţa de 
dinţi. 

— Foarte bine, mama - duce geamantanele la 
compania Faucett, le expediază ca bagaje neînsoţite 
Panta. Ai reuşit să vorbeşti cu Pocha? 

— A costat cât ochii din cap, dar am izbutit - 
telegrafiază la pensiune rezervaţi camere familia Pantoja 
doamna Leonor. Se auzea groaznic. Am o ştire bună: vine 
şi ea mâine la Lima, cu Gladycita, ca s-o vedem. 

— Voi veni, pentru ca Panta să-şi poată îmbrăţişa 
fetiţa, dar vă avertizez că porcăria asta din urmă n-o să i- 
o iert niciodată băieţelului dumneavoastră, doamnă 
Leonor - ascultă radioul, citeşte revistele, aude glume, 
simte că o arată lumea cu degetul pe stradă, se crede 
subiectul de bârfă al întregului Chiclayo Pochita. Toate 
ziarele deapănă pe-aici povestea cu cimitirul, şi ştiţi cum 
îl numesc? Proxenet! Da, da, PROXENETUL. N-o să mă 
împac niciodată cu el, doamnă. Niciodată, niciodată. 

— Mă bucur, de-abia aştept s-o văd pe aia mică - 
bate prăvăliile de pe strada Lima, cumpără jucării, o 
păpuşă, baveţici, o rochiţă de organdi cu o panglică 
albastră ca seninul cerului Panta. Cât trebuie să se fi 


schimbat într-un an, nu, mama? 

— Zice că Gladycita e superbă, grăsuţă, sănătoasă. 
Am auzit-o jucându-se cu telefonul, ay, scumpa de ea, 
nepoţica mea dulce - se duce la Arca din Moronacocha, 
se îmbrăţişează cu fraţii, cumpără medalioane cu 
pruncul-martir, poze colorate cu Sfânta Ignacia, cruci ale 
Fratelui Francisco doamna Leonor. Pochita nu mai putea 
de bucurie când a auzit că vei fi mutat din Iquitos, Panta. 

— A, da? Mda, e logic - intră la florăria Loreto, alege 
o orhidee, o duce la cimitir, o pune în nişa Braziliencei 
Panta. Dar nu se putea bucura mai abitir ca tine. Ai 
întinerit cu douăzeci de ani de când ai aflat. Nu mai 
rămâne decât să-ncepi să cânţi şi să ţopăi pe străzi. 

— În schimb, tu nu pari prea încântat - copiază 
reţete de mâncăruri amazoniene, cumpără salbe de 
seminţe, de solzi, de colţi de fiară, flori din pene de 
păsări, arcuri şi săgeți din fibre multicolore doamna 
Leonor -, şi asta chiar că n-o înţeleg, băieţel. Parcă nu ti- 
ar veni uşor să laşi treaba asta murdară şi să redevii un 
adevărat militar. 

— Şi-atunci au apărut soldaţii şi-au rămas mască 
văzându-l mort pe cruce - joacă la loterie, se 
îmbolnăveşte de plămâni, intră servitoare la o familie, 
cerşeşte prin biserici Puţica. ludele, irozii, blestemaţii! 
Ce-aţi făcut, nebunilor, ce-aţi făcut, nebunilor, se-omora 
zicând ăla din Horcones care-acu-i locotenent. Dar fraţii 
nici că-l auzeau: îngenuncheaţi, cu mâinile-n sus, se 
rugau şi se tot rugau. 

— Nu că mi-ar părea neapărat rău - îşi petrece 
ultima noapte la Iquitos plimbându-se singur şi cu capul 
în jos pe străzile pustii Pantita. Dar, la urma urmei, sunt 
trei ani din viaţa mea. Mi-au dat o misiune grea şi am 
executat-o cu brio. În pofida dificultăţilor, a neînţelegerii, 
nu mi-e ruşine de munca mea. Am construit ceva şi i-am 
dat viaţă, ceva care în ultimul timp creştea, se maturiza, 
era util. Şi-acum şefii mei dărâmă totul cu un bobârnac şi 
nici măcar nu-mi mulţumesc. 


— Păi, vezi că-ţi pare rău? Te-ai obişnuit să trăieşti 
printre hoţomance şi derbedei - se tocmeşte pentru un 
hamac din fibre de shambira, se decide să-l ducă în mână 
alături de valiză şi de poşetă doamna Leonor. În loc să 
sari în sus de bucurie că pleci de-aici, îţi faci sânge rău. 

— Pe de altă parte, nu-ți face iluzii - îl cheamă pe 
locotenentul Bacacorzo ca să-şi ia rămas bun, îi dă 
orbului de la colţ hainele vechi, vorbeşte cu un 
taximetrist să vină să-i ia la douăsprezece şi să-i ducă la 
aeroport Panta. Mira-m-aş să fim trimişi într-un loc mai 
bun decât Iquitos. 

— Aş merge fericită oriunde, numai să nu trebuiască 
să faci porcăriile de aici - numără orele, minutele, 
secundele până la plecare doamna Leonor. Chiar şi la 
capătul lumii, băieţel. 

— Bine, mama - se culcă în zori, dar nu lipeşte 
geană de geană, se scoală, face duş, se gândeşte azi voi 
fi la Lima, nu simte nicio bucurie Panta. les un moment, 
să-mi iau bun rămas de la un amic. Vrei ceva din oraş? 

— L-am văzut plecând şi m-am gândit că-i cea mai 
bună ocazie, doamnă Leonor - îi dă o scrisoare pentru 
Pocha şi-acest mic dar pentru Gladycita, o conduce la 
aeroport, o sărută şi o îmbrăţişează Alicia. Vreţi să vă 
duc iute pân' la cimitir ca să vedeţi unde e îngropată 
curva aia? 

— Da, Alicia, hai să facem noi două o mică 
incursiune - îşi pudrează nasul, îşi pune prima dată 
pălăria nouă, tremură de furie la aeroport, se urcă în 
avion, se sperie la decolare doamna Leonor. Apoi condu- 
mă la Sfântul Augusto, să-mi iau rămas bun de la 
părintele Jose Maria. El şi cu tine sunteţi singurele 
persoane de-aici de care o să-mi aduc aminte cu plăcere. 

— Avea căpşorul căzut peste inimă, ochişorii închişi, 
i se ascuţiseră trăsăturile şi era grozav de palid - este 
acceptată de Mucea, lucrează non-stop şapte zile pe 
săptămână, se căptuşeşte de două ori într-un an cu boli 
venerice, îşi schimbă de trei ori peştele Rita. Ploaia spăla 


sângele de pe cruce, dar fraţii adunau apa aia sfântă cu 
cârpe, cu străchini, cu găleți, beau din ea şi se curăţau 
de orice păcat. 

— În manifestările de bucurie ale unora şi lacrimile 
altora, urât şi iubit de urbea dezbinată - îşi îngroaşă 
vocea, foloseşte uruit de avioane ca fundal sonor 
Mesagerul -, azi la amiază a plecat la Lima, pe calea 
aerului, controversatul căpitan Pantaleón Pantoja. Era 
însoţit de mama sa şi de emoţiile contradictorii ale 
populaţiei loretane. Noi ne mulţumim să-i urăm, cu 
proverbiala curtoazie din Iquitos, drum bun şi moravuri 
mai frumoase, domnule căpitan! 

— Ce ruşine, ce ruşine! vede o întindere verde, nori 
groşi, piscurile înzăpezite ale Cordilierei, pustiurile de 
nisip ale coastei, oceanul, falezele doamna Leonor. Toate 
curvele din Iquitos la aeroport, toate plângând, toate 
strângându-te în braţe. Până în ultima clipă trebuia să 
mă înfurie oraşul ăsta. Încă îmi dogoreşte obrazul. Sper 
ca-n viaţa mea să nu mai văd pe nimeni din Iquitos. Dar, 
ia te uită, am şi ajuns, îndată o să aterizăm. 

— Scuzaţi-mă că vă deranjez din nou, domnişoară - 
ia un taxi până la pensiune, îşi dă uniforma la călcat, se 
prezintă la Direcția Superioară a Administraţiei, 
Intendenţei şi Serviciilor Diverse ale Armatei, stă de trei 
ore în fotoliu, se ridică, se înclină căpitanul Pantoja. 
Sunteţi sigură că mai trebuie să aştept? Am fost chemat 
la şase seara, şi-acum e trecut de nouă. N-o fi la mijloc 
vreo neînțelegere? 

— Nicio neînțelegere, domnule căpitan - se opreşte 
din lustruitul unghiilor domnişoara. Au reuniune aici şi- 
au ordonat să-i aşteptaţi. Puţintică răbdare, o să vă 
cheme ei înăuntru. Să vă mai dau un foto-roman de Corin 
Tellado? 

— Nu, mulţumesc mult - răsfoieşte toate revistele, 
citeşte toate ziarele, se uită de o mie de ori la ceas, simte 
că îl ia cu fierbinţeli, cu frig, cu sete, cu febră, cu foame 
căpitanul Pantoja. Adevăru-i că nu pot citi, sunt cam 


nervos. 

— Nici nu-i de mirare - îi face ochi dulci 
domnişoara. Ce hotărăsc ei acolo, înăuntru, e chiar 
viitorul dumneavoastră. Sper să nu vă pedepsească prea 
urât, domnule căpitan. 

— Mulţumesc, dar nu-i vorba numai de asta - se 
înroşeşte la faţă, îşi aminteşte de chermeza unde a 
cunoscut-o pe Pochita, de anii când i-a făcut curte, de 
arcul de săbii al colegilor de promoţie pe sub care au 
trecut în ziua nunţii căpitanul Pantoja. Mă gândesc la 
soţia şi la fetiţa mea. Trebuie să fi sosit demult de la 
Chiclayo. Nu le-am mai văzut de nu ştiu când. 

— Intocmai, domnule colonel - străbate toată selva 
dus-întors, poposeşte la Indiana, rămâne mut de ce vede, 
îşi cheamă superiorii locotenentul Santana. Mort de 
câteva zile şi descompunându-se ca un terci sau o piftie. 
Un spectacol de să ţi se facă părul măciucă. Să-i las pe 
fanatici să şi-l ia? Să-l îngrop chiar aici? Nu poate fi 
transportat nicăieri, zace de vreo două-trei zile şi 
putoarea e de nesuportat. 

— Nu vă supăraţi dacă vă mai cer un autograf? îi 
întinde un carneţel cu scoarţe de piele, un stilou, îi 
zâmbeşte plină de admiraţie domnişoara. Cât pe ce să uit 
de verişoara mea Charo, şi ea colecţionează celebrităţi. 

— Cu multă plăcere, doar v-am dat trei, ce mai 
contează al patrulea - scrie „Cu deosebită simpatie 
pentru Charo” şi semnează căpitanul Pantoja. Dar v- 
asigur că faceţi o greşeală, eu nu-s celebru. Numai 
cântăreții dau autografe. 

— Dumneavoastră sunteţi mai faimos decât orice 
artist, cu chestiile alea pe care le-aţi făcut, ha-ha - scoate 
un ruj de buze, se rujează folosind cristalul de pe birou 
ca oglindă domnişoara. Nimeni n-ar crede, domnule 
căpitan, cu mutra asta serioasă pe care o aveţi. 

— Puteţi să-mi daţi telefonul un moment? se mai uită 
o dată la ceas, se apropie de fereastră, vede felinarele 
aprinse, casele  cufundându-se în ceaţă, presimte 


umezeala de pe stradă căpitanul Pantoja. Aş vrea să sun 
la pensiune. 

— Spuneţi-mi numărul şi vi-l formez eu - apasă pe 
un buton, învârte discul domnişoara. Cu cine doriţi să 
vorbiţi? Doamna Leonor? 

— Eu sunt, mămico - ia receptorul, vorbeşte foarte 
încet, se uită cu coada ochiului la domnişoară căpitanul 
Pantoja. Nu, încă nu m-au primit. Au sosit Pocha şi fetiţa? 
Cum e Gladycita? 

— E adevărat că soldaţii şi-au croit drum pân’ la 
cruce izbind în dreapta şi-n stânga cu patul armei? 
lucrează spornic la Beten, la Nanay, deschide stabiliment 
propriu pe şoseaua spre San Juan, are clienţi cu 
nemiluita, prosperă, economiseşte Ţâţoasa. C-au retezat- 
o c-o secure? Că l-au aruncat în râu pe Fratele Francisco 
cu cruce cu tot ca să-l mănânce piranha! Povesteşte, Mii- 
de-moace, nu te mai fasoli, zi-mi ce-ai văzut. 

— Alo? Panta? îşi modulează senzual vocea ca o 
cântăreaţă tropicală, se uită la soacră-sa zâmbind radios, 
la Gladycita covârşită de-atâtea jucării Pocha. Iubitule, 
ce faci? Ay doamnă Leonor, sunt atât de emoţionată, 
încât nici nu ştiu ce să-i zic. Aici, lângă mine, e Gladycita. 
E superbă, Panta, o s-o vezi şi n-o să-ţi crezi ochilor. Şi 
zău că pe zi ce trece îţi seamănă tot mai mult, Panta. 

— Ce faci, Pocha, scumpo? simte cum îi bate inima, 
se gândeşte o iubesc, e soţia mea, n-o să ne mai 
despărţim niciodată Panta. O sărutare pentru bebe şi 
alta, foarte apăsată, pentru tine. Abia aştept să vă văd, 
crap de nerăbdare. N-am putut veni la aeroport, iartă- 
mă. 

— Ştiu, ştiu că eşti la minister, mi-a explicat mămica 
ta - cântă, varsă câteva lacrimi, schimbă zâmbete 
complice cu doamna Leonor Pochita. Nu contează că n-ai 
venit, prostuţule. Ce ţi-au zis, iubitule, ce-o să-ţi facă? 

— Nu ştiu, vom vedea, deocamdată stau ca pe 
jăratic - vede umbre agitându-se în spatele geamurilor 
de la uşi, se simte iar nerăbdător, neliniştit, panicat 


Panta. Cum scap de-aici, cum zbor către voi. Trebuie să 
închid, Pocha, se deschide uşa. 

— Poftim înăuntru, căpitane Pantoja - nu-i dă mâna, 
nu-l salută din cap, îi întoarce spatele, ordonă colonelul 
López López. 

— Bună seara, domnule colonel - intră, îşi muşcă 
buzele, ciocneşte din călcâie, salută căpitanul Pantoja. 
Bună seara, domnule general. Bună seara, domnule 
general. 

— Noi nu te credeam în stare s-omori o muscă, şi 
când colo te-ai dovedit un zănatec ce nu s-a pomenit, 
Pantoja - mişcă din cap din spatele unei perdele de fum 
Tigrul Collazos. Ştii de ce-a trebuit s-aştepţi atât? Uite, 
chiar acum îţi explicăm. Ştii cine erau cei care au ieşit 
adineauri pe uşa aia? Zi-i dumneata, colonele. 

— Ministrul Apărării şi şeful Statului Major - 
scapără din ochi colonelul López López. 

— S-aducem rămăşiţele pământeşti la Iquitos era 
imposibil, fiindcă puţeau, iar Santana şi oamenii lui se 
puteau contamina oribil - îşi pune apostila pe referat, 
călătoreşte la Iquitos cu o şalupă rapidă, are o 
întrevedere cu generalul Scavino, la înapoiere cumpără 
un purcel şi îl aduce la garnizoană colonelul Maximo 
Dâvila. Şi-n plus, dacă le-am fi adus cu chiu cu vai, 
nebunii ăia s-ar fi ţinut după noi, înmormântarea ar fi 
fost un dezastru. Cred că treaba cu râul a fost cea mai 
judicioasă soluţie. Dar nu ştiu ce credeţi dumneavoastră, 
domnule general. 

— Ghid de ce-au venit? mârâie, dizolvă o pastilă într- 
un pahar cu apă, bea, se strâmbă generalul Victoria. Ca 
să muştruluiască Serviciul pentru scandalul de la Iquitos. 

— Ca să ne certe ca pe ultimii răcani, căpitane, ca să 
ne smotocească părul ăsta cărunt al nostru de care n-au 
ţinut seama - se trage de mustăţi, aprinde o ţigară de la 
mucul celei dinainte Tigrul Collazos. Nu-i pentru întâia 
dată c-avem plăcerea de a-i primi aici pe-aceşti domni. 
Cam de câte ori s-au deranjat domniile lor să vină să ne 


beştelească, colonele? 

— Pentru a patra oară avem cinstea şi onoarea de a 
primi vizita Ministrului Apărării şi a şefului Statului 
Major - aruncă la coş mucurile din scrumieră colonelul 
López López. 

— Şi ori de câte ori vin, ne-aduc cadou câte un vraf 
nou-nouţ de ziare, căpitane - se scormoneşte prin urechi, 
prin nas, cu o batistă albăstruie generalul Victoria. In 
care dumneata eşti vorbit cât se poate de bine, desigur. 

— În aceste momente, căpitanul Pantoja e unul 
dintre oamenii cei mai populari din Perú - ia o tăietură 
de ziar, arată titlul în aldine „Căpitan de armată elogiază 
prostituţia: a omagiat o târfă loretană” Tigrul Collazos. 
De unde crezi că ne vine fiţuica asta? Hăt din Tumbes, ce 
părere ai? 

7 - Este discursul cel mai citit din istoria acestei 
ţări, fără nicio îndoială - răvăşeşte, amestecă, revarsă, 
ziarele pe birou generalul Victoria. Lumea recită 
paragrafe pe de rost, se fac glume pe seama lui pe străzi. 
Până şi-n străinătate se vorbeşte de dumneata. 

— În sfârşit, în sfârşit, cele două coşmaruri ale 
Amazoniei s-au terminat definitiv - se descheie la şliţ 
generalul  Scavino. Pantoja mutat, profetul mort, 
vizitatoarele evaporate, Arca risipită. Acesta va fi din nou 
ţinutul liniştit din timpurile bune. la premiază-mă cu 
nişte dulci mângâieri, Păroşico. 

— Îmi pare nespus de rău c-am adus prejudicii 
superiorilor mei ierarhici cu iniţiativa aceea a mea, 
domnule general - nu se clinteşte, nu clipeşte, îşi ţine 
răsuflarea, se uită fix la fotografia preşedintelui 
republicii căpitanul Pantoja. Nu aceasta a fost intenţia 
mea, nu, câtuşi de puţin. Am evaluat incorect motivele 
pro şi contra. Îmi recunosc responsabilitatea. Voi accepta 
senin orice sancţiune ce mi se va da pentru această 
greşeală. 

— Marea problemă e că nu există pedeapsă 
îndeajuns de gravă pentru monstruozitatea pe care ai 


săvârşit-o la Iquitos - îşi încrucişează braţele pe piept 
Tigrul Collazos. 

Ai făcut un asemenea rău Armatei cu scandalul ăsta, 
încât nici dacă te-am împuşca nu ne-am lua revanşa. 

— Am întors pe toate părţile povestea asta, şi de 
fiecare dată când mă gândesc la ea rămân tâmpit, 
Pantoja - îşi sprijină faţa în palme, îl priveşte cu 
maliţiozitate, uimire, pizmă, bănuială generalul Victoria. 
Fii sincer, spune-ne adevărul. De ce-ai făcut o asemenea 
prostie? Erai nebun de durere fiindcă-ţi murise iubita? 

— Mă jur pe numele Domnului că sentimentele mele 
faţă de vizitatoare nu mi-au influenţat în niciun fel 
decizia, domnule general - stă tot rigid, nu-şi mişcă 
buzele, numără şase, opt, douăsprezece decoraţii pe 
fracul primului om în stat căpitanul Pantoja. Ce am scris 
în raportul meu e purul adevăr: luând acea iniţiativă, am 
crezut că servesc Armata. 

— Dându-i onoruri militare unei coarde, numind-o 
eroină, mulţumindu-i că s-a cordit cu Forţele Armate - 
scoate fum, tuşeşte, se uită la ţigară cu ură, murmură m- 
omor singur Tigrul Collazos. Nu ne menaja, cumetre, 
încă un serviciu ca ăsta, şi praful se alege de reputaţia 
noastră. 

— M-am pripit, retrăgându-mă în loc să port ultima 
luptă - îşi lasă capul pe spate în hamac, se uită la cer şi 
suspină părintele Beltrán. Îţi mărturisesc că mă topesc 
de dorul taberelor, al gărzilor, al galoanelor. În toate 
lunile astea din urmă am visat numai spade, goarne, 
deşteptarea de dimineaţă. Fac tot ce pot să mă-ntorc la 
unitate, să mă văd iar în uniformă, şi s-ar părea că am 
şanse. Nu şoma, nu uita ouţele mele, Păroşico. 

— Colaboratoarele mele erau extrem de afectate de 
moartea acelei vizitatoare - îşi deviază privirea exact un 
milimetru, distinge harta Peru-ului, marea pată verde a 
selvei căpitanul Pantoja. Intenţia mea a fost să le ridic 
moralul, să le încurajez, gândindu-mă la viitor. Nu 
puteam bănui că Serviciul de Vizitatoare o să fie 


desfiinţat. Funcţiona mai bine ca oricând. 

— Nu te-ai gândit că Serviciul acela nu putea exista 
decât în clandestinitatea cea mai absolută? se plimbă 
prin încăpere, cască, se scarpină pe cap, aude bătăi de 
ornic, zice s-a făcut foarte târziu generalul Victoria. Am 
obosit explicându-ţi că prima condiţie a muncii dumitale 
era secretul. 

— Existenţa şi funcţiile Serviciului de Vizitatoare 
erau cunoscute de întreg oraşul Iquitos, cu mult înainte 
de iniţiativa mea - stă cu picioarele ţepene, cu mâinile 
lipite de trup, cu capul nemişcat, încearcă să localizeze 
Iquitosul pe harta de pe perete, se gândeşte e punctul 
ăla negru căpitanul Pantoja. În ciuda tuturor precauţiilor 
mele, deşi nici unele nu mi se păreau de ajuns. Dar într- 
un oraş atât de mic era imposibil, după câteva luni ştirea 
se răspândise oricum, pretutindeni. 

— Şi era ăsta un motiv suficient ca să transformi 
nişte zvonuri într-un adevăr apocaliptic? deschide uşa, 
spune poţi pleca dacă vrei, Anita, închid eu colonelul 
López Lopez. Dacă voiai neapărat să-ţi ţii discursul, de ce 
n-ai făcut-o în nume propriu şi îmbrăcat civil? 

— Deci toate îl regretă foarte mult? Şi eu, drept să-ţi 
spun, că eram prieteni buni. Săracul, probabil că moare 
de frig acolo - se întinde pe spate locotenentul 
Bacacorzo. Dar măcar nu l-au scos din Armată, altfel 
murea de inimă rea. Da, azi aşa. Mâinile pe şolduri, 
capul mult pe spate şi dă-ţi drumul, călăreşte-mă, Coca. 

— Din cauza unei eronate evaluări a consecinţelor, 
domnule colonel - nu întoarce capul, nu se uită pieziş, se 
gândeşte ce departe par acum toate astea căpitanul 
Pantoja. Mă chinuia gândul că, după evenimentele de la 
Nauta, activitatea Serviciului putea să aibă de suferit. 
Ne-ar fi fost apoi foarte greu să recrutăm vizitatoare noi, 
mă refer la cele de calitate. Doream să le păstrez pe cele 
pe care le aveam, să le reactivez încrederea în instituţie 
şi afecțiunea faţă de ea. Rău îmi pare c-am comis această 
eroare de calcul. 


— Greşeala dumitale ne-a costat o săptămână de 
draci şi de nopţi nedormite - îşi aprinde încă o ţigară, 
trage cu sete din ea, fumegă pe gură şi pe nas, are părul 
vâlvoi, ochii înroşiţi şi obosiţi Tigrul Collazos. E adevărat 
că le încercai personal pe toate candidatele la Serviciul 
de Vizitatoare? 

— Asta făcea parte din proba de aptitudini - se 
înroşeşte, amuţeşte, bâiguie înecându-se, se bâlbâie, îşi 
înfige unghiile în podul palmei, îşi muşcă limba căpitanul 
Pantoja. Trebuia să le verific personal. Nu mă puteam 
încrede în colaboratorii mei. Descoperisem favoritisme, 
mită. 

— Nu ştiu cum de nu te-ai ales cu o tuberculoză - se 
abţine să râdă, râde, redevine serios, râde iar, are lacrimi 
în ochi Tigrul Collazos. Încă nu-mi dau seama dacă eşti 
un ingenuu angelic sau un cinic de ultima teapă. 

— Serviciul de Vizitatoare terminat, Arca terminată, 
nu mai am pe cine să apăr şi nimeni nu-mi mai dă un ban 
- se bate pe burtă, încearcă, se frământă, renunţă, 
plescăie din limbă Mesagerul. E o conspirație generală 
ca să crăp de foame. Ăsta-i motivul pentru care nu te 
satisfac, şi nu lipsa ta de nuri, dragă Penelopa. 

— Să terminăm odată cu pocinogul ăsta - loveşte 
uşurel în masă generalul Victoria. E adevărat că refuzi 
să-ţi prezinţi demisia? 

— Refuz cu hotărâre, domnule general - îşi recapătă 
energia căpitanul Pantoja. Armata e viaţa mea. 

— Noi îţi ofeream o ieşire comodă - deschide un 
dosar, îi întinde căpitanului Pantoja o foaie scrisă la 
maşină, aşteaptă ca el s-o parcurgă, i-o ia înapoi 
generalul Victoria. Fiindcă te-am putea trimite plocon 
consiliului disciplinar şi cred că ghiceşti sentinţa: 
degradare ruşinoasă, concediere. 

— Ne-am hotărât să nu procedăm aşa, pentru că ne- 
am săturat de scandaluri şi avem în vedere 
antecedentele dumitale personale - fumegă, tuşeşte, se 
duce la geam, îl deschide, scuipă în stradă Tigrul 


Collazos. Dacă preferi să rămâi în Armată, te priveşte. Îţi 
vei da seama curând că, având atârnată de picior 
tinicheaua asta pe care am adăugat-o la dosarul 
dumitale, va trece ceva timp până să-ţi vezi galoanele 
sporind. 

— Voi face tot posibilul să mă reabilitez, domnule 
general - se înviorează glasul, inima, ochii căpitanului 
Pantoja. Nicio pedeapsă nu e comparabilă cu regretul de 
a-i fi cauzat Armatei un rău involuntar. 

— Bine, bine, să n-o mai scrânteşti niciodată în halul 
ăsta - se uită la ceas, zice e zece, eu plec generalul 
Victoria. i-am găsit o nouă însărcinare, foarte, foarte 
departe de Iquitos. 

— Pled chiar mâine dimineaţă şi nu te urneşti de- 
acolo cel puţin un an, nici măcar pentru douăşpatru de 
ore - îşi pune vestonul, îşi potriveşte cravata, îşi 
netezeşte părul Tigrul Collazos. Dacă vrei să rămâi în 
Armată, e neapărată nevoie ca lumea să uite de existenţa 
faimosului căpitan Pantoja. Mai încolo, când nimeni n-o 
să-şi mai amintească de toată tărăşenia, om mai vedea 
noi. 

— Braţele răstignite aşa, picioarele aşa, căpşorul 
căzut pe ţâţica asta - gâfâie, intră, iese, adaugă detalii, 
măsoară efectul locotenentul Santana. Acu' ia închide 
ochii şi fă pe moarta, Puţico. Aşa, aşa. Biata mea 
vizitatoare, ay ce rău îmi pare de tine, răstignito, 
surioara mea dulce de tot. 

— Garnizoana din Pomata, acolo au nevoie de un 
intendent - trage draperiile, încuie dulapurile metalice, 
îndreaptă poziţia birourilor, ia o geantă diplomat 
colonelul López López. În loc de fluviul Amazon, vei avea 
parte de lacul Titicaca. 

— Şi-n loc de căldura selvei, frigul de pe platourile 
înalte punas - deschide uşa, îi lasă pe ceilalţi să treacă 
generalul Victoria. 

— Şi-n loc de vizitatoare, lame şi vigonii - îşi pune 
chipiul, stinge lumina, întinde o mână Tigrul Collazos. Ce 


mai dihanie ciudată mi te-ai dovedit a fi, Pantoja! Da, te 
poţi retrage. 

— Brrrr, ce frig, ce frig - se scutură Pochita. Unde-s 
chibriturile, unde-i blestemata aia de lumânare? Ce oribil 
să trăieşti fără lumină electrică! Panta, scoală, e cinci 
deja! Nu ştiu de ce trebuie neapărat s-asişti tu personal 
la micul dejun al soldaţilor, maniacule. E foarte devreme, 
mor de frig. Ay idiotule, iar m-ai zgâriat cu brăţara aia a 
ta, de ce nu ţi-o scoţi noaptea? [i-am zis că-i cinci. 
Scoală, Panta! 


